Determinări structural-categoriale 


În mod firesc, orice cercetare năzuieşte, mai întâi, să-şi de- 
limiteze, în termeni cât mai adecvaţi, obiectul, aceasta însemnând 
definirea unui corpus de fapte relativ izolabile în raport cu alte 
tipuri de fapte, în ultimă instanţă — definirea unei categorii cu 
trăsături distinctive. În folcloristică, un astfel de demers s-a 
dovedit întotdeauna dificil. Comentând întrebarea „Ce este un 
proverb?“ (şi nu încercând să-i dea răspuns), Archer Taylor 
observa că: „În folclor, numele unor genuri ca proverbul, ghicitoarea, 
basmul sau balada au o gamă largă de semnificații în aceeaşi limbă, țară 
sau epocă şi definițiile precise — dacă sunt posibile — au fost prilej de mare 
dispută“. 1 Nu există, deci, conchide paremiologul american, o 
accepţiune unitară a cuvântului proverb, divergențe înregistrându- 
se nu numai între Orient şi Occident, ci şi în sânul Occidentului. 

Lamentaţiile pe această temă nu sunt puţine în literatura de 
specialitate, mai ales în lucrările de dată mai recentă. Archer 
Taylor manifestă în această privinţă o totală neîncredere: 
„Definirea unui proverb este prea dificilă pentru a răsplăti efortul; şi, 
chiar dacă în mod fericit am combina într-o singură definiție toate 
elementele esenţiale şi am da fiecăruia importanța cuvenită, nu am avea 
totuşi o piatră de încercare... Deci, nici o definiție nu ne va permite să 
identificăm în mod sigur o propoziție ca proverbială“.2 

Paremiologul rus G.L. Permjakov afirmă şi el, categoric, că: 
„până în prezent, nu s-a determinat exact ce trebuie să raportăm la 
«genul» proverbelor şi dictonurilor, a căror «natură» nu este în mod 
aparent definită“ 3 

Acest scepticism îşi face ecou la noi în opiniile lui Nicolae 
Roşianu, care condiţiona clasificarea pertinentă a proverbelor de o 

definiţie „exactă a genului“ şi unanim acceptată: „Or, până 
acum, despre aşa ceva nu poate fi vorba, eterogenitatea fenomenului 
paremiologic determinând şi eterogenitatea definiţiilor“ A 

În schimb, Cezar Tabarcea se arată mai optimist în ce priveşte 
posibilitatea definirii proverbului. Există, după părerea sa, multe 
particularităţi „care ajută la trasarea unor limite destul de clare între 
diferitele specii încadrate nediferențiat într-un gen folcloric aşa-numit 
scurt“.5 

După opinia noastră, însă, asemenea limite nu există, caracte- 
ristică realităţii folclorice (iar în cazul proverbelor, mai mult decât 
folclorice, datorită eterogenităţii materialelor cuprinse în colecţii) 
fiindu-i existenţa multiplelor forme de tranziţie care creează mari 
zone intermediare. 

Dificultatea definirii proverbelor a fost determinată, în primul 
rând (şi în mare măsură), de natura colecţiilor în care acestea au 
fost adunate încă din cele mai vechi timpuri. B.J. Whiting observa 
că „în timp ce fiecare proverb în sine se arată a fi lipsit de complicaţii, 
materialul strâns într-o colecţie este plin de capcane şi trucuri“, care 
împiedică stabilirea unei „serii de caracteristici“ determinante 
pentru întreg, deci stabilirea unei reguli „cu aplicare la totalitate“ 6 
La fel, Archer Taylor observă: „De mai bine de patru mii de ani, 
colecționarii au introdus în culegerile lor o mare varietate de materiale 
tradiționale şi ne-au arătat că proverb înseamnă mai mult decât un 
singur fel de zicere tradițională“.7 A.M. Cirese constată şi el că în 
colecţii sunt cuprinse expresii care nu au toate proprietăţile 
indicate în definiţii, fiind suficientă prezenţa unei singure 
caracteristici pentru ca expresia respectivă să fie considerată ca 
proverb. Astfel, multe dintre definițiile propuse exclud cea mai 
mare parte din expresiile date în colecţii de proverbe.8 

Proverbul reprezintă o categorie de cultură orală care a 
cunoscut de timpuriu înregistrarea scrisă şi, prin aceasta, 
interferenţe masive cu expresii de tip similar aparţinând stilului 
cărturăresc. Antichitatea este nu numai dominată de colecții de 
autor, elaborate firesc, nu cu intenţii ştiinţifice, ci predominant 
funcţionale (pentru uz în structura discursului, în special de tip 

retoric, ca element de argumentare; pentru a fixa, transmite şi 
impune sisteme de precepte morale, juridice sau religioase), ci şi 
bogată în scrieri de caracter divers, în special filosofic, dar şi de 
factură religioasă, didactică etc., sau cu adresă practică, înţesate de 
exprimări aforistice sau sentenţioase. Asimilările de fond 
tradiţional oral la nivelul acestor elaborate cărturăreşti, confirmate 
prin conştiinţa asupra circulaţiei şi vechimii proverbelor (sfaturi 
ale bătrânilor, care ştiau să dea ascultare odinioară zeilor), se 
manifestă încă în cele mai vechi atestări scrise. Această 
prodigioasă experienţă paremiologică, în speţă cea greco-romană, 
a reprezentat pentru evul mediu european o tradiţie autoritară. 

Un moment de referinţă îl reprezintă colecţia lui Erasmus din 
Rotterdam care, în primă ediţie (Adagiorum Collectanea, apărută în 
1500, la Paris), nu a constituit, în intenţia autorului, decât o 
culegere de citate latine pentru uzul elevilor săi. Colecţia a avut, 
însă, o căutare cu mult peste aşteptările autorului, fiind utilizată 
pentru împodobirea scrisorilor, disertaţiilor, discursurilor etc. cu 
astfel de citate, devenite foarte la modă în epocă. Au urmat 
numeroase ediţii, fiecare mult îmbogăţită în raport cu cea 
precedentă (numărul de Adagia a sporit, câţiva ani mai târziu, de 
la câteva sute la câteva mii, cuprinzând acum, în afară de 
înţelepciunea latină, şi pe cea elină10), tipărite în mai toate ţările 
Europei occidentalell. Efectul a fost dublu: pe de o parte, 
pătrunderea acestor citate, ca maxime, în uzul curent, pe de altă 
parte, influenţe substanţiale, de lungă durată, asupra colecţiilor 
paremiologice care au urmat, dar în a căror alcătuire au intervenit 
şi multe alte surse, inclusiv surse aparţinând tradiţiei pur orale. 
Încă de la prima ediţie, dar mai ales în cele mult adăugite care au 
urmat, colecţia lui Erasmus însumează tipuri foarte diferite de 
enunţuri sub denumirea de paroimia, autorul încercând numai o 
distincţie între proverbul propriu-zis şi aşa-numita comparaţie 
proverbială (distincţie larg acceptată, cu o carieră prodigioasă în 
cercetarea paremiologică). 

Tradiţia colecţiilor medievale manuscrise este însă mult mai 
veche, în Franţa fiind atestată încă din secolul II. Jacques Pineaux, 
după ce constată că evul mediu (francez) nu a inventat literatura 
sentenţioasă, ci a găsit modele în Biblie şi în filosofii antici, 
disociază, în repertoriul de colecţii manuscrise aparţinând 

primelor patru secole ale erei noastre, între „culegerile savante“, 
puse sub autoritatea unor autori antici (Les distiques de Caton, Les 
dictz et proverbes des sages, Le dialogue de Marcoulf et de Salomon), şi 
culegeri populare (Li proverbe au vilain, Ci commancent proverbes 
ruraux et vulgauz etc.). Interesantă este, însă, observaţia că, în chiar 
aşa-numitele „colecţii serioase“, autorii lor, de regulă clerici 
anonimi, nu s-au mulţumit să-i editeze sau compileze pe antici, ci 
au oferit, în paralel, şi culegeri de proverbe populare. Les distiques 
de Caton au fost traduse în secolul XII în limba franceză, fiecare 
sentinţă fiind însoţită de o parafrază explicativă, realizată în şase 
versuri. În multiplele ediţii (inclusiv traduceri în italiană, 
germană, olandeză) apărute până în secolul XVIII, fiecare nou 
autor a adăugat, a schimbat sau a brodat asupra textului, 
rezumându-l, de regulă în final, printr-un proverb popular. În Le 
dialogue de Marcoulf et de Salomon, replicile date de Marcoulf 
(imagine devenită populară a lui Marcus Cato) înţeleptului (prin 
tradiţie) rege iudaic sunt realizate în stilul şi limbajul unui ţăran 
francez, apropiind maxima antică de atmosfera proverbului 
popular.I2 Aceste spontane, dar masive interferenţe şi-au pus 
amprenta asupra colecţiilor de mai târziu, inclusiv asupra 
colecţiilor şi dicţionarelor alcătuite pe principii riguros ştiinţifice, 
cu toate eforturile de disociere şi selecţie depuse de autorii lor. 

În Rusia, vechile colecţii manuscrise de proverbe au început să 
fie alcătuite spre sfârşitul secolului XIV, cu materiale provenite 
mai ales din culegeri greceşti şi din cărţile biblice, proverbele de 
origine populară fiind, comparativ, foarte puţine. Principalul izvor 
al colecţiilor tipărite mai târziu l-au constituit aceste manuscrise, 
din care editorii au preluat aproape întregul material, adăugând o 
parte neînsemnată de alte proverbe, dintre care unele luate tot din 
cărţile bisericeşti. În aceste condiţii, colecţiile tipărite au conservat 
caracterul celor manuscrise, incluzând nu numai proverbe 
propriu-zise, ci şi maxime de factură cărturărească. În colecţia 
alcătuită şi publicată de Bogdanov în 1785, din însărcinarea 
împărătesei Ecaterina II, expresiile paremiologice sunt supuse şi 
unor denaturări formale, pentru că autorul le transpune în versuri 
(procedeu frecvent şi în colecţiile occidentale), îndepărtându-le de 
forma lor originară.13 Abia în marea colecţie alcătuită de V. Dali14 
proverbul popular rus devine precumpănitor, circa patru cincimi 

din material fiind înregistrat de autor însuşi din convorbiri orale. 
V.I. Cicerov observă, însă, că Dali a inclus în această colecţie şi 
ghicitori, deşi sunt diferite, ca gen, de proverbe, dar şi alte expresii, 
care nu au decât legături incidentale cu proverbele propriu-zise.15 

Situaţii similare pot fi înregistrate şi în alte ţări europene cu 
preocupări pentru adunarea, ordonarea şi publicarea repertoriilor 
de expresii paremiologice; limitarea noastră la tradiţiile instituite 
în culturile franceză şi rusă are numai o funcţie de exemplificare. 
Pronunţata diversitate a tipurilor de enunţuri incluse în colecţii a 
fost şi continuă să fie secondată şi de o diversitate terminologică la 
fel de accentuată, asimilată cu diferențieri sensibile în diferite 
spaţii etnice. Astfel, în paremiologia franceză (dar şi a celorlalte 
ţări de limbă romanică), alături de paremie (din gr. paroimia) şi 
proverb (din lat. proverbium), apar frecvent: sentence, maxime, adage, 
aphorisme, apophthegme, axiome, auctoritas, iar mai târziu dicton, 
expression proverbiale, locution proverbiale etc. — termeni cărora 
dicționarele şi enciclopediile s-au străduit să le confere definiţii 
diferenţiate. Paul Zumthor observă, însă, că vitalitatea cuvântului 
„proverb“, în franceza din secolele XIII-XV, a fost destul de 
puternică pentru a scoate din uz termenii quasi-sinonimi, 
asumându-și diversele lor nuanţe semantice şi funcţii. 1€ Şi V. Dali 
asimilează, sub termenul poslovica (= proverb), o varietate de alţi 
termeni cu apariţii frecvente în paremiologia rusă: pogovorka, 
prigovorka, pustogovorka, regenie, prislovie, skorogovorka, &istogovorka, 
pribautka, pustobajka, zagačka, povjarie. 

Acelaşi caracter eterogen se poate observa şi în colecţiile 
româneşti de proverbe, fapt remarcabil în însuşi titlul unora dintre 
ele. Astfel, colecţia manuscrisă a lui lordache Golescu (datată în 
1845) este de Pilde, povățuiri şi cuvinte adevărate şi poveşti adunate 
de...; o alta, publicată de Elie Cristea la Sibiu, în anul 1901, poartă 
titlul: Proverbe, maxime, asemănări şi idiotisme... Denumirile care 
apar în titulatura acestor colecţii nu înseamnă, din partea autorilor 
lor, o delimitare clară a tipurilor de expresii paremiologice, ci doar 
intuirea empirică a unor diferențieri, pe baza cărora nu se poate 
opera o tipologie. Sub titlul „asemănări“, lordache Golescu adună 
formule paremiologice care nu reprezintă acelaşi tipar structural- 
expresiv. Unele dintre ele conţin proverbe formulate în contact cu 
„tâlcuirea lor“ şi adaptate la structura acesteia („Cei mari pe cei 

mici, ca peştele mare pe cel mic, înghit“), în altele tâlcul este el 
însuşi adaptat tiparului paremiologic, formând împreună cu 
expresia parabolică un tot unitar („Muierea fără bărbat, ca furca 
fără fus“), pentru ca în alte enunţuri („Vorba cea aspră te ustură ca 
o ceapă“) comparaţia să reprezinte un sens în interiorul 
proverbului. 

Nici prin resursele ei, colecţia marelui vornic nu subsumează 
un fond relativ unitar. Dacă, aşa cum observa Perpessicius, 
Alexandru Lambrior o considera „scutită de orice înrâurire 
stricătoare felului şi noimei literaturii populare“, Iuliu Zanne va 
observa numărul mare de proverbe, istorioare şi maxime străine 
pe care vornicul le-a tradus, încorporându-le în colecţia sa. 
Perpessicius însuşi, considerând colecţia lui Iordache Golescu 
„operă de folclorist“, care „se apropie de sfera folclorului universal, în 
raza căruia granițele se încalcă şi se anulează“ (observaţia este de 
reţinut), înţelegea totuşi că „mai presus de o simplă colecție de 
proverbe, ea este o arhivă documentară, în care se reflectă deopotrivă 
duhul epocii şi sufletul scriitorului“, alcătuită într-o perioadă de 
început a secolului trecut, când „intelectualității noastre“ îi era 
foarte familiară „literatura de caracter etic sau aforistic ce se traducea 
fie în limba noastră, fie în limba grecească“.17 

Eterogenitatea, inclusiv la nivel terminologic, se perpetuează 
şi în colecţiile şi dicționarele de mai târziu, cum este, în primul 
rând, marele corpus alcătuit de Iuliu Zanne (Proverbele românilor..., 
Buc., I-X, 1885-1903), în care, în afara resurselor orale, sunt folosite 
în număr mare colecţii, antologii şi alte publicaţii anterioare.18 
Înseşi sursele orale, fiind investigate, în majoritatea lor, prin 
intermediari (cei mai mulţi — învăţători), nu îşi garantează integral 
autenticitatea. Cu tot efortul de delimitare şi ordonare ştiinţifică, 
mai ales în ceea ce priveşte disocierea proverbelor rurale de 
enunţurile cărturăreşti, diversitatea materialului inclus în acest 
corpus este evidentă în chiar titlurile ei şi eşalonarea capitolelor, 
reprezentând şi o încercare de clasificare. Autorul stabileşte mai 
întâi diviziuni în funcţie de domenii naturale sau umane la care 
proverbele se referă (Natura fizică, Animalele, Omul şi organele 
sale, Viaţa fizică, Viaţa socială, Proverbe istorice, Credinţe, Viaţa 
intelectuală şi morală); continuă apoi cu capitole în care aceste 
criterii de conţinut sunt confuz amestecate cu criterii vag formale 

sau referitoare la sursele folosite (Poveţe şi pilde, Maxime din 
autori români, Asemănări literare populare, Asemănările lui I. 
Golescu, Idiotisme, Cimilituri). Diversitatea terminologică este 
evidentă nu numai în titulatura acestor din urmă capitole, ci şi în 
extensia titlului sub care luliu Zanne îşi publică colecţia: — 
Proverbe, zicători, povățuiri, cuvinte adevărate, asemănări, idiotisme şi 
cimilituri... 

Puținele colecţii mai „curate“ în intenţie nu aduc practic o cla- 
rificare în situaţia de ansamblu. Ov. Bîrlea apreciază, de exemplu, 
că proverbele „consemnate de Cipariu sunt aproape toate rustice, auzite 
din popor, dovadă cuvintele de iz licenţios care apar destul de des în toată 
cruditatea lor. Ele diferă profund de maximele culte de felul celor 
publicate şi la noi prin unele cărți ca «Floarea darurilor»“.19 Cuvintele 
cu iz licenţios nu reprezintă, însă, un argument hotărâtor (şi 
Iordache Golescu avea preferinţe pentru asemenea crudităţi de 
limbaj). M. Gaster considerase, de asemenea, referindu-se la Anton 
Pann, că proverbele din Povestea vorbii nu au fost bătute pe 
calapodul proverbelor occidentale, ci sunt oglinda adevărată a 
psihologiei poporului român şi a mentalităţii sale, căci, chiar dacă 
aparţin aceluiaşi bloc sud-estic, pe lângă fizionomia lor generală, 
au trăsături speciale.20 Privite atent, însă, aceste proverbe vădesc 
nu numai o pronunţată eterogenitate formală şi de conţinut, ci şi 
numeroase adaptări expresive originale, care aparţin stilului 
scriitorului. 

Colecţiile, antologiile şi dicționarele mai recente, urmând 
practici bine înrădăcinate, acordă şi ele mai puţină atenţie 
diferenţelor dintre expresiile incluse, rămânând la criteriul vag al 
„tradiţiei“, care permite încadrarea oricărei expresii „vechi“ în 
categoria „proverbului“.21 Nu numai vechimea este, însă, criteriul 
care îşi impune autoritatea, ci şi funcţionarea în context. George 
Muntean nu rezistă tentaţiei de a include, în ultima sa antologie de 
„proverbe româneşti“ (tip dicţionar), „fragmente de cântece de dor, de 
dragoste şi de jale, de balade şi descântece, de ghicitori şi vrăji, de poveşti, 
de snoave şi anecdote, jocuri lingvistice, versuri culte, sentinţe, aforisme 
şi multe altele“, apreciind, justificat, că singurul criteriu îl 
reprezintă funcţia şi contextul în care acestea au fost identificate.22 

În mediile folclorice româneşti, dar şi în uzul curent al creaţiei 
literare, alături de terminologia internaţională (proverbe, paremii, 

pilde etc.), răspândită prin cărţile populare, apoi prin intermediul 
colecţiilor, funcţionează şi o terminologie „autohtonă“ (zicători, 
vorbe din bătrâni, „vorba ăluia“, „vorba ceea“ etc. sau, pur şi 
simplu, vorbă: „este o vorbă“, „vine vorba“), care nu face nici o 
deosebire între diferitele tipuri de expresii proverbiale, având însă 
calitatea de a sublinia câteva date definitorii. În lumina lor, 
proverbele apar ca expresii impersonale şi de mare vechime („din 
bătrâni“), fiind, prin aceasta, înzestrate cu autoritate şi, deci, 
purtătoare de înţelepciune (pentru că înţelepciunea vine din 
bătrâni). Pornind de la această realitate, Iorgu Iordan pune la un 
loc, sub titlul de „izolări“, idiotisme propriu-zise, formule 
expresive, [...], metafore, proverbe şi zicale de orice fel, cu 
sentimentul că o delimitare între ele, chiar dacă ar fi posibilă, nu 
pare necesară, pentru că în conştiinţa subiectelor vorbitoare ele nu 
diferă unele de altele.23 

Diversitatea formală a tipurilor de expresii subsumate acelu- 
iaşi regim funcţional este caracteristică, deci, nu numai colecţiilor, 
antologiilor şi dicţionarelor, ci şi uzului curent, inclusiv în mediile 
folclorice, şi nu se poate spune că această pronunţată diversitate, 
la nivelul comportamentului folcloric, a fost determinată exclusiv 
de infiltrarea masivă a elementelor alogene, fenomenul fiind 
caracteristic şi tradiţiilor pur orale ale culturilor de tip arhaic sau 
tradiţional. Este adevărat că, în culturile orale dezvoltate pe lungi 
perioade în sistem dualist (cultură orală / cultură scrisă), acest 
proces este greu de controlat, dar semne ale lui pot fi identificate. 

Unitatea de regim funcţional, remarcată pe baza uzului empi- 
ric al proverbelor, dar şi al altor tipuri de expresii stereotipe, 
inclusiv idiotismele şi unităţile frazeologice, nu este nici ea în 
măsură să asigure criterii unitare de definire şi disociere 
tipologică, deoarece valorile cu care toate aceste „izolări“ sau 
stereotipii funcţionează în diferite categorii de contexte sunt şi ele 
multiple şi nu pot fi diferenţiate decisiv în raport cu structura sau 
cu natura contextului integrator. Sanda Golopenţia observă că: 
„Proferarea unui proverb... echivalează cu utilizarea simultană a mai 
multor limbaje decroşate conotativ. Ascultătorul este liber să interpreteze 
în limbă, în ethos sau în «semiotică naturală» proverbele examinate... În 
felul acesta decroşajul de limbaje mijloceşte o ambiguitate strategică. 
Mobil, extensibil, proverbul străbate, fără a se fixa, limbaje“.24 Cezar 

Tabarcea susţine şi el că „Proverbul nu este numai un element al unei 
structuri lingvistice de tip special (stil), ci şi al altor sisteme semiotice. Ca 
unitate realizată, concretă, el se înscrie de exemplu într-o structură 
etnică, antropologică ş.a.m.d....“25 

Din cauza aceasta, perspectivele din care s-a încercat definirea 
proverbelor sunt multiple şi nu rareori au un caracter limitativ sau 
chiar exclusivist. Majoritatea definiţiilor tradiţionale converg în a 
considera proverbele ca forme de cunoaştere primitivă sau 
populară (implicând conceptele de înţelepciune şi experienţă şi 
asimilându-le, deci, limbajul filosofic), ca forme ale limbajului 
expresiv sau ca formă a creaţiei literare. 

Accentul cade, în definițiile mai vechi, pe caracterul filosofic al 
proverbelor, pe calitatea lor de a exprima „fructul experienţelor 
popoarelor“. Rivarol vede în ele „cugetarea tuturor secolelor redusă 
în formule“26, iar J.P. Leroux le considera „sentinţe care conțin un 
adevăr confirmat prin mărturia şi experiența secolelor trecute“. 
Originea lor trebuie căutată, după Leroux, în cunoştinţele cucerite 
de om printr-o experienţă îndelungată: „aceste cunoştinţe odată 
cucerite, s-au formulat judecăți prin care s-au stabilit principii pentru 
ştiinţă şi pentru societate“ .27 

Este implicată, în această formulare, şi ideea unui limbaj juridic 
primat, cu rol de reglementare a relaţiilor în interiorul unei unităţi 
sociale, limbaj la care proverbele au fost, de asemenea, frecvent 
raportate. Iuliu Zanne precizează că „Proverbele şi povățuirile [...] 
sunt — după părerea multora — rămăşiţele primelor încercări de legisla- 
țiune. Îndată ce s-au întrunit mai mulți oameni ca să trăiască la un loc, 
firea lucrurilor a impus oarecari regule care se întipăriră pe nesimţite în 
mintea lor, prin întrebuințarea câtorva fraze des repetate în raporturile 
lor din toate zilele”.28 

Prin astfel de definiţii, proverbele sunt raportate la conceptele 
de rațiune şi normă şi, implicit, la două tipuri distincte de limbaj 
care funcţionează extensiv în afara lor şi indiferent de ele. Unul, pe 
care l-am putea denumi limbaj filosofic empiric (sau al cunoaşterii 
empirice), derivă din considerarea proverbelor ca gen de filosofie 
populară, iar al doilea este cel pe care l-am putea denumi limbaj 
normativ, în sensul dreptului cutumiar. Opoziția dintre aceste 
limbaje, nu numai la nivelul culturii orale, este echivalentă cu 
opoziţia dintre aserţiuni şi propoziţiile imperative; acestea din 

urmă, după opiniile lui G.Frege, nu au valoare de adevăr, ci de 
poruncă, de rugăminte etc.29 Că sfera de acţiune a acestor limbaje, 
în cultura populară, este mai largă în raport cu sfera limbajului 
paremiologic, o confirmă, pentru limbajul cunoaşterii empirice, 
legendele etiologice, enunţurile care exprimă cunoştinţe legate de 
activităţile tradiţionale ale omului (de exemplu, despre starea sau 
schimbarea vremii şi despre relaţia dintre starea vremii şi mersul 
culturilor agrare), enunţurile care consemnează credinţe magice 
sau superstiţioase (chiar dacă aceste credinţe, judecate din afara 
sistemului, nu apar ca empirice), iar pentru limbajul normativ, 
interdicțiile din basme, prescripţiile rituale sau magice, precum şi 
enunţurile concluzive ale unor snoave sau basme despre animale. 
De altfel, multe enunţuri de felul celor enumerate mai sus sunt 
integrate în colecţiile paremiologice . 

Conceptele de înţelepciune şi cunoaştere sunt reluate frecvent 
în definirea proverbelor, uneori în opoziţie cu alte perspective din 
care au fost abordate. După J. Paulhan, proverbul este, în toate 
limbile, o frază plină de înţelepciune, „et de poids”, care invită la 
adeziune. El consideră că, în cazul proverbelor, nu fraza în sine 
(deci nu nivelul lingvistic) este cea care ne reţine atenţia, ci 
subiectul: fabula, moralitatea, legea naturii. Din cauza aceasta, s-a 
căutat în proverbele unui popor suma cunoştinţelor lui şi „son 
système du monde“, limbajul neavând alt rol decât de a exprima în 
detaliu acest sistem şi aplicaţiile lui.30 (George Coşbuc va formula, 
în această privinţă, un punct de vedere diametral opus: „Nu atât 
fondul, cât forma lor e cauza că proverbele sunt ceea ce sunt şi că trăiesc. 
Poporului îi place forma lor, şi numai prin formă pot ele să se întipărească 
în mintea mulțimii“ .31) 

La rândul lui, conceptul de normă va fi reluat în definirea pro- 
verbului cu valori care depăşesc coordonatele unui limbaj juridic 
primitiv sau tradiţional-cutumiar. Ch. Perelman şi L. Olbrechts- 
Tyteca definesc proverbul ca fapt care exprimă un eveniment 
particular (sublinierea noastră, pentru caracterul limitativ al 
mărcii) şi sugerează o normă (de asemenea limitativ). Prin această 
calitate a sa, proverbul ar fi unul dintre clişeele retorice care 
asigură comunicarea oratorului cu auditoriul său, calitate ajutată 
şi de structura lui expresivă.32 Dar şi conceptul de înţelepciune va 
fi revalorizat, în evoluţia intuitivă a acestor demersuri, la un nivel 

superior celor de rațiune şi normă, subordonându-le într-o relaţie 
sincretică sau detaşându-se de ele. Lucian Blaga are sentimentul 
că: „În proverb se rosteşte înţelepciunea omului care pătimeşte... 
Proverbul este înțelepciunea omului pățit, iar nu simplu a omului cu 
experiență, care priveşte lumea ca spectator”.33 Este transparentă aici 
aluzia la cugetări (proverbe) de tipul „Cine nu păţeşte nu se 
cuminţeşte”, în care păţania implică ideea de înţelepciune 
„dobândită” prin experienţă trăită activ (nu contemplativ), iar 
cuminţenia indică un comportament de autoreglare, deci de 
supunere în raport cu o normă dedusă din „păţanie”. 

Pentru expresivitatea lor, atât ca enunţuri izolate şi relativ 
independente, cât şi ca enunţuri raportate la anumite contexte, 
proverbele sunt definite şi în termenii limbajului artistic (literar), 
aspect subliniat cu insistenţă de mulţi cercetători, conferindu-i-se 
uneori un statut primordial. Perspectiva literar-artistică este 
abordată de Ov. Papadima în opoziţie declarată cu funcţia 
didactic-educativă atribuită tradiţional proverbelor, adeseori prin 
însuşi scopul colecţiilor publicate: „Proverbele nu sunt învățături. 
Sunt, ca toate celelalte forme de artă populară, forme de viață. Dar mai 
mult decât celelalte, sunt esențe de viaţă. Ele formulează în modul cel 
mai concentrat şi mai pregnant posibil o mulțime aproape infinită de 
situații de viaţă“ 34 

De cele mai multe ori, însă, caracterul „literar“ al proverbelor 
este pus în relaţie cu conţinutul lor filosofic, fiind implicate şi re- 
zerve faţă de absolutizarea valorii lor estetice. Pentru N. Iorga, 
„Proverbele sau zicalele apar ca rămăşiţele unei literaturi gnostice 
ferecată în versuri care sunt adesea de o mare frumuseţe“. Referindu-se, 
însă, la conţinutul colecţiei lui Zanne, el remarcă: „Sunt acolo 
expresii curente pentru gândiri banale, sunt însă şi de acelea strânse şi 
expresive legături de cuvinte care arată creațiunea individuală într-un 
moment fericit şi înscriu acea păreche de versuri în rândurile cele mai 
bune ale literaturii populare“.35 Dacă Iorga formulează aceste 
rezerve pornind de la aprecierea calităţii materialului cuprins 
într-o mare colecţie, constatarea că nu toate proverbele au valoare 
alegorică sau metaforică (deci literar-artistică) este mai generală, 
fiind raportată la enunţuri de certă circulaţie folclorică sau 
cărturărească şi interpretată de pe poziţii teoretice diferenţiate. V.I. 
Cicerov consideră un sens restrâns al termenului proverb, 

desemnând judecăţi scurte şi plastice, care au sens figurat şi se 
aplică la diferite întâmplări din viaţă, dar şi un sens lărgit, 
denumind marea varietate a sentinţelor şi expresiilor scurte de tip 
proverbial (inclusiv formulele scurte, zicătorile, aforismele, 
citatele etc.).36 Se preconizează, aşadar, delimitarea unui corpus 
cu trăsături definitorii mai clare, de un corpus eterogen, între cele 
două categorii existând însă afinități formale şi funcţionale. 

Cu toate acestea, între un proverb metaforic, precum „Buturu- 
ga mică răstoarnă carul mare“, şi unul nemetaforic, „Cine se scoală 
de dimineaţă departe ajunge“, nu sesizăm deosebiri de esenţă, 
care să ne pună în faţa unor categorii opuse sub raport artistic şi 
funcţional. Acest izomorfism este consemnat de A.]. Greimas care, 
ca şi alţi cercetători francezi, operează o distincţie între proverb şi 
dicton în mod exclusiv pe baza opoziţiei conotat/nonconotat, 
considerând ambele categorii ca „elemente ale unui cod particular, 
intercalate în mesajele schimbate între locutori” şi identificându-le, cu 
excepţia opoziţiei menţionate, trăsături comune, care permit o 
abordare unitară.37 Mai categoric, după ce observă că „proverbele 
nu se realizează toate prin concentrare alegorică“, H. Meschonnic 
precizează că: „În timp ce un poem transformă enunţarea în 
reenunțare, un proverb, metaforic Sau nu, este reenunțarea 
referențialului...“, deci „proverbele, metaforice sau nu, au aceeaşi 
funcționare...; ele presupun şi instalează dialogul în monolog ca şi în 
narațiune” .38 

Abordarea expresiilor paremiologice din perspectiva creaţiei 
literare a implicat şi definirea lor ca gen folcloric, demers marcat şi 
el de controverse teoretice şi interpretative. Considerarea lor într-o 
aşa-numită categorie a speciilor scurte, alături de zicători, ghicitori 
şi chiar de jocurile de copii, nu este relevantă, scurtimea 
nereprezentând un criteriu suficient pentru o astfel de grupare. Ea 
conferă, e drept, un anumit grad de specificitate tuturor speciilor 
considerate ca atare, dar această specificitate se manifestă diferit, 
mai ales în ce priveşte modalitatea de funcţionare, de la o specie la 
alta. Între proverbe, zicători şi ghicitori, relaţiile sunt mai 
complexe, fapt marcat semnificativ prin însăşi prezenţa lor 
comună în unele colecţii şi chiar în titlul acestora. I.C. Chiţimia, 
deşi face o distincţie netă între proverb şi zicătoare, observă că 
legătura între aceste două forme paremiologice este atât de strânsă 

„încât adeseori proverbul se poate transforma în zicătoare şi invers".39 
Mai curioasă este, însă, apropierea categorială a proverbelor de 

hicitori, care, în folcloristica rusă, a cunoscut o adevărată tradiţie. 
În anul 1894, Ermakov observa că proverbul, ca expresie a 
înţelepciunii populare, investit adesea cu formă alegorică, poate 
uşor să treacă în ghicitoare, multe ghicitori nedeosebindu-se, ca 
formă, de proverbe şi putând fi folosite în ambele feluri. Această 
relaţie ar fi înlesnită de faptul că proverbul, fiind format din două 
părţi, prima — o judecată generală încifrată în imagine, iar a doua 
- aplicarea, interpretarea (tâlcul) sau învăţătura, se întâmplă 
adeseori ca această a doua parte să se piardă, dându-se 
ascultătorului libertatea să ghicească (să gândească) aplicarea 
judecății generale la întâmplarea particulară spre care merge 
sensul. Această situaţie ar apropia formula proverb şi de 
zicătoare.40 Dar ceea ce Ermakov interpretează ca accident 
frecvent în utilizarea proverbelor (pierderea celui de-al doilea 
constituent) reprezintă, de fapt, statutul normal al acestui tip de 
enunţuri. Proverbele care includ în formularea lor ambii termeni 
semnalaţi de Ermakov nu reprezintă decât o categorie restrânsă şi 
se datorează, de cele mai multe ori, colecționarilor şi tendinței lor 
de a explica sensul paremiilor înregistrate. 

După părerea lui V.I. Cicerov, nu numai scurtimea, ci şi meta- 
forismul apropie ghicitorile de proverbe, şi mai ales această a doua 
calitate determină transformarea ghicitorilor în proverb.41 Aceeaşi 
relaţie este interpretată, însă, şi în sens invers: prin răspunsul pe 
care îl cere, ghicitoarea-metaforă invită la receptarea unui 
proverb.42 Nici unul dintre sensurile acestei relaţii nu poate fi, însă, 
generalizat, şi nici considerat ca având o frecvenţă mare. Numărul 
ghicitorilor care solicită, pentru dezlegarea lor, o meditaţie de tip 
proverbial este relativ restrâns, implicând nu numai elemente de 
cod metaforic comun celor două categorii, ci şi semnificaţii 
suplimentare ale metaforei-ghicitoare sau ale semnificatului ei. În 
ceea ce priveşte asimilarea proverbului ca ghicitoare, ea poate fi 
raportată numai la proverbele considerate ca metaforice, deci 
generalizată numai dacă am atribui calitatea de proverb exclusiv 
acestui tip de enunţuri paremiologice. Orice metaforă presupune 
un efort de decodare care îl pune pe receptor, cum crede Lidia 

Sfârlea, în faţa unei ghicitori pe care trebuie s-o dezlege singur.% 
Este de observat faptul că dezlegarea unei ghicitori metaforice 
reprezintă un proces calitativ deosebit în raport cu decodarea unei 
metafore într-un context poetic şi chiar a unui proverb într-un 
context dat. 

Însăşi scurtimea (brevitatea), ca marcă specifică aproape 
constant implicată în definirea proverbului, este pusă sub semnul 
îndoielii, întrucât nu ar acoperi toate situaţiile.4% Această marcă 
nu se defineşte, însă, prin compararea dimensiunii proverbelor cu 
dimensiunea frazei în limbajul literaturii cărturăreşti sau 
folclorice, şi nici nu se referă neapărat la numărul de propoziţii 
cuprinse în enunţarea lor, ci în raport cu dimensiunile unei creaţii 
considerate în întregul ei, aparţinând altor categorii ale literaturii 
folclorice în proză sau versuri (basm, legendă, snoavă, baladă, 
colind etc.). În special cercetările structuraliste, precum cele 
consacrate miturilor de Cl. Lévi-Strauss, au adoptat ca ipoteză de 
lucru ideea că unităţile constitutive fundamentale care definesc 
structura lor, mitemele, depăşesc planul sintactic (deci al 
propoziției sau frazei), fiecare mitem având la bază o relatare, care 
intră în corelaţie cu alte relatări, formând pachete de relaţii.45 
Modele similare sau analoge au fost aplicate şi basmului fantastic, 
prin asimilarea conceptului de motifem46, dar pot fi aplicate în 
raport şi cu alte categorii ale folclorului poetic, inclusiv cântecul 
liric de dimensiuni mai reduse. 

Prin comparaţie, proverbelor le sunt caracteristice enunţuri de 
dimensiunile propoziției sau frazei (cu unele excepţii), în aceste 
limite ele putând fi mai lungi sau mai scurte, fără ca diferenţierile 
cantitative să implice deosebiri fundamentale în modul lor de 
funcţionare. Extensii mai mari sunt proprii enunţurilor care 
cuprind, la nivelul frazei, două sau trei proverbe cu sens analog sau 
complementar, de tipul „Scumpul mai mult păgubeşte şi leneşul 
mai mult aleargă“ (G.M., nr. 6725), sau proverbelor compuse, de tip 
„Dacă-i copil, să se joace; dacă-i cal, să tragă; dacă-i popă, să 
citească“ (G.M., nr. 2777). Distincţiile clasificatoare cu care operează 
A.J. Greimas delimitând enunţurile-proverb de dimensiunile frazei, 
de dimensiunile propoziţiunii şi de dimensiunile propoziţiunii fără 
verb, nu au practic, nici în concepţia autorului, o valoare tipologică 
la nivelul limbajului paremiologic („nu par pertinente“), ele putând 

fi raportate la oricare alte tipuri de enunţuri integrate sau nu într-un 
plan sintagmatic.47 

Situarea proverbelor la nivelul emisiunilor verbale de 
dimensiunile propoziției sau frazei a favorizat şi frecventa lor 
abordare din perspective strict lingvistice, fiind considerate în 
categorii de unităţi frazeologice delimitate prin termeni ca 
formulă, expresie, clişeu, izolare etc. Prin însăşi structura lor 
lingvistică, proverbele, ca şi zicătorile sau alte categorii de expresii 
introduse, de regulă, în colecţiile paremiologice, au facilitat 
abordări şi investigaţii de ordin semantic, sintactic şi chiar 
morfologic, cu concluzii semnificative, care, însă, de multe ori nu 
pot fi considerate ca trăsături limitative ale limbajului 
paremiologic, fiind aplicabile unităţilor sintactice în general. Se 
poate spune că, prin chiar natura lor, proverbele au constituit un 
obiect predilect pentru analiza unor structuri sintactice, fără ca 
rezultatul să fie totdeauna relevant pentru limbajul paremio-logic 
în sine.48 Există clase de proverbe care se înscriu în anumite 
stereotipii sintactice (parte din ele inventariate de George 
Coşbuc49), dar tiparele care delimitează astfel de stereotipii pot fi 
identificate şi la nivelul enunţurilor curente sau integrate în 
structura discursului aparţinând altor categorii de creaţie literară 
(orală sau scrisă). Între enunţuri ca: „Decât o săptămână vrabie, 
mai bine o zi şoim“ (proverb), „Decât slugă la ciocoi, mai bine 
cioban la oi“ (fragment de cântec liric) şi „Decât să mă înghesui în 
tramvai, mai bine merg, trei staţii pe jos“, nu există diferențieri în 
ceea ce priveşte structura sintactică. Se poate estima totuşi că, la 
nivelul limbajului paremiologic, asemenea tipare sintactice 
funcţionează, prin chiar caracterul lor recurent, ca stereotipii cu un 
anumit grad de relevanţă, în timp ce, la nivelul limbajului curent, 
ele funcţionează cu valoarea unor construcţii obişnuite, fără a se 
diferenţia, prin expresivitate sau alte particularităţi, de alte tipuri 
sintactice de enunţuri. Această estimare este probată şi prin faptul 
că nu rareori enunţuri cu o construcţie similară stereotipiilor 
frecvente în repertoriul paremiologic, izolate din contexte literare 
narative, lirice, ritualice etc., capătă ele însele, cu relativă uşurinţă, 
valoare de proverb. 

Şi abordarea lingvistică a proverbelor (şi zicătorilor) a implicat 
eforturi de delimitare în raport cu alte categorii de tipare expresive 

pe care limbile naturale tind permanent să le elaboreze şi 
stabilizeze la nivelul unui „cod“ situat, am putea spune, la 
interferența dintre langue şi parole (în accepţia saussuriană). Cum 
am văzut, multe colecţii paremiologice au eludat asemenea 
delimitări, incluzând în cuprinsul lor idiotismul, asemănarea, 
comparaţia, alături de proverb, pildă, zicătoare. Capacitatea unei 
limbi de a elabora (statua) clişee este, teoretic, nelimitată, 
manifestându-se nu numai la nivelul uzului general (inclusiv 
metafora lingvistică şi aşa-numiţii paraziți verbali), ci şi în 
contextul unor stiluri funcţionale sau la nivelul uzului individual. 
Tipul mai general de expresie care ar îngloba şi proverbul ar fi 
formula, în sensul denotativ definit în dicționarele lingvistice: 
„Expresie precisă, generală şi invariabilă, a unei idei, a unei relații, a 
unei legi etc.“50 Considerată ca atare, această definiţie nu ajută, 
însă, la o delimitare riguroasă a proverbelor în raport cu un gen 
proxim el însuşi delimitat, fiindcă formulele sunt frecvente în cele 
mai variate forme sau stiluri ale comunicării verbale, de la limbajul 
vorbit până la cel juridic, ştiinţific etc., implicând nu numai 
structuri foarte variate, ci şi funcţii sau moduri de funcţionare 
pregnant diferenţiate. 

Însuşi conceptul de „expresie“ (lingvistică) este frecvent asi- 
milat nu numai în încercările de definire a proverbelor, ci şi în 
descrierea unor particularităţi care le sunt specifice, în diferite 
tipuri de comentarii care le sunt consacrate şi chiar în tentativele 
de diferenţiere tipologică. Cezar Tabarcea, de exemplu, invocă 
„teza privind esența proverbului ca expresie“, postulând şi ideea 
că „proverbul nu este metaforă în sine, ca expresie lingvistică, el 
devine metaforă în momentul enunțării“Sl, justificând, însă, 
totodată, afirmaţia că „Proverbele sunt modele, nu expresii 
concrete“.52 Pe de altă parte, termenul „expresie proverbială“ este 
utilizat curent pentru a diferenţia tipurile de enunţuri cu atribuită 
valoare paremiologică de proverbul propriu-zis.53 

Probleme dificile au fost implicate şi în efortul de delimitare 
a proverbelor (şi zicătorilor) în raport cu limbajul curent, cu stereo- 
tipiile curente şi, mai ales, cu unităţile frazeologice. Acest ultim 
aspect a constituit obiectul unei controversate dezbateri în ling- 
vistica rusă, cu prilejul analizei sau al proiectării unor dicţionare 
frazeologice ale limbii ruset, mai ales în ceea ce priveşte 

oportunitatea includerii sau neincluderii proverbelor şi zicătorilor 
în astfel de dicţionare. Dacă M.V. Korovnikova, de exemplu, 
reproşa unor cercetători că tind să restrângă exagerat domeniul 
frazeologismelor, excluzând din sfera lor proverbele şi zicătorile55, 
A.M. Babkin, un alt participant la dezbatere, opina că proverbele, 
ca gen folcloric, nu pot intra într-un dicţionar frazeologic, cu atât 
mai mult cu cât sistemele de clasificare tematică proprii culegerilor 
paremiologice sunt nepotrivite pentru un astfel de dicţionar; 
zicătorile, în schimb, ar constitui un capitol substanţial al 
frazeologiei56. Opinia sa intră, însă, într-o zonă de ambiguitate, 
din cauza insuficientei clarificări a naturii unităţilor frazeologice şi 
a problemei diferenţierii „claselor de frazeologisme pe baza 
rolului  funcțional-comunicativ pe care îl îndeplinesc“. De 
asemenea, în propria-i încercare de a defini aceste unități sunt 
luate în considerare caracteristici ca stabilitate, sens figurat, 
caracter expresiv — asimilate frecvent şi în definirea proverbelor.57 
A.N. Sramm considerase, de altfel, că proverbele reprezintă „unul 
dintre aspectele frazeologismelor, anume aspectul frazei stabile, 
care are construcția propoziției, iar prin funcția ei în vorbire 
exprimă o idee completă, închegată“. (Spre deosebire de acestea, alte 
aspecte ale frazeologismelor, care funcţionează în vorbire ca parte 
de propoziţie, nu sunt proverbe.)58 

Cercetarea proverbelor sub aspect lingvistic se întâlneşte cu 
interpretarea lor ca forme de creaţie literară (sau forme de artă) în 
abordările realizate din perspectivă poetică. După I. Coteanu, ele 
constituie, în raport cu caracteristicile generale ale limbajului, un 
„mijloc de poetizare“; recunoscute drept „bunuri lingvistice comune“, 
ele circulă rapid datorită structurii lor ritmice, rimei, când e cazul, 
structurii lor semantice, adesea simetrică, însuşiri care le ajută să 
fie memorate cu uşurinţă.” Această perspectivă readuce în 
discuţie, cu alţi termeni, disocierea între formele poetice şi 
nonpoetice ale expresiilor considerate empiric ca paremiologice. 
Cezar Tabarcea, de exemplu, definind proverbele drept „forme 
poetice simple“ (sub raportul organizării expresiei), introduce ca 
factor de diferenţiere un grad cât mai mare de expresivitate (sau o 
structură a expresiei cât mai avantajoasă), care le conferă „o formă 
solidă şi durabilă, îndeplinind deci anumite condiții mnemotehnice“, 
asigurându-le „îndeplinirea scopurilor“ pentru care sunt emise. Prin 
opoziţie, expresiile proverbiale, maximele de autor sau citatele 

sunt „uşor de recunoscut tocmai pentru că nu îndeplinesc condiţiile 
expresive necesare dobândirii caracterului colectiv“.60 

Dificultatea definirii proverbelor este pusă, în studii mai noi, 
pe seama tendinței de a le izola, ca enunţuri, de discursul (textul) 
care le integrează şi de a considera, astfel izolate, proverbele prin 
ele însele, ca reprezentând un gen cu trăsături proprii. Este repro- 
şată această tendinţă dicţionarelor de proverbe, criteriilor aplicate 
pentru ordonarea lor într-o astfel de lucrare (tematic, regional, or- 
dine alfabetică), care nu reprezintă nimic din ceea ce ar fi specific 
proverbelor, precum şi celor mai vechi şi comune noţiuni 
consacrate pentru definirea  proverbelor (înțelepciune, 
înțelepciune populară, materie de experiență etc.), neglijându-se 
faptul că ele nu sunt decât „segmente“ ale unui discurs.61 

Cercetarea specificității proverbelor s-ar fi fondat, în general, 
pe un studiu lexicografic şi semantic, scopul fiind sesizarea 
funcţiei lor gnomice şi a tematismului lor. Această tendinţă se 
prelungeşte şi în studii dedicate structurii lingvistice a 
proverbelor, facilitând, de exemplu, pentru Greimas, postulatul 
izomorfismului, prin trecerea de la structura formală la „sistemul 
închis“ al comunicaţiei proverbului, de la binarismul său sintetic la 
„punerea în ordine a lumii morale“ .62 

După opinia lui Henri Meschonnic, proverbele, ca limbaj şi 
cultură populară, ar trebui considerate într-o teorie a limbajului 
poetic ca enunţare, într-o lingvistică a enunţării şi a discursului. 
Paradoxal, în ele nu este vorba de înţelepciune (noţiune care 
revine frecvent în definirea lor), ci de o varietate specifică de 
discurs, care nu este formă. Proverbul este o activitate a 
discursului în care sensul nu poate fi separat de modul de a 
semnifica, în şi printr-o semnificanţă. O teorie a proverbelor ca 
acte specifice de enunţare ar depăşi dificultăţile de definire. Pentru 
ele, ca şi pentru elementele sau unităţile lingvistice în general, 
există simultan familiaritatea recunoaşterii lor şi dificultatea 
definirii. Proverbele sunt, însă, indefinibile, fiindcă definiţia 
include în ea referentul. Or, proverbul este un act de discurs, al 
cărui referent este enunțătorul şi re-enunțătorul în raportul lor cu o 
situaţie. Nici proverbul, nici poezia nu se definesc ca enunţuri, 
deci scapă oricărei definiţii, pentru că definiţia este o aplicaţie a 
lingvisticii enunţului. Ele sunt activităţi ale limbajului care 

contestă în mod exemplar lingvistica enunţului, logica definiţiei şi 
a identităţii.63 

Virulenţa şi exclusivismul cu care asemenea autori neagă, în 
criticile formulate de ei, orice progres înregistrat în cercetarea şi 
interpretarea limbajului paremiologic nu sunt justificate nici ca 
principii teoretice, nici ca implicaţii metodologice. Este adevărat, 
de exemplu, că proverbele nu reprezintă decât „segmente“ ale 
unui discurs, dar ele joacă acest rol nu într-un discurs anume, ci 
într-o pluralitate (teoretic infinită cantitativ, dar finită calitativ) de 
discursuri, care pot diferi substanţial, sub raportul structurii şi al 
semnificației. Această multiplicitate şi diversitate a contextelor 
(discursurilor, enunţurilor) în care pot deveni „segmente“ le 
conferă o relativă autonomie, favorizând astfel posibilitatea şi 
legitimitatea izolării lor metodologice pentru cercetare. În privinţa 
criticii virulente adresate dicţionarelor de proverbe, ordonate pe 
criterii care nu au nimic propriu proverbului, aceasta ar fi 
justificată dacă am considera dicționarele ca reprezentative şi 
definitorii pentru categorie, şi nu ca simple instrumente de lucru 
sau de informare. Nici ordinea alfabetică din dicționarele lexicale 
mono- sau bilingve nu are nimic comun cu limba ca atare, dar 
acestea reprezintă instrumente de lucru fără de care ştiinţa şi 
cultura modernă nu mai pot opera. 

În cercetarea unui domeniu de fapte devenit obiect al unei 
discipline ştiinţifice relativ delimitate, se întâmplă destul de 
frecvent ca orientări teoretice sau metodologice mai vechi să 
reprezinte, pentru o nouă orientare, un eşec sau, cel puţin, o limită 
pronunţată, pentru că nu au putut valoriza obiectul la nivelul 
scopurilor noii metode (care pretinde că ar fi valorizat obiectul ca 
atare). Aşa se întâmplă şi cu atitudinile formulate faţă de 
structuralismul saussurian, lingvistica discursului sau a enunţului 
în sine, atitudini determinate de sentimentul că principiile 
teoretice şi metodologice proprii sunt singurele valabile şi apte 
pentru o cercetare obiectivă. Nimeni nu poate nega faptul că 
aportul abordării mai moderne la cercetarea şi interpretarea 
limbajului paremiologic reprezintă un progres substanţial, dar 
progresul nu poate fi asimilat de conştiinţa ştiinţifică prin negarea 
şi eludarea cercetărilor anterioare. 

Comentariile de mai sus nu au fost făcute în intenţia de a 

schiţa un istoric al cercetărilor paremiologice (ar fi prea lacunare 
pentru un asemenea scop) sau o retrospectivă asupra diversităţii 
încercărilor de definire a proverbelor în raport cu alte tipuri de 
expresii sau formule care le sunt apropiate. Scopul a fost numai 
acela de a evidenția câteva dintre problemele mai importante 
implicate de interpretarea acestei categorii şi dificultăţile 
întâmpinate de efortul de a le clarifica. Se poate observa, din cele 
câteva orientări practice (materializate în structura colecţiilor) sau 
teoretice (încercări de definire, delimitare etc.) enumerate, o 
anumită ambiguitate (sau imprecizie) în însuşi modul de a pune 
problema. Pe de o parte, tendinţa de a izola o categorie a 
proverbelor propriu-zise, ca gen folcloric prin excelenţă, 
confruntată însă cu utilizarea mult prea difuză a termenului ca 
atare, iar pe de altă parte, obişnuinţa de a considera un corpus 
foarte larg de expresii, cărora le-ar fi caracteristic un acelaşi mod 
de întrebuințare (şi funcţionare) în actele de comunicare. Nu 
fiecare punct de vedere formulat în această vastă dezbatere poate 
fi suspectat de ambiguitate (sau imprecizie), coerenţa şi 
consecvenţa fiind proprii multora dintre ele, atunci când sunt 
considerate în sine, ci lipsa acută de consens, marea diversitate a 
orientărilor practice şi teoretice proliferate în acţiunea de 
colecţionare şi interpretare a limbajului paremiologic şi, mai ales, 
diseminarea terminologică, insuficient acoperită prin definiţii şi 
delimitări de categorii cu trăsături formale distinctive. 

O precizie mai mare este caracteristică definiţiilor întemeiate 
pe un corpus restrâns şi bine delimitat prin însăşi natura lui. În 
concluziile minimale formulate pe baza unor colecţii de proverbe 
franceze anterioare secolului XV64, P. Zumthor dă o astfel de 
definiţie, după ce rezumă un şir de constatări: 

-în pragul secolului XV, o tradiţie definibilă ca populară [...] 
şi mai special ţărănească, punea la dispoziţia locutorilor un tezaur 
colectiv de cca 2.000 de enunţuri diferite; 

- aceste enunţuri erau mai mult sau mai puţin stereotipe în 
forma lor, de tip gnomic, şi încărcate cu un conţinut propriu, de 
natură sapientielle [...]; conţinut susceptibil de variaţii diverse în 
virtutea conotaţiilor contextuale sau circumstanţiale, dar denotativ 
stabil; 

-ele erau întrebuințate repetitiv, marcate ca atare, destinate să 
funcţioneze în maniera citatelor în discursul unde erau integrate. 

Deci, „Proverbele sunt enunțuri de uz, cu formă gramaticală şi 
retorică fixă..., au conținut denotativ stabil, relativ la conduitele umane, 
dar constant modificabil prin efect conotativ contextual “.65 

Astfel de definiţii, deşi fixează caracteristici suficient de per- 
tinente, nu pot fi totuşi generalizate, nici cel puţin în raport cu re- 
pertoriul paremiologic circumscris unei culturi etnice determinate. 

Am constatat, de altfel, că una dintre cele mai mari dificultăţi 
care bruiază definirea adecvată a unei „categorii paremiologice“ 
o constituie extrema eterogenitate a tipurilor de expresii incluse, 
empiric sau prin motivare raţională, în multe colecţii alcătuite, de 
regulă, sub titlul generic de „proverbe“. Această eterogenitate este, 
însă, caracteristică, aşa cum am văzut şi vom mai vedea, şi circui- 
tului folcloric, dar şi utilizării „proverbului“ în literatura scrisă. 

De asemenea, un anumit caracter ambiguu, capacitatea de a 
„traversa limbaje“, face practic imposibilă încadrarea 
„proverbelor“ într-un şir de fenomene care să aparţină aceluiaşi tip 
de comunicare verbală. O definiţie nu poate porni, deci, de la un 
gen proxim cu sferă suficient de precisă pentru ca, în raport cu ea, 
expresiile paremiologice să poată fi considerate în mod direct ca o 
specie, paralelă cu altele. Această dificultate este generată, deci, nu 
numai de diversitatea corpusului, ci şi de pluralismul funcţional al 
unei aceleiaşi expresii. 

Greutățile pe care le ridică considerarea unui gen proxim sunt 
amplificate, ca efect metodologic, de dificultăţi pe care le întâm- 
pinăm în încercarea de a identifica seria de trăsături care alcătuiesc 
diferenţa specifică. Caracterului extrem de eterogen, din punct de 
vedere genetic şi etnic, al proverbelor şi al altor tipuri de expresii 
asimilate lor i se asociază o mare varietate formală, ale cărei 
trăsături generale şi limitative sunt greu de precizat. Greimas 
observă că cercetarea caracterelor formale ale proverbelor şi 
dictoanelor pare a fi compromisă, deoarece caracterele formale 
care pot fi descrise se întâlnesc rar toate într-un singur exemplar. 
Aceasta nu-l va mira, însă, pe lingvist, deoarece şi la nivelul limbii 
există fenomene similare, precum numeroase cuvinte care nu 
marchează opoziţia masculin/feminin sau singular/plural. 
Considerându-se, în consecinţă, în limitele unei siguranţe 

suficiente, lingvistul francez enumeră, ca trăsături definitorii ale 
proverbelor (parţial şi ale dictoanelor), schimbarea intonației, care le 
distinge net de ansamblu, în limba vorbită, structura ritmică binară 
(susţinută adeseori de opoziții în plan lexical), conotația (care 
deosebeşte proverbul de dicton, pentru că „les dictons sont... des 
éléments non connot6s“), caracterul arhaic al construcției gramaticale 
(care ar constitui „une mise hors du temps des significations qu’ils 
contiennent”) şi folosirea prezentului indicativ sau imperativ ca timp 
anistoric, sub forma căruia proverbele exprimă adevăruri eterne, 
asigurând permanenţa unei ordini morale. 6 Dacă am testa, însă, 
acest set de trăsături pe o colecţie paremiologică anume, pe un 
repertoriu oral circumscris (greu de detectat şi inventariat) sau pe 
un corpus extras din creaţia reprezentativă a unei epoci literare 
delimitate, am constata că nici una dintre ele nu are acţiune 
generală, poate cu excepţia intonaţiei schimbate (trăsătură, însă, 
insuficient verificabilă); în ceea ce priveşte relativismul unei 
distincţii categoriale (proverb/dicton) pe baza opoziţiei 
conotat/nonconotat (aşadar metaforic /nemetaforic), aceasta este 
o problemă pe care am mai semnalat-o şi asupra căreia vom 
reveni. Există, deci, o serie de trăsături (şi nu numai formale), care, 
deşi nu caracterizează global toate expresiile paremiologice (sau 
considerate ca atare), au o frecvenţă atât de mare, încât nu pot fi 
excluse nici din descrierea cea mai sumară a categoriei. 

În contrast cu cele spuse mai sus, proverbele sunt, totuşi, uşor 
de recunoscut într-un context verbal şi pot fi deosebite intuitiv de 
alte forme de comunicare; ca acte locuţionare, ele au un 
comportament cu totul special; de aceea şi mijloacele de codare pe 
care le folosesc, fără să le fie proprii în exclusivitate, cunosc o 
specificitate sporită, permiţând intuirea unui sistem categorial 
suficient de coerent şi fidel cu el însuşi, la nivelul fiecărei 
componente. 

Pentru descrierea pertinentă a acestui sistem, prin 
identificarea şi evaluarea trăsăturilor care îl definesc, va trebui să 
pornim, însă, de la principii general valabile pentru cercetarea 
creaţiei de expresie folclorică, principii care să nu reprezinte 
restricţii impuse din afara sistemului, de către exeget, ci să reflecte, 
în plan metodologic, reguli de funcţionare proprii sistemului. 
Însăşi delimitarea unor categorii folclorice trebuie concepută nu ca 

o ordine introdusă din afară în scopuri metodologice sau de altă 
natură, ci ca o desluşire a unei ordini naturale, evidente în însăşi 
existenţa vie, orală, a faptelor de folclor. Privite din această 
perspectivă, categoriile folclorice nu reprezintă compartimente cu 
limite decisiv marcate, care îşi subordonează în exclusivitate un 
repertoriu determinat de teme, subiecte, formule expresive etc., ci 
cadre funcţional-structurale, care pot genera, dar şi asimila sau 
adapta din alte zone, teme, subiecte, expresii, variante etc.07 Ele 
funcţionează, deci, ca nişte categorii virtuale, în interiorul cărora 
componentele sunt într-o mişcare perpetuă, caracteristice fiind nu 
numai mobilitatea (modificarea) componentelor izolate, ci şi 
treceri rapide de la un grup de componente la altul şi, implicit, de 
la o categorie la alta, deci frecvente intrări în şi ieşiri din sistemul 
categoriei. În coordonatele acestui dinamism peremptoriu, unele 
grupuri de elemente constitutive ajung la un anumit grad de 
cristalizare, capătă, deci, o stabilitate mai mare (de durată 
variabilă), putând fi considerate modele exemplare ale categoriei 
şi asimilate preferenţial pentru cercetarea şi definirea ei. Alte 
elemente se situează în zone care reprezintă etape diferite ale 
procesului de cristalizare, în zone periferice sau chiar în zone- 
limită, pentru acestea din urmă fiind greu de decis clasarea 
într-una sau alta dintre categoriile contigente (cum vom vedea, 
multe expresii se situează la zona-limită dintre proverb şi 
zicătoare, putând funcţiona în sensul uneia sau alteia dintre aceste 
două categorii, fără să-şi modifice forma). 

Această realitate proteică a categoriilor folclorice odată asumată 
metodologic, eterogenitatea faptelor concrete pe care ele le 
cuprind (sau care le traversează) nu mai constituie un impediment 
pentru cercetare. Un model, oricât de elevat ar fi prin integritatea 
structurii şi formalizarea expresiei, nu poate reprezenta integral 
categoria ca atare, ci numai momente din viaţa ei. Pe folclorist îl 
vor interesa, deci, şi modelele reprezentative, dar şi drumul 
parcurs de la formele periferice la cele exemplare, de pildă 
„...drumul parcurs de un nucleu narativ de la un simplu memorat 
la o elaborare fabuloasă bogată sau de la un simplu jurnal oral la 
balada propriu-zisă“ .68 

Proverbele se înscriu într-o categorie foarte largă de acte locu- 
ționare (emiterea unor enunţuri cu o anumită structură fonetică, 

gramaticală şi semantică), specificitatea fiindu-le conferită de 
faptul că, spre deosebire de actele de utilizare concretă a limbii 
proprii uzului curent, ele au o componentă ilocuţionară implicită 
(care nu depinde de locutorul imediat) şi, de asemenea implicit, 
presupun efecte perlocuţionare puternic scontate. 

În actele obişnuite de utilizare concretă a limbii, numai 
activitatea  locuţionară este independentă de contextul 
comunicativ şi de situaţia de comunicare; componenta 
ilocuţionară se instituie numai prin introducerea enunţului în 
contextul comunicativ pentru care este emis şi conţine valori 
semnificative determinate de intenţiile locutorului nemijlocit 
(concret) care a emis enunţul. Efectul perlocuţionar rezultă şi el 
din confruntarea directă a perspectivelor emiţătorului şi 
receptorului, implicaţi într-o situaţie de comunicare concretă.69 

În uzajul actelor locuţionare de tip special la care ne-am referit, 
situaţia este cu totul alta. Un proverb nu este construit ca enunţ 
într-un context comunicativ concret de către un locutor nemijlocit, 
ci reprezintă re-enunţarea unui enunţ pre-elaborat, care aparţine 
unei tradiţii anume. Chiar şi sentinţele sau maximele de autor, 
odată intrate în circuitul oral (sau scris), se înscriu într-un fenomen 
de tradiţie, cu atât mai puternic, cu cât autorul respectiv este mai 
vechi (sau mai uitat). Rațiunea lor de funcţionare este legată de 
acte concrete de utilizare a limbii (de o pluralitate de astfel de 
acte), dar existenţa lor ca atare e legată de acte virtuale (sau 
latente) de comunicare, care pun în relaţie un Emiţător-Tradiţie 
(ET) cu un Receptor-Colectivitate (RC). Re-enunţate într-un 
context comunicativ concret, proverbele conţin deja valori 
semnificative determinate de „intenţiile“ ET (forţă ilocuţionară 
implicită) şi presupun un efect perlocuţionar potenţial, acceptat 
prin consens colectiv. În condiţiile re-enunţării, „intenţiile“ ET 
sunt suplimentate sau interpretate de emițătorul nemijlocit, iar 
efectul perlocuţionar e condiţionat de factori subiectivi care 
caracterizează situaţia particulară a receptorului (cunoaşterea sau 
necunoaşterea anticipată a enunţului proverbial, capacitatea de 
înţelegere a conţinutului propoziţional şi de sesizare a valorilor 
semnificative determinate de intenţia emiţătorului — inclusiv ET —, 
asumarea sau respingerea consensului colectiv). 

Aceste acte de utilizare concretă a limbii, dar de tip special, 

implicând în mod definitoriu un nivel al actelor de comunicare 
virtuală (sau latentă), pot fi reprezentate prin următoarea schemă: 
ET RC 


>» 


Læ Receptor al ET | ? 


Emiţător ERT 
(Locutor) (Interlocutor) 


Semnul de întrebare marcat între RC şi receptorul-interlocutor 
semnalează factorii subiectivi (menţionaţi mai sus) care 
diferenţiază şi limitează receptarea concret-individuală (deci şi 
efectul perlocuţionar) faţă de receptarea colectivă. 

Categoria foarte largă a tipurilor de enunţuri vehiculate în 
actele de utilizare concretă a limbii, de tip special, descrisă mai sus, 
poate fi desemnată prin termeni deja consacraţi, precum izolări70, 
clişee (verbale)7l sau locuţiuni: termenii stereotipie şi şablon 
desemnează fenomene cu o cuprindere mult mai difuză, fiind 
folosiţi uneori şi cu sens peiorativ (pentru a indica, de exemplu, 
manifestări de sărăcie sau incapacitate individuală, în actele de 
comunicare). Proverbele şi zicătorile reprezintă, în ansamblul 
acestei categorii, două forme distincte mai puternic cristalizate 
(sau cu tendinţe de cristalizare puternică, dar nu categoric 
delimitate de formele de tranziţie sau periferice), între ele existând 
o mare zonă de forme intermediare sau cu posibilităţi de dublă 
funcţionare. Dincolo de zicători se situează idiotismele, formulele 
expresive, locuţiunile, unităţile frazeologice de tot felul, zona- 
limită reprezentând-o, am putea spune, metafora lingvistică, iar 
dincolo de proverb, pildele, povăţuirile, parafrazele proverbiale, 
cu spaţii de trecere spre fabulă sau parabolă. 

Distincția clasică între proverbe şi zicători este reformulată de 
G.L. Permjakov în termenii opoziţiei dintre propozițiile închise, 
exprimate complet, deci compuse din termeni constanţi, care nu 
sunt schimbaţi sau completaţi în context, şi propozițiile neînchise, 
exprimate incomplet, care capătă formă definită şi sens concret 
numai în context, de unde extrag elementele-lipsă. În alţi termeni, 
proverbele apar sub forma unor propoziţii finite (sau sunt 
formulabile în acest mod) care exprimă în mod direct şi deplin o 

judecată (au toate elementele care alcătuiesc o judecată completă), 
pe când zicătorile nu alcătuiesc singure o frază (sau o judecată), ele 
apărând în context ca predicate logice sau elemente ale 
predicatului logic. Cu un statut aparte, relativ intermediar între 
zicători şi proverbe, ar putea fi considerate enunţurile imperative, 
care nu reprezintă propriu-zis judecăţi, dar sunt constituite pe 
baza unor judecăţi, implicându-le.72 

Criteriile în baza cărora este formulată această distincţie, 
aplicate, de regulă, în multiple variante terminologice şi teoretice, 
numai la proverbe şi zicători, nu sunt suficient de sigure pentru a 
opera la nivelul întregii categorii largi despre care am vorbit şi, mai 
ales, pentru a marca limite relative între diferitele clase (tipuri) de 
enunţuri subsumate ei şi pentru a explica sau interpreta formele 
de tranziţie dintre diferitele clase (tipuri). 

Deducem, din precizările de mai sus, că izolările (clişeele 
verbale), deci categoria largă de enunţuri la care ne-am referit, 
implică, la acest nivel de generalitate, un relativ acelaşi sistem de 
relaţii contextuale şi, respectiv, un relativ acelaşi mod de 
funcţionare, în sensul că: 

- sunt enunţuri pre-elaborate (pre-emise în raport cu actele de 
utilizare concretă a limbii), impuse de tradiţie şi repetabile în 
contexte diferite (sau într-o multitudine de contexte); 

- caracterul preelaborat şi repetabilitatea le oferă un grad 
relativ mare de independenţă în raport cu situaţiile de comunicare 
concretă; izolarea lor în raport cu diferitele contexte comunicative 
nu reprezintă, deci, un simplu act metodologic, ci un fapt în sine, 
definitoriu pentru statutul acestei categorii de enunţuri; 

— raţiunea lor de funcţionare este determinată, însă, de situaţii 
de comunicare concretă; enunţarea izolărilor (clişeelor, locuțiunilor) 
implică cu necesitate un context comunicativ, în timp ce contextele 
comunicative (concrete) nu presupun cu necesitate un enunţ 
special (clişeu), actele de utilizare concretă a limbii realizându-se, 
de regulă, fără să le solicite. 

Dacă un locutor intenţionează să comunice, într-o împrejurare 
foarte concretă, că „afară plouă abundent“, el poate construi o 
mare varietate de enunţuri, precum: afară plouă foarte tare (sau 
rău), este o ploaie nemaipomenită, ce ploaie îngrozitoare!, grozavă 
ploaie etc. etc., dar şi plouă cu găleata. Nu ne propunem acum să 
descriem aspectul calitativ al ultimului enunţ, scopul fiind numai 
acela de a semnala faptul că el reprezintă numai una dintre 

variantele posibile de enunţuri cu conţinut propoziţional şi valori 
semnificative intenţionale (componentă ilocuţionară) similare. 

Relaţiile ce se instituie prin integrarea şi interpretarea 
contextuală a acestei categorii de enunţuri (izolări), deşi relativ 
aceleaşi la nivel general, manifestă diferențieri determinate de 
dimensiunile şi structura lor gramaticală şi semantică, în mod 
corespunzător intervenind şi variante ale modului de funcţionare. 
O deosebire fundamentală decurge din natura relaţiilor 
contractate, în actele de comunicare concretă, cu contextul 
lingvistic (în ce succesiune de enunţuri se încadrează) şi 
extralingvistic (situaţia de comunicare: partenerii şi relaţia dintre 
ei, locul şi momentul enunţării, intenţia de comunicare etc.).73 

O clasă cuprinzătoare de expresii preelaborate se 
caracterizează prin faptul că enunţarea (deci şi funcţionarea) lor 
implică, în mod obligatoriu, nu numai un context extralingvistic, 
ci şi un context lingvistic univoc sau variabil determinat. Aceste 
expresii nu sunt, deci, enunţuri complete, ci numai componente 
ale unor enunţuri care se completează cu componente ale 
contextului lingvistic. Precizăm că înţelegem prin context 
lingvistic componenta enunţului determinată nemijlocit de 
situaţia de comunicare (plouă), în timp ce integrarea componentei 
preelaborate în enunţ (cu găleata) este facultativă şi reprezintă un 
act special de selecţie. Din această clasă fac parte zicătorile, pentru 
definirea cărora ar fi necesare delimitări în raport cu alte categorii 
de expresii cu statut similar (idiotismele, unităţile frazeologice 
etc.), încă imprecis operate, atât prin terminologia utilizată, cât şi 
la nivelul descrierilor teoretice. Problema în sine nu se înscrie, 
însă, în obiectivele lucrării de faţă. 

Este necesar să precizăm, totuşi, că zicătorile, atât cât pot fi 
definite şi delimitate, prezintă ele însele o tipologie interioară 
destul de diversificată, marcată nu numai prin dimensiuni, ci şi 
prin caracterul relaţiilor contextuale şi, implicit, prin modul de 
funcţionare.74 Ne limităm la a semnala numai trei tipuri distincte, 
pentru exemplificare: 

a) plouă cu găleata, este soare cu dinţi — în care expresia-clişeu 
este componentă a grupului verbal, contextul lingvistic fiind 
marcat printr-un verb impersonal; 

b) a face zile fripte cuiva; a promite marea cu sarea; a fi bun de 

gură — în care expresia-clişeu este, de asemenea, componentă a 
grupului verbal, contextul lingvistic fiind marcat printr-un verb 
personal, implicând un grup nominal determinat; o variantă o 
reprezintă expresiile care presupun şi o persoană-pacient, 
implicând elemente obligatorii de context lingvistic în 
componenta respectivă a grupului verbal; 

c) a bate apa în piuă, a căra apa cu ciurul, a pune carul înaintea 
boilor (Zanne, nr. 1546), a vinde pielea ursului din pădure (Zanne, nr. 
2584) — în care expresia-clişeu este reprezentată de întregul grup 
verbal (verbul însuşi fiind asimilat sistemului propriu de 
conotaţii), iar contextul lingvistic este performabil prin grup 
nominal. 

Forma infinitivală a acestor enunţuri nu este decât o transcriere 
de colecţie sau de dicţionar; în actele de comunicare concretă ele 
sunt utilizate la oricare dintre formele personale ale verbului, de la 
persoana I sg. până la III pl., şi pot contracta relaţii contextuale 
diferite (relativ) de cele definitorii pentru zicători atunci când: 

- forma personală a verbului capătă sens impersonal (mai ales 
în reflexiv), persoana agent nemaireprezentând o componentă 
determinată nemijlocit de situaţia de comunicare, ci o referinţă 
generică (Nu se pune carul înaintea boilor — enunţul capătă deja 
sensul unei norme, care în zicători este cel mult subînţeleasă); 

- li se adaugă elemente contextuale suplimentare selectate 
ele însele din clasele expresiilor preelaborate (Vinde pielea ursului 
în târg, şi ursul în pădure — Zanne, nr. 2584); transformări similare 
se pot produce şi la expresii notate mai sus sub b (bun de gură, rău 
de plată). 

Astfel de utilizări consemnează mari zone de tranziţie între 
zicători şi proverbe. 

O altă clasă, de asemenea foarte cuprinzătoare, de expresii 
pre-elaborate se caracterizează prin faptul că enunţarea (deci şi 
funcţionarea) lor implică în mod obligatoriu un context 
extralingvistic (situaţional), dar nu tot obligatoriu şi unul 
lingvistic, putând apărea ca enunţuri independente de situaţii 
concrete de comunicare. Aceste expresii sunt, deci, enunţuri 
complete, la nivelul propoziției sau frazei, care nu presupun 
completări cu componente ale contextului lingvistic, deşi, aşa cum 
vom vedea într-un capitol următor, nu exclud asemenea 
completări. Mai caracteristic este, însă, faptul că ele se încadrează, 

de regulă, ca enunţuri complete, în succesiuni de alte enunţuri 
complete, deci nu ca simple componente care necesită completări 
cu alte componente ale contextului lingvistic. Din această clasă fac 
parte proverbele, dar şi alte tipuri de enunţuri preelaborate, difuz 
definite prin termenii amintiţi anterior: maximă, sentinţă, dicton, 
aforism etc.; nu este cazul să reluăm aici încercările de definire 
diferențiată a acestor termeni, frecvente nu numai în dicţionare şi 
enciclopedii, ci şi în numeroase lucrări de sinteză sau cu caracter 
monografic. Asemenea definiţii se confruntă cu faptul că uzul 
curent, la nivel popular sau cărturăresc, nu diferenţiază conştient 
tipurile de enunţuri pe care ele îşi propun să le izoleze în categorii 
aparte. Într-un capitol următor, vom vedea, însă, că sunt sesizabile 
în modul lor de funcţionare diferențieri care, deşi nu sunt 
conştientizate, pot fi investigate şi descrise. 

Trebuie precizat, totuşi, în ce măsură proverbele, atât cât pot 
fi definite şi relativ delimitate, reprezintă o categorie folclorică 
(alături de basm, cântec ritual, cântec epic etc.), aşa cum sunt 
considerate în majoritatea tratatelor de specialitate. Şi în această 
privinţă opiniile sunt sensibil contradictorii. 

În Larousse-urile şi enciclopediile franceze, este aproape 
constantă definirea proverbelor ca sentinţe sau maxime exprimate 
în puţine cuvinte şi devenite populare (numai larga circulaţie în 
mediile populare le conferă, deci, calitatea de gen folcloric, 
originea lor fiind, de regulă, extra-folclorică); alte definiţii, la fel de 
numeroase (de multe ori naive), le consideră populare prin însăşi 
originea lor („eşite din gura poporului“75) sau prin conservare de 
forme arhaice („rămăşiţele primelor încercări de legislație“76; 
„rămăşiţele unei literaturi gnomice...“77). 

Mai precise sunt, şi în acest caz, demersurile efectuate pe un 
corpus relativ restrâns; Jean Herbert, de exemplu, în prefața la o 
colecţie de proverbe franceze, se referă doar la materialul cuprins 
în această colecţie: sunt admise sub titlu de proverbe expresii 
corespunzând unei propoziţii complete, uneori de formă eliptică — 
expresii ale înţelepciunii populare, precepte, sentinţe şi locuri 
comune; în plus, mai sunt admise expresiile proverbiale de origine 
biblică şi câteva rare citate literare, care nu mai sunt resimţite drept 
citate, devenind curente.78 Cu alte cuvinte, sunt considerate ca 
aparţinând aceleiaşi categorii şi enunţuri de expresie populară 

(această calitate fiindu-le conferită prin conţinut), dar şi enunţuri 
provenite din literatura scrisă şi intrate în uzul curent. 

Horst Weinstock observa şi el, tot pe un corpus delimitat, refe- 
rindu-se la funcţia proverbelor şi pseudo-proverbelor la 
Shakespeare, că umaniştii (care le-au colecţionat) citau proverbia 
rustica şi sententiae ca autorităţi egale şi amestecate; nici scriitorii 
nu le diferenţiau, amândouă reprezentând, în conştiinţa lor, 
formulae.79 O opinie şi mai categorică în acest sens este formulată 
de André Jolles în opoziţie cu compartimentările operate de 
Frederic Seiler pe un corpus de proverbe germane. Acesta din 
urmă, deşi acceptă definirea proverbelor ca „locuţiuni care au curs 
în limbajul popular“, le grupează în clase diferite după mediile 
sociale în care circulă (superioare, de mijloc, inferioare) şi după 
origine (populare şi literare, acestea din urmă fiind mult mai 
numeroase decât s-ar putea crede, mai răspândite şi mai 
substanţiale). Supunând unei critici severe aceste compartimentări 
şi insuficienţa criteriilor adoptate, Jolles conchide că „ceea ce numim 
proverb există în toate straturile unui popor, în toate clasele lui, în toate 
mediile. ..“80 

Supuse unui examen critic adecvat, proverbele (ca şi alte 
tipuri similare sau comparabile de enunţuri) răspund principalelor 
criterii care stau la baza definirii culturii şi literaturii populare — cu 
precizarea, însă, că nu toate expresiile considerate ca atare prin 
includere în colecţii pot fi verificate din perspectiva acestor criterii, 
din cauză că nu s-au efectuat cercetări sistematice şi consistente 
asupra circulaţiei lor în mediile folclorice. Se poate aprecia, totuşi, 
pornind de la examinarea numeroaselor colecţii publicate (oricât 
de defectuoase ar fi unele dintre ele), dar şi de la investigarea altor 
categorii de texte folclorice şi a unor culegeri de texte dialectale, că 
există un număr impresionant de expresii sau enunţuri 
preelaborate, care au valoare de circulaţie în mediile folclorice, că 
aparţin, deci, acestor medii (indiferent de originea lor), fiind 
acceptate şi supuse, din punct de vedere semantic, consensului 
colectiv, că există o deprindere de a le utiliza şi că îndeplinesc, în 
consecinţă, funcţii specifice în actele de comunicare umană. 

Din această perspectivă, trăsăturile caracteristice prin care 
sunt definite, de regulă, categoriile folclorice pot fi raportate 

pertinent şi la estimarea particularităţilor limbajului proverbial în 
colectivităţile tradiţionale. Elementele acestui limbaj, în speţă 
proverbele, poartă amprenta caracterului colectiv (înțelegând ca 
bun colectiv nu numai ce este şi ca geneză colectiv, ci şi creaţia 
individuală care capătă o largă circulaţie şi, implicit, un consens 
mai larg sau mai restrânsl; ele sunt sau devin, în consecinţă, 
anonime (odată intrate în circuitul folcloric, chiar şi expresiile 
„de autor“, de exemplu citatele literare, îşi pierd paternitatea în 
mediile care le vehiculează); stau sub semnul oralităţii, scurtimea 
facilitând nu numai memorizarea lor, ci şi circulaţia cu o viteză 
uimitoare de la un individ la altul, de la o zonă la alta şi de la un 
popor la altul; se supun jocului specific dintre tradiţie şi inovaţie, 
cu predominarea autoritară a tradiţiei, şi le este caracteristică 
creaţia prin variante. Variantele sunt determinate nu numai de 
necesităţi de adaptare la un context concret, ci şi de opţiuni la 
nivel individual, de grup, zonal sau etnic, prezenţa lor fiind 
marcată, datorită acestui fapt, şi în colecţii sau antologii.82 

Spre deosebire, însă, de alte categorii folclorice, de 
dimensiuni mai ample (de la strigătură şi cântecul liric, la basm 
şi cântecul epic), aceste caracteristici nu conferă proverbelor un 
statut pregnant diferențiat în circuitul folcloric (oral) faţă de cel 
cărturăresc (scris), nici ca mod de manifestare, şi nici ca sistem 
de funcţionare. Din ambele puncte de vedere, un proverb 
înregistrat într-un „context oral“ sau identificat într-un text 
dialectal nu diferă esenţial de acelaşi proverb sau un altul 
utilizat în creaţii „de autor“ (precum la cronicarii moldoveni, 
apoi la Creangă sau Sadoveanu). Toate particularităţile 
enumerate mai sus, inclusiv creaţia prin variante, funcţionează, 
după reguli similare, în ambele categorii de contexte. Acelaşi 
statut îl au şi maximele sau sentinţele „de autor“, atunci când 
pătrund şi în circuitul oral. Scurtimea (ca trăsătură definitorie, 
totuşi) le conferă aceleaşi condiţii şi posibilităţi de manevrare 
atât în contextele orale, cât şi în cele scrise. Diferenţieri între 
indivizi, grupuri (la nivel folcloric) şi zone, etnii pot să apară în 
selecţia repertoriilor paremiologice utilizate preferenţial. Dar 
criteriul selecţiei operează după reguli relativ similare atât în 
contextele orale, cât şi în cele scrise — cu observaţia, însă, că, în 

multe dintre contextele scrise, selecţia poate avea un caracter 
deliberat mai marcat. 

II 


Relaţii contextuale 


Spre deosebire de alte tipuri de enunţuri-clişeu (preelaborate) 
care satisfac condiţii sintactice similare (enunţuri complete la 
nivelul propoziției sau frazei), proverbele nu funcţionează, deci, în 
actele de comunicare concretă numai în limitele conţinutului lor 
propoziţional, ci sunt investite cu o încărcătură semantică 
suplimentară, care nu poate fi redusă la sensul literal al 
componentelor lor lexicale. Această încărcătură semantică 
suplimentară este efectul unui consens colectiv autorizat prin 
tradiţie. Prin însăşi natura lor, proverbele sunt folosite în contextul 
unor experienţe directe individuale sau de grup. Cu atât mai 
puternică este funcţia perlocuţionară a proverbelor, cu cât ele 
transmit, în momentul unei experienţe directe, rezultatele 
verificate ale unei experienţe sociale, canalizând astfel şi rezultatul 
experienţei directe, altfel incert, spre un sens preexistent, dar 
îmbogăţit (prin noua experienţă) şi sugerând un anumit tip de 
comportament sau formarea unei noi convingeri. 

Proverbele se definesc, deci, în raport cu experienţa socială pe 
care o fixează, ceea ce implică o cercetare genetică, dar şi în raport 
cu modul în care această experienţă este transmisă individului 
(sau grupului) de către locutor, ceea ce implică o analiză 
funcţională. În raport cu experienţa socială pe care o fixează, 
proverbul are valoare de semn, pentru că el nu descrie această 
experienţă, ci o reprezintă. Dacă am considera un punct genetic 
absolut, proverbul ar putea fi conceput ca o descriere rezumativă 
a experienţei sau a rezultatului ei şi numai atât. Dar, la acest nivel, 
proverbul nu este încă proverb, ca să capete această calitate fiind 
necesară stabilizarea lui prin recurenţă, în funcţie de repetarea 

experienţei. Repetarea experienţei nu se reduce, însă, la reluarea 
obligatorie a obiectelor ei primare, ci se realizează prin reiterarea 
tipului de fapte (situaţii) care pun două obiecte (sau un obiect şi 
calitatea lui) — indiferent care — într-o relaţie de acelaşi gen. 

Dacă ne gândim, de exemplu, la „Buturuga mică răstoarnă 
carul mare“, punctul genetic absolut ni-l putem imagina ca o 
formulă narativă care a consemnat o întâmplare cu caracter de 
accident. Prin reformularea la un prezent cu valoare iterativă, 
constatarea întâmplării (accidentului) se transformă într-o 
observaţie practică, aplicabilă ulterior şi la alte cazuri similare. Cu 
cât este (sau devine) mai largă sfera cazurilor de aplicabilitate, cu 
atât semnificaţia proverbului capătă un grad mai înalt de 
generalizare. 

Rezultă de aici, dar şi din consideraţii făcute în capitolul 
anterior, că funcţia specifică a proverbelor în actele de utilizare 
concretă a limbii, valoarea lor expresivă şi rolul lor în potenţarea 
mesajului sunt determinate de natura complexă a relaţiilor 
contextuale instalate prin folosirea lor. Performarea potenţialului 
paremiologic implică acte şi stabileşte relaţii care se structurează la 
niveluri diferite, angajând termeni diferiţi. Fiecare utilizare 
constituie un act concret de comunicare, integrat unui context 
comunicativ mai larg (dar de dimensiuni variabile), punând în 
relaţie un transmiţător (locutor) şi un destinatar (interlocutor), act 
în care transmiţătorul nu se reprezintă numai pe sine şi nu codifică 
ad-hoc un mesaj al său, ocazionat de condiţiile specifice care 
provoacă nevoia de comunicare, ci re-enunţă, în contextul dat, 
un mesaj colectiv prin consens, a cărui autoritate se bazează pe 
prestigiul unei îndelungate tradiţii.? 

Aşadar, prin relații contextuale, în cazul de faţă, nu înţelegem 
numai faptul că utilizarea unui proverb presupune în mod 
obligatoriu o împrejurare dată la care semnificaţia lui să fie 
raportată, ci un sistem relaţional mai complex, determinat de 
natura ea însăşi mai complexă a actelor locuţionare de tip special 
care integrează acest gen de enunţuri. Aşa cum s-a văzut, în acest 
tip de acte locuţionare relaţia concretă dintre locutor şi interlocutor 
e dublată de o relaţie virtuală între un emițător-tradiție şi un 
receptor-colectivitate, ambii termeni ai acestei relaţii implicând 
situări în contexte specifice lor. 

Întrucât noţiunea de context este ea însăşi abordată în accepţii 
diferite, uneori controversate, vom apela, pentru coerenţă 
terminologică, la un model mai clasic de definire şi delimitare în 
interior, propus de Eugen Coşeriu în Teoria del lenguaje y lingüística 
general. În concepţia autorului, constituie context al vorbirii întreaga 
realitate care încadrează un semn, un act verbal sau un discurs, ca 
prezenţă fizică şi ca informaţii pe care le posedă interlocutorii. 

El distinge între trei categorii de contexte: idiomatic, verbal şi 
extraverbal (ultimele două categorii de contexte sunt operante şi în 
pragmatica lingvistică).5 Contextul idiomatic este limba însăşi ca 
„fond“ al vorbirii. (În vorbire se manifestă concret o parte a limbii, 
dar această parte semnifică în relaţie cu întreaga limbă, cu toată 
cunoaşterea idiomatică a vorbitorilor; orice semn realizat în 
discurs semnifică în sistem de opoziţie şi asocieri formale şi 
semantice cu alte semne, care nu sunt rostite, deşi aparţin achiziţiei 
lingvistice a vorbitorilor; în interiorul contextului idiomatic, orice 
cuvânt semnifică într-un context mai restrâns, care este câmpul lui 
semnificativ). Contextul verbal este discursul însuşi, ca ambianţă 
pentru fiecare dintre părţile sale. Pentru fiecare semn şi pentru 
fiecare porţiune a discursului, constituie context verbal nu numai 
ce s-a spus înainte, ci şi spusele ulterioare din acelaşi discurs. 
Contextul extraverbal este constituit de toate circumstanţele non- 
lingvistice care sunt percepute direct sau cunoscute de vorbitori. 
Între subtipurile acestui context (fizic, empiric, practic sau 
ocazional, istoric), E. Coşeriu enumeră şi un context cultural, 
reprezentând tot ce aparţine tradiţiei culturale a unei comunităţi 
date. Este util de reţinut, însă, pentru cele ce urmează, că E. 
Coşeriu distinge, dincolo de context, în sensul mai restrâns al 
cuvântului, o serie mult mai largă de elemente ambiante (entornos), 
printre care menţionează universul discursului — ca sistem universal 
de semnificaţii căruia îi aparţine un discurs (sau enunţ) şi care 
determină validitatea şi înţelegerea sa.4 

Utilizate în acte concrete de comunicare, de tip oral sau scris, 
proverbele implică, în primul rând, relaţii contextuale cu 
componentele mesajului sau situaţiei care le integrează şi în raport 
cu care enunţarea lor comportă o valoare semnificativă, deci în 
raport cu care se realizează raţiunea lor de funcţionare. Este firesc, 
aşadar, să definim acest sistem de relaţii prin conceptul de context 

funcțional, care poate fi, în terminologia lui E. Coşeriu, verbal sau 
extraverbal. Proverbele nu sunt folosite niciodată izolat, ci 
încadrate într-un mesaj mai cuprinzător, care reprezintă contextul 
lor funcţional. Racordarea proverbului la un astfel de context 
poate fi descrisă, în general, ca o reluare a termenilor contextului 
funcţional şi substituirea lor cu termeni „metaforici“, ceea ce 
implică instituirea, în actul concret de comunicare, a unei 
similitudini între cele două serii de termeni. Contextul funcţional 
reprezintă, de regulă, o situaţie concretă care — de multe ori — poate 
fi o întâmplare sau poate indica un şir de evenimente, codificabile 
într-un mesaj narativ. 

Relaţia text (proverb) - context funcţional reprezintă o 
realitate atât de semnificativă, încât nu puţini cercetători au pus la 
îndoială capacitatea „textului“ de a constitui o entitate relativ 
autonomă în raport cu factorii care condiţionează re-enunţarea lui. 
Pornind de la cercetarea unui număr restrâns de categorii 
folclorice, lingvistul ucrainean A.A. Potebnea susţinea că nu poate 
fi considerat drept fabulă „textul“ pe care un cititor îl află în 
colecţii, acesta reprezentând numai „imaginea“, pentru că unitatea 
integrală este constituită din text şi din realitatea la care el se referă. 
Este concepută, aşadar, o unitate literară, care implică textul, dar şi 
un fapt aflat în afara textului, mobil, permanent altul, în raport cu 
stabilitatea textului. Analiza izolată a „textelor“ culese nu poate 
conduce decât la erori, pentru că toate particularităţile fabulei sunt 
evaluate în funcţie de această realitate sincretică. „Textul“ 
constituie în fabulă numai elementul explicant, iar faptul particular 
spre care se orientează este explicatul, unitatea formând-o numai 
relaţia dintre explicant şi explicat, în care explicantul este stabil, iar 
explicatul — variabil. Din acest postulat rezultă, însă, o dificultate 
metodologică insolubilă: pentru a nu cădea în erori, „textul“ ar 
trebui analizat în raport cu totalitatea (inaccesibilă) a explicaților la 
care este raportat. Acceptând, însă, faptul că toţi aceşti termeni 
variabili aparţin aceleiaşi clase, Potebnea postulează şi ideea că 
textul fabulei poate fi înţeles în funcţie de clasa de fapte spre care 
este orientat (impasul metodologic putând fi astfel depăşit). În 
principiu, explicantul (predicat stabil) nu constituie nivelul generic 
al seriei de explicaţi (subiectul mobil), relaţia dintre explicant şi 
explicat fiind de natură alegorică.5 

În termeni similari definesc şi Kânigăs şi Maranda natura 
descântecului, prin factori care aparţin nu numai „textului“, ci şi 
contextului în care este enunțat (contrastul iniţial este marcat între 
destinatar, situat în afara textului, şi o forţă mobilă, definită mitic şi 
prezentă în text; procesul de mediere nu vine din interiorul 
textului, ci din afara lui, la rezolvarea contrastului iniţial 
contribuind ambii participanţi la actul de comunicare).6 

Ar rezulta, deci, că descântecul, ca şi colindul sau alte 
categorii de poezie rituală, nu este exprimat integral prin text, 
entitatea formând-o textul plus faptul de viaţă spre care el este 
orientat funcţional. Proverbul, consecinţă a fabulei sau a unor 
naraţiuni cu funcţie similară, aparţine şi el acestui gen de sincretism 
funcțional.” 

Analizând aspectul logico-semiotic al limbajului paremiologic, 
Permjakov fundamentează ideea că marile asemănări logice 
evidențiate între proverbe aparținând unor spații culturale diferite se 
datorează faptului că ele sunt semne ale unor situaţii exterioare tip.8 

O particularitate a modului în care această relaţie este 
implicată de limbajul paremiologic rezultă din faptul că, în timp 
ce, în cazul poeziei rituale (descântec, colind etc.), ea este dominată 
de un determinism reciproc (contextul funcţional reclamă textul, 
iar acesta nu poate fi performat în afara contextului), în cazul 
proverbelor determinismul este univoc, în sensul că un proverb nu 
poate fi utilizat decât integrat unui act concret de comunicare (care 
devine contextul lui funcţional), în timp ce actele concrete de 
comunicare nu presupun obligatoriu - şi nici de regulă - 
enunţarea unui proverb. Utilizarea proverbului este, deci, 
facultativă, e un act special de selecţie şi are semnificaţia unui act 
de creaţie (aspect asupra căruia vom reveni). 

Considerat izolat, proverbul reprezintă el însuşi o organizare 
contextuală, pe care am denumit-o, adecvând terminologia lui 
Riffaterre, microcontext.” Riffaterre utilizează acest termen pentru a 
descrie structura unui mesaj poetic constituit, în care micro- şi 
macrocontextul sunt doi termeni indisolubil legaţi şi nu au circulaţie 
izolată. În cazul proverbelor, microcontextul preexistă contextului 
funcţional (care, în raport cu proverbul, este un macrocontext) şi 
continuă să existe după consumarea unui act de comunicare 
concretă, fiind un element relativ stabil; microcontextul comportă, 

deci, un anumit grad de autonomie şi poate fi utilizat într-un număr 
teoretic nelimitat de contexte funcţionale (macrocontexte) — 
subordonate, însă, unui aspect general, unei idei de bază care 
reprezintă nucleul semnificativ al proverbului. 

Stabilitatea relativă a microcontextului se apropie într-un fel 
de aceea a cuvântului, cuvintele fiind îmbinări stabile de sunete cu 
o valoare semnificativă constantă, iar proverbele — îmbinări stabile 
de cuvinte, cu o valoare semnificativă la fel de constantă. Această 
relaţie comparativă a fost afirmată de Iorgu Iordan, care observase 
că izolările „seamănă mai bine cu cuvintele decât cu grupurile sintactice: 
la ele interesează exclusiv înțelesul, şi acesta este unitar, întocmai ca la 
un cuvânt unic“ .10 Aşa cum cuvintele sunt unităţi lexicale, 
proverbele pot fi considerate unităţi sintactice constituite, 
circulante, cu o organizare microcontextuală relativ fixă, care, 
odată introduse într-o „supraorganizare“, capătă, ca şi cuvintele 
într-o frază, un sens unitar, adecvat unei intenţii de comunicare.1l 
Ca şi cuvântul, proverbul are semnificaţii multiple, limitate de un 
„nucleu semnificativ“ care cuprinde, însă, nu o „noţiune 
generală“, precum cuvântul, ci o judecată esenţială, exprimând o 
idee sau un adevăr general, acestea devenind elementul general şi 
stabil nu al unei „microstructuri“, ca în cuvânt, ci al unui 
microcontext. Pentru că proverbul reprezintă el însuşi o organizare 
verbală, un lanţ de semne care alcătuiesc un context.12 

Raportat la cuvânt, proverbul constituie, deci, o unitate lingvis- 
tică mai complexă, la un nivel mai înalt de organizare a 
elementelor care alcătuiesc inventarul limbii. Această complexitate 
reiese din faptul că proverbele nu constituie ele însele elemente ale 
inventarului limbii, ci forme stabile de organizare, în interiorul 
cărora fiecare componentă intră în relaţii contextuale determinate 
cu celelalte componente. 

Microstructura semantică a proverbului nu este arbitrară în 
raport cu universul său semnificativ, pentru că, de regulă, ea 
derivă din termenii care au condiţionat efectuarea primară a 
experienţei încifrate în el. Aşadar, „nucleul semnificativ“ al 
microcontextului are un punct de plecare, care se confundă cu 
însăşi geneza proverbului. Pentru orice proverb, se poate 
presupune un context în care a fost enunțat pentru prima oară, 
folosind propriii săi termeni, şi un sens particular, adaptat unui act 

concret de comunicare, pe care l-a avut în momentul primei sale 
enunţări. În evoluţia sa ulterioară, proverbul va depăşi această 
semnificaţie iniţială, concret determinată, fiind integrat, cu 
semnificaţii adaptate, unui şir infinit de contexte particulare, dar 
va continua să fie raportat la semnificaţia primară şi să-şi 
contureze sensul general în funcţie de termenii contextului primar, 
în virtutea faptului că microstructura lui (a proverbului) conservă 
elemente de structură şi termeni ai acestui context. Se poate vorbi, 
deci, în cazul proverbelor, de existenţa unui context genetic, ca o 
determinare iniţială a sensului, care se mai păstrează sau nu în 
conştiinţa colectivă, dar de explicitarea căruia depinde înţelegerea 
integrală a mesajului. 

Semnificaţia generală a proverbului poate fi ea însăşi 
interpretată ca un context, dat fiind faptul că această semnificaţie 
nu se defineşte numai în raport cu conţinutul propoziţional al 
enunţului, ci îi este conferită prin consens colectiv, instituit sub 
autoritatea tradiţiei, este deci exterioară enunţului, implicând un 
anumit tip de relaţii contextuale. Considerat izolat, în afara 
oricărui context particular la care poate fi aplicat, proverbul îşi 
păstrează sensul fundamental datorită raportării lui permanente la 
un context generic, neverbalizat, care selectează şi închide întreg 
şirul de contexte funcţionale posibile şi îi determină valoarea 
semnificativă. Contextul generic se impune prin experienţă şi 
conştiinţă colectivă, reclamând acceptarea şi recunoaşterea 
adevărului pe care îl exprimă proverbul. Numai în limitele acestei 
recunoaşteri proverbul îşi menţine unitatea sensurilor şi capătă 
stabilitate. 

Dintre noţiunile cu care operează Eugen Coşeriu pentru defi- 
nirea conceptului de context, cele desemnate prin termenii context 
idiomatic (limba însăşi ca fond al vorbirii), context cultural (tradiţia 
culturală a unei colectivităţi date) şi, mai ales, universul discursului 
(sistem universal de semnificaţii căruia îi aparţine un discurs şi 
care determină validitatea şi înţelegerea sa) ar putea fi considerate 
ca reprezentând, prin corelarea şi interferența lor, cadrul cel mai 
larg, în interiorul căruia se conturează contextele generice ale 
limbajului paremiologic. 

Prin conceptele de context genetic şi context generic, în defi- 
nirea proverbelor şi a modului lor de funcţionare sunt implicate 
şi conceptele de experienţă şi înţelepciune. Opinia unor autori de 

studii paremiologice, că utilizarea acestor concepte în definirea 
proverbelor este total nerelevantă, întrucât limbajul paremiologic 
reprezintă doar o varietate specifică a discursului şi nu este decât 
„o formă“13, impune o restricţie excesivă şi arbitrară, care 
eludează complexitatea relaţiilor contextuale menţionate mai sus. 
E adevărat că proverbele au funcţie de semnificare (sau „produc 
semnificaţie“) numai în discurs, dar forţa lor de semnificare se 
datorează unor atribute anterioare discursului în care sunt 
utilizate (chiar dacă această forţă a fost acumulată prin utilizare 
într-o serie indefinibilă de discursuri, începând cu contextul 
genetic). Mai este de remarcat faptul că nu numai conţinutul 
propoziţional al enunţului paremiologic, dar nici forţa lui 
ilocuţionară nu sunt determinate de performări anterioare, decât 
în mod limitat pentru locutor, ci de atributele semantice cu care 
sunt investite prin tradiţie. 

Relaţiile care se instituie între cele patru categorii de contexte, 
descrise mai sus, determină modul specific de funcţionare a pro- 
verbelor în actele de comunicare verbală concretă, prin analiza lor 
putându-se explica şi apartenenţa enunţurilor paremiologice la 
limbaje diferite (sau „capacitatea de a traversa limbaje“), despre 
care am vorbit în capitolul anterior. Utilizat în context funcțional 
concret, microcontextul (proverbul) îi suprapune acestuia un context 
generic, care raportează cazul sau situaţia singulară la totalitatea 
cazurilor sau situaţiilor de acelaşi gen, conferind faptului 
particular însuşi o semnificaţie generală. Totodată, contextul genetic 
reactualizează, prin proverb, o experienţă sau un adevăr 
preexistent în conştiinţa colectivă. 

În actul concret de comunicare, proverbul nu aduce, de 
regulă, un mesaj nou, ci raportează mesajul concret la varianta lui 
generică, substituindu-i şi lărgindu-i semnificaţia. În acelaşi timp, 
proverbul reprezintă o atitudine faţă de mesajul concret, o 
interpretare a lui. Această „orientare către mesaj“ determină, în 
procesul comunicării, însăşi funcţia lui poetică. Raportate la 
contextul funcţional, proverbele vor avea, deci, permanent o 
valoare poetică (sau stilistică, expresivă), indiferent dacă ele relevă 
sau nu, în organizarea microcontextului, aspecte de ordin stilistic. 

Efectele stilistice (expresive) ale utilizării proverbelor în actele 
de comunicare concretă sunt determinate, în primul rând, de 
faptul că relaţiile contextuale complexe instituite printr-o 

asemenea utilizare implică relaţii de tip metaforic între termenii 
contextelor corelate. Prezenţa metaforei în contexte proverbiale 
relevă, însă, o specificitate cu totul distinctă, un caz particular de 
manifestare a substituirii mataforice, determinat de substanţa şi 
structura categoriei în discuţie, de funcţiile ei complexe şi de 
modul particular în care reclamă prezenţa unui context funcţional. 

Orice apariţie a unui proverb într-un context concret 
(macrocontext) poate fi descrisă ca fiind un sincretism de tip 
metaforic. Proverbul selectează din contextul funcţional o serie de 
elemente semnificative, care descriu un caz particular (situaţie, 
caracter individual, comportare sau atitudine, cugetare de 
moment etc.) şi le reformulează la nivelul aspectului general (chiar 
dacă, de foarte multe ori, prin alţi termeni concreţi), în care poate 
fi inclus cazul singular sau particular. În actul concret al 
comunicării verbale, proverbul nu continuă, deci, un mesaj, ci îl 
reia pe cel deja exprimat (sau subînţeles în contexte situaţionale, 
neverbalizate), înlocuind aspectul singular sau particular cu cel 
general. În episodul despre „furtul cireşelor“ din Amintirile lui 
Creangă, după ce pozna fusese comisă, moş Vasile — păgubaşul — 
vine la tatăl „eroului“ să ceară ispaşă. „Eroul“ are mai întâi o 
reacţie subiectivă (,...şi moş Vasile era un cărpănos ş-un pui de 
zgârie-brînză ca şi mătuşa Mărioara“), corectată, însă, imediat de o 
constatare obiectivă: „Însă degeaba mai clămpănesc eu din gură: 
cine ce are cu munca omului? Stricăciunea se făcuse şi vinovatul 
trebuia să plătească. Vorba ceea: Nu plăteşte bogatul, ci vinovatul. 
Aşa şi tata, a dat gloabă pentru mine“. Reluarea faptului concret, 
singular, printr-o formulare generală, care include toate cazurile 
de acelaşi gen, este foarte evidentă în acest fragment. Aspectul 
singular nu se confundă, însă, cu cel general, pentru că cei doi 
termeni se află într-o relaţie dialectică, în baza căreia identitatea 
este refuzată. În situaţia descrisă mai sus, aspectul general se 
suprapune celui particular (concret) şi îl substituie, devenind o 
metaforă a lui. Proverbul apare, deci, în contextul funcţional ca o 
metaforă generică, pentru că substituie faptului singular, particular, 
genul de fapte în care poate fi inclus. 

Această substituire implică, aşa cum am mai spus, o corelare a 
elementelor selectate din contextul funcţional cu elementele 
enunțate în microcontextul proverbului, de fapt un şir de 
substituiri corelate incluse într-o substituire globală. Şirul de 

substituiri reliefează, în actele concrete de comunicare, două 
situaţii deosebite, pe care le determină în funcţie de faptul că, în 
microcontext (proverb), toţi termenii care intră în şir sunt enunţaţi, 
pe când în contextul funcţional, nu în mod obligatoriu: 

a) Situaţia cea mai simplă este aceea în care fiecărui termen 
semnificativ, exprimat în microcontext, îi corespunde un termen în 
contextul funcţional. 

Exemplul citat mai sus este caracteristic pentru acest gen de 
situaţie. Termenilor plăteşte, bogatul, vinovatul din microcontext le 
corespund în mod clar o serie de termeni enunţaţi în contextul 
funcţional de mai multe ori şi în determinări concrete diferite. 

b) Situaţia mai complicată este aceea în care unui termen ex- 
primat în microcontext nu-i corespunde un termen precis 
exprimat în contextul funcţional (la nivel de cuvânt), ci un context 
mai larg, verbalizat sau neverbalizat (context situaţional). 

Între aceste situaţii „extreme“ (dar definitorii), se înregistrează 
o categorie largă de cazuri intermediare, suscitând grade diferite 
de coreprezentare a unor termeni relaţionaţi în microcontext şi 
contextul funcţional. 

În primul caz (a), avem de a face cu o substituire metaforică 
obişnuită, dar nu independentă, pentru că substituirea la nivelul 
termenilor izolabili (metodologic) nu capătă valoare decât prin 
includere într-o substituire globală, care se realizează între 
microcontext şi contextul funcţional. În al doilea caz (b), metafora 
capătă o valoare „economică“, pentru că ea concentrează, într-un 
singur cuvânt (expresie), un sens care, singularizat într-un fapt 
divers, concret, nu poate fi exprimat decât printr-un lanţ 
sintagmatic sau enunţ (chiar discurs) de dimensiuni variabile. 
Fenomenul este atât de frecvent în utilizarea concretă a 
proverbelor (corespunde, de altfel, unei trăsături esenţiale a 
acestui gen de enunţuri — concizia), încât expresiile paremiologice 
au fost considerate adesea drept „economie de limbaj“ „sau, pur şi 
simplu, „comodităţi de limbaj“. În principiu, însă, nu este vorba de 
economie sau comoditate, ci de o nevoie de concentrare, care 
investeşte expresia cu o forţă perlocuţionară mai mare. 

Între elementele substituite în contextul funcţional şi 
substituenţii lor din microcontext pot exista, din punct de vedere 
semantic, două raporturi distincte: de identitate şi neidentitate, 
fiecare dintre ele cunoscând, la rândul lor, nuanţări mai mult sau 


51 


mai puţin pronunţate, în funcţie de gradul de identitate sau 
neidentitate. Această situaţie nu este determinată decât în mică 
măsură de contextul funcţional, ea depinzând în esenţă de 
structura semantică a microcontextului însuşi. Prin urmare, putem 
calcula gradul de identitate sau neidentitate semantică a 
termenilor care alcătuiesc şirul de substituiri corelate analizând 
proverbul izolat, neîncadrat într-un macrocontext. 

Un proverb ca „Femeia înţeleaptă îşi zideşte casa“, de 
exemplu, nu poate fi încadrat decât într-un context funcţional în 
care referirea se face la o femeie înțeleaptă, primii doi termeni ai 
proverbului având, aşadar, permanent o valoare proprie în raport 
cu termenii contextului funcţional. Ceilalţi doi termeni au, însă, o 
valoare metaforică, dar nu în acelaşi grad: casa substituie noţiunea 
de familie, căsnicia, dar este o metaforă circulantă, atât de 
frecventă în limbajul obişnuit, încât tinde să capete valoare de 
metaforă lingvistică; a zidi, în sensul consolidării vieţii familiei, 
cunoaşte cam aceeaşi situaţie de metaforă circulantă, dar într-o 
măsură mai mică, deci gradul de neidentitate este mai mare. 

Identitatea semantică a termenilor din microcontext cu 
termenii corelativi din macrocontext nu exclude calitatea de 
metaforă generică, pentru că termenul generic din microcontext nu 
se identifică cu cel individual din macrocontext, ci îl substituie cu 
specia din care face parte, incluzându-l în totalitatea indivizilor de 
acelaşi gen. Identitatea o considerăm, deci, numai din punctul de 
vedere al sistemului semiotic al limbii, pentru că în actul concret al 
comunicării aceeaşi noţiune capătă, prin cele două contexte 
(macro- şi micro-), două valori deosebite, care se suprapun la un 
moment dat, valoarea generală substituind-o pe cea individuală. 

Dacă analizăm un alt proverb, „Buturuga mică răstoarnă carul 
mare“, observăm că cele două substantive ale lui, buturuga şi carul, 
pot substitui într-un macrocontext orice alte substantive, 
denumind lucruri sau fiinţe, chiar şi abstracţiuni, care apar în 
determinarea antagonică mic-mare şi care pot fi încadrate în 
raportul definit prin verbul răstoarnă. Verbul însuşi, în 
determinarea lui microcontextuală, poate căpăta, în raport cu un 
macrocontext, o valoare metaforică, fie că va substitui un sens 
conotativ (a răsturna pe cineva de la putere), fie că va substitui verbe 
care denumesc alte acţiuni (a distruge, a opri). 

De data aceasta, metafora se bazează pe o analogie, pentru că 
evocă un caz particular, subordonat unei situaţii generice, dar 
substituie, în macrocontext, alte cazuri particulare, depărtate din 
punct de vedere semantic, noţional, de cel evocat, dar clasificabile 
în acelaşi caz generic. Vom spune, deci, în acest caz, că proverbul 
este construit pe o metaforă parabolică, pentru că exemplifică printr- 
un caz posibill5 cazul substituit în macrocontext, caz care, în 
determinările lui macrocontextuale, apare ca real şi poate fi 
particular sau singular. 

Metafora parabolică nu exclude caracterul generic al metaforei- 
proverb, ci îl amplifică într-un mod cu totul substanţial. În primul 
rând, pentru că impune un sens generic însuşi conţinutului ei 
particular, vizând nu un caz individual, ci o specie: „Toată pasărea 
pe limba ei piere“. În al doilea rând, pentru că în macrocontext 
metafora nu subordonează cazul individual pe care îl substituie ei 
însăşi, ci unui caz generic, unei idei generale, căreia şi ea îi este 
subordonată. Metafora parabolică se desprinde, deci, de contextul 
generic al proverbului, devenind o metaforă a lui şi, prin el, o 
metaforă a cazului singular din macrocontext. Pornind de la faptul 
că metafora parabolică se bazează pe un caz particular, putem 
conchide că ea s-a dezvoltat din contextul genetic al proverbului. 

Într-un singur caz macrocontextul determină caracterul meta- 
forei pe care este construit proverbul, şi anume cel în care o 
metaforă parabolică substituie într-un anume macrocontext 
termeni identici, din punct de vedere semantic, cu propriii ei 
termeni, devenind astfel, dar numai în acest caz, o metaforă 
generică. Un proverb ca „Pisica blândă zgârie rău“ se poate referi, 
într-un macrocontext, la orice altă fiinţă în afară de pisică, şi atunci 
va fi o metaforă parabolică, dar se poate referi şi la pisica însăşi, şi 
atunci va fi o metaforă generică. 

Orice proverb a cărui metaforă parabolică nu depăşeşte 
limitele planului real poate fi redus, în asemenea cazuri, la o 
metaforă generică. Pentru multe dintre ele, sensul propriu al 
noţiunilor folosite este atât de nesemnificativ, atât de puţin 
raportabil la ideea de util, încât apariţia ca metaforă generică este 
numai posibilă, nu devine o realitate. În schimb, proverbele a căror 
metaforă parabolică depăşeşte condiţia realului („Râde hârb de 
oală spartă“; „Râde dracul de porumbe negre, / Şi pe sine nu se 
vede“) nu pot fi reduse niciodată la o metaforă pur generică. 

NOTE 


1 Cele două perechi de termeni utilizaţi aici nu se suprapun semantic, 


10 


11 


12 
13 


14 


15 


întucât, spre deosebire de relaţia dintre transmiţător şi destinatar, care 
este univocă, relaţia dintre locutor şi interlocutor presupune roluri 
„interşanjabile“. 

2 Autoritatea tradiţiei nu trebuie măsurată neapărat prin „vechimea“ 
proverbului, cu atât mai mult, cu cât performerii nu pot avea un control 
asupra acestei măsuri; pot exista enunţuri mai puţin vechi, care, odată 
consacrate în limbajul proverbial, sunt automat investite cu această 
autoritate. 

Cf., de ex., St.C. Levinson, Pragmatics, Cambridge U.P., 1983, p. X, 5; G.N. 
Leech, Principles of Pragmatics, Londra — New York, Longman, 1983, p. 
13-15. 


E. Coşeriu, Teoría del lenguaje y lingüística general, Madrid, Gredos, 1969 
(ed. II), p. 313-318. 

A.A. Potebnea, Iz lekcii po teorii slovesnosti, Harkov, 1914. 

E. Königäs-Maranda and P. Maranda, Structural Models in Folklore and 
Transformational Essays, Haga — Paris, Mouton, 1971. 

Termenul este utilizat şi definit în Pavel Ruxăndoiu, Folclorul literar 
românesc în contextul culturii populare, Bucureşti, Editura „Grai şi Suflet — 
Cultura Naţională“, 2001, p. 136-139. 

G.L. Permjakov, O logiăeskom aspekte poslovic i pogovorki, în Proverbium, 
1968, nr. 10, p. 225-231. 

M. Riffaterre, “Stylistic Context”, în Word, 1960, vol. 16, nr. 2, p. 207-218. 
Prin analogie, într-un studiu mai vechi (Aspectul metaforic al proverbelor, în 
Studii de poetică şi stilistică, Bucureşti, EPL, 1966, p. 94-113), din care unele 
aspecte sunt reluate în lucrarea de faţă, am folosit şi noţiunea de 
macrocontext, pe care o înlocuim acum cu cea de context funcțional, ca fiind 
mai adecvată determinării realităţii la care se referă. 

Iorgu Iordan, Stilistica limbii române, Bucureşti, Editura Ştiinţifică, 1975, p. 
209. 

Parafrazat după observaţiile asupra structurii cuvântului ale Tatianei 
Slama-Cazacu, în Limbaj şi context, Editura Ştiinţifică, 1959, p. 160. 

Ibidem, p. 208. 

Cf. H. Meschonnic, art.cit., p. 420. Gabriel Gheorghe aderă şi el la opinia că 
proverbul nu constituie o formă de enunţare a unei încărcături exclusiv 
sau dominant sapienţiale, în nici un caz o „formă de înţelepciune“ (este 
citat Ov. Papadima), ci o modalitate de expresie artistică, figurată, 
prezentă în toate limbile. 

Cf. Roman Jakobson, Lingvistică şi poetică, în Probleme de stilistică, Bucureşti, 
Editura Ştiinţifică, 1964, p. 93: „Atitudinea faţă de mesaj în sine, concentrarea 
asupra mesajului ca atare reprezintă funcţia poetică a limbajului“. 

Cf. observaţiile lui Lessing despre parabolă, comentate de Tudor Vianu în 
Problemele metaforei şi alte studii de stilistică, Bucureşti, ESPLA, 1953, p. 114-115. 

III 


Contextul genetic 


Am definit, aşadar, contextul genetic ca o determinare iniţială 
a sensului, care se mai păstrează sau nu în conştiinţa colectivă, dar 
de explicitarea căreia depinde înţelegerea adecvată a enunţului 
proverbial. Această explicitare devine posibilă datorită faptului că 
proverbul a fost formulat prin asimilarea termenilor proprii ai 
contextului primar (ca act de comunicare concretă), relaţia 
semantică dintre proverb şi acest context vizând valori denotative. 


1. Identificarea sau, mai exact, reconstituirea contextelor gene- 
tice ale proverbelor nu este o treabă uşoară. Dificultatea rezultă, 
în primul rând, din marea diversitate şi ariile foarte largi de 
răspândire şi circulaţie ale acestei categorii de enunţuri. Se poate 
spune că există (sau au existat) tot atâtea contexte genetice câte 
proverbe există (sau au existat), fiecare formulă semnificativă 
(sintagmă, propoziţie, frază) care închide o expresie paremiologică 
desprinzându-se dintr-un act de comunicare concretă, care a 
implicat, într-o prezumtivă enunţare primară, o anumită situaţie, 
constatare, experienţă, un eveniment social sau o întâmplare 
individuală. Această primă enunţare sintetică, rezumând termenii 
unui context iniţial, a putut fi resimţită ca exprimând un adevăr de 
oarecare generalitate; investită, deci, cu o încărcătură semantică 
suplimentară (şi consensuală), enunţarea primară devine, prin 
recurenţă, proverb, purtând cu ea o experienţă verificată de 
generaţii întregi şi, în consecinţă, asimilată de o colectivitate largă, 
dar de dimensiuni variabile, considerate de la zone geografice mai 
restrânse până la statutul circulaţiei internaţionale a unui număr 
mare de formule paremiologice. 

Investirea proverbelor cu valoare de adevăr nu este, aşadar, 
arbitrară, pentru că această investire nu este motivată numai prin 
consensul colectiv, ci şi prin asimilarea experienţelor primare care 
le-au generat. Înseamnă că proverbele, prin însăşi structura lor 
microsemantică, reprezintă adevăruri empirice. 

În concepţia lui Henrijck Mehlberg, adevărul empiric diferă 
de adevărul obiectiv, definit de Tarski ca o corespondenţă între 
enunţ şi fapte, pentru că: 

-nu poate fi supus operaţiilor logice pe care adevărul obiectiv 
le suportă, fără a genera erori; 

- nu poate fi definit în mod satisfăcător, dacă nu-i atribuim 
unele calităţi enigmatice.1 

Valoarea de adevăr a unei aserţiuni empirice poate fi consi- 
derată, în sensul cel mai simplu, atunci când atribuie o proprietate 
observabilă unui obiect observabil sau atunci când enunţă o relaţie 
direct observabilă între mai multe obiecte direct observabile. 

Proverbele sunt, în general, asemenea aserţiuni, nemijlocit 
empirice, dar numai în situaţia în care le raportăm la experienţa 
primară pe care o semnalează, înțelegând prin „Boii ară şi caii 
mănâncă” faptul că, într-adevăr, boii ară şi caii mănâncă. 
Proverbele de acest gen sunt mai puţin interesante însă, ca 
aserţiuni singulare nemijlocit empirice (raportate, deci, numai la 
experienţa primară), pentru că tradiţia le-a investit cu o 
valabilitate mai largă, generalizându-le în raport cu o anumită 
clasă de experienţe. În sensul acesta mai general, enunţul 
paremiologic, ca aserţiune empirică, este verificat ca adevărat 
numai dacă aserţiunea este o consecinţă logică a unei mulţimi de 
aserţiuni nemijlocit empirice. Proverbele capătă, deci, această 
valoare prin raportarea lor succesivă la contexte concrete, 
formulabile în termenii unor aserţiuni nemijlocit empirice, fiecare 
dintre aceste contexte având sau simulând, cel puţin, şi o funcţie 
genetică — în sensul că determină un plus de semnificaţie. 

În raport cu contextul primar care a generat-o (contextul 
genetic), judecata formulată prin proverb nu este în mod necesar 
adevărată, dar acest lucru nu este important pentru funcţionarea 
proverbului, decât în măsura în care îi determină expresivitatea; ea 
are un echivalent semnificativ, pe care îl simbolizează şi care este 
traductibil în parafraze mai largi. 

Enunţuri precum „Ulmul nu face pere” sau „Lupul lup 
rămâne” reprezintă judecăţi adevărate, dar sunt tautologii care, 
prin ele însele, nu spun nimic. Ele au însă o semnificaţie 
suplimentară, pentru care sensul dat de structura logico-semantică 
a proverbului nu reprezintă decât un simbol. Alte enunţuri („Ochii 
sunt lumina trupului“; „Somnul e oglinda morţii“, „Capra sare 
masa, iada sare casa“) pot fi considerate neadevărate din punct de 
vedere logic, dar adevărate din perspectiva consensului colectiv; 
factorul consensual este potenţat tocmai prin invaliditatea 
judecății primare, formulată în termenii contextului genetic. 

Multe proverbe reprezintă, prin aserţiunea empirică primară pe 
care o exprimă, false generalizări, determinate de neglijarea altor 
date care condiţionează predicatul logic („Cine se scoală de 
dimineaţă departe ajunge”; „Buturuga mică răstoarnă carul mare”; 
„Unde e dragoste, e şi ceartă“). Adevărul proverbial, consensul 
colectiv derivă însă tocmai din această falsă generalizare, care 
implică, de regulă, nu numai o simplă atitudine, ci şi precizarea unei 
conduite. Exemple desemnând alte variante de situaţii posibile ar 
putea fi semnalate în număr destul de mare.2 În general, proverbele 
exprimă, printr-o judecată de tip inferior, determinată de contextele 
lor genetice, un adevăr formulabil printr-o judecată de tip superior, 
sau declanşează în mintea interlocutorului — pentru a fi decodate — 
un întreg raţionament inductiv. Acest transfer de structuri logice de 
la inferior la superior conferă proverbului o semnificaţie care vine 
din afara lui, o semnificaţie cu care este investit prin tradiţie 
colectivă (consens general) şi care impune, prin uzaj, raportarea 
contextului genetic la un context generic. În acest fel, proverbele 
reactualizează, prin termenii conservaţi din contextul genetic, 
experienţe sau adevăruri recunoscute ca atare şi investite cu valoare 
de model exemplar. Ele nu constituie, deci, prin termenii lor proprii, 
originari, demonstraţia unei situaţii generale, ci punctul în jurul 
căruia se grupează seriile de fapte din care se extrage generalizarea. 
Aşadar, contextul genetic limitează, prin însăşi natura lui, dar şi 
prin consens, categoriile de contexte funcţionale la care proverbul 
poate fi aplicat şi, implicit, sfera contextului generic. 


2. Dificultăţile unei cercetări genetice concrete asupra 
proverbelor sunt în primul rând de ordin cantitativ, fiecare dintre 


59 


numeroasele enunţuri de acest gen având o istorie proprie şi, cel 
puţin prezumtiv, un context genetic particular. O încercare de a 
reduce ipotezele genetice la consideraţii generale, cu caracter 
interpretativ, nu poate avea decât un efect retoric. După 
paremiologul polonez ]. Krzyanowski, la întrebarea „De unde vin 
proverbele?” putem avea un singur răspuns corect, dar care nu 
spune nimic: proverbele vin din diferite izvoare, ceea ce înseamnă 
că sursa proverbelor este viaţa, experienţa zilnică, munca 
profesională sub toate aspectele ei, vreun eveniment răsunător şi 
cunoscut, vreun fapt dat uitării şi care dăinuie doar în proverb, dar 
şi literatura, scrisă sau orală, pentru că şi ea face parte din viaţă.3 

V.P. Anikin evoca, printre dificultăţile cercetării originii pro- 
verbelor (înțelegând prin aceasta stabilirea epocii istorice în care 
au fost create), şi faptul că expresiile care le-au consacrat au 
căpătat (ca şi zicătorile, ghicitorile, şi alte câteva genuri ale 
folclorului), în fiecare epocă, o semnificaţie nouă, proprie acelei 
epoci, deşi forma s-a schimbat destul de puţin, iar uneori a rămas 
neschimbată.€ 

Aceasta presupune o serie diacronică de contexte genetice 
care transformă fundamental semnificaţia aceluiaşi enunţ. 
Constatarea nu poate fi generalizată, numărul cazurilor care o 
probează fiind relativ restrâns. Un exemplu edificator îl constituie 
proverbul „Ai carte, ai parte” (Hinţescu, p. 33) al cărui context 
genetic iniţial a fost determinat de conflictele de proprietate 
specifice orânduirii feudale, în care „carte” semnifica, pentru 
ţăranul răzeş sau moşnean, actul scris de proprietate asupra unei 
suprafeţe de pământ. Cu acest sens, de act scris, având putere de 
consfinţire, cuvântul carte apare şi în oraţiile de nuntă (cartea 
latinească). Acelaşi enunţ a fost reinterpretat mai târziu într-un 
context calitativ diferit, carte semnificând şcoală, învăţătură. 
Acesta se constituie ca un nou context genetic, recreând un nou 
proverb pe baza unui enunţ mai vechi. 


3. Deşi nu s-au bucurat de o amploare deosebită, ca în cazul 
basmului fantastic şi chiar al cântecului epic, cercetările (sau 
simplele ipoteze) privind originea proverbelor (a limbajului 
paremiologic în genere) au fost abordate cu o atenţie relativ 
constantă. Eterogenitatea obiectului şi-a pus în mod firesc 
amprenta şi asupra metodologiei şi direcțiilor de dezvoltare a 

investigaţiilor de ordin genetic. În diversitatea modalităţilor de 
abordare a categoriilor paremiologice din această perspectivă se 
pot distinge totuşi, în funcţie de scop, dimensiuni şi rezultate, 
câteva direcţii cu profil relativ diferențiat şi, deci, definibil: 

a) simple ipoteze privind originea proverbelor în anumite 
tipuri de limbaje primitive, arhaice sau tradiţionale; 

b) evaluarea (mai temeinic sau mai vag argumentată) tipurilor 
de evenimente, acţiuni, activităţi, comportamente, reacţii meditative 
etc., care au putut genera expresii cu valoare paremiologică; 

c) cercetări aplicate, vizând geneza efectivă a unor clase (re- 
pertorii) mai largi sau mai restrânse de expresii paremiologice, 
mergând până la abordarea izolată a unor proverbe; 

d) ipoteze (opinii) sau cercetări privind proveniența unor pro- 
verbe (sau clase de proverbe), identificate (de regulă prin colecţii) 
ca circulând într-un spaţiu cultural delimitat (etnic), în raport cu 
alte spaţii. 

Evident, aceste modalităţi de abordare nu s-au dezvoltat 
constant pe căi strict delimitate, interferenţele dintre ele fiind 
frecvente şi, uneori, consistente. 

În prima categorie se înscriu ipotezele, cu valoare mai mult 
retorică decât ştiinţifică, privind relaţia genetică a proverbelor cu: 

- limbajele mitologice arhaice (Vico le considera „limbă a 
zeilor”, penmi că oracolele erau exprimate sub forma de povățuiri 
şi pilde“; F.I. Bulaev a lansat, în lucrarea Russkie poslovicy i 
pogovorki, teoria resturilor mitologice conservate în proverbe6); 

- înţelepciunea, experienţa, filozofia practică a popoarelor; în 
acest context se înscrie şi opinia lui N. lorga, care considera 
proverbele şi zicalele rămăşiţe ale „unei literaturi gnomice” 
(comentarii în acest sens au fost făcute în primul capitol al 
prezentei lucrări); 

- limbajele „juridice” arhaice („rămăşiţe ale primelor încercări 
de legislaţiune” — după „părerea multora”), opinie remarcată şi 
subliniată în mod expres de I.A. Zanne.” 

Ipoteze genetice generalizatoare, presupunând mecanismul 
genezei proverbelor în raport cu anumite modele simbolice sau 
tipare de gândire, sunt postulate şi în abordări de ţinută ştiinţifică 
elevată. Greimas, de exemplu, este convins de ideea că descrierea 
sistematică a proverbelor şi dictoanelor poate contribui, prin 
inventarierea exhaustivă a corelaţiilor şi cuplurilor opoziţionale 

întâlnite în proverbe, la studiul altor simbolisme: cele ale 
miturilor, viselor şi folclorului. Sunt presupuse astfel 
corespondente structural-semantice care permit speculații asupra 
unor fluxuri genetice de la acele „alte simbolisme” spre limbajul 
paremiologic, sau asupra altor tipare (arhetipuri) culturale care au 
generat serii paralele de reprezentări. 

A. Jolles explică mecanismul de formare a proverbelor prin 
actualizarea unor forme simple reprezentate de Locuțiune. 
Proverbul nu este el însuși un concept de bază, dar trebuie raportat 
la o noțiune de bază. Există, aşadar, o Formă simplă, Locuțiunea, care 
se actualizează în proverb; „familiaritatea” proverbelor permite 
delimitarea unei dispoziții mintale din care au rezultat Forma simplă 
(Locuţiunea) şi Forma actuală (Proverbul), fără a căuta un punct 
istoric unde s-ar găsi o realizare particulară şi caracterizată. Formele 
simple sunt generate, la rândul lor, de multiplicitatea senzaţiilor şi 
trăirilor sub care este conceput universul şi care, odată înţelese, 
generează experienţe, a căror sumă rămâne, însă, o multiplicitate de 
detalii. De câte ori regăsim acest univers, care nu este cosmos, ci 
dispersiune, contingenţă, empiricitate, forma rezultată din 
dispoziţia noastră mintală şi din ideile care îi sunt legate este Forma 
simplă, numită Maximă sau Locuțiune. Această formă se actualizează 
în proverbe, având şi alte actualizări: maxima, sentinţa, locuţiunea 
proverbială, apoftegma, dictonul.? 

Este ipotezat astfel un mecanism psihologic de generare a 
proverbelor, conceput în dimensiuni antropologice, care nu poate 
eluda, însă, faptul că „actualizările” propriu-zise au fost 
determinate de împrejurări concrete (contexte genetice), şi nici 
impactul acestor împrejurări (acte concrete de comunicare în care 
s-a produs, cel puţin prezumtiv, enunţarea primară) asupra 
structurii şi semnificației lor. 

Cea de-a doua categorie de cercetări sau ipoteze genetice 
reprezintă demersuri cu caracter mai concret, scopul urmărit fiind 
determinarea unor clase de surse genetice ale limbajului 
proverbial. În acest context se înscriu, de exemplu, opiniile lui 
George Coşbuc despre Naşterea proverbiilor, originea acestor 
formule expresive fiind căutată în: 

— experienţa de toate zilele (păţania unui om adoptată ca 
învăţătură şi generalizată prin analogie cu alte păţanii de acelaşi 
gen — „Cine se scoală de dimineaţă departe ajunge”); 

- istorie (fapte istorice sau vorbe ale unor personaje istorice, 
precum replica lui Lăpuşneanu: „Proşti, dar mulţi”); 

— ridicol (atitudinea zeflemitoare faţă de oameni şi obiceiuri 
din alte regiuni („a spune braşoave”; „La Dumnezeu şi în Ţara 
Românească toate sunt cu putinţă”); 

- observaţii asupra naturii, cu referire la analogiile stabilite 
între comportamentul animalelor şi cel al oamenilor („Peștele de la 
cap se împute”); 

- snoavă, fabulă, tradiţie, legendă -— proverbe care au, prin 
urmare, o „poveste a vorbei” („După ce e prost, îl cheamă şi Vlad”); 

- literatura cărturărească (sunt considerate aici citate de tipul 
„Viitor de aur ţara noastră are” — după Bolintineanu, sau 
„Românul are şapte vieţi” — după Alecsandri); 

-spirit (vorbă de duh, spusă cu subtilitate şi având un caracter 
metaforic mai puternic, fără a fi bazată pe o Cponeniţa sau 
observaţie concretă — „Bate şaua să priceapă iapa”).1 

Exemplele citate îi aparţin lui Coşbuc. Dintre intuiţiile 
poetului-,„folclorist”, unele indică efectiv tipuri de contexte 
genetice în sensul definit mai sus (păţania ca experienţă, 
evenimente sau replici istorice, sursele literare orale sau scrise), 
altele se referă la tipuri de limbaj (stiluri) sau de mentalitate care 
generează proverbe (ridicolul, spiritul, observaţia asupra naturii). 

Demersurile cu caracter aplicat, urmărind originea unor 
repertorii de expresii paremiologice sau a unor proverbe 
considerate izolat, reprezintă tipul de cercetare genetică cel mai 
frecvent abordat, întreprinsă fie în lucrări cu caracter mai complex, 
fie în lucrări destinate exclusiv acestui scop, fie în însăşi structura 
unor colecţii paremiologice. Această ultimă modalitate este 
caracteristică, de exemplu, colecţiei lui I. Zanne, în care autorul 
identifică, pentru un număr relativ mare de proverbe, surse 
genetice, referindu-se, de cele mai multe ori, la contexte narative 
sau la credinţe şi datini ale poporului român. 

V.P. Anikin inventaria, în folcloristica rusă (prerevoluţionară), 
patru tipuri de cercetări (cu caracter aplicat) asupra originii 
proverbelor, dintre care trei se înscriu în modalitatea discutată mai 
sus: comentariul istoric (în sensul unor evenimente, personaje sau 
epoci istorice de care se leagă geneza unor expresii paremiologice), 
comentariul lingvistic (bazat pe vechimea mai mare sau mai mică 

a cuvintelor pe care le conţin proverbele), analiza comparată a 
variantelor, în scopul elucidării celui mai vechi prototip.Il Nici 
unul dintre aceste mijloace nu oferă, însă, garanţii pentru o cercetare 
globală, putând fi aplicate numai la un număr relativ restrâns de 
cazuri. Este riscant, de exemplu, să determini geneza unui proverb 
de largă circulaţie europeană, precum Capul ce se pleacă sabia nu-l 
taie, în raport cu o practică juridică din vechea Rusie, anterioară 
secolului XVI, aşa cum au făcut-o unii folclorişti ruşi. 

Apariţia unui proverb într-o cultură etnică (naţională), 
determinată de circulaţia internaţională a unui număr mare de 
expresii paremiologice, deci ca rezultat al împrumuturilor 
culturale interzonale sau interetnice, este irelevantă pentru 
definirea contextului genetic. În numeroase cazuri, aceste 
„împrumuturi” s-au produs prin intermediul colecţiilor 
(comentarii în acest sens s-au făcut în primul capitol al prezentei 
lucrări), deci în absenţa unor acte concrete de comunicare 
(contexte funcţionale), care să reprezinte un context originar 
pentru spaţiul etnic respectiv. 

Analiza comparativă a „împrumuturilor culturale” şi a bunu- 
rilor comune unor popoare înrudite nu poate duce, de cele mai 
multe ori, decât la simple ipoteze, fără posibilităţi de verificare a 
validității lor. De asemenea, considerarea „primei informaţii” 
despre existenţa unui proverb, ca „punct de plecare al migraţiei 
acestuia”, aşa cum propune Anikin, este total nerelevantă pentru 
originea proverbului respectiv şi, ca atare, pentru definirea 
contextului său genetic, chiar dacă această primă atestare, care 
poate fi târzie faţă de o prezumtivă „enunţare iniţială”, se referă la 
culturile antice (îndeosebi greacă şi latină).12 

Un proverb atestat în colecţiile româneşti, precum „Nu lăsa 
lucrul de azi pe mâine”, se regăseşte în forme similare în folclorul 
francez („Ce poţi face azi nu lăsa pe mâine”), englez („Nu lăsa 
până mâine ce poţi face azi”), german (într-o formulare cu efect 
ironic mai accentuat: „Mâine, mâine, numai nu azi / Spun toţi 
oamenii leneşi”); latinii au acordat aceeaşi valoare de semnificaţie 
unei reguli legate de muncile agrare („Recolta coaptă nu trebuie 
amânată”).13 Larga circulaţie internaţională, cu consemnarea 
aceleiaşi opoziții - azi / mâine -— şi combaterea aceluiaşi 
comportament negativ — amânarea lucrării — pune sub semnul 

întrebării o ipoteză privind originea acestui proverb în folclorul 
unui popor anume şi pătrunderea lui ulterioară în cultura 
celorlalte popoare care îl cunosc. Sensul exprimat şi implicaţiile lui 
sunt atât de general-umane, încât fiecare popor a putut ajunge 
prin propria lui experienţă la înţelegerea lor. 

Rezervele formulate mai sus nu au intenţia de a minimaliza 
aportul culturilor antice (greco-romană, biblică) la conturarea 
repertoriului paremiologic asimilat de colecţiile mai vechi sau mai 
noi, mai ales sub raport cantitativ. Martel, la vremea lui, era 
convins, de exemplu, că „cele mai multe dintre proverbele noastre nu 
sunt decât expresii concise ale unor cugetări sau adevăruri pe care le 
regăsim la poeții şi filozofii Romei”.14 Această opinie, influenţată de 
structura repertoriilor paremiologice din colecţiile realizate până 
în epoca respectivă, dar asumată de mulţi paremiologi şi mai 
târziu, se referă nu numai la maxime, sentinţe şi proverbe antice 
preluate de culturile europene medievale, ci şi la fraze (citate) 
izolate din opere poetice sau filozofice de dimensiuni mai mari şi 
asimilate, în colecţiile europene, ca sentinţe. Este greu de apreciat, 
însă, în ce măsură fiecare dintre aceste unităţi a intrat în circulaţia 
culturii scrise sau orale pentru a putea fi considerate ca proverbe 
în sensul relativ definit al termenului. 


4. Contextele genetice pentru un număr, nu foarte mare, de 
expresii paremiologice sunt indicate şi la nivelul circuitului oral, 
deci al gândirii folclorice. 

Există în folclorul românesc naraţiuni, în special snoave, care 
consemnează originea şi sensul unui proverb (sau al unei zicători). 
În colecţiile mai vechi, alcătuite pe baze mai puţin riguroase, 
asemenea relaţii au putut rezulta şi din intervenţia culegătorului. 
Ne vom referi, însă, numai la două exemple din Antologia... lui 
Ovidiu Bârlea, a căror autenticitate este neîndoielnică: 

- un gospodar îşi vinde boii şi cumpără o scroafă, ca să pră- 
sească porci şi să câştige bani; o molimă îi omoară însă toţi porcii, 
în afară de un grăsun pe care îl taie, făcându-şi căciulă din pielea 
lui; întrebat de săteni de ce umblă cu „căciula asta de purcel”, 
răspunde autocritic: „Aşa cap, aşa căciulă”. — „Şi de atunci a rămas 
povestea poate că şi astăzi” (A.P.P.E., III, p. 158-159); 

- un om convine să-şi schimbe boii, cam bătrâni, pe doi junci, 
mai dându-i în plus co-partenerului şi cizmele contra opinci; se 
întoarce acasă, la drum de iarnă, cu greu (juncii fiind neînvăţaţi la 
car) şi ud la picioare (opincile erau sparte); se culcă, certat de 
muiere, dar nu are somn, şi se vaietă: „Amărât ie uomu, Doamne, 
/ când se culcă şi n-aduarme”; replica muierii: „Amărât ai fost 
atunş / Când ai dat boii pe junci / Şi cizmele pe opinci”. Ultimul 
vers, reprezentând şi titlul snoavei, este consemnat în colecţiile 
paremiologice în formulări care stau la graniţa dintre proverb şi 
zicătoare (A.P.P.E., III, p. 160-162). 

Ambele snoave relatează experienţe triste („păţanii”), indivi- 
dualizate (trăite în împrejurări concrete), determinate de situaţii 
(întâmplări) paradoxale, care generează cugetări amare, cu efect 
autoironic sau ca replică ironică din partea interlocutorului, şi care 
sunt investite cu valoare proverbială; primul exemplu 
consemnează şi conservarea „cugetării” de-a lungul timpului, deci 
valoarea ei de circulaţie. Cel de-al doilea exemplu pune în 
evidenţă şi integrarea unor „citate” lirice în contexte care le 
conferă sens proverbial. 

Semnificaţia unor „etimologii” folclorice o are şi tendinţa 
locutorilor de a atribui anumite enunţuri proverbiale unei 
persoane sau unei anumite categorii de persoane. Atribuirile 
personale au, de cele mai multe ori, un caracter „arbitrar”, 
relevând nu originea unui enunţ, ci un enunţ însuşi (vorba lui tata 
mare); fenomenul este specific şi circuitului scris, inclusiv unor 
colecţii paremiologice. Vitoria Lipan îi atribuie soţului ei o „vorbă 
a lui” („Lipan avea o vorbă”), însuşită de acesta de la un baci 
bătrân, de la care „deprinsese” şi alte „vorbe adânci, pe care le 
spunea cu înţelepciune la vremea potrivită” (referire la proverbul 
„Nimeni nu poate sări peste umbra lui” — M.S., B., p. 8-9, 152). 
Sunt, de asemenea, frecvente referirile lui Ionuț Jder la „tuţa” 
(Manole Jder), dar şi la postelnicul Ştefan Meşter, care „aveau 
vorbe ale lor” pentru situaţii semnificative. Unele dintre aceste 
„vorbe” sunt, însă, derivate ale unor enunţuri proverbiale de largă 
circulaţie („Tuţa... dumnealui comisul Manole Jder... spune că cei 
care învață prea mult nebunesc de cap” — Sadoveanu, Fraţii Jderi, p. 
34). În Europa occidentală, datorită modului de alcătuire a 
colecţiilor sau dicţionarelor de proverbe, a căpătat circulaţie orală 

un tip de proverbe atribuite unui autor „clasic”; în măsura în 
care nimeni nu controlează exactitatea atribuirii, semnalarea 
numelui „autorului” nu are alt rol decât de a autoriza proverbul. 
Fenomenul (consemnat sub titlul de „Welerism”) este caracteristic 
interferenţei dintre scris şi oral. lată, de exemplu, o suită de 
proverbe dintre cele mai ilustrative în acest sens, citate în Grand 
Dictionnaire Universel du XX®™® siècle: 


„C'est en forgeant, dit Saint Simon, 
Que l'on devient bon forgeron. 
L’oisiveté, dit Saint Sulpice, 

Est l'origine de tout vice. 

Il vaut bien mieux, n'en doute pas, 
User des souliers que des draps”. 


Atribuirile în raport cu o categorie delimitată de locutori (care 
îşi asumă şi rolul de Emițător-Tradiție) pot fi semnalate, de 
asemenea, atât în circuitul oral, cât şi în literatura scrisă. În Graiul 
nostru, consemnăm două expresii paremiologice atribuite aceluiaşi 
grup etnic: „Oili sunt bune, ştii, vorba ţiganului: Bună-i moartă, 
bună-i giie” (G.N., p. 368); doi oameni stau la pândă şi văd doi 
lupi; unul dintre ei, de frică, fuge, dar lupii se sperie şi ei şi fug; 
„Cân' l-am ajuns (relatează informatorul despre cel fugit), ierea 
atât de uimit că mă întreba undi-i puşca; şi pușca la iel şi cu cocoşu 
ridicat. Mă mir că nu s-a-mpuşcat. Vorba ţiganului: Caută tetea 
luleaua şi luleaua-n gură” (G.N., p. 262). 

Deşi nu sunt raportate la acte primare de comunicare concretă 
(determinare iniţială a sensului), asemenea atribuiri definesc parti- 
cularităţi ale contextului genetic prin consemnarea unor elemente 
de mentalitate, comportament şi limbaj caracteristice unui grup 
etnic, reinterpretate din perspectiva unei populaţii de contact (feno- 
men întâlnit şi în snoave). 

La Sadoveanu (în Frații Jderi), întâlnim un episod în care o 
atribuire de acest gen este raportată la împrejurări mai concrete: 
Suleiman-beg, dregător peste Dunăre de Cetatea Chiliei, are 
negustori care îi aduc roabe tinere; acestea, nu după multă vreme, 
se ofilesc şi mor sau se aruncă singure într-o gârlă, unde le 
mănâncă racii. „De aceea (relatează pârcălabul Cetăţii Chiliei), la o 
mie de stânjeni depărtare împrejur de Omaurlâi, creştinii nici nu 

se ating de racii de baltă... Au băltăreții [s.n. — P.R.] de aici o zicală: 
Fă binele şi-l aruncă în Dunăre; dacă l-a înghiţit un crap, apoi peste 
nouăzeci şi nouă de ani Dumnezeu are să-şi amintească de fapta 
ta! Nu ştiu cum are să steie la judecata din urmă Suleiman-beg 
(avertizează în continuare pârcălabul), pentru tot binele căzut în 
baltă din pricina lui” (M.S., Frații Jderi, p. 246). 

Faptul că această „vorbă” nu aparţine numai „băltăreţilor” din 
zona Cetăţii Chiliei e cert; în diferite variante (mai ales în ceea ce 
priveşte termenul de localizare — Dunăre = mare, apă), proverbul 
poate fi identificat în multe colecţii paremiologice. Sadoveanu 
reconstituie, însă, un context care regenerează semnificaţia unei 
expresii tradiţionale în contact cu termenii unei împrejurări 
delimitate. 


5. O clasificare a contextelor genetice implică probleme 
complexe de ordin calitativ. Un prim aspect îl reprezintă statutul 
diferențiat determinat de sursele cărturăreşti şi folclorice (orale) 
ale expresiilor paremiologice: parametrii contextelor genetice 
diferă în funcţie de climatul cultural, de sistemele de valori 
asumate şi de particularităţile expresive, sensibil diferenţiate în 
raport cu cele două sisteme de cultură incriminate (cărturăresc vs. 
folcloric). 

Aportul cantitativ al celor două categorii de surse la geneza şi 
proliferarea limbajului paremiologic a fost de multe ori exagerat. 
A. Jolles a comentat critic opiniile susţinute de Seiler şi Buchmann, 
care au preconizat următorul model de actualizare a Locuțiunii 
(Forma simplă): 

- orice actualizare trece printr-un individ; 

- există şi locuţiuni actualizate care provin de la un individ 
identificabil; 

- condiţiile care conferă acestor actualizări statutul particular 
sunt: să poată fi stabilită originea literară şi autorul (acceptându-se, 
însă, faptul că autorii identificabili nu sunt întotdeauna universal 
cunoscuţi); forma actualizată să fie cunoscută şi trecută în uzaj 
universal; acest uzaj să fie de durată. 

Seiler conchidea că toate proverbele au cunoscut aceeaşi 
soartă, provenind de la indivizi, scriitori căzuţi în uitare, deci toate 
proverbele au fost la origine „locuţiuni proverbiale”. Acest termen 
este considerat, în context, nu ca definind un anumit tip (o 

anumită formă) de expresie paremiologică, ci ca reprezentând un 
moment în procesul genetic (o formă de actualizare), intermediar 
între Locuţiune (Forma simplă) şi proverb.15 

La polul opus se situează exagerările retorice privind originea 
proverbelor în tipuri de limbaje primitive, arhaice şi tradițional- 
folclorice. Comentarii în acest sens au fost făcute în primul capitol 
al prezentei lucrări, dar şi în primele pagini ale acestui capitol. In 
lucrarea sa, Gabriel Gheorghe introduce, în acest sens, aprecieri 
categorice: opinia că autorii antici ar fi „autorii proverbelor pentru 
care opera lor atestă circulaţia acestora în antichitate” nu se 
susţine; faptul că unele proverbe au fost folosite în unele dintre 
scrierile lor nu constituie o dovadă că acestea ar fi fost create de 
autorii respectivi; nu producţia (originea), în marea majoritate a 
cazurilor anonimă sau, extrem de rar, identificată este esenţială, ci 
circulaţia (răspândirea proverbelor); numai circulaţia poate 
justifica apartenenţa unui proverb la tezaurul lingvistic al unui 
popor.16 Contestarea aportului autorilor antici, mai ales sub raport 
cantitativ, la elaborarea unor enunţuri cu valoare paremiologică 
este evident exagerată; acest merit nu poate fi refuzat nici unor 
autori din epoci ulterioare (medievală, modernă, chiar 
contemporană). Observațiile privind valoarea de circulaţie a 
enunţurilor şi statutul pe care li-l conferă această valoare (vag 
definit de autor) sunt, însă, întemeiate. 

Determinarea resurselor cărturăreşti („de autor”) sau orale 
(folclorice, deci anonime) ale expresiilor paremiologice preluate de 
colecţiile europene (medievale) de la cărturarii antichităţii greco- 
romane sau din cărţile biblice ar necesita o cercetare de tip institu- 
ţionalizat, de largă anvergură, fără siguranţa că rezultatele ei pot 
da o rezolvare globală scopului propus, deoarece nu există, pentru 
numeroase cazuri, posibilitatea confruntării cu documente 
originale. De aceea, afirmaţiile categorice în această privinţă nu pot 
avea decât un caracter subiectiv. 

Structura şi conţinutul diferitelor tipuri de expresii paremiolo- 
gice sunt însă ele însele relevante pentru determinarea contextelor 
genetice sau a claselor de contexte genetice. Nu poate fi pusă sub 
semnul întrebării constatarea, consemnată atât în unele definiţii, 
cât şi în numeroase cercetări aplicate, că enunţurile de sorginte 
cărturărească reprezintă majoritar tipul sentinţă sau maximă, în 
timp ce enunţurile de origine folclorică (orală) sunt mai puternic 

ancorate în concret, în acel univers „dispersat, contingent”, regăsit 
empiric, despre care vorbea A. Jolles, reprezentând, deci, autoritar 
forma proverb, în accepţiunile mai restrânse acordate acestui 
termen. Nu numai enunţurile care se referă la situaţii virtual 
concrete („A greşit croitorul şi s-a spânzurat dulgherul” — Zanne, 
214; „La râu n-a ajuns şi poalele şi-a ridicat” — Hinţescu, 1547; 
„S-a învăţat despuiat şi-i e ruşine îmbrăcat” - Hinţescu, 
4284; „Ţiganul când a ajuns la mal, atunci s-a înecat” — Hinţescu, 
4431), ci şi cele care conţin observaţii cu caracter general („Pasărea 
în cuibul său piere” — Zanne, 2256; „Aţa lungă face noduri” — 
Zanne, 6543; „Câte bordeie, atâtea obiceie” - Zanne, 6608) 
probează validitatea acestei constatări, care nu poate fi totuşi 
absolutizată, fiindcă sunt destul de frecvente şi enunţurile în genul 
dictonului (conform definiţiei lui Greimas), în parte şi acestea 
trădând o atracţie spre concret („Cine pleacă de dimineaţă departe 
ajunge” — Hinţescu, 505; „Cine se culcă nemâncat se scoală fără 
vreme” — Hinţescu, 525). 

Un statut deosebit, dificil de supus unei descrieri pertinente, îl 
au enunţurile de provenienţă cărturărească pătrunse în circuitul 
oral, asimilate şi integrate, deci, culturilor de tip folcloric. 
Dificultatea abordării acestui fenomen este determinată atât de 
faptul că nu totdeauna poate fi statuată originea strict cărturărească 
a unor enunţuri considerate în această categorie (ipoteza că unii 
autori antici, textele biblice şi chiar textele scrise aparţinând unor 
epoci ulterioare au preluat asemenea expresii din circuitul oral, 
fără ca evoluţia şi perpetuarea lor în coordonatele acestui circuit 
să fie întreruptă, nu poate fi neglijată), cât şi de faptul că 
posibilităţile de cercetare şi evaluare a pătrunderii enunţurilor de 
acest gen (acumulate masiv în colecţiile medievale, în cărţile 
populare şi preluate, în virtutea inerţiei, şi de colecţiile moderne) 
în mediile folclorice sunt reduse. 

O variantă a problemei dezbătute mai sus o reprezintă relaţia 
genetică a proverbului cu diferite medii umane, în categoria cărora, 
pe lângă mediile cărturăreşti (savante) şi mediile rurale, sunt luate 
în consideraţie şi aşa-numitele medii intermediare (îndeosebi 
mediile profesionale). Permjakov citează numeroase proverbe, 
contextualizate genetic în medii profesionale (şi etnice) 
diferenţiate, care au o determinare specifică, dar un sens general 
similar: 


70 


„Teaca armurierului nu are sabie; 

Fierarul nu are niciodată cuţit pentru betel; 

Cel ce împleteşte rogojini moare pe pământul gol; 
În casa tâmplarului nu există bancă; 

Vopsitorii umblă cu pantofii nevopsiţi; 

La casa olarului n-ai să găseşti o oală întreagă; 
Tinichigiul are acoperişul găurit; 

Ţesătorul nu are pânză”.17 


Deşi enunţurile de acest gen au aceeaşi semnificaţie generală, 
implicând şi identități în raţiunea lor de funcţionare în contexte 
diferite, fiecare dintre ele relevă o experienţă particulară, ce 
conferă contextului genetic o forţă specifică, determinată şi de 
sentimentul unui destin anume pe care fiecare domeniu de 
activitate îl impune celui care îşi trăieşte viaţa între graniţele lui. 
Asemenea expresii îşi depăşesc mediul genetic, penetrând în 
medii de contact şi apoi în medii mai îndepărtate, cu rezonanţe şi 
încărcături de semnificaţie sporite. Numai aşa poate fi acceptată 
afirmaţia lui Jolles (din nou critică la adresa lui Seiler): „ceea ce 
numim proverb există în toate straturile unui popor, în toate clasele lui, 
în toate mediile... "18 


6. Referindu-se la o serie de proverbe cu caracter tautologic, 
de tipul „Omul e om” sau „Fasolea nu-i păsulă” etc., Cezar 
Tabarcea vede în ele „dovezi convingătoare că exploatarea 
mijloacelor expresive pe care le oferă limba însăşi este o condiție a 
apariţiei şi rezistenţei proverbului”. Limitarea aportului genetic la 
noţiunea de condiţie trebuie, însă, aprofundată şi clarificată. Am 
vorbit şi noi, în primul capitol al acestei lucrări, despre capacitatea 
nelimitată a unei limbi de a elabora şi statua clişee. Această 
capacitate (competenţă) este performantă însă numai în raport cu 
natura contextelor implicate în actele de utilizare concretă a limbii. 
Nu limba în sine, ca sistem de semne şi de reguli combinatorii 
(nivelul langue în terminologia saussuriană), este generatoare de 
clişee cu tendinţă de izolare, inclusiv proverbe (şi zicători), ci 
valori particulare cu care anumite enunţuri sunt investite în cadrul 
unor acte concrete de comunicare, datorate rezonanţei deosebite 
produse de contextele respective în conştiinţa unor comunităţi 
umane mai largi sau mai restrânse. 

Atât în utilizarea curentă a limbii, cât şi în textele literare, 
orale sau scrise, pot fi identificate frecvent enunțuri cu rezonanță 
proverbială sau replici proverbiale, această calitate fiind determinată 
de contextele în care sunt performate. Investitura lor 
paremiologică, condiţionată de recurenţă (deci, stabilizare) şi de 
consensul colectiv, nu poate fi controlată cu un grad suficient de 
certitudine, fiindcă lipsesc instrumentele adecvate de lucru, iar 
cercetarea nemijlocită, în circuitul oral, este practic imposibilă 
(după cum, din aceleaşi motive, sunt greu de controlat sau de 
presupus şi antecedente ale enunţurilor respective). Este de 
acceptat însă, ca probabilitate, faptul că multe dintre aceste 
enunţuri de rezonanţă proverbială (în felul exemplelor ce vor 
urma) nu au devenit, prin circulaţie şi consens, proverbe, ele 
demonstrând totuşi capacitatea performatoare a limbii în actele de 
comunicare concretă, deci în raport cu contexte determinate. 

În Graiul nostru: 

— o informatoare din județul Teleorman, referindu-se la situaţia 
omului bolnav şi la raporturile lui cu doctorul, spune: „Pă la sat 
sântără dă toate: şi doftori şi babe. Om fără boală nu se poate. Doftoru 
nu e Dumnezeu şi mai opreşte pă bolnavu şi dă mâncare şi mai rău 
să bolnăveşte. Baba: „Mănâncă, măiculiţă, dă care-ţ” place” (p. 
150); 

— o informatoare din județul Ialomița, referindu-se la „fata 
pândarului cu mănuş şi ghete-ngoloşate şi cu părul măciucă-n 
frunte” (găteală apreciată agresiv ca extravagantă şi foarte costisi- 
toare), se exprimă concluziv: „Uite tuta cu umbrea şi mălai n-are 
nici cât să orgheşti un şoarece. S-au dus boii dracului!” (p. 213-214); 

— un informator din județul Brăila povesteşte despre un călugăr 
imaculat care, păcălit de diavol, este nevoit să accepte păcatul 
beţiei şi îl omoară pe cârciumar, ajungând la puşcărie: „Uite-aşa 
(concluzionează povestitorul), din beție ies toate năravurile” (p. 255). 

Enunţurile subliniate, fără să poată fi confirmate ca proverbe 
în circulaţie, îndeplinesc totuşi, în contextele respective, funcţii 
similare acestora, reluând termenii referenţiali ai actului concret 
de comunicare într-o formulă concisă, de tip sentenţios, cu 
tendinţe de generalizare (în primul şi al treilea caz), sau marcând, 
printr-o aluzie de tip parabolic, consecinţele prezumtive ale 
comportamentului descris (în cel de-al doilea caz). 

În Texte dialectale. Muntenia (vol. I şi II): 

— un informator din județul Vâlcea (61 de ani, o clasă, povesteşte 
foarte colorat, dar concis), vorbind despre cultivarea viţei-de-vie, 
precizează că viţa intră pe rod numai în al treilea an, „...da face 
mai puţini în anu-ăla d-al treilea / d-aici-ncolo dă ce merge dă să 
mai ...mbătrâneşte / dă ce să mai face... mai mulţi / că şi vaca când 
fată în primul an nu are lapte”, ţinând să explice, în continuare, 
analogia: „după ce... fată dă la doi-trei ani încolo, dă ce merge 
d-aia face lapte mai mult...” (I, p. 188); enunţul subliniat are în 
mod deliberat (în intenţia locutorului) caracter de exemplu 
(vizând parabola) cu funcţie generalizatoare („ca uorce”, deci nu 
numai via, dar nici numai vaca); 

— o informatoare din Dumitreşti-Olt (72 de ani, fără şcoală, bună 
povestitoare), relatând despre activităţile de rutină din fiecare zi 
(ieri şi azi), introduce distinct în discurs reflecţii cu caracter gene- 
ralizator, marcându-le de cele mai multe ori prin anticipativul 
„ ce” = zice (în sensul de „se zice”), care impersonalizează enunţul 
respectiv, atribuindu-l unei autorităţi colective: „Az dimineaţă mă 
sculai, spălai cămăşile / iar făcui de mâncare / că vine vorba / 'ce 
ce-am făcut ieri / făcui şi az // că ...măturatu şi demâncarea nu te lasă 
niciodată // ale le faci în tot timpul // 'ce fârşii le făcui / iele sunt tot 
nefăcute că / ...ţi-ă fuame iar... faj gunoi iar... tot alea sunt” (I, p. 
233); o reflecţie de acelaşi tip este introdusă de aceeaşi 
informatoare şi în povestirea unei întâmplări despre un lup care i- 
a luat o oaie în plină zi, dar aceeaşi oaie pe care încercase s-o ia şi 
în timpul nopţii: „Tot p-aea care-o-mbergăţise iel // că zice că care- 
mbergățeşte iel / tot iel s-o ia...” 

Densitatea de patru enunţuri de acest gen la 1,5 pagini de text 
înregistrat indică o personalitate cu predilecție pentru expresia 
sentenţioasă improvizată, cu efect generalizator, întărit prin trimi- 
terea sistematică la un „emiţător” impersonal. 

Această generalizare evidentă şi intenţionată, care nu 
depăşeşte însă sensul denotativ al termenilor contextului genetic 
(referirea se face numai la lup şi numai la oaie), poate fi 
interpretată şi ca efect al rezonanţei unui proverb de largă 
circulaţie în conştiinţa locutorului: „Lupul unde a mâncat mielul, 
nouă ani încearcă a-şi găsi hrana” (G.N., 4781); „Lupul se întoarce 
unde a mâncat oaia (Sadoveanu, Hanu-Ancuţei, p. 17). 

— o informatoare din Cepari-Argeş (64 ani), relatând cum a 
agonisit prin muncă suficientă avere pentru a asigura traiul 
familiei şi viitorul copiilor ei, spune: „...unde am pus mâna am 
făcut / unde m-am dus... am câştigat / vorba ăluia am avut / n-am 
fost să fiu”; referindu-se la trăinicia căsătoriei ei, spune: „Atunci ie 
bine cân sân / cân merg doi boi la jug... bine / şi iei a mers... până la 
sfârşit tot amândoi ie bine / da când unu... a rămas singur / şi altu 
vorba ăluia s-a dus / nu mai po să-i mai găseşti ăluea ca să se mai 
adauge ca ăl de l-a avu d-a tras cu iel” (I, p. 82). Informatoarea 
utilizează şi proverbe consacrate, cu aceeaşi tendinţă de a le 
explica dezvoltat („...că acu nu mai scârţâie căruţa dacă... ie unsă 
dân timp, ia nu mai scârţâie / ia merge lin aşa / tod aşa şi uasâle 
mele-a făcut / dagă s-a-nvăţa cu munca / nu să mai supără să le 
pui” (|, p. 81), sau anticipează expresii consacrate, continuând însă 
să emită enunţuri obişnuite (,„...ne-am strâns acolo / am mâncat 
tuoz / vorba g'orgiţi / buabe...” —p. 85); 

— o informatoare din Ceauşeşti-Argeş (69 ani, fără şcoală, fostă 
moaşă în sat, bună povestitoare), descriind practici referitoare la 
cultivarea porumbului, consemnează expresii stabilizate, care 
desemnează momente semnificative ale muncilor agrare: „...după 
rariţa asta // cum să spun / la noi să spunea zâce acu zâce am 
terminat zâce / că s-a apropiat grâu ce dă secere / ...ce şi... să dăm 
porumbii pă târnă... aşa să spunea la noi” (I, p. 177); 

— o informatoare din Izvoarele-Olt (67 ani, două clase, foarte bună 
povestitoare, conservatoare de grai) improvizează o analogie 
parabolică între creşterea porcului şi funcţionarea motorului: 
„...dacă creşti porcu... / şi-l treţii şi-i dai mâncare / faci treabă cu 
el / da dacă nu-i dai / ...ca uorce / motoru dacă nu-i dai benzină, 
merge? // şi la porc... vrea să-i dai bucate...” (I, p. 324); acest „ca 
uorce”, pe care l-am mai întâlnit, consemnează, în conştiinţa 
locutorului, sentimentul că situaţia concretă la care se referă şi 
analogul parabolic la care se raportează nu reprezintă situaţii 
singulare, ci se înscriu într-o serie infinită de situaţii similare 
subordonate unei semnificaţii generale comune; 

— o informatoare din Salcia-Teleorman (71 ani, 4 clase), după ce 
relatează că a muncit mult toata viaţa, conchide: „...da acum m-am 
învăţat cu toate zâc / acu mi-a trecut greu pân... mine // şi am 
ridicat casă...” (I, p. 407), referindu-se generalizator, dar strict, la 

propria sa experienţă şi atribuindu-şi (deşi forma „zâc” e ambiguă, 
putând indica şi persoana a Il-a plural) elaborarea enunţului 
generalizator; 

— o informatoare din Tituleşti-Olt (86 ani, fără şcoală; povesteşte 
foarte natural şi colorat, preferă naraţiunile libere), referindu-se la 
greutăţile prin care a trecut mama ei, rămasă văduvă şi 
recăsătorită înainte de a o naşte, continuă cu: „...dacă m-am născut 
/ nu i-a mai plăcut / c-a zâs că muierea cu copil mic nu ie bună dă 
nimic că nu ie bună dă duz la deal la muncă / nu ie bună dă făcut 
nimic / că trebui sî vază dă cophil // şi... m-a strânz dă gât...” (|, 
p. 330). Enunţul subliniat, deşi pare inserat în discurs fără investiţii 
semantice suplimentare, are totuşi funcţii generalizatoare 
(subiectul contextului este substituit prin varianta sa generică) şi 
este construit după un model sintactic şi stilistic frecvent în 
limbajul proverbial. De remarcat că enunţul este atribuit nemijlocit 
celei care a trăit experienţa dramatică (a vrut să-şi omoare copilul), 
fără raportări la un consens colectiv-tradiţional; 

— o informatoare din Cioceni-Prahova (60 de ani, fără şcoală, 
foarte vorbăreaţă şi plină de vervă), relatând despre activitatea 
cotidiană, se referă la pregătirea meselor pentru bărbat, convinsă 
fiind „...că bărbatu... nu poate să lipsească masa niciodată / că 
dacă n-ai pă masă / nu mai merge ceasu [...]“ (II, p. 320); intenţia de 
generalizare este marcată în propoziţia care anticipează enunţul 
subliniat, acesta din urmă accentuând-o printr-o tonalitate 
sentenţioasă şi alunecare spre sens parabolic; 

— un informator din Andreiaşu de Jos-Vrancea (75 de ani, 5 clase) 
filozofează spontan pe tema apropierii morţii, recurgând nu la o 
formulă consacrată, ci probabil construită ad-hoc: „...că la anu nu 
să ştie până la crăciun îi mult, uori mai trăiesc / cine ştie ce 
să-ntâmplă / că sun şi zile şî muarte / că suntem bătrâni 
de-acuma...” (II, p. 380); 

— un informator din Albeşti-Vrancea (65 de ani, 5 clase, excelent 
povestitor, cu o inventivitate verbală excepţională şi cu un marcat 
simţ al umorului), meditând, înainte de a se căsători, despre firea 
femeii, alternează expresii consacrate cu expresii paremiologice 
construite spontan, dar după modele paremiologice de largă 
circulaţie: „...mă gândes' / tunurile bubuia [marcată vremea 
războiului] / fiemea-i femee / i huaţă şi ea / -i mai huaţă ca uomu di 

multe ori / unde nu răuşăşti cinci uamini trimeteți-o fimeii / aşa 
răuşăşti / da cinci uamini nu răuşăşti...” (II, p. 475). Şi în acest caz 
identificăm o personalitate cu predilecție pentru limbajul 
proverbial, marcată prin densitatea de patru proverbe şi trei 
zicători la zece pagini de text; 

— o informatoare din Nămoloasa-Galaţi (68 de ani, 5 clase, 
deosebit de vioaie, povesteşte cu multă pasiune şi afectivitate) 
rezumă o întâmplare dramatică din viaţa ei printr-o formulă 
concisă care, deşi reia nemijlocit termenii direcţi ai contextului, îşi 
asumă o virtuală funcţie paremiologică, evaluând meditativ 
sentimentul de incertitudine; povestitoarea scapă de o lupoaică şi, 
mergând înainte pe marginea pădurii, întâlneşte un bursuc: 
„Iaca bursucu // ha ha! / de lup am scăpat, dar di bursuc nu mai 
scap...” (II, p. 50). 

Situaţiile descrise mai sus pot fi interpretate ca reprezentând 
contexte genetice virtuale ale unor enunţuri de tip paremiologic, 
care implică o relaţie între un Emiţător-Tradiţie (ET) şi un Recep- 
tor-Colectivitate (RC) numai în măsura în care reproduc un model 
de limbaj proverbial, fără să fie ele însele enunţuri relativ 
stabilizate reluate în contexte funcţionale concrete. Modelul 
reprodus nu este definit prin caracteristici comune, aceleaşi 
obligatoriu în toate cazurile: el poate fi un model sintactic frecvent 
în expresiile paremiologice („om fără boală nu se poate“), un 
model parabolic („porcul cere hrană — motorul cere benzină“) sau 
un sens generalizat în mod intenţionat („ce-am făcut ieri făcui şi 
azi”), aceste caracteristici putând funcţiona izolat sau combinat. 
Simpla reproducere a modelului este suficientă, însă, pentru a 
investi enunţurile respective cu o componentă ilocuţiunară 
implicită (anticipând actul concret de comunicare), presupunând 
efecte perlocuţionare superioare uzului curent, care trimit la ET. 
Această investitură este determinată nu numai de relaţia ET - RC, 
ci şi de calitatea locutorilor: de regulă oameni în vârstă (deci cu 
experienţă de viaţă, dar şi lingvistică), buni povestitori, cu 
capacităţi expresive deosebite — calităţi prin care aceşti locutori 
instituie la nivel individual relaţia ET — RC (sunt reprezentanţi şi 
reproducători ai unei tradiţii, codează şi decodează enunţurile în 
climatul unui consens colectiv). 

Formule cu rezonanţă sentenţioasă se întâlnesc - nu cu o 
frecvenţă mare — şi în textele de proză populară transcrise în forme 
foarte fidele în raport cu discursul povestitorului. Colecţiile (anto- 
logiile) realizate în acest fel demonstrează faptul că performerii nu 
fac abuz de proverbe în stilul lor de a povesti. Frecvența mare a 
proverbelor în colecţiile mai vechi este de fapt rezultatul 
implementării mimetice (după Ion Creangă) a unui stil didactic în 
modul de „reproducere” a naraţiunii. Capacitatea povestitorilor de a 
investi secvenţe de discurs cu valori de sentinţă este totuşi evidentă. 

În Antologie de proză populară epică: 

- o fată de împărat, fiind obligată să se mărite cu un ţigan 
(funcţia uzurpatorului), recurge la pretexte pentru a amâna 
evenimentul, în speranţa evitării lui: „il iau, nu zâcă nu-l iau — fata 
— încât trebui să-mi fa şi ieu lucrurile pentru mireasă. Și când muare 
omu, înghite un pahar cu vin, iarăşi mireasă trebui să-m fa şi ieu un 
rând dă haine pentru mireasă” (I, p. 185-186); 

-cinci animale miraculoase îl ajută pe erou, protectorul lor, să 
depăşească o încercare la care este supus de împărat, rugându-se 
la Dumnezeu, şi „când o gândit odată Dumnezeu, până dimineaţa 
s-o făcut muntili şăs, şi arat, şi sămănat“ (I, p. 203). În acelaşi basm, fata 
împăratului îl ucide pe erou şi-l face bucăţi; când îl vede dimineaţa 
mort, oaia (unul dintre cele cinci animale) reacţionează: „E! S-o pus 
curva şi i-o mâncat capu! Da i-am mânca şi noi a ii!” (I, p. 207); 

— după ce îl ucide pe al treilea zmeu, Drăgan Cenuşă se duce 
să le arate fraţilor mai mari cu cine a luptat, dar fraţii, ascunşi sub 
pod, muriseră: „Alelei! — zâci — vorbeşte, poftim zâce — cu morți, dacă 
ai cu cini vorbi!“ (I, p. 216); 

- un flăcău, care primeşte drept soţie o „bală de şarpe”, se 
consolează: „E, ce mi-a dat Dumnezău, mă, ia să sufăr: să faci o sută 
de buboi, ai să-i porți până se gată! Să gată ei odată!” (II, p. 26); 

- un om sărac, intrat în posesia unor obiecte miraculoase, este 
tras pe sfoară de un general, apoi de împăratul care îl supunea la 
încercări şi căruia îi cedează obiectele respective, el rămânând „tot 
prost...”, în „sapă de lemn”; concluzia eroului (ca şi a povestirii): 
„Bogatu-ntotdeauna-i mai dăştept ca ăl sărac“ (II, p. 144); 

-soția unui împărat rămâne însărcinată, dar trece un an şi încă 
nu naşte: „Măi, (cugetă împăratul) dar iapa dă ie iapă şi la un an to’ 
naşte, dar aiminteri femeia că ţine noo luni?” (II, p. 186); 

- Păcală se angajează slugă la popă „pân-o urla lupii-n casă şi 
s-o mârli caprele pe masă”; formula corespunde semantic unui joc 
erotic al preotesei şi al amantului ei (ea se preface că e capră, el că 
e lup), care reprezintă secvenţa finală a naraţiunii (III, p. 49, 50, 55). 

Identificăm şi în aceste cazuri, ca şi în textele dialectale, 
predispoziția unor locutori pentru limbajul de tip proverbial şi, în 
consecinţă, capacitatea de a construi enunţuri, în contexte genetice 
date, după modele pe care acest limbaj le oferă: parabolice, 
sintactice, cu funcţie generalizatoare. De observat că, în 
majoritatea cazurilor, locutorul nu este naratorul însuşi, ci unul 
dintre personajele povestirii sale. 

În Folclor din Dâmboviţa: 

-o fată de împărat măritându-se, contrar voinţei părinţilor, cu 
un fecior de văduvă grădinar, este obligată, drept pedeapsă, să 
locuiască într-un coteţ; tânărul soţ o consolează: „Lasă, fă, femeie, 
am să fac eu cotețu’ ăsta, să mi te ţii. Da’ nu acu’; s-avem răbdare. 
Stăm aşa cum e, cum zice vorba aia: ceasu-acum, mai am nevoie de el“ 
(p. 302). Deşi introdus printr-o modalitate caracteristică limbajului 
paremiologic, enunţul subliniat nu este decât un vag proverb, 
compus dintr-o unitate frazeologică insolită (probabil o stereotipie 
proprie povestitorului) şi o sintagmă care reia termenii 
contextuali, dar care, în contact cu unitatea frazeologică 
anterioară, capătă aspect de component al unei expresii 
proverbiale; 

- Cenuşică, băiat de oameni săraci, după aventuri fantastice 
care fac din el un erou strălucit, se căsătoreşte cu fata de împărat; 
îmbrăcaţi amândoi în haine de aur, se duc la părinţii lui: „Să duse 
fata, pupară mâna lu ta-so, pupară mâna mă-sii, adică soacră-sa, 
purta respectu, na, vorba aia: dintr-o iapă țigănească iese un cal boieresc! 
- Hei, maică, nu gândeam eu s-ajungi tu aşa, zâse mă-sa” (p. 356). 

Exemple de contexte genetice pot fi identificate în cronicile 
moldoveneşti. Grigore Ureche semnalează un asemenea context 
referindu-se la momentul în care regele polon Olbricht (Albert) se 
pregăteşte să-l atace pe Ştefan cel Mare, în ciuda înţelegerii avute 
cu acesta şi împotriva sfaturilor sfetnicilor săi: „Deci mulţi den 
boierii leşăşti socotia că face într-adinsu, ca să piarză oastea toată, 
cum au eşit mai apoi la dânsul şi zicătoarea: în zilele lui Olbrichtu 
şleahta au peritu” (Ureche, p. 109). Circulaţia şi, deci, intenţia de ge- 

neralizare a acestui enunţ, în cultura orală sau scrisă a polonilor 
sau a moldovenilor, nu pot fi probate; rezultă, însă, din 
comentariul cronicarului că evenimentul concret, cazul particular, 
a fost condensat într-o formulă aplicabilă ulterior şi altor 
împrejurări. În acelaşi sens poate fi interpretat un enunţ 
„împrumutat” de Miron Costin pentru a încheia un episod din 
cronica sa cu o apreciere ironică tot la adresa leşilor. Deşi venise 
veste despre apropierea oştilor duşmane, cărora nu le putea ţine 
faţă, leahul, „,...semeaţu şi fără creieri, n-au vrut să purceagă mai 
devreme, ce amu dacă să apropiară oştile. Bine le dzicu de aceasta 
cazacii leşilor: După pagubă, leahul înțeleptii” (Costin, p. 54). Este 
închisă, deci, într-o expresie concentrată, a cărei funcţie semantică 
depăşeşte contextul originar (chiar dacă şi el implică un anumit 
grad de generalitate), observaţia experimentată a unei etnii (a unui 
popor) în raport cu o altă etnie (alt popor), faţă de care etnia- 
„emiţător” îşi manifestă o anumită superioritate morală. 

Contexte genetice pot fi socotite, însă, şi anumite împrejurări 
semnificative, cărora cronicarul le consacră o cugetare sau o 
replică celebră. Referindu-se la prosperitatea din timpul domniei 
lui Ştefan vodă (uzurpatorul lui Vasile Lupu) — evocând, deci, cu 
satisfacţie belşugul de pâine, vin, stupi... „mare roadă de toată” —, 
Miron Costin îi atribuie merite excepţionale domnului, căruia îi 
face un portret sumar, dar elogios („om deplin, capu întreg, hire 
adâncă“), încheiat cu o sentinţă devenită celebră: „...cât poţi dzâce 
că nascu şi în Moldova oameni” (Costin, p. 180). Cronicarul şi-a 
atribuit acest enunţ, pe care l-a gândit în raport cu o situaţie 
apreciată ca pozitivă şi care capătă o rezonanţă aparte dacă îl 
comparăm cu reflecţiile aceluiaşi cronicar despre domni sau boieri 
ce duceau ţara de râpă. 

Există, în cronicile moldoveneşti, şi numeroase replici 
proverbiale, puse pe seama unor personaje reale, rostite în 
împrejurări bine determinate. Unele dintre ele au căpătat, prin 
forţa lor expresivă, valoare de circulaţie, putând fi întâlnite şi în 
alte contexte decât cel iniţial. Un asemenea destin l-a avut, de 
exemplu, celebra replică a lui Alexandru Lăpuşneanu la 
avertismentul timid comunicat de solii lui Ştefan Tomşa că ţara 
nu-l vrea şi nu îl iubeşte: „De nu mă va fara eu îi voiu pre dânşii, şi de 
nu mă iubescu, eu îi iubescu pre dânşii, şi tot voiu merge, ori cu voe, 

ori fără voe” (Ureche, p. 142). Că această replică intrase în 
circulaţia orală, devenind aproape legendară, o demonstrează 
formula protocolară cu care cronicarul o introduce în context: „zic 
să fi zisu Alexandru-vodă”; deci replica este numai probabilă în 
contextul actului concret de comunicare presupus a fi generat-o, 
dar capătă o rezonanţă aparte în conştiinţa colectivă (a boierimii), 
nu numai datorită semnificației contextului primar, ci şi, mai ales, 
prin tot ce a însemnat cea de-a doua domnie a lui Alexandru 
Lăpuşneanu. Preluată şi armonizată de C. Negruzzi în cunoscuta 
sa nuvelă, aşezată ca motto la primul capitol al acesteia, intrată 
într-un circuit foarte larg prin intermediul manualelor şcolare, 
replica Lăpuşneanului devine (în varianta „Dacă voi nu mă vreţi, 
eu vă vreau”) proverbială în sensul propriu al cuvântului. 

Certă valoare paremiologică are şi parabola cu care Gheorghii 
Ştefan-vodă, pe atunci logofăt mare, răspunde la întrebarea vel- 
vistiernicului Iordachi Cantacuzino („Ce zici din fluier, dumneata 
logofete?”): „Dzic în fluier, să mi se coboare caprile de la munte, şi nu 
mai vin”. Parabola, formulată la graniţa dintre proverb şi 
ghicitoare, este comentată şi explicată de Neculce, pentru buna ei 
înţelegere de către cititori: „El au răspuns în pildă, şi alţii nu s-au 
priceput. Că el aşteaptă oştile ungureşti să vie de preste munte” 
(Neculce, p. 23). Ca tot ceea ce cronicarul a consemnat în O samă de 
cuvinte, şi această pildă se înscrie în sfera cuvintelor „auzite din om 
în om, de oameni vechi şi bătrâni”, nescrise în letopiseţe, intrate 
deci în circuitul oral şi investite cu autoritatea tradiţiei colective. 

Faptul că asemenea enunţuri, spontane (cel puţin aparent) în 
contextele lor primare, au cunoscut o anumită circulaţie, deci şi un 
anumit prestigiu în epocă, ni-l demonstrează Neculce însuşi, care 
recurge la o replică proverbială a lui Miron Costin în relatarea luptei 
de la Stănileşti: „Ca cum ar arde un stuhti mare, trestie, pe nişte 
vânt mare, aşe se vede focul ieşind din puşci. Numai ce voiti 
să dzic, poate-fi Dumnedzeu fereşte la războiii, că dintr-o mie de 
sâneţe abi€ se tâmplă de loveşte un omii. Ca de ar hi nimerit cât 
facă slobodzie, n-ar fi mai rămas nici la turci, nici la moscali omii 
de poveste. După cum dzice un cuvânt Miron logofătul: «Mare 
este omul, iar la război prè mică-i ţinta»” (Neculce, p. 213). 

O predispoziţie pentru limbajul proverbial spontan este semni- 
ficativă şi în proza lui Sadoveanu; prezenţa unor enunţuri care pot 

fi circumscrise acestei categorii în Anii de ucenicie permite afirmaţia 
că ele nu sunt numai rezultatul unui proces creator, ci şi al unui 
spirit de observaţie care analizează actele de comunicare şi 
potenţialul lor expresiv. Evocând nostalgic impulsurile erotice ale 
Marghioliţei (o mătuşă a soţiei scriitorului), Sadoveanu le explica 
prin măritişul forţat al acesteia cu „...un gospodar bogat, dar cam 
«stătub> „unul Iordache, c-o înfăţişare întrucâtva potrivită cu acest 
nume” . Relaţia nume- înfăţişare este confirmată printr- o „vorbă” 
auzită „ş-acolo la Liteni”: „După ce-i prost şi urât, îl cheamă şi 
Iordache”. Enunţul reprezintă, de fapt, un proverb 
recontextualizat genetic, cu referire la o persoană concretă, faţă de 
care povestitorul se simte obligat să facă o corectură: Iordache era 
urât, dar nu era şi prost. În paginile destinate acestei mătuşi, 
autorul apelează şi la alte expresii cu valoare paremiologică, 
probabil sub influenţa lui Gheorghe Andruşca, tatăl Marghioliţei, 
om care grăia colorat, care conferea numelor proprii (inclusiv 
Iordache) semnificaţii caracterologice şi căruia îi plăceau cântecele 
de jale şi de dor; un fragment dintr-un astfel de cântec este rostit 
adesea de Marghioliţa pentru a-şi justifica purtarea: „Decât să 
mănânc unt / Şi să mă uit în pământ / Mai bine pâine cu sare / Şi 
să mă uit la soare” (Sadoveanu, Anii de ucenicie, p. 238-239). O 
replică proverbială poate fi semnalată şi în încheierea poveştii cu 
„Sfârâiacul”, repovestită după Creangă (intrată, deci, în circuit 
oral): „Face meşterul ce poate... a oftat Dimachi, strângându-şi 
sculele” — după ce eşuase în a făuri, dintr-o bucată de fier, un 
topor, apoi o bardă sau cel puţin un cleşte. Meşterul, cel care nu 
izbutise să facă decât un „sfârâiac”, era el, Dimachi, dar 
„meşterul” din enunţul meditativ, deşi contextualizat într-o situa- 
ţie concretă, are deja o valoare generică (Sadoveanu, Anii de 
ucenicie, p. 176). Formule în stil proverbial, care arată o 
predispoziţie pentru acest tip de limbaj, apar, însă, şi în stilul 
propriu naratorului; referindu-se la „adevăratul rol al poeţilor, de 
a da simbolurilor nemuritoare nume şi expresii care n-au mai fost 
niciodată întrebuințate”, el evaluează momentul de maximă 
inspiraţie printr-o formulă de iz sentenţios, în contextul căreia 
metafora (deşi poetică) alunecă spre un efect parabolic: „O clipă 
rară e întotdeauna o logodnică pentru sufletul lor; cântarea lor de slavă 
cată să fie o cântare a cântărilor unică în cursul ciclurilor” 

(Sadoveanu, Anii de ucenicie, p. 144). Predispoziţia pentru enunțuri 
de tip proverbial este frecventă la personajele sadoveniene (fără să 
devină, prin abuz, un manierism facil); este semnalabilă în mod 
deosebit la acele personaje care utilizează, în mod curent, şi 
proverbe consacrate, acestea constituind, în contexte diversificate, 
adevărate modele generative. 

Un astfel de personaj este comisul Manole (Frații Jderi), ale cărui 
„vorbe ascunse” sunt citate de Ionuț ca model într-un sobor de 
cărturari, foarte dens în formule sentențioase: „Cuvioase părinte 
Timoftei, se închină el, şi cuvioase părinte Stratonic: tătuţa meu 
comisul Manole de la Timiş spune că gâzei i-i dat să sboare, mânzului 
să sburde, iar popei să citească” (p. 134). Fiind un înţelept în modul de 
a gândi împrejurările concrete ale vieţii, comisul utilizează curent 
(în dialoguri sau monologuri) asemenea „vorbe” consacrate, 
transmițând feciorului adoptat nu numai deprinderea de a le 
reproduce, ci şi capacitatea de a utiliza adecvat, în frecventele lui 
dialoguri (Ionuț fiind un mare vorbăreţ), un repertoriu 
paremiologic mult mai bogat faţă de cel însuşit nemijlocit de la 
„tătuţa”. În vorbirea sa colorată şi plină de înţelepciune, bătrânul 
comis nu recurge, însă, numai la vorbe ştiute, ci construieşte 
spontan enunţuri cu rezonanţă paremiologică, parafrazând în sens 
denotativ (dar cu vădite intenţii de generalizare) termenii unor acte 
concrete de comunicare produse, de regulă, în momente tensionale. 
Într-o ceartă cu jupâneasa Ilisafta pe tema păcatului care l-a adus pe 
lume pe Ionut, aceasta se plânge amar de vorbele aspre adresate ei 
de soţ: „Care vorbe? (o mustră comisul) Te poftesc să nu plângi, 
jupâneasă Ilisaftă; Lacrimile femeii tulbură veninul bărbatului” (p. 59). 
După un popas la moş Ifrim, obişnuit şi el să „cerce... aşa din 
vorbă... nodul pungii” clienţilor, morarul ajunge la încredințarea că 
Manole comisul şi cuviosul Nicodim, oaspeţi ai lui pe parcursul 
unei călătorii grele, sunt „boieri mari din Ţara-de-sus”. Termenii 
acestui enunţ obişnuit sunt reluaţi de bătrânul comis într-o cugetare 
sentenţioasă, marcată de îngrijorările care îl împovărau: „Fiecare este 
boier mare peste ale sale... a răspuns posomorât jupânu Manole” (p. 
625). Altădată, preocupat de starea precară a lui Ionuț (după 
aventurile dramatice de la lonăşeni), comisul cel bătrân caută soluţii 
decisive în termeni sentenţioşi: „Gândurile — dovedise comisul cel 
bătrân sunt cei mai harnici duşmani ai omului. Nu-i altă doftorie 
pentru Jder cel mititel, decât să cadă butuc în culcuş şi să doarmă 

somn fără vise. Cu toate acestea demonii care se cheamă gânduri 
găseau chip să-l cerceteze... Orice rană de asemeni are vindecare, 
adăogise bătrânul comis Manole” (p. 207-208). 

Modele de cugetări în stil sentenţios, cu rezonanţe 
proverbiale, îi oferă Jderului cel mic şi postelnicul Ştefan Meşter, 
permanent înclinat spre meditaţie înţeleaptă, vorbe încărcate de 
sensuri aparent ascunse, pe care le repetă sistematic în împrejurări 
potrivite: „Aşa umblă treburile în astă lume degrab-trecătoare. 
Dragostea nu-i îmbătrâneşte, numai oamenii se ofilesc şi trec. Mai 
spune postelnicul şi alta: după cum vinului i-i dat să-l bea numai 
voinicii, asemenea şi dragostele nu priesc oricui. Însă lui Ştefan-Vodă îi 
priesc, fiind măria sa blăstămat aşa” (p. 54). 

Vinul, ca termen parabolic, revine şi într-un dialog purtat cu 
solii venețieni, doritori să asculte „...toate laudele ce se pot aduce 
prinţului” moldav (Ştefan cel Mare): „Unii prinți şi regi au nevoie 
de laude, zâmbi postelnicul Ştefan, după cum are nevoie de laude 
un vin îndoielnic. Vinul de preț mare m-am obişnuit a-l bea în tăcere. 
ÎI veţi cunoaşte şi domniile voastre în acelaşi chip” (p. 724). Domi- 
nicanul se arată impresionat de o asemenea vorbă („vorba asta îmi 
place”), dar îi acordă credit numai pentru sensul denotativ (Sunt 
de părerea domniei tale în ce priveşte vinul”), manifestând rezerve 
mari faţă de sensul aluziv, deci parabolic („Mă îndoiesc că oamenii 
pot ajunge la o asemenea desăvârşire”). Este practic simulat, în 
acest dialog, un context genetic proverbial, marcat printr-o dublă 
intenţie de semnificare în raport cu un enunţ dat, în care sensul 
aluziv /parabolic (vinul bun nu are nevoie de laude = prinții şi 
regii buni nu au nevoie de laude) îl precedă pe cel propriu (vinul 
bun nu are nevoie de laude = vinul bun se bea în tăcere). 

Înclinaţia spontană spre limbajul sentenţios este uneori 
stimulată de utilizarea în context a unui enunţ paremiologic 
consacrat. Referindu-se, în dialog, la caracterul lui Alexandru- 
Vodă (opus prestigiului lui Ştefan cel Mare), acelaşi pârcălab 
Ştefan Meşter cugeta: „Cum se află în sămânţa grâului toate 
puterile de a răsări, a înflori şi a rodi, aşa în sămânţa omenească se 
află puteri ori scăderi; cum zice şi învăţătura din veac: Ce mi-i scris 
în frunte mi-i pus” (p. 557). Cugetările în stil parabolic, frecvente în 
limbajul pârcălabului, sunt corelate (stimulate, deci) printr-o 
maximă frecvent utilizată de Sadoveanu. 

Stilul sentenţios sau parabolic, generator de enunţuri de tip 
paremiologic, este abundent în dialogurile din Creanga de aur, 
îndeosebi în rostirile sau cugetările înţeleptului Kesarion Breb, al 
cărui limbaj se apropie de cel al zeilor, fiind însă infiltrat şi de 
stăpânite pasiuni telurice. 

În perspectiva căsătoriei ei cu Constantin, viitorul împărat al 
Bizanțului, Maria îl întreabă dacă trebuie să se bucure, deşi 
sufletul ei simte altceva decât bucurie: „Breb nu-i răspunse. Ea se 
apropie mai mult de dânsul. O, prietene — îndrăzni ea din nou —, de 
ce nu-mi răspunzi? Kesarion o privi lung ca şi cum o vedea întăia 
oară, ori avea ştiinţă că n-are s-o mai poată privi decât puţină 
vreme. Împărăţia şi tihna stau în hotare deosebite — şopti el” (p. 95). 

O variantă a acestei sentinţe este reluată ca motto în capitolul 
următor, în care sunt relatate necazurile şi suferinţele Mariei: Mări- 
mea şi tihna stau în hotare deosebite. Cugetarea s-a detaşat, deci, de 
contextul ei imediat (contextul genetic) şi funcţionează ca expresie 
sentenţioasă, generalizată, deşi referentul este acelaşi. 

În momentul proclamării festive a lui Constantin ca împărat, 
pe hipodrom, Breb conversează cu propriul său asin, dar şi cu un 
interlocutor necunoscut, în obişnuit-i stil sentenţios: „Fericitule 
Santabarenos... tu îți întelegi mai bine destinul şi nu te abaţi din calea 
vieții tale (aluzie la dragostea sa ascunsă pentru Maria, devenită 
împărăteasă). — Despre cine vorbeşti, domnule? — îl întreabă 
neguţătorul de alături. — Despre un filozof, de la care am multe de 
învăţat. — E un epicureu ori un stoic? — E o ființă care cunoaşte frâul 
şi-şi duce cu vrednicie povara. — lată, într-adevăr, o învăţătură nouă. 
Unui asemenea filozof m-aş supune şi eu...” (p. 159). 

Ambele formule subliniate, deşi exprimate în termeni foarte 
direcţi în raport cu contextul care le integrează, sunt investite de 
locutor cu un „tâlc” anume, care le lărgeşte şi cadrul contextual. 
Întregul fragment are aparenţa unui scenariu genetic în care este 
performat un enunţ proverbial: sentinţa formulată de locutor este 
însuşită de un interlocutor, care îi sesizează „tâlcul” de „învăţătură 
nouă” şi îl admiră pe acel „filozof” care este autorul ei, deşi nu-l 
cunoaşte. 

De altfel, cugetările sentenţioase generate de afecțiunea pe 
care înțeleptul Kesarion Breb o nutreşte pentru credinciosul 
tovarăş al peregrinărilor sale, asinul Santabarenos, marchează şi 
alte împrejurări ale destinului lor comun. De exemplu, când este 

întrebat de bătrânul Filaret, care-i citise durerea pe faţă, dacă are 
vreo suferinţă, înțeleptul Breb răspunde: „Kirie Filaret, nu am ce 
mărturisi. Eu m-am deprins, de la asinul meu, să mestec în măsele 
amărăciunea ca pe o hrană obişnuită, cum mestecă el spinii“ (p. 155). 
Santabarenos devine astfel, în imaginaţia stăpânului său, nu 
numai un referent parabolic (prin particularităţi comporta- 
mentale), ci şi un imaginar izvor de gândire. 

Situaţiile prezentate drept posibile contexte genetice pentru 
enunţurile de tip proverbial confirmă ipoteza că nu limba în sine 
este generatoare de clişee cu tendinţă de izolare, ci capacitatea 
vorbitorilor de a investi anumite enunţuri, în cadrul unor acte 
concrete de comunicare, cu valori particulare. Această capacitate 
aparţine, însă, unor indivizi dotați cu o anumită experienţă de 
viaţă, cu un anumit mod de a gândi şi judeca lucrurile, cu un 
anumit simţ al limbii. 


7. Ipotezele privind sursele unor proverbe sau categorii de 
proverbe nu depăşesc, de cele mai multe ori, nivelul probabilității. 
Pentru confirmarea lor nu dispunem de instrumente de lucru 
adecvate. Cum am mai spus, însă, o tipologie a contextelor 
genetice se poate realiza pornind de la însăşi structura şi 
conţinutul proverbelor, în virtutea faptului că acestea conservă 
particularităţi ale actelor concrete de comunicare în care au fost 
enunțate iniţial. Dacă comparăm proverbe ca: „Buturuga mică 
răstoarnă carul mare”, „Ziua bună se cunoaşte de dimineaţă” şi 
„Pisica blândă zgârâie rău”, putem constata, cu un grad înalt de 
probabilitate, că primul a fost generat de o întâmplare singulară, 
care a putut constitui şi obiectul unei mici naraţiuni orale, al doilea 
a izvorât dintr-o experienţă repetată, care nu poate fi redusă la un 
eveniment singular, iar cel de-al treilea este rezultatul unei 
observaţii repetate. Supunând un număr suficient de proverbe 
unor asemenea constatări, se pot disocia două mari categorii de 
contexte genetice: 

a) Contexte genetice cu determinare generală. 

b) Contexte genetice cu determinare concretă. 

În sfera contextelor cu determinare generală, pot fi considerate 
proverbele născute din: 

— o experienţă repetată („Cine se scoală de dimineaţă departe 
ajunge”); 

- modele comportamentale indicate în baza unei experienţe 
repetate („Strânge bani albi pentru zile negre”); 

- meditații filozofice (filozofia populară - „Somnul este rupt 
din moarte”) 

- principii etice („Cine nu munceşte nu mănâncă”); 

- situaţii social-istorice generale, caracteristice unor epoci 
(„Dreptatea s-a dus o dată cu turcul”). 

În cea de-a doua categorie, a contextelor genetice cu determi- 
nare concretă, pot fi considerate proverbele născute din: 

— situaţii şi evenimente concrete, cu sau fără rezonanţă istorică 
(„Un nebun aruncă o piatră în baltă şi zece cuminţi n-o pot scoate”; 
„Câinele turcului la nevoie mănâncă şi pere pădureţe“); 

- contexte literare folclorice şi etnografice („Femeia a 
îmbătrânit pe dracu cu descreţirea unui fir de păr”); 

— contexte literare cărturăreşti („Proşti, dar mulţi”). 

În legătură cu această tipologie a contextelor genetice, care 
poate fi perfecționată şi amplificată, sunt de făcut următoarele 
observaţii: 

- cele mai bine reprezentate cantitativ sunt contextele genetice 
cu determinare generală; 

— determinarea generală nu exclude, însă, considerarea unui 
act primar de comunicare verbală în care enunţul respectiv a 
început să fie investit cu valoare proverbială; 

- dintre contextele literare folclorice şi etnografice, cele mai 
frecvente sunt: naraţiunea orală, cântecul liric, credinţele, 
superstiţiile şi riturile populare. 

Dintre acestea, de o atenţie mai deosebită în domeniul 
cercetării genetice asupra proverbelor s-au bucurat naraţiunea 
orală şi sistemul de credinţe şi obiceiuri populare. 


7.1. Raporturile genetice dintre proverb şi naraţiunea 
populară au fost remarcate frecvent de specialişti şi au constituit 
obiectul multor cercetări. Filologul ucrainean A.A. Potebnea, 
referindu-se la fabulă, distingea două modalităţi esenţiale de 
contragere a conţinutului acestora în proverbe: a) fie prin 
detaşarea şi izolarea formulei finale a fabulei, datorită caracterului 
ei concluziv în raport cu faptele narate; b) fie prin concentrarea 
întregului conţinut al fabulei într-o formulă succintă, cu caracter 

rezumativ.19 Potebnea sublinia, însă, că nu numai fabula, ci şi alte 
forme de literatură narativă generează proverbe. În asemenea 
cazuri, naraţiunea reprezintă pentru proverb însuşi contextul lui 
genetic, care îi determină nucleul semnificativ, structura şi 
învelişul metaforic. În cazul proverbelor generate de naraţiuni, se 
pot descrie cu relativă precizie elementele de semnificaţie şi 
structură pe care proverbul le preia din contextul său genetic. 
Pentru demonstraţie, vom porni de la considerarea proverbelor 
„Femeia e mai dihai decât dracul” şi „Femeia a îmbătrânit pe 
dracu cu descreţirea unui fir de păr”, care reproduc, în termeni 
rezumativi, cunoscuta snoavă despre dracul păcălit de femeie. 

Structura narativă a snoavei, ca succesiune de elemente 
logico-temporale care pun în valoare relaţiile dintre actanţi, poate 
fi marcată prin următorul model: un ţăran poseda un lot de 
pământ (în vecinătatea unui lac stăpânit de un drac); dracul fură 
treptat din pământul ţăranului; ţăranul se ceartă cu dracul; dracul 
îi propune ţăranului o convenţie: să intre un an în slujba ţăranului; 
dacă îi îndeplineşte toate poruncile, pământul va fi al lui; dacă nu 
îndeplineşte o singură poruncă, pământul va reveni în întregime şi 
definitiv ţăranului; ţăranul acceptă convenţia; dracul intră slugă la 
ţăran; timp de aproape un an, îndeplineşte toate poruncile; ţăranul 
este în pericol de a pierde pământul; ţăranul îşi informează femeia 
/ femeia obţine permisiunea de a da o poruncă dracului: îi 
porunceşte să descrețească un fir de păr creț; dracul încearcă să 
îndeplinească porunca: îmbătrâneşte încercând să descrețească firul de 
păr; dracul nu îndeplineşte porunca; pierde rămăşagul propus în 
convenţie; pământul revine definitiv omului. 

Acest motiv reliefează patru secvenţe complexe care 
concentrează elementele constitutive în jurul unor funcţii 
cardinale cu rol de nuclee narative: 

(i) dracul îl deposedează pe ţăran de pământ; 

(ii) ţăranul acceptă o întrecere cu dracul pentru a reintra în 
posesia pământului, dar se arată mai puţin iscusit decât 
dracul; 

(iii) femeia îl înlocuieşte pe om în întrecere şi se dovedeşte 
mai iscusită decât dracul; 

(iv) dracul este învins şi înapoiază pământul ţăranului. 

Nominalizarea secvențelor permite stabilirea unei scheme de 
termeni corelativi care indică modelul narativ al snoavei: 


răufacere 


= întrecere 


lichidarea întrecerii 


lichidarea răufacerii 


şi în care fiecare termen include o relaţie între doi actanţi: 
R4 — dracul răufăcător vs. ţăranul 
R, — dracul mai iscusit vs. ţăranul 
R; — femeia mai iscusită vs. dracul 
Ra - femeia învingătoare vs. dracul. 
Analizând aceste patru relaţii, constatăm că R4 este analog; cu 
R4 fiindcă ambele reprezintă procese de ameliorare vs. degradare: 
R; — ameliorare (drac) vs. degradare (ţăran) 
R4 - ameliorare (femeie) vs. degradare (drac), 
după cum R, este analog cu R}, marcând aceeaşi relaţie între 
actanţi diferiţi. În funcţie de aceste analogii, în modelul propus se 
pot opera următoarele substituiri: 
- dracul în R4 şi Rọ substituit prin femeie în R4 şi, respectiv, 
- omul în R4 şi R, substituit prin drac în R şi, respectiv, Ra, 
substituiri care permit eliminarea lui R şi Rọ, structura mesajului 
narativ dat fiind suficient marcată prin R3 şi R4. Din punctul de 
vedere al succesiunii semnelor narative, R4 este consecinţă a lui R3, 
dar, din punct de vedere structural, ambele relaţii pot fi subsumate 
aceluiaşi tip: 


R3 mai iscusit mai puțin iscusit 
R4 învingător învins 
superior inferior 


definibil suficient prin Rz, a cărui reformulare: „Femeia mai 
iscusită decât dracul“ poate constitui un titlu adecvat pentru 
snoava analizată. 

Revenind la proverbele generate de această snoavă, constatăm 
că ele nu sunt altceva decât variante expresive ale lui R3. 

Primul proverb — Femeia e mai dihai decât dracul — nu conservă 
nimic din caracterul narativ al snoavei, dar nominalizează relaţia 
fundamentală ce stă la baza ei, deci poate fi interpretat ca model 
nominalizator al ei. Al doilea — Femeia a îmbătrânit pe dracu cu 
descrețirea unui fir de păr — reformulează aceeaşi relaţie în termeni 
mai concreţi, detaşaţi din limbajul expresiv al snoavei, conservând 
în acelaşi timp elemente-cheie din şirul de evenimente care 
construiesc naraţiunea, precum şi statutul actanţilor. 

Acest al doilea proverb poate fi considerat, deci, ca model 
narativ al snoavei care l-a generat, dar un model care funcţionează 
ca mesaj codificat, deci are valoarea şi structura unei mici 
naraţiuni. 


7.2. Relaţiile dintre proverbe şi credinţele şi obiceiurile 
tradiţionale au fost şi ele demult observate şi comentate, uneori 
chiar cu explicaţii de detaliu. G. Coşbuc a enumerat „tradiţiile” 
printre izvoarele de bază ale proverbelor”20, iar G.Dem. 
Teodorescu a încercat câteva raportări concrete în acest sens. 
Referindu-se la obiceiul ca „ori-cândii se descânta cuiva, să se 
plătească mătuşii sau unchiaşului care a descântatii, căci, la din 
contra, nu se prinde leacu, adică descânteculii n-aduce vindecare”, 
plata oricărui descântec fiind în vechime un colac, „care mai târziu 
s-a înlocuit cu bani numărați”, el identifică aici sursa unor proverbe 
ca „Leacul fie ori nu fie, / Colacul babii se scie” sau „Leacu şi babii 
colacu”21. I.A. Zanne, care afirma că „Proverbele unui secol lămuresc 
gusturile, obiceiurile, originalitatea care-l deosebeşte de toate 
celelalte secole”, a formulat, în comentariile care însoțesc proverbele 
orânduite în marea sa colecţie, numeroase referiri la relaţiile 
proverbelor cu datinile, credinţele şi superstiţiile populare.22 

Cele câteva consideraţii pe care încercăm să le facem pe 
această temă pornesc nu de la o definiţie a proverbelor şi 
verificarea materialului supus discuţiei prin datele unei astfel de 
definiţii, ci de la enunţuri incluse empiric în colecţiile 
paremiologice şi, deci, considerate de autorii lor, prin argumente 
sau pur şi simplu prin tradiţie, ca fiind proverbe. 

O primă încercare de sistematizare ne permite să grupăm 
repertoriul de proverbe posibil de interpretat în termenii relaţiilor 

eres — datină — proverb în patru categorii mai evidente, care nu 
epuizează, însă, posibilităţile de ordonare. 

În prima categorie grupăm proverbe care enunţă ad litteram 
credinţe sau superstiții populare, inserate în colecţia lui I.A. Zanne 
în număr destul de mare. Foarte multe dintre acestea reproduc 
credinţe despre semnele vremii, îndeosebi previziuni ale vremii 
pentru o perioadă mai lungă de timp în funcţie de cum se arată 
timpul într-o zi anumită: „Dacă tună după Simion stâlpnicul, e 
semn de toamnă lungă” (Zanne, 128); „Cum va fi ziua de mucenici 
va ţine patruzeci de zile” (Zanne, 186) etc. Semne ale vremii sunt 
recunoscute însă şi în anumite fenomene atmosferice şi cosmice: 
„Când se lasă ceața în jos / Este semn de timp frumos” (Zanne, 
77); „Arde soarele dulce, iarăşi ploaie ne aduce”, precum şi în 
comportamentul unor păsări sau animale: „Când se joacă măgarii, 
vremea se strică” (Zanne, 2093); „Cocoşii cântând devreme / 
Seara, în culcuşul lor, / N-avem de alt a ne teme / Decât de ploaie 
şi nor” (Zanne, 1681). Multe dintre aceste credinţe reprezintă de 
fapt cunoştinţe practice, bazate pe observaţii repetate şi transmise 
din generaţie în generaţie. Pornind de aici, alte proverbe 
formulează previziuni asupra recoltelor viitoare: „Dacă în ziua de 
Bobotează va bate crivățul, vor fi roade la bucate” (Zanne, 54); 
„Dacă nu plouă în mai / nu se mănânca mălai” (Zanne, 177). Mai 
pot fi considerate în această primă categorie proverbele despre 
destin: „Ce ţi-e scris în frunte ţi-e pus” (Zanne, 3375); „Omul nu 
poate scăpa de ce i-e scris în frunte” (Zanne, 3376), sau cele care 
conţin prescripţii de ordin medical: „Boala de inimă se vindecă cu 
inimă de porumbel” (Zanne, 4880 — o variantă —„descântec” a 
proverbului „Cui pe cui se scoate”). 

Pentru toate proverbele considerate în această categorie se 
poate spune că prescripţiile, credinţele şi superstiţiile pe care le 
redau constituie contextul lor genetic. Proverbele respective îşi au 
originea în aceste credinţe şi rămân la sensul lor, fără să-l 
depăşească, fără să aducă, deci, o semnificaţie suplimentară. 

A doua categorie ar reprezenta-o proverbele care definesc 
atitudini şi aprecieri faţă de credinţele şi obiceiurile tradiţionale. 
Poate că cel mai semnificativ proverb aparţinând acestei categorii 
este cel care semnalează conştiinţa folclorică despre multitudinea 
şi marea diversitate a credințelor şi obiceiurilor care s-au conservat 

peste veacuri în cultura orală a poporului: „Câte bordeie, atâtea 
obiceie” (Zanne, 6608). Mai putem considera în această categorie 
proverbe care subliniază sensul vital al datinilor — „Viaţa fără 
sărbători, ca un drum fără conac” (Zanne, 6281) — sau relaţii 
conflictuale care se produc între colectivitate şi propriul ei sistem de 
obiceiuri — „De moarte şi de nuntă nimeni, niciodată, nu poate fi 
gata” (Zanne, 5485); „Crăciunul sătul, Paştele fudul” (Zanne, 215). 

Semnificaţia acestor proverbe nu mai reprezintă sensurile 
tradiţionale ale obiceiurilor sau credințelor la care se referă, ci 
aprecieri sau atitudini pe care conştiinţa folclorică şi le-a format 
după ce obiceiurile respective au fost respectate şi practicate secole 
de-a rândul, aprecieri şi atitudini izvorâte, aşadar, din confruntarea 
normelor pe care aceste datini le prescriu cu viaţa însăşi. 

În a treia categorie includem proverbe care definesc sau 
indică deprinderi şi comportamente determinate de credinţe şi 
obiceiuri. Multe dintre aceste proverbe deduc prescripţii cu 
valoare practică din proverbele care formulează direct credinţe 
sau superstiții (prima categorie), având nu rareori aspectul unor 
variante. Credinței că omul spân este rău, consemnată în expresii 
paremiologice ca „Şi bun, şi spân nu s-faci”, îi corespund, de 
exemplu, proverbele care îndeamnă la o anumită atitudine faţă de 
oamenii „însemnaţi”: „De om roş, spân şi însemnat să fugi cât îi 
trăi” (Zanne, 4451); „Să fugi de omul însemnat ca de dracu” 
(Zanne, 5362). Din credinţele referitoare la semnificaţia deosebită 
a unor date calendaristice au izvorât proverbe care conţin sfaturi 
investite cu valori practice sau prescriu anumite comportamente: 
„În ziua de Armindeni să bei vin roşu că se înnoieşte sângele” 
(Zanne, 25); „După Sfânta-Marie / Nu mai poartă palărie” 
(Zanne, 263). Sunt de semnalat de asemenea, în această categorie, 
numeroase proverbe care prescriu reguli de muncă în funcţie de 
semnele timpului: „În ziua de Sântu Toader se tund vitele în frunte 
ca să se facă frumoase” (Zanne, 267); „Spre Sf. Gheorghe se ia 
mana vitelor” (Zanne, 268); „În ziua de Maria egipteanca se pun 
prunii” (Zanne, 181); „Dacă nu se seamănă cucuruzul până la 
Armindeni, poţi să bagi mestecăul mămăligii în coş” (Zanne, 24). 
În unele proverbe, semnificaţia se detaşează substanţial de sensul 
credinţei cu care se corelează, reprezentând atitudini active faţă de 
viaţă, de regulă contrare eresurilor primare: „Nu şedea că-ţi şede 

norocul” (Zanne, 5923); „Ascultă cucul până-ţi cântă”, proverb 
căruia S.Fl. Marian îi atribuie o semnificaţie total independentă de 
credinţele referitoare la cântecul cucului: „Ascultă învăţătura sau 
sfatul, sau îndemnul cel bun, până ai de la cine-l asculta şi pentru 
ce-l asculta”.23 

În sfârşit, într-a patra categorie consemnăm proverbe a căror 
semnificaţie este determinată de credinţe şi obiceiuri, în special de 
valorile funcţionale ale acestora. Ne referim, deci, la proverbe care 
nu reproduc credinţe sau obiceiuri, dar a căror semnificaţie 
decurge din raportarea acestora la situaţii particulare. Din 
credinţele despre cântecul „de bine” sau „de rău” al cucului 
decurg proverbe despre momentele bune sau rele pe care 
individul le traversează în viaţa cotidiană: „I-a cântat cucul astăzi” 
(Zanne, 1748); „Bine i-a cântat cucul” (Zanne, 1749); „l-a cântat 
cucul la dreapta” (Zanne, 1754); „Rău i-a cântat cucul” (Zanne, 
1750); „I-a cântat cucul din spate” (Zanne, 1751) etc. O semnificaţie 
similară are şi proverbul „A trecut cioara peste casă”, adică: s-a 
dus binele ce-a fost.?4 Există proverbe care explică destinul omului 
prin împrejurări deosebite ale naşterii sau prin modul în care au 
fost realizate practicile magice la naştere: „L-a scăldat mă-sa în 
gâscă albă” (Zanne, 1882); „Parcă a fost făcut în zi de post” (Zanne, 
5210); „Parcă e făcut marţea” (Zanne, 5211). Plecând de la credinţa 
că destinul este determinat şi de ziua în care se naşte omul, un 
proverb explică prin ea diferenţele dintre oameni: „Nu toţi sunt 
făcuţi într-o zi” (Zanne, 5213). Includem în această categorie şi 
proverbe al căror sens se conturează prin comparaţie şi în opoziţie 
cu sensul datinei sau eresului la care se referă: „Cine moare şi cui 
îi trag clopotele” (Zanne, 5554); „Femeia e tot femeie şi în ziua de 
Paşti” (Zanne, 3318); „Martie din post nu lipseşte” (Zanne, 182); 
„Până a nu se cununa le cânta de zori” (Zanne, 352). 

Dintre categoriile enumerate, cea care ridică semne de întrebare 
este prima, pentru că rămâne de apreciat dacă enunţul succint al 
unui eres poate sau nu să fie asimilat ca proverb, deci dacă inserarea 
unor enunţuri de acest tip în colecţiile paremiologice este sau nu 
justificată. Expresiile cu care am exemplificat celelalte trei categorii 
sunt mai evident paremiologice, credinţele sau obiceiurile 
reprezentând pentru ele, de regulă, contextul lor genetic şi sursă sau 
referent de semnificaţie. 

Remarcăm mai întâi că o credinţă sau superstiție poate fi 
verbalizată prin tipuri diferite de enunţuri, începând cu enunţul 
concis, asertiv şi ajungând până la enunţul-legendă. Între aceste 
două formule, am zice extreme, există o pluralitate de forme 
intermediare care pot fi definite ca enunţuri- relatare”. Ne putem 
da seama de acest lucru comparând, de exemplu, proverbul 
„Auzii zbierând o gaie / E nădejde s-avem ploaie” (Zanne, 1820), 
cu credinţa pe care o exprimă, reconstituită în toate detaliile ei: 
„Când strigă gaia vara... apoi negreşit trebuie să se schimbe 
vremea, trebuie să vină dincotrova ploaia, căci numai când e tare 
setoasă obişnuieşte să strige şi să ceară de la Dumnezeu ploaie, ca 
plouând să poată bea apa după aripile sale, şi Dumnezeu în scurt 
timp după aceasta trimite ploaie, căci aşa i-a făgăduit el, că-i va 
trimite când se va înălța spre cer şi i se va ruga lui”.25 

Enunţurile concise asertive răspund, de regulă, principalelor 
caracteristici ale limbajului paremiologic, recunoscute în 
majoritatea definiţiilor date proverbului. Pentru mediile care le 
formulează şi vehiculează, ele au valoare de adevăr; chiar dacă 
gândirea raţională infirmă acest adevăr, aceasta se datorează nu 
construcţiei logice care îl întemeiază, ci premiselor care stau la baza 
construcţiei. Din acest punct de vedere, enunţul-eres se apropie de 
proverbele parabolice, pentru care nu este important adevărul 
dedus din termenii lui denotativi, ci adevărul dedus din relaţia în 
care sunt puşi aceşti termeni, căreia îi corespunde o relaţie de 
acelaşi tip în contextele concrete la care poate fi aplicat. Ca şi în 
cazul proverbelor, adevărul enunţului-eres este fundamentat pe o 
experienţă repetată sau observaţie îndelungată şi funcţionează ca 
atare numai dacă există un consens colectiv asupra lui. Enunţul- 
eres este comparabil, din acest punct de vedere, cu proverbele care 
îşi selectează termenii conotaţi din fondul imaginar, precum: 
„Râde dracul de porumbe negre şi pe sine nu se vede” — cu 
deosebirea că astfel de proverbe nu enunţă o credinţă, ci un adevăr 
care speculează o credinţă. 

Enunţul-eres se încadrează, de regulă, în prima dintre cele 
patru categorii logico-semiotice pe care Permjakov le considera ca 
epuizând, tipologic, marea varietate a enunţurilor-proverb, indi- 
ferent de poporul la care circulă şi de limba în care sunt formulate. 
Această primă grupă reprezintă raportul direct de cauzalitate dintre 
două obiecte (fenomene sau situaţii): dacă este P, atunci este şi Q.26 

Această corespondenţă de structură logică se prelungeşte la 
nivel morfologic, enunţuri ca „Dacă plouă în mai / Se mănâncă 
mălai” sau „Când se lasă ceaţa-n jos / Este semn de timp frumos” 
fiind comparabile cu „Cine seamănă vânt culege furtună”, „Dacă 
morţii nu s-ar uita / Lacrimile nu s-ar usca” etc. Lista 
corespondenţelor genetice, logice şi morfologice între proverbe şi 
enunţul-eres poate fi continuată. Dificultăţile intervin, însă, atunci 
când comparăm modul de funcţionare a celor două tipuri de 
expresii, mai bine zis raţiunea funcţionării lor. 

Proverbul poate semnifica cu valoare de adevăr, în virtutea 
unui sens general conţinut în microstructura lui semantică, un 
număr indefinit de obiecte (fenomene sau situaţii) izolate, care 
aparţin aceluiaşi câmp semnificativ sau care presupun o structură 
logică comună. Ca semn al unui experiment social27, proverbul nu 
descrie direct acest experiment, ci îl reprezintă printr-o formulă 
mai mult sau mai puţin concretă. În „Buturuga mică răstoarnă 
carul mare“, sensul direct al proverbului, desemnând nemijlocit 
termenii proprii la care se referă, poate fi considerat ca o variantă 
particulară a lui cu totul depăşită de sfera semnificativă foarte largă 
a contextelor particulare la care poate fi aplicat. Aceasta este, însă, 
condiţia ideală a proverbului, fiindcă se întâlnesc numeroase cazuri 
în care semnificaţia primară are o pondere mai mare („Pisica blândă 
zgârie rău”, „Câinele care latră nu muşcă”) sau domină autoritar 
(„Cine se scoală de dimineaţă departe ajunge”), dar şi acestea 
funcţionează în contexte conotative, ca metafore generice. 

Raportul dintre semnificaţia primară şi universul semnificativ 
lărgit este, deci, de natură metaforică. Cu cât semnificaţia primară 
este mai puţin actualizabilă, cu atât valoarea metaforei e mai mare 
şi universul semnificativ mai larg şi mai de adâncime în acelaşi 
timp. Rezultă, deci, că semnificaţia pe care proverbul, ca semn al 
unui experiment social, o desemnează se individualizează şi, ca 
atare, există numai în raport cu contextele concrete în care acesta 
este utilizat, semnificaţia fiind obiectul perceptibil, deci concret, pe 
care semnul îl desemnează. 

Enunţul-eres e dominat, în schimb, de semnificaţia sa primară, 
relaţia dintre el şi obiectul pe care îl semnifică fiind mai apropiată 
de relaţia dintre semnificant şi semnificat, la nivelul limbii, decât 
de relaţia dintre proverb şi contextele lui funcţionale. Raportarea 

enunţului-eres la contexte denotative ar putea fi probată numai 
printr-o cercetare sistematică a unor medii folclorice cu trăsături 
arhaice, lucru puţin posibil astăzi, când aceste tipuri de enunţ nu 
mai funcţionează nici cu valoarea lor primară. 

Există, însă, şi enunţuri-eres care probează cu evidenţă expan- 
siunea funcţională prin chiar modul în care sunt formulate: „Cucul 
cântă până-i frunza verde, iar nu când pică de bătrână”, „Cucul 
până nu vede mugurul nu cântă” şi, mai ales, „Blestemul nu cade 
niciodată pe pietre”. În astfel de formulări, enunţul nu mai descrie 
credinţa, ci o reprezintă, asimilând termeni denotativi care îi 
deschid posibilitatea de a funcţiona într-o mare varietate de 
contexte aparţinând, însă, clasei circumscrise prin relaţiile 
evidenţiate de sensul lor primar. 

IV 


Contextul generic 


1. Deşi conceptul de context generic nu a fost utilizat, sub 
această denumire, în studiile paremiologice*, realitatea culturală 
desemnată prin el a fost adeseori subliniată. În definițiile mai 
vechi, revine frecvent ideea că proverbele exprimă un adevăr 
general, „confirmat prin mărturia şi experienţa secolelor trecute“l 
sau că reprezintă „cugetarea tuturor secolelor redusă în formule“2. 
După P.M. Quitard, proverbele sunt rezumatul celor mai preţioase 
cunoştinţe cucerite, verificate şi consacrate de bunul-simţ şi 
experienţa tuturor secolelor3 şi, după expresia lui Erasmus, citată 
de Quitard, compendiumul adevărurilor umane. Este interesantă, 
în acest sens, şi distincţia făcută de I. Zanne între proverbele 
„universale, care exprimă un adevăr recunoscut oriunde şi în orice 
timp, şi proverbele particulare, care se reazemă pe un adevăr 
constatat prin experienţă, însă o experienţă specială şi locală, la 
cutare şi cutare popor“.4 

Grigore Ureche introduce frecvent, în cronica sa, expresii de iz 
paremiologic prin formule (originale?) de tipul „cum se întâmplă“ 
sau „ci pururea se întâmplă“, indicând categorii sau clase de 
„întâmplări“ care stau sub semnul unei semnificaţii comune. El are 
intuiţia relaţiei proverbelor cu o semnificaţie generală de largă 
audienţă, pe care noi o numim context generic. 


* L-am întâlnit o singură dată utilizat de Paul Zumthor într-un studiu publi- 
cat în 1976 (L'&piphoneme proverbial, în Revue des sciences humaines, Lille MI, 
1976 - 3, nr. 163; Rhétorique du proverbe, p. 316), cu o semnificaţie, însă, diferită 
de cea pe care i-am dat-o în studiul nostru din 1966, Aspectul metaforic al 
proverbelor, în Studii de stilistică şi poetică (Bucureşti, E.P.L., p. 94-113), 
semnificaţie pe care o dezvoltăm în lucrarea de faţă. P. Zumthor avea în vedere 
un caz particular, al celui mai vechi text paremiologic francez, considerând 
generic un context determinat exclusiv prin raportare intratextuală, pe când 
definiţia noastră presupune un context idiomatic extratextual. 

În proza lui lon Creangă, conştiinţa funcţionării proverbelor 
în raport cu sensurile generale ale existenţei este asumată plenar. 
Copilăria, tinereţea, maturitatea şi bătrâneţea, moartea, etica, fami- 
lia, biserica şi şcoala — toate îşi găsesc expresia clară şi concentrată 
în proverbe ca o esenţă a lor. Înţelepciunea este structurată în 
funcţie de om şi de relaţiile lui. Pentru povestitorul humuleştean, 
satul este aşezat undeva între Bine şi Rău, cu oameni neidealizaţi, 
care se zbat între cele două principii ce stau la baza universului; 
relaţiile om/om, om/societate sunt diverse şi se structurează în 
funcţie de proporţia acestor principii. Tot în funcţie de ele, afectul 
uman variază: oamenii se bucură sau se întristează, iubesc sau 
urăsc. De la copilărie la bătrâneţe, în funcţie de experienţa de viaţă, 
proverbele capătă concentrare şi înţelepciune, se esenţializează. 
Această tendinţă nu poate fi interpretată, la povestitorul humuleş- 
tean, ca o manifestare spontană, ci ca un act conştientizat de creaţie. 

În cercetarea paremiologică, ideea de context generic este 
implicată mai pregnant în studiile care abordează limbajul 
proverbial ca limbaj filosofic. V.I. Cernov, de exemplu, constată 
existenţa unui număr mare de proverbe în care raportul dintre 
cauză şi efect poate fi urmărit „în toate nuanțele“; aceste nuanţe 
limitează posibilităţile de aplicare metaforică a proverbului la 
contexte funcţionale care prezintă afinități cu structura lui 
semantică. Un proverb ca Nu iese fum dacă nu faci foc poate fi aplicat 
alegoric la un context concret, numai dacă fenomenul desemnat de 
el poate fi comparat cu fumul, iar cauza, cu focul sau 
personificarea lui. 

Adevărurile generale, experienţele şi cugetările seculare nu 
reprezintă, însă, simple sensuri ale proverbelor, ci entităţi care se 
situează în afara lor şi la care ele se raportează. Această relaţie, de 
natură contextuală, a fost sesizată de A. Jolles, care sublinia faptul 
că utilizarea proverbelor se face „ori de câte ori clasăm o experiență, 
o arhivăm fără să o abolim în ea însăşi“. In concepţia aceluiaşi 
autor, proverbul este o concluzie, e „parafa şi sigiliul vizibil 
aplicate unei idei şi care îi impun caracterul de experienţă“.€ 
Inaintea lui Jolles, acest tip de relaţii contextuale a fost relevat de 
A.A. Potebnea, cu referire, însă, la fabulă. Un enunţ precum: 
„Maimuţele nasc doi pui, pe unul îl iubesc mai mult, pe celălalt — 
nu; pe primul l-au înăbuşit în îmbrăţişări şi a trăit mai mult cel 
urât” (după Esop), ar putea fi socotit ca exprimând o situaţie 

generală, un fapt firesc istoriceşte, o situaţie ştiinţifică (în sensul 
de adevăr). Lessing arătase însă că, pentru transformarea acestor 
„Situaţii fireşti“ în fabule, trebuie generalizată întâmplarea, trebuie 
exprimată unicitatea pornind de la o întâmplare separată. În 
enunţul narativ propus ca exemplu, se înţelege nemijlocit că ceea 
ce se spune despre toate maimuţele se poate spune despre fiecare 
maimuţă în parte, dar nu şi despre alte fiinţe; or, în fabule, tocmai 
această trecere la alte sfere este necesară. Pentru a stabili legăturile 
între aceste generalizări şi fenomenele altor serii, este necesar un 
efort mental mai mare decât se cere pentru stabilirea legăturilor 
între un fenomen unic, singular, care, prin corectă generalizare 
(prin raportarea la un context generic, am spune noi), ne conduce 
spre diferite clase de fenomene. Problema unicităţii şi a 
concretismului este foarte importantă, capitală, fiindcă în această 
însuşire constă diferenţa dintre poezie, căreia îi aparţine şi fabula, şi 
formele generale ale gândirii științifice.” Aceste observaţii pot fi 
aplicate, cu acelaşi folos teoretic, şi la proverbe. 

Considerând proverbele şi dictoanele ca elemente semnificante 
ale unui cod particular, A.J. Greimas admite faptul că, „...alese în 
limitele unei limbi şi ale unei perioade istorice date, ele constituie 
serii finite. De aceea e posibilă studierea lor, concepută ca descriere 
a unui sistem de semnificaţii închis. Va fi de ajuns să le considerăm 
pe toate ca nişte semnificanţi şi să se postuleze că au un semnificat 
global: descrierea schematică şi structurală a planului 
semnificantului va explica configuraţiile semnificatului lor”. 
Stabilirea corelaţiilor între secvențele articulate prin repetiţia 
aceluiaşi element lexical sau prin perechi opoziţionale ar putea 
duce la „constituirea unor clase mari de corelaţii“, care pun în 
evidenţă raporturile „de cauzalitate, de determinare, de 
dependenţă“, care „aparţin sistemului, şi nu comportamentelor 
individualizate“. Studiul acestor corelaţii şi al cuplurilor de 
opoziții „ar permite stabilirea tematismului şi a structurii 
sistemului de semnificaţii închis pe care-l constituie ansamblul 
proverbelor şi al dictoanelor unei comunităţi lingvistice la o epocă 
dată“.8 Consideraţiile lui A.J. Greimas au o valoare teoretică 
deosebită pentru definirea conceptului de context generic, spre 
semnificaţiile căruia converg conceptele de serii finite, sistem de 
semnificaţii, semnificat global, clasă de corelaţii, tematismul şi structura 
sistemului de semnificații — dar nu şi o valoare practică, pentru că 

„ansamblul“ proverbelor şi dictoanelor aparţinând unei comunităţi 
într-o epocă dată nu poate fi reconstituit cu precizia necesară. 

Paremiologul rus G.L. Permjakov a încercat un examen de 
acest fel nu în sensul formulării unui număr restrâns de propoziţii 
fundamentale care să sintetizeze adevărurile particulare 
exprimate de fiecare proverb, ci în sensul determinării unui număr 
foarte restrâns, de numai patru tipare logice sau modele semiotice, 
la care s-ar reduce toate proverbele, independent de imaginea lor 
exterioară sau de limba în care sunt formulate. Autorul porneşte 
de la interpretarea expresiilor paremiologice ca semne ale unor 
situaţii determinate sau ale unor raporturi determinate dintre 
obiecte. Fiind semne, nu este atât de importantă configuraţia lor 
exterioară, cât ce anume reprezintă, care este situaţia vitală sau 
conceptuală ce se comunică prin ele; semnificaţia lor este, deci, 
independentă de imaginea exterioară, proverbul, ca semn, având 
un caracter arbitrar. Cele pentru invariante logico-semiotice sunt 
stabilite în funcţie de caracterul legăturilor logice, determinate, la 
rândul lor, de caracterul raporturilor dintre termenii despre care 
se vorbeşte în proverb: 


(î) P(x) P(y): dacă un obiect (P) are proprietatea (x), atunci 
el are şi proprietatea (y) (raportul între obiect şi calităţile 
lui): Fiecare început are şi un sfârşit; 

(ii) P-— Q: dacă există obiectul P, atunci există şi obiectul Q 
(raportul între două obiecte): Dacă avem capră, avem şi 
lapte; 

(iii) (P œ> Q) > (Px) = Q(x): dacă obiectul Q depinde de 
obiectul P şi dacă obiectul P are o proprietate (x), atunci şi 
obiectul Q are această proprietate (raporturile dintre 
proprietățile diferitelor obiecte în funcție de raporturile 
dintre obiecte): Dintr-un izvor murdar şi apa curge murdară; 

(iv) (P = x) a (Q => X) > (P/Q): dacă obiectul P are o proprie- 
tate (x), iar obiectul Q nu are această proprietate (x), atunci 
P este superior față de Q (raportul dintre obiecte în funcție 
de existența unor proprietăți determinate): Mai bine un 
câine viu decât un leu mort.’ 


Din analiza făcută de Permjakov însuşi, reiese că proverbele 
cu o structură logico-tematică similară (aceasta fiind o a doua treaptă 

de clasificare) se încadrează în variante logico-semiotice diferite; 
înseamnă, aşadar, că aceste invariante nu aparţin unei semiotici 
paremiologice, ci sunt modele aplicabile oricărei fraze enunţiative. 
Opinia noastră este că semnificaţia proverbului nu se reduce la 
desemnarea unei situaţii generale, ci reprezintă şi o atitudine a 
seriei practic infinite de inşi care au trăit această situaţie sau o 
trăiesc repetat, transformând-o în experienţă. 

Proverbul ar fi, deci, mai curând semnul unui experiment social, 
fiindcă el nu descrie, ci reprezintă acest experiment printr-o 
formulă mai mult sau mai puţin concentrată. Astfel judecând 
lucrurile, înseamnă că microstructura semantică a semnului, care 
trebuie considerată ca semnificant, şi nu ca semnificat, nu este 
arbitrară în raport cu universul său semnificativ, pentru că, de 
regulă, ea derivă din termenii care au condiţionat efectuarea 
primară a experienţei. 

Referindu-ne la Buturuga mică răstoarnă carul mare, am afirmat 
că sensul direct al proverbului (atribut al semnului) poate fi 
considerat ca o variantă particulară a lui, cu totul depăşită de sfera 
semnificativă foarte largă implicată de proverb în realizările lui 
succesive (atribut al „situaţiei generale“ - cf. Permjakov).10 Dar 
această largă sferă semnificativă este puternic reprezentată în 
termenii care alcătuiesc expresia şi în relaţia semantică dintre ei. 
Generalizarea ţâşneşte din această experienţă primară, care, dacă 
nu mai este actualizată, nu poate fi considerată ca arbitrară. Ea 
devine un exemplu parabolic pentru toată seria de experienţe care, 
implicând termeni diferiţi, se înscriu în acelaşi univers semantic. 

Sistemul lui Permjakov este supus unei critici destul de severe 
de H. Meschonnic, care îi reproşează autorului că, dominat de 
structură şi semiotică, caută esenţa proverbului în clişeu. De la 
tipurile sintactice, el trece la o clasificare logică, pentru că 
proverbele sunt reprezentate prin toate tipurile sintactice posibile, 
exceptând propoziţiile nominative. În taxinomiile marcate prin 
opoziţiile bine/rău, mare/mic etc., proverbul este considerat 
semn, în care situaţia este invariabilă. In felul acesta, nu mai sunt 
clasificate proverbe, ci situaţii. Un proverb, concluzionează 
criticul, nu e proverb prin logica sau prin structura care i se 
recunoaşte, pentru că această logică şi această structură se găsesc 
şi în afara lor.11 

Această totală invalidare a structurilor logice ca factor posibil 
pentru definirea proverbului şi ca suport al modului lui de 
funcţionare nu se susţine. R. Barthes afirmase că este „legitim să 
postulăm între frază şi discurs un raport «secundar», care se va 
chema omologic, pentru a respecta caracterul pur formal al 
corespondenţelor“.12 Prin extrapolare, am putea recunoaşte un 
raport „omologic“ între structura logică a proverbului, structura 
„situaţiilor generale“ pe care le reprezintă şi structura contextului 
funcţional ca discurs. Relevanţa aspectului formal al proverbelor a 
fost subliniată de numeroşi paremiologi. L. Martel, referindu-se la 
o categorie mai largă de expresii, susţinea că „uneori, în aceste 
expresii, mai frecvent în proverbe, sensul se desprinde cu uşurinţă 
din formă.13 Această idee este dezvoltată mai explicit de George 
Milner, într-un studiu privind taxonomia semantică a locuţiunilor 
proverbiale, în care consideră că „la faveur universelle“ (a 
proverbelor) este explicată prin armătura simetrică; ea ar fi efectul 
unui paralelism logico-gramatical. Valoarea (deci „la faveur”) unei 
locuţiuni proverbiale este funcţia directă a măsurii în care simetria 
formei reproduce simetria fondului.14 

Şi această ipoteză este supusă obiecţiilor lui H. Meschonnic: 
în opinia sa, „la faveur universelle“ nu poate fi explicată printr-o 
„armătură simetrică“, pentru că re-enunţiabilitatea nu este o semni- 
ficantă, emisiune de sens prin organizarea semnificaţiilor; ea nu 
poate fi, deci, un efect al unui paralelism sintactic. Proverbele 
notează contradicţiile (multiple, nu binare), fără a le rezolva, ci 
păstrând tensiunea lor.15 

Nici aceste obiecţii nu par consistente în raport cu ipotezele lui 
Milner, ci chiar le confirmă, dar din altă perspectivă. Un argument 
practic în favoarea unora dintre ipotezele formulate îl găsim, de 
exemplu, în D'Abuză en court (édition J. Dubuis, Droz, Geneva, 
1943). Monologurile ironice ale lui D'Abuze constau în şase strofe, 
dintre care primele cinci încheiate printr-un micro-recit proverbial 
descriptif, cărora le răspunde, în stofa a şasea, o sentinţă ce le 
conferă un sens global, generalizare a semnificaţiilor parţiale 
produse până atunci. Forma sintactică a proverbului final o 
determină, aproximativ, pe cea a versurilor precedente.16 

Evident, aceste construcţii speciale aparţin autorului colecţiei, 
ele abundă în literatura medievală şi este greu de presupus că sunt 

în consonanţă cu modul de funcţionare naturală a proverbului în 
contextele orale, dar şi scrise (cărturăreşti). 

De esenţa acestei „funcţionări naturale“ se apropie, în schimb, 
Ch. Perelman şi L. Olbrechts-Tyteca, referindu-se la rolul substan- 
tial al „argumentării“ în relaţia dintre orator şi auditoriu în desfă- 
şurarea unui discurs, indiferent de natura lui, dar marcat de apelul 
constant la mijloace auctoriale.17 Principiile unei teorii a 
argumentării, formulate de autori, pot fi aplicate, prin adecvare, şi 
la limbajul paremiologic, proverbele putând fi interpretate şi ca 
forme de argumentare. 

Autorii pornesc de la aserţiunea că argumentaţia adresată 
unui auditoriu universal trebuie să-l convingă pe acesta de 
caracterul constrângător al noţiunilor furnizate, de evidenţa lor, de 
validitatea lor atemporală şi absolută, independentă de 
contingenţele locale sau istorice. Dar fiecare cultură, fiecare 
individ are concepţia sa asupra auditoriului universal. 

Aspectul universal al valorii la care aderă un grup particular 
determină un statut distinct faţă de „adevăruri“ (situaţie întâlnită 
frecvent şi în proverbe). Adevărurile generale, prin generalitatea 
lor (adevăr, bine, frumos), sunt valori de persuadare. Pentru 
acceptarea argumentaţiei este necesar, în primul rând, acordul 
asupra premiselor. Există, în acest sens, tipuri de obiecte de acord: 
categoria realului (fapte, adevăruri, prezumţii); categorii relative la 
preferabil (valori, ierarhii, „lieux de préférable“). 

Faptul, ca premisă, este un fapt necontroversat (acord 
universal); când nu e folosit ca punct de plecare, ci ca o concluzie, 
faptul îşi pierde statutul. Ca premise, faptele sunt admise de 
observaţie sau presupuse. Aici se pune problema relaţiei dintre 
fapte şi adevăr. 

Adevărurile, sisteme mai complexe decât faptele, sunt relative 
la legăturile dintre fapte. La acordurile asupra faptelor se 
asimilează cele care privesc probabilitatea evenimentelor unei 
specii, în măsura în care se vorbeşte de o probabilitate calculată. 

Prezumţiile, spre deosebire de fapt, a cărui justificare riscă să-i 
diminueze statutul, implică un „renforcement“. Prezumția cea mai 
generală este că există, pentru fiecare categorie de fapte sau 
comportamente, o stare normală, care poate servi ca bază 
raționamentului. Noţiunea de normal depinde întotdeauna de un 

grup de referinţă („la categorie totale en considération de laquelle 
il s'établit“), care este foarte adesea un grup social niciodată 
explicit conturat. 

Între fapte şi adevăruri intervin acorduri proprii unor argumen- 
taţii, bazate pe ceea ce Perleman - Olbrechts-Tyteca au numit 
consens comun, care stă la baza anumitor auditori particulari. 
Consensul comun reprezintă o serie de credinţe admise în rândul 
unei societăţi determinate şi pe care membrii grupului şi le propun 
a fi împărtăşite de toate ființele rezonabile. Există şi acorduri 
specifice unui anumit domeniu particular, cu auditori care au un 
limbaj tehnic propriu, pentru a intra într-un grup specializat fiind 
necesară o iniţiere. Există chiar şi acorduri consensuale proprii 
fiecărei discuţii. 

În mod similar adevărurilor generale, sentinţele şi mai ales 
proverbele îndeplinesc şi ele o funcţie de persuadare. Enunţarea 
lor nu trebuie să-l oblige pe auditor să le creadă, ci să-l convingă 
de valabilitatea lor. 

Sunt anumite categorii de proverbe care recurg la fapte ca 
mijloc de acord (mai ales de persuadare), pe care le interpretează 
ca modele exemplare pentru alte fapte ce se referă la subiecte şi 
obiecte diferenţiate (proverbe parabolice). Proverbele pe care 
le-am numit „generice“ recurg în schimb la adevăruri, care privesc, 
însă, nu o posibilitate calculată a evenimentelor asumate, ci sunt 
investite cu certitudine; nu: ziua bună poate fi cunoscută..., ci: ziua 
bună se cunoaşte de dimineaţă. Există, însă, şi proverbe care înscriu 
evenimentele în sfera probabilității. 

Proverbele în care prezumția este mai consistent folosită sunt 
cele construite pe schema sintactică: mai bine X decât Y: Mai bine 
mai târziu decât niciodată; Mai bine ceva decât nimic; Mai bine o vrabie 
în mână decât o mie pe gard; Mai bine un iepure în frigare decât doi pe 
câmp; Decât la anul un bou, mai bine astăzi un ou; Mai bine un ban în 
pungă decât făgăduială multă; Mai bine sărac lipit / Decât avut 
prăpădit; Decât slugă la ciocoi / Mai bine cioban la oi. Ele reprezintă şi 
locuri ale preferabilului, despre care vom vorbi mai jos. 

Am remarcat în capitolele anterioare că consensul, ca suport al 
acordului între adevăruri şi fapte, este una dintre condiţiile 
oricărui proverb. El nu poate avea valoare individuală, ci 
presupune o relaţie comunicativă între cel puţin doi indivizi, între 
care consensul poate funcţiona sau nu. Nefuncţionarea 

consensului nu presupune invalidarea proverbului, datorită 
stabilităţii şi circulaţiei lui comunitare, de la grupuri foarte 
restrânse până la comunităţi foarte largi. 

Consensul colectiv nu impune, în actele concrete de 
comunicare, o decodare exactă a intenţiei locutorului; există în 
acest sens o multitudine de situaţii posibile, printre care: 

— interlocutorul cunoaşte proverbul şi înţelege exact 
semnificaţia intenţionată de locutor; 

- interlocutorul cunoaşte proverbul, dar nu înţelege sau 
decodează incert semnificaţia (aluzia) locutorului (uneori nici nu-şi 
dă seama dacă proverbul se referă la el); 

- interlocutorul nu cunoaşte proverbul, dar intuieşte intenţia 
locutorului; 

- interlocutorul nu cunoaşte proverbul (uneori nici nu 
sesizează caracterul paremiologic al expresiei) şi nu-l înţelege; 

— interlocutorul cunoaşte proverbul, dar îi respinge sensul şi 
aluzia sau manifestă o atitudine ironică, uneori dezaprobatoare, 
faţă de locutor.* 

În ceea ce priveşte acordurile specifice unui anumit domeniu 
particular, dacă pentru o teorie generală a argumentaţiei problema 
limbajelor tehnice, inaccesibile de la un grup la altul, este evidentă 
şi are un caracter general (care nu se limitează la limbajele 
profesionale), pentru limbajul proverbial ea este mult relativizată. 
În seria de proverbe pe tema raportului dintre meseriaş şi 
produsul meseriei lui (vezi cap. NI)18 nu se pune problema 
neînţelegerii unei expresii de către interlocutori din alte meserii 
decât cea la care se referă expresia. Un interlocutor cărturar 
înţelege cu uşurinţă proverbele rurale, dar nici interlocutorul rural 
nu întâmpină dificultăţi prea mari pentru decodarea sentinţelor şi 
maximelor cărturăreşti. 

Spuneam la începutul acestui capitol că proverbul este un 
semn al unui experiment social, pentru că el nu descrie, ci reprezintă 
acest experiment printr-o formulă mai mult sau mai puţin 
concretă. Se impune, aşadar, precizarea raportului dintre 
reprezentare şi semn. Gottlob Frege consideră că, între reprezentări 
şi cuvinte sau enunţuri (ca semne), relaţia este nesigură; o 


* Vezi, pentru exemplificare, analizele de caz din capitolele III — Contextul 
genetic şi V — Contextul funcțional. 

persoană poate observa într-un obiect o deosebire pe care o altă 
persoană nu o observă, deci reprezentările sunt diferenţiate. 
Situaţii similare pot apărea şi în relaţia dintre locutor şi 
interlocutor în utilizarea concretă a unei expresii paremiologice. 
Frege leagă, însă, în mod exclusiv reprezentările de expresia 
artistică, îndeosebi de poezie; deci reprezentarea despre un obiect 
nu poate fi obiectivă, ci o imagine interioară.1? În ceea ce priveşte 
limbajul paremiologic, această asumare diferențiată a reprezentării 
este mult diminuată de relaţia dintre Emiţătorul-Tradiţie (ET) şi 
Receptorul Colectiv (RC), nivel la care consensul colectiv 
funcţionează mai autoritar, datorită presiunii pe care contextul 
generic o exercită asupra contextului funcţional, care pune în 
valoare semnificaţia unui proverb. 

Situaţia se complică dacă ne gândim la afirmaţia Sandei 
Golopenţia că proverbul, străbătând limbaje, ascultătorul este liber 
să-l interpreteze în limbă, în ethos sau în „semiotică naturală“, 
decroşajul de limbaje mijlocind astfel o ambiguitate strategică.20 
Ambiguitatea nu anulează, însă, consensul şi nici nu-i reduce forţa 
de acţiune, dar introduce un joc în interiorul lui, provocând, de 
exemplu, fenomene de refracție (care vizează o terță persoană) sau 
întorcându-l împotriva locutorului însuşi. Interlocutorul are 
libertatea să interpreteze proverbul, nu să-l decodeze în sensul 
exact intenţionat de locutor. Când cineva spune: „Banu-i ochiul 
dracului“, i se poate răspunde: „Aşa o fi, dar Cinstea fără bani e 
sărăcie goală“. 

Proverbele traversează, însă, nu numai limbaje, ci şi limbi. 
Identitatea semantică şi structurală cu care un proverb apare în 
mai multe limbi este atât de izbitoare, încât pare să fie rezultatul 
unei traduceri, pe cale orală sau scrisă. Circulaţia internaţională a 
colecţiilor pare să fi avut un rol important în această privinţă, dar 
nici circuitul oral nu e de subestimat. Întrebarea care se pune este 
dacă, în cazul acestor proverbe, consensul „internaţional“ 
funcţionează în modul în care l-am definit. Sunt, de exemplu, în 
total consens variantele etnice ale unor proverbe ca: 

Timpul este bani 

Time îs money 

Le temps c'est de l'argent 
Zeit ist Geld.21 

Lăsând la o parte faptul că multe populaţii băştinaşe din 
teritoriile descoperite de europeni nu cunoşteau acest mijloc de 
schimb şi, deci, nu puteau avea un astfel de proverb, întrebarea 
este dacă, în cele patru limbi europene în care sunt realizate 
proverbele citate, acestea funcţionează într-un consens 
internaţional comun sau apar diferenţe cel puţin de nuanţă? 
Problema a mai fost studiată, dar nu pe baze ştiinţifice suficient de 
riguroase. 

Pentru înţelegerea adecvată a acestui fenomen, ar trebui să 
facem apel la distincţiile pe care E. Coșeriu le făcea între contextul 
idiomatic, contextul cultural şi universul discursului.22 Ce 
însemnau pentru români cuvintele „timp“ (vreme) şi „bani“, ce 
contexte culturale şi sisteme de semnificaţii regizau integrarea lor 
în enunţuri sau în discursuri? Pentru ţăranul român, vremea 
(timpul) îşi are cursul său natural, pe care nu-l poate modifica 
(decât cel mult imaginar); de aceea, orice lucru trebuie făcut la 
timpul său, pentru că nu omul stăpâneşte vremea, ci vremea îl 
stăpâneşte pe om. Relaţia timp / muncă funcţiona, deci, cu mai 
multă putere decât relaţia timp / bani. Acelaşi tip de relaţie 
„idiomatică“ se impune şi în cazul cuvântului bani; un fragment 
liric popular confirmă această afirmaţie: „Banii nu se fac aşa / 
Banii se fac la pădure, / Din firez şi din secure / ... / Vai, săracu 
stânjenariu, / Cu amar câştigă banu. / ... / Ploaie, ninge, viscoleşte, 
/ El taie şi grămădeşte. / Banii, banii !“23 În gândirea tradiţională a 
românului, relaţia timp / bani este intermediată de relaţia timp / om 
(vremea îl constrânge pe om) şi bani / muncă (grea). 

Printre categoriile obiectelor de acord, Perelman şi Olbrechts- 
Tyteca menţionează şi preferabilul, pretinzând adeziunea unui 
grup particular la valorile, ierarhiile şi „lieux de préférable“. 
Archer Taylor utilizase, în 1965, noţiunea de „convenabil“, mai 
adecvată pentru proverbe decât aceea de „preferabil“ omului 
obişnuit: „Proverbele, spunea el, exprimă o morală convenabilă 
omului obişnuit“24 Este firesc, însă, ca, pentru o teorie generală a 
argumentaţiei, conceptul de „preferabil“ să fie mai pertinent. 
Aspectul non-universal dă preferabilului un statut distinct în 
raport cu adevărurile. În această categorie intră ierarhiile, care pot 
fi concrete (omul superior animalului) sau abstracte (adevărul 
superior utilului), dar şi locurile — premise de ordin foarte general 


107 


care permit fondarea ierarhiilor şi valorilor (la antici, ele 
reprezentau rubrici de clasare a argumentelor). Există locuri comune 
mai multor ştiinţe, cu un grad înalt de generalitate, şi locuri specifice 
unor ştiinţe particulare (similar situaţiei consensurilor). 

Autorii operează cu următoarea clasificare a „locurilor“ 
(valabilă, cel puţin parţial, şi pentru proverbe): 

a) Locuri ale cantității (A superior lui B prin cantitate); sunt 
confirmate prin postulatul că „ceea ce se face normal trebuie să se 
facă“, şi atunci se produce trecerea de la normal la normativ. 

b) Locuri ale calității, care contestă virtutea numărului; 
valoarea unicului e confirmată prin opoziţie cu comunul, banalul, 
vulgarul. Precaritatea acestei categorii este determinată, însă, de 
opoziţia cu cantitatea duratei, care implică iremediabilul, 
ireparabilul; unicul, ca original şi rar, presupune existenţa precară 
şi pierderea iremediabilă. 

c) Alte locuri, dintre care ne interesează: 

— existența — superioritatea a ceea ce există, este actual, real, 
faţă de posibil, eventual; 

— persoana; valoarea persoanei: demnitate, merite etc. 

Locurile cantităţii sunt definitorii pentru un număr mare de 
proverbe cu intensificatori generici care exprimă totalitatea: Tot ce 
se fură iese la soare; Tot păcatu / Îşi cată vinovatu; Soarele ne încălzeşte 
pe toţi; Din acelaşi aluat sunt făcuţi toţi oamenii; Fiecare trebuie să 
trăiască; În fiecare om şede un dobitoc; Cine nu lucrează să nu 
mănânce; Cine sădeşte vie din rodul viei trăieşte; Unde sunt bucate şi 
pâne, sunt şi şoareci; Unde e lac, s-adună broaştele; Când se naşte fata, 
plâns părinții. 

Superioritatea calităţii asupra cantităţii este subliniată şi ea 
ostentativ într-un număr relativ mare de proverbe: Leoaica numai 
un pui face şi bun; Decât zece trebi şi rele, mai bine una şi bună; Mulţi 
chemați, puțini aleşi; Câte flori sunt pe lume, dar puține miroase; Mai 
mulți mărăcini cât trandafiri; Nu toate muştele fac miere; Cine-ncepe 
multe, puține sfârşeşte; Cine umblă pe toate drumurile nu ajunge 
nicăieri; Cine aleargă după doi iepuri nu prinde nici unul. 

Există şi reversul proverbelor care dau câştig de cauză 
cantităţii (nu în sensul totalităţii): Copacul nu cade dintr-o singură 
lovitură; Multe cioare bate uliul; Ce nu poate face un singur om fac mai 
mulți împreună. Nu este vorba aici de contradicții, ci de dialectica 

vieţii însăşi, de caracterul dispersat al faptelor şi semnificaţiilor pe 
care omul le percepe. 

În ceea ce priveşte „existenţa“, proverbele, în mod direct sau 
imaginar, postulează superioritatea a ceea ce există prin însăşi 
natura lor, prin particularităţile care le definesc. Contextele 
funcţionale la care sunt raportate sunt fapte reale, actuale (sau 
presupuse a fi aşa), proverbele substituindu-le contextul genetic, 
despre care se presupune că a reprezentat şi el o existenţă reală, şi 
semnificându-le prin trimiterea la contexte generice, care ar 
reprezenta şi ele o evidenţă reală, un sistem de adevăruri generale 
crezute, prin consens colectiv, cel puţin ca plauzibile. Exemplele ar 
fi inutile, pentru că toate expresiile paremiologice (în mod 
deosebit modelele lor exemplare) atestă această calitate, dar ne 
vom referi, pentru argumentare, la trei expresii cu structură şi 
conţinut similare: Printr-o crăpătură mică străbate apa în corabia mare; 
O scânteie e de ajuns ca să ardă gireada întreagă; Bobiţă cu bobiţă se 
umple traista (sacul). 

Valoarea persoanei (demnitate, merite etc.) este foarte puternic 
subliniată în proverbele despre om: Omul sfințeşte locul; Omul îi mai 
tare ca fierul, că din fier poți rupe, dar din om ba; Omul cuminte linişte 
aduce. Exemple similare găsim în proverbele despre bărbat, femeie, 
înţelept, drept (omul drept) etc.... Mult mai numeroase sunt, însă, 
după cum vom vedea, proverbele care contestă virtuțile omului, 
bărbatului, femeii, subliniindu-le răutatea, defectele şi 
comportamentele nocive. 

Multe dintre conceptele pe care Perelman şi Olbrechts-Tyteca 
le folosesc în teoria argumentării: premisele, categoriile realului şi 
categoriile preferabilului, faptul şi adevărurile, prezumţiile, 
acordurile şi, mai ales, consensul comun - concepte pe care am 
încercat să le aplicăm şi la expresiile paremiologice, acestea 
exercitând, printre altele, şi o funcţie de argumentare în contextele 
concrete în care sunt folosite — pot fi considerate ca fiind elemente 
utile pentru definirea conceptului de context generic. 

Dar, atunci când ajung direct la acest domeniu, referindu-se la 
clişee în general, autorii manifestă reticenţe şi scepticism (p. 223- 
225). Pentru ei, clişeele sunt valori de mijloace facile, uneori prea 
facile, de comunicare cu auditoriul. Clişeul este în acelaşi timp 
fond şi formă. Este obiectul unui acord care se exprimă cu 

regularitate într-un anumit mod, o formulă stereotipă care se 
repetă. Este suficient, deci, ca o expresie să fie percepută drept 
clişeu, ca să ne dăm seama că există un mijloc de a spune la fel de 
bine, chiar mai bine, acelaşi lucru altfel. Auditoriul care face 
această constatare a operat o disociere între fond şi formă, a oscilat 
la nivelul limbii (contextul idiomatic). Când respinge valorile pe 
care le exprimă clişeul, auditoriul va oscila la nivelul gândirii 
(asociem aici ceea ce E. Coşeriu numea universul discursului). În 
ambele cazuri, auditoriul percepe o neadecvare, îşi dă seama că 
este ceva imperfect adaptat la situaţie. 

Maximele se bucură de o apreciere mai favorabilă din partea 
autorilor. Ele nu condensează numai înţelepciunea naţiunilor, ci 
sunt, de asemenea, unul dintre mijloacele cele mai eficiente de a 
promova această înţelepciune şi de a o face să evolueze. Folosirea 
maximelor face palpabil rolul valorilor admise (context generic) şi 
procedeele de transfer al acestora. 

Cea mai favorabilă apreciere este acordată, însă, de autori pro- 
verbelor, definite tradiţional ca maxime scurte, devenite populare. 
Ei consideră o trăsătură esenţială a acestui „tip de maxime“ faptul 
că proverbul exprimă un eveniment particular şi sugerează o 
normă. Pentru că este perceput ca ilustrând o normă, proverbul ar 
putea servi drept punct de plecare raţionamentelor, cu condiţia ca 
această normă să fie admisă de auditoriu. Deşi marchează un 
acord tradiţional, proverbele se nasc şi astăzi; dar ele îşi 
împrumută imediat statutul de proverb de la proverbele existente, 
fie prin imitație pur formală, fie pentru că noul proverb nu este 
decât o nouă ilustrare a aceleiaşi norme pe care o ilustra deja un 
proverb anterior. Autorii emit, însă, această ipoteză într-un cadru 
teoretic prea restrictiv (proverbul nu exprimă numai un eveniment 
particular şi nu sugerează întotdeauna norme). Convingerea 
noastră este că naşterea unui proverb prin imitarea unui proverb 
existent se produce sub impulsul unui context generic în contact 
cu particularităţile unui context funcţional dat. Exemple în acest 
sens am putut urmări în capitolul III al prezentei lucrări. 


2. Capitolele mari sub care sunt ordonate proverbele în unele 
cărţi populare, colecţii mai vechi sau mai noi, sau chiar în studii 
teoretice, pot fi interpretate ca încercări empirice de stabilire a 

unor serii de categorii pe care noi le-am desemnat sub titlul de 
context generic. În Floarea darurilor, cea mai veche carte populară 
moralizatoare citită de români, expresiile paremiologice sunt 
grupate în 35 de capitole, care tratează virtuțile paralel cu viciile 
opuse: 

- pentru dreptate / păcatul nedreptăţii 

- pentru adevăr / păcatul minciunii 

— pentru putere / păcatul temerii etc.25 

Această tradiţie este continuată şi în antologii sau colecţii (ma- 
joritatea), în care expresiile paremiologice sunt ordonate în funcţie 
de subiectele sau obiectele la care se referă. Oferim, spre 
exemplificare, sumarul unei astfel de antologii, apărute î în 19772 
I. Foamea şi somnul; II. Sănătatea şi boala; III. Viaţa şi moartea; IV. 
Vârstele; V. Ale dragostei; VI. Despre măritiş, însurătoare şi traiul 
în căsătorie; VII. Despre părinţi şi copii; VIII. Rude; IX. Casa 
omului, ghimpele din casă, vecinii, chiriaşii; X. Prietenul şi 
duşmanul (Prietenie şi duşmănie); XI. Locul de baştină, 
străinătăţile, foloasele statorniciei; XII. Buna-cuviinţă, vorba, gura 
lumii, numele rău şi omenia; XIII. Despre omul rău, omul bun şi 
facerea de bine; XIV. Despre greşeli şi slăbiciuni; XV. Despre 
defecte şi calităţi (În general, Mânia, Fudulul, Despre laudă, 
linguşire şi făţărnicie, Despre omul care se dă după vreme, despre 
coada de topor; Fricosul şi voinicul, Lăcomia, ochii mari, scumpul 
şi risipitorul, Despre mincinos şi izbânda adevărului, Despre hoţie 
şi tâlhărie); XVI. Despre patimi (patima în general, beţia, fumatul, 
plăcerea / dezmăţul, preamultul / puţinul bun, necumpătat / 
cumpătarea); XVIII. Chibzuiala (Cumpătarea în judecată, Despre 
pripeală, răbdare şi chibzuinţă, Despre economie şi prevedere, 
despre cumpănirea peste măsură; Despre prilejul bun şi cutezare; 
Despre cele fără putinţă şi despre cele la îndemână, Rânduiala 
muncii şi ponoasele chibzuinţei); XVIII. Despre lene, hărnicie şi 
roadele muncii; XIX. Meseria; XX. Munca câmpului; XXI. 
Păstoritul; XXII. Timpul; XXIII. Despre câştig, folos şi pagubă; 
XXIV. Banul şi hatârul; XXV. De la vlădică la opincă; XXVI. Despre 
săraci şi bogaţi; XXVII. Despre legi, judecăţi, ocârmuitori, 
strâmbătate şi dreptate; XXVII. Despre armată; XXIX. Despre 
anaghie şi lipsuri; XXX. Despre suferinţe şi necazuri; XXXI. Expe- 
rienţa şi omul păţit; XXXIV. Nebunul şi înțeleptul; XXXIV. Despre 

firea omului şi cunoaşterea de sine; XXXV. Soarta omului (Scrisul, 
Ursita, Datul, Norocul şi mintea, întâmplarea, vremea / timpul); 
XXXVI. Despre firea lucrurilor şi despre câte toate. 

Aceste titluri, de altfel neunitare în ceea ce priveşte criteriul 
care stă la baza formulării lor, nu pot reprezenta totuşi contexte 
generice din următoarele motive: 

- contextul generic, aşa cum l-am definit, nu se referă numai 
la subiectul sau obiectul implicate în enunţul proverbului. Este 
adevărat faptul că unele proverbe, îndeosebi cele generice (dar nu 
toate), îndeplinesc această condiţie (de ex.: Vremea bună se cunoaşte 
de dimineață; dar Pisica blândă zgârie rău se poate referi şi la pisică, 
dar şi la o fiinţă umană). În foarte multe proverbe, subiectul sau 
obiectul enunțate nu se referă, însă, la ele însele, ci substituie 
simbolic o mulţime mai mare sau mai mică de alte subiecte 
(obiecte), situate în tipuri de relaţii pe care enunţul paremiologic le 
pune în evidenţă (de exemplu, Buturuga mică răstoarnă carul mare, 
Scânteia mică face pălălaia mare, Picătură cu picătură se face lacul mare 
= pun în evidenţă acelaşi tip de relaţie prin subiecte şi obiecte total 
diferite); 

- există şi subiecte (obiecte) care pot fi încadrate în contexte 
generice diferite (nu ne referim la proverbele contradictorii, care 
pot constitui aversul şi reversul aceluiaşi context), exemplele care 
urmează ilustrând această afirmaţie: Câinele care latră nu muşcă; 
Câinele nu intră dacă nu-i uşa deschisă; Câine pe câine latră şi nici unul 
nu aude; Câinele latră, ursul joacă. 

Este evident că toate aceste proverbe aparţin, prin sensul lor, 
unor contexte generice (universuri semantice) diferite, deşi au 
acelaşi subiect. 

Pentru economie de spaţiu, vom discuta un singur exemplu, 
referitor la Minciună şi Adevăr, care nu sunt valori absolute şi, 
deci, nu pot fi raportate la un context generic comun. 

Minciuna este rea, dar pentru scurt timp bună (Minciuna este 
scurtă de picioare... poate până la un loc), dar are şi siguranţa ei (Şi 
minciuna prinde loc) sau poate deveni periculoasă pentru cine o 
suportă (Minciuna sparge şi case de piatră), dar şi pentru cel care o 
spune (Minciuna te dă de gol). Adevărul este o valoare mai puternic 
relativizată, până la paradox. El poate fi bun (...pluteşte ca untul de 
lemn) sau rău (...ustură, ...poate fi întors împotriva lui, ...umblă cu 

capul spart). Acestea nu mai sunt numai perechi binare de opoziții 
subordonate aceluiaşi context generic, ci aserţiuni subordonate 
unor semnificaţii generale diferite. Asupra acestui aspect vom 
reveni. 

Mai semnificative decât clasificările pe care specialiştii le-au 
folosit în colecţii sau în dicționarele lor (vezi în acest sens şi 
consideraţiile asupra clasificării operate de I. Zanne, în primul 
capitol al acestei lucrări) sunt scrierile lui Anton Pann, care a 
surprins proverbele în manifestarea lor vie, cu rosturile lor şi cu 
felul în care sunt necesare omului, categorisindu-le în capitole ce 
urmăresc aspectele principale ale vieţii individului sau mediului 
social. Capitolele inserate de acest „fin al Pepelei“ în Povestea vorbii 
nu sunt rezultatul unei sistematizări minuţioase şi atente, care să 
respecte rigurozitatea unor criterii şi să evite repetările, ci 
reprezintă o organizare spontană, investită cu puterea geniului de 
a sistematiza şi distinge mai mult prin analogie — fără să neglijăm, 
însă, faptul că se resimte aici şi o anumită continuare a tradiţiei 
cărţilor populare. 

Capitolele Poveştii vorbii se referă la aspectele fundamentale 
ale existenţei omului. Pe primul loc stă omul moral, cu calităţile şi 
defectele lui: „Despre cusururi sau viciuri“, „Despre minciuni şi 
flecării“, „Despre năravuri rele“, „Despre prostie“, „Despre beţie“ etc. 

Calitățile şi defectele sunt urmărite apoi în anumite 
împrejurări, care se impun omului în mod obişnuit, sau sunt 
raportate la comportamente cu caracter de deprinderi. In acest caz, 
proverbele se referă la vorbire, mâncare, nenorocire, căsătorie, 
vizite, pricini sau judecăţi etc. Omul este urmărit şi în raport cu 
condiţiile şi limitele pe care mediul social sau natura existenţei 
însăşi i le impun: despre nevoiaş, sărăcie, timp şi vârstă, sănătate 
şi boală etc. Mai puţine, nu cu totul neglijate, sunt referirile la 
activităţile omului, la lucrare; preocuparea principală este negoţul, 
căruia i se dedică multe capitole, dar foarte mult se insistă şi 
asupra învăţăturii. În sfârşit, toate aceste aspecte îi pun pe oameni 
în relaţii unii cu alţii, ceea ce obligă la un anumit comportament 
social. Vor exista, deci, proverbe care se fixează îndeosebi asupra 
acestui aspect, vorbind despre stăpân şi slugă, despre căsătorie, 
despre neunire şi neînțelegere, despre conversații sau petreceri şi 
glume, despre prietenie, despre vrăşmăşie şi ură, despre 
făgăduieli sau daruri etc.27 

Observațiile referitoare la sistemele de ordonare a proverbelor 
în colecţii pot fi reluate, însă, parţial, şi în legătură cu aceste 
capitole pe care Anton Pann le ordonează în capodopera sa, fiecare 
titlu începând cu un „despre“ care ne trimite la subiect. Ele nu pot 
reprezenta, deci, contexte generice, dar se apropie mai mult de 
condiţia acestora, pentru că nu este vorba de o organizare 
defectuoasă, ci despre o intuiţie pozitivă, care ignoră ordinea 
riguros ştiinţifică, opera lui Anton Pann fiind creaţie artistică, rod 
al unui comportament imaginativ. 

Într-un capitol destinat proverbelor, N. Iorga încearcă şi el o 
incursiune tematică în domeniul acestor „rămăşiţe de literatură 
gnomică“, disociind, sub raportul conţinutului, şapte mari 
categorii: 

- respectul faţă de ordinea monarhică; 

- satira lăcomiei de mărire; 

— prețuirea omului liber; 

— prețuirea casei; 

— atitudinea critică faţă de femeie; 

- filozofia vieţii; 

— morala.28 

Prin aceste categorii, marele cărturar se apropie în cea mai 
mare măsură de ideea de context generic, obiecţia care i se poate 
aduce fiind, însă, numărul excesiv de mic al categoriilor fixate şi, 
ca o consecinţă, cuprinderea lor exhaustivă. 


3. Întrucât proverbele, în totalitatea lor (estimativă), au fost 
definite ca un sistem închis de semnificaţii (Greimas), sau ca un 
sistem universal de semnificaţii căruia îi aparţine un discurs (sau 
un enunţ) şi care determină validitatea şi înţelegerea acestuia 
(funcţionează, deci, ca un context supraordonat), fie oricât de 
empiric şi dispersat acest univers (Jolles), pentru a ajunge la unele 
consideraţii mai pertinente referitoare la contextul generic, o 
analogie cu sisteme similare în alte limbaje nu poate fi decât utilă, 
dacă respectăm criteriile care le separă. Cele mai adecvate acestui 
scop sunt sistemele teoretice ale diverselor domenii, în special 
ştiinţifice. 

După D. Hilbert, faptele unui domeniu ştiinţific pot fi puse 
într-o anumită ordine, obţinută cu ajutorul unui sistem de 
concepte care reprezintă o teorie a domeniului ştiinţific respectiv. 

Fiecărui obiect individual îi corespunde un concept, iar fiecărui 
fapt îi corespunde o relaţie între concepte. La baza construcţiei 
sistemului stau un număr de propoziții speciale ale domeniului 
ştiinţific respectiv, pe temelia cărora poate fi construit, conform 
principiilor logice, întregul sistem.29 

Pentru ca teoria unui domeniu ştiinţific să corespundă 
destinaţiei sale orientative şi ordonatoare, se cer îndeplinite două 
cerinţe: 

a) analiza dependenţei, respectiv independenţei axiomelor; 

b) non-contradicţia tuturor propoziţiilor teoriei. 

La rândul său, H. Mehlberg definea Teoria ca un sistem 
deductiv cu un număr finit de axiome, un sistem de aserţiuni de 
genul unor legi. Condiţia este ca adevărul acestor aserţiuni (ca 
legi) să fie stabilit pe baza datelor de observaţie de care 
dispunem.30 

Şi limbajul proverbial reprezintă un fel de „teorie a vieţii“, 
o teorie raportată, aşadar, la un domeniu foarte larg, greu de 
definit şi de delimitat (spre deosebire de domeniul unei teorii 
ştiinţifice). Acest limbaj alcătuieşte şi el un „sistem de 
semnificaţii“ (nu de concepte sau aserţiuni), dar nu un sistem 
închis — cum l-a definit Greimas —, decât în măsura în care selectăm 
numai modele exemplare ale unităţilor sintagmatice care exprimă 
aceste semnificaţii. Cum am văzut în primul capitol al acestei 
lucrări, considerând totalitatea expresiilor incluse în colecţii, dar şi 
pe cele aflate în circuitul oral, sistemul este prin excelenţă deschis, 
presupunând zone de graniţă şi zone de tranziţie, care determină 
un flux continuu de intrări şi ieşiri din sistem. Acest „sistem“ este 
format dintr-o mulţime indefinită de propoziţii (fraze), care nu 
alcătuiesc propriu-zis un sistem, ca repertoriu şi prin relaţiile 
dintre unităţile lui disparate (precum conceptele şi aserţiunile 
unui domeniu ştiinţific), ci un conglomerat cel puţin aparent 
dispersat, greu de pus într-o anumită ordine (am discutat în 
capitolele anterioare câteva sisteme de clasificare, deficitare prin 
criteriile utilizate). 

Un studiu atent relevă, însă, afinități de natură semantică şi 
structurală, sintactică şi chiar morfologică între expresiile 
paremiologice aparţinând unui grup (etnic) şi unui moment dat 
(deşi aceste afinități depăşesc în multe cazuri - aşa cum 
menţionam anterior — graniţele etnice şi temporale, ajungând 

uneori până la universalitate). Problema este dacă, pe baza acestor 
grupuri, se pot formula, ca şi în domeniile ştiinţifice, „propoziţiile 
speciale“, fundamentale, care să le ordoneze prin raportare la un 
context (nu concept) general (în terminologia noastră, context 
generic). Dificultăţile decurg din anumite particularităţi ale 
expresiilor paremiologice: 

-fiind adevăruri empirice, nu pot fi supuse unui examen logic 
(în sensul logicii formale); 

- le este caracteristică contradicţia (opus non-contradicţiei, ca 
cerinţă pentru propoziţiile unei teorii ştiinţifice); 

- dispersarea foarte pronunţată — nu a sistemului, ci a reperto- 
riului de expresii paremiologice — este de aşa natură, încât pot fi 
puse alături câte două enunţuri sau grupe mai mari de expresii 
care par să nu aibă nimic comun, în stare să justifice similitudinea 
lor semantică şi structurală. 

În schimb, cele două domenii au funcţii similare (evident, cu 
deosebiri de sistem), care favorizează încercarea de ordonare a 
repertoriului paremiologic, utilizând adecvat metodele din 
domeniile ştiinţifice, cu precizarea că în domeniul paremiologic 
funcţionează destul de frecvent excepţia, mai cu seamă în zonele 
periferice şi de tranziţie: 

— funcţia rezumativă: capacitatea de a da o mulţime relativ 
infinită de aserţiuni informative într-o formulă unică, operantă; în 
cazul proverbelor, această mulţime - la nivel de grup -— este 
infinită în cazuri rare, iar uneori e foarte redusă; 

— funcția de control asupra mediului înconjurător, posibilitatea 
de a-l modifica în sensul dorit prin aplicarea procedeelor indicate de 
teorie; în cazul proverbelor, această funcţie este relativă şi depinde 
în mare măsură de efectele perlocuţionare şi de înţelegerea / 
neînţelegerea sau de acceptarea /neacceptarea enunţului proverbial 
de către interlocutor; în ansamblu, însă, ele asigură în comunităţile 
umane această funcţie de control asupra lor însele şi asupra 
mediului înconjurător, posibilitatea de dirijare şi modificare, prin 
aplicarea cerinţelor ce decurg din adevărurile exprimate; 

- funcția explicativă — de a stabili de ce un fapt, despre care se 
ştie că a avut loc, a avut loc într-adevăr; la proverbe, această 
funcţie se raportează la contextele concrete în care sunt utilizate. 

Pentru a putea stabili afinități între categorii de proverbe şi 
unele sisteme de semnificaţii (contexte generice), cele mai eficiente 

funcţii sunt cea de control (asupra căror categorii de fapte, situaţii 
etc. se realizează această funcţie şi cum se manifestă sensul în 
context, care este relaţia dintre sens şi semnificaţie) şi cea 
explicativă (relaţia dintre sensul proverbului şi semnificaţia 
contextului în realizarea acestei funcţii). Funcţia rezumativă poate 
fi asumată şi ea, dacă ne referim nu numai la repertoriul integral 
(teoretic), ci şi la categorii de evenimente, situaţii, fapte explicate 
(deci, semnificate). 

Contextele generice sunt, am mai spus, contexte de 
semnificaţii, iar proverbele — unităţi sintactice, unităţi cu sensuri în 
contexte particulare, pe care le reprezintă. 

Vom încerca, în consecinţă, să urmărim distincţia pe care o 
face Gottlob Frege între sens, semnificaţie şi reprezentare. Autorul 
recunoaşte trei grade de diferenţiere a cuvintelor, expresiilor şi 
propoziţiilor întregi, la nivelul: (i) reprezentărilor; (ii) sensului; (iii) 
al sau nu al semnificației. 

Despre relaţia dintre reprezentare şi cuvinte am discutat. 
Legătura dintre semn, sensul şi semnificaţia acestuia este astfel 
încât semnului îi corespunde un sens determinat, iar acestuia, la 
rândul său, o semnificaţie determinată, pe când semnificației (unui 
obiect) nu-i corespunde numai un singur semn. Propoziția 
asertorică în totalitatea ei conţine un gând (conţinutul ei obiectiv, 
care poate fi proprietate comună mai multor oameni). Acest gând 
este însuşi sensul propoziției. Semnificaţia apare numai atunci 
când ne interesează valoarea de adevăr a propoziției. 

Confruntarea ipotezelor lui Frege cu opiniile formulate de noi 
în legătură cu Relaţiile contextuale (vezi cap. Il) întâmpină unele 
dificultăţi, datorită unor diferențieri în utilizarea terminologiei. 
Există puncte de convergenţă, dar şi divergențe determinate de 
natura obiectelor abordate (limbajul comun şi limbajul 
proverbial). 

Proverbele sunt şi ele propoziţii, în mare parte asertorice, care 
conţin un gând, deci au un sens. Acest sens este latent, marcat prin 
contextul generic care îl integrează, manifestarea lui concretă fiind 
realizată numai într-un context funcţional. Aplicarea la contexte 
diferite poate modifica sensul propoziţiei-proverb, până la 
polarizare (exemple în capitolul următor). 

Ca semn al unui experiment social, sensul este determinat 
primar de contextul genetic, dar, aplicate la un număr mai mare 
sau mai mic de contexte funcţionale, proverbele îşi pot modifica 
sensul în raport cu natura acestor contexte. El este, deci, un semn 
cu mai multe sensuri. De exemplu, proverbul Femeia e mai rea decât 
dracul (pe care l-am mai comentat) poate fi comparat cu variante ce 
relevă sensuri diferite (cel puţin nuanţe diferite) în contexte 
concrete pe care le bănuim a fi şi ele diferite: 

— ...baba a fost mai a dracului decât dracu (pentru că a reuşit să 
despartă doi tineri pe care dracul n-a reuşit — T.D.M., II, p. 377) 

— ..„femeea-i femee, îi huaţă şî ea, şi-i mai huață ca omu de multe ori, 
unde nu răuşeşti cinci uamini, trimete-o fimeii, aia răuşăşti — T.D.M., II, 
p. 475) 

— Fimei, fimei, mai păcate / Când bărbatul nu te bate (G.N., p. 540) 

— Muierea-i poale lungi şi minte scurtă 

— Femeia se cunoaşte şi la bine şi la rău 

— S-a suit scroafa-n copac 

— Lelea sărind într-un picior, s-a tăiat într-un Cosor. 

— A fost la mure odată şi a venit cu rochia spartă 

— La râu n-a ajuns şi poalele şi le-a ridicat. 

Dar, chiar şi sub o formulare unică, precum cea dată ca model 
iniţial, proverbul poate funcţiona cu sensuri diferite (deci nu cu 
sens unic, determinat), pentru că „Femeia este mai dihai decât 
dracul“ (comentat anterior) sau „...este calul dracului“ pot releva 
în raport cu contextul sensuri apreciative, chiar admirative, dar şi 
sensuri depreciative, chiar reprobatorii (cum se poate vedea în 
exemplele de mai sus). 

Toate aceste proverbe se înscriu în acelaşi context generic. 
Când trecem, însă, la Femeia bună, care zideşte casa sau îşi întreține 
casa cu fusul, intrăm în alt context generic. Deci nu relaţia femeie 
bună /femeie rea reprezintă un sistem unitar de semnificaţii, 
fiecare termen al relaţiei reprezentând un univers semnificativ 
propriu. 

În ceea ce priveşte relaţia dintre sens şi semnificaţie, situaţia 
este foarte diferită. În cazul limbajului paremiologic, nu poate fi 
vorba de un semn cu un sens determinat, reprezentând un obiect 
(Frege), ci de un sistem de semnificaţii (univers semnificativ), care 
îşi asumă o multitudine de semne şi, deci, de sensuri. 

Chiar dacă este emis hors discours sau hors langage (H. Meschon- 
nic), re-enunţarea (repetabilitatea) într-un număr nedefinit de 
contexte nu invalidează proverbul, sensul fiind conferit de 
contextul generic şi nu de cel funcţional, de acesta din urmă fiind 
marcată semnificaţia cu care funcţionează, sensul care se aplică. 


4. Existenţa contextelor generice este dovedită de un număr 
relativ mare de proverbe combinate, care, deşi au subiecte diferite, 
implicând determinări şi nuanţări de sensuri, chiar sensuri 
diferite, se înscriu în acelaşi sistem de semnificaţii (context 
semnificativ): 

Leneşul mai mult aleargă, scumpul mai mult păgubeşte; 

Unii nu merg la biserică, alții nu merg la cârciumă. 

O dovadă şi mai puternică o constituie existenţa unor serii de 
proverbe cu subiecte diferite, dar cu structură identică de tipul: 

Nu e om fără cusur; 

Nu e răsur fără cusur; 

Nu e trandafir fără spin; 

Nu e grâu fără neghină; 

Nu e vin fără drojdie. 

Semnificaţii similare pot avea şi proverbe cu subiecte comune 
sau variabile, dar cu structuri diferite: Nu se poate pădure fără 
uscături; În pomul mare afli şi crengi uscate; Tot calul bun are câte un 
nărav rău; Buruieni se găsesc şi în cea mai bună grădină; Şi spinele are 
umbră; Trandafirii se scutură, dar spinele rămâne; Toţi copacii 
înfrunzesc, dar mulți dintre ei nu rodesc. 

O problemă mai deosebită o reprezintă aşa-numitele proverbe 
contradictorii, observate de mulţi specialişti, care au încercat să 
explice raţiunea şi cauzele lor. Unele dintre aceste contradicții 
vizează foarte transparent absurdul, prin caracterul absolut al 
diferenţelor de opinii: 

Mai bine un dram de minte decât un car de noroc 

Decât un car de minte, mai bine un dram de noroc; 
sau: 

Ai carte / ai parte; 

Omul cu învăţătură / îi curgă miere din gură; 

Omul învățat are stea în frunte; 

Ai de ştie carte are patru urechi şi nouă minți, 

faţă de: 

Unde e învățătură multă e şi nebunie; 

Cu cartea în mână şi cu minciuna-n gură; 

N-am învățat carte şi tot am mâncat sărat 
etc. 

Dintre explicaţiile cauzale atribuite acestui aspect consemnăm 
următoarele, ca fiind mai frecvente şi mai pertinente: 

- comunităţile folclorice nu reprezintă unităţi amorfe de 
indivizi, ci societăţi structurate de grupuri, care manifestă 
atitudini diferite față de valorile culturale, sisteme 
comportamentale diferite şi, deci, şi opinii diferite faţă de 
problemele mai mult sau mai puţin importante ale vieţii 
comunitare (inclusiv religioase, de viziune asupra existenţei etc.), 
diferenţe care determină nu rareori situaţii conflictuale; 

- proverbele s-au născut în epoci diferite, care au implicat 
modificări, uneori accentuate, de mentalitate, concepţii şi 
comportament, modificări implicate şi în semnificaţiile lor. 

Deşi aceste explicaţii sunt evident verosimile, ele nu pot fi 
reduse la aceste proporţii, fenomenul fiind mult mai complex. 
Cum am mai arătat, proverbele notează contradicții nu (sau nu 
numai) binare, ci şi multiple, fără a le rezolva, ci păstrând 
tensiunea lor, contradicții care nu pot fi explicate numai prin 
cauzele enumerate mai sus. Am văzut într-un fragment al acestui 
capitol cât de diferite sunt concepţiile despre Minciună şi Adevăr, 
diferenţe care nu mai pot fi explicate prin disensiuni între indivizi 
şi grupuri sau prin mişcări diacronice, ci prin natura sistemului 
însuşi. Revenim în acest sens la afirmaţiile lui Lucian Blaga, care 
considera că proverbul nu este expresia omului cu experienţă în 
general, care priveşte lumea ca spectator, ci rosteşte înţelepciunea 
omului care pătimeşte, a omului păţit. Pătimirile reprezintă, însă, 
experienţe diferite, uneori diametral opuse, contradicţiile care apar 
în exprimarea lor fiind justificate prin reacţiile individului faţă de 
sistemele de viaţă şi de trăiri. 

Sistemele de semnificaţii (pe care le-am numit contexte 
generice) ale repertoriilor paremiologice nu reprezintă un 
repertoriu de semnificaţii comune şi unitare, prin adevărurile pe 
care le exprimă, ci un sistem complex de aserţiuni mai mult sau 
mai puţin divergente, tributare domeniului de fapte la care se 

referă, el însuşi complex şi diversificat, dar şi opţiunilor mai mult 
sau mai puţin constante ale grupurilor şi indivizilor faţă de 
enunţurile afirmative, negative sau imperative din care sistemul 
este constituit. Vom avea ocazia să discutăm, în capitolul următor, 
mai multe exemple legate de această problemă. 

Prin corelare intercontextuală, contextul generic al 
proverbelor interferează, indiferent de aria lor genetică, cu alte 
categorii (subsisteme) ale spaţiului cultural în care sunt înscrise, 
conturând mari zone (nuclee) de semnificaţie comună. 

În proverbele despre dreptate şi nedreptate, apar cinci 
concepte în raport de antinomie sau relativă sinonimie, marcate 
prin construcţie şi sensuri similare sau identice, implicând 
cugetări despre ce sau cum sunt, ce şi cum se fac: 

Dreptatea-i după cum o fac oamenii; 

Legea-i după cum o fac oamenii; 
sau: 

Dreptatea umblă cu capul spart; 

Adevărul umblă cu capul spart. 

Asemenea corelaţii semnificative pot apărea şi între proverbe 
cu structuri uneori pronunţat diferenţiate, prin congruenţă 
semantică: 

Dreptatea umblă cu capul spart; 

Judecata-i cu nasul de ceară; 

Spune adevărul, că ţi se sparge capul. 

La proverbele despre învăţătură se raliază cele despre carte, 
şcoală, minte, experienţă şi, prin antinomie, prostie: 

Învățătura se dobândeşte (Nimeni nu se naşte învățat); 

Ai carte, ai parte; 

Şcoala face omul, om / Ş-altoiul pomul, pom; 

La un sac de învățătură trebuie un car de minte; 

Omul învățat, dar nepăţit, ca pușca fără praf (experienţa); 

S-a dus bou şi s-a întors vacă (prostia). 

În acest context se înscriu şi opiniile despre „învăţătura vieţii“ 
(empirică), şcoala vieţii — cum îi spunem noi — căreia i se acordă 
o importanţă capitală: 

vezi 

— Cu cât 3 auzi f mai mult, cu atât mai mult înveți; 

umbli 

— Cine întreabă învață; 

— Orbul cu întrebarea a nimerit Vaşcăul. 

Repertoriul paremiologic este şi el implicat, prin adevărurile 
empirice pe care le exprimă şi chiar prin contradicţiile pe care le 
reliefează, în acest gen de învăţătură (şcoală) a vieţii. 

Deşi am precizat că contextele generice ale proverbelor nu pot 
fi definite numai prin subiecte, fie ele şi în sistem binar (Greimas), 
exemplele enumerate confirmă existenţa unor interfeţe şi corelaţii 
contextuale în raport cu acelaşi subiect, dar nu până la identificări 
sau suprapuneri totale de contexte. Ele nu exclud ca proverbe cu 
structuri similare, dar semnificaţii deosebite să aparţină unor 
contexte generice diferite, după cum nu exclud, cum am văzut, 
contradicţiile între enunţuri aparţinând aceluiaşi context generic 
sau unor contexte diferite. 

Elemente ale contextelor generice se corelează, uneori, prin ele- 
mente gramaticale sau chiar de natură sintactică, cu însăşi 
structura expresiilor paremiologice. Fenomenul este mai 
perceptibil în cazul proverbelor generice, dar se manifestă cu 
frecvenţă destul de mare şi în proverbele parabolice. 

Există o serie întreagă de factori gramaticali, dar şi lexicali, 
care, indiferent de natura metaforei care domină proverbul, au 
funcţia de a sublinia sensul lor general, prin impunerea ideii de 
totalitate, prin excluderea oricărei excepţii de la adevărul 
formulat. Acest lucru este realizat fie prin includerea ideii de total 
(Tot cocoşul pe gunoiul lui cântă; Toată pasărea pe limba ei piere), 
fie prin eliminarea, excluderea sau negarea totală a unei 
posibilităţi, subliniindu-se în felul acesta imposibilul (Urzica nu va 
fi soare niciodată; N-a văzut nimeni gunoi de pâine). 

Asemenea intensificatori generici apar cu o frecvenţă foarte mare 
şi relevă o relativă sinonimie în cadrul celor două situaţii pe care 
le-am semnalat: 

a. Totalitatea: fiecare (Fiecare-i dator cu o moarte), cine (Cine se 
frige cu ciorbă suflă şi în iaurt, Cine seamănă vânt culege furtună), cât 
— tot (Câte flori sunt pe pământ, toate se duc în mormânt), când (Când 
pisica nu-i acasă, şoarecii joacă pe masă), unde (Unde nu-i cap, e vai de 
picioare), niciodată (Dragostea împrumutată nu se strică niciodată), 
nicăieri (Nicăieri ca la casa omului), nimic (Nu e nimic ca sănătatea şi 
banii), nici un/o (Nici un răsur fără cusur). 

b. Negarea unei posibilităţi: nici... nici (Nici din salcie pere, nici 
din răchită micşunele; Nici nora fată, nici soacra mamă; Nici lupul flă- 
mând, nici oaia cu doi miei). Sărăcia de intensificatori generici la 
această categorie este compensată cu formule expresive de forţă 
similară, precum nu se poate, nu s-a pomenit etc.: Scară la cer şi pod 
peste mare nu se poate; Şi lupul sătul, şi mielul întreg nu se poate; Două 
trăişti goale nu pot să trăiască; Noapte cu soare nu s-a pomenit; Şi 
slănina-ntreagă, şi varza unsă nu se poate. 

Rostul unor astfel de intensificatori generici este stimulat şi de 
faptul că implică în proverb o anumită stereotipie sintactică, 
determinând o evidenţiere mai puternică a acesteia în context şi 
favorizând selecţia exemplarelor-model faţă de cele periferice sau 
de tranziţie. Mai sunt şi alte formule de acest tip, cu funcţie 
modelatoare consistentă, dar care nu introduc ideile de totalitate 
sau imposibilitate, ci o ambiguă situaţie de fapt parţial: numai 
(Numai proştii se tem de moarte), nici (Nici la rai nu-i bine singur). 

Aceste formule stereotipe au o circulaţie generală şi nu pot fi 
implicate în stabilirea unor categorii structurale, semantice şi func- 
tionale, în care să identificăm contexte generice. Am definit aceste 
contexte ca sisteme de semnificaţii sau univers semantic existente 
în afara repertoriului paremiologic, dar care îi canalizează 
sensurile cu care funcţionează în contextele concrete. În studiile 
mai noi, folcloristul care s-a apropiat cel mai mult de această 
concepţie a fost G.L. Permjakov, dar nu prin cele patru invariante 
logico-semiotice pe care le-a postulat, ci prin ceea ce a numit grupe 
logico-tematice, delimitabile în funcţie de situaţii determinate. 
Aceste grupe, mai apropiate de ideea de context generic, 
însumează expresii asemănătoare nu numai prin structură, ci şi 
prin caracterul obiectelor. Ele exprimă, în ultimă instanţă, o relaţie 
semnificativă între subiectul şi obiectul la care se referă, cum ar fi, 
de exemplu, raporturile dintre: 

- producătorul de bunuri faţă de bunurile produse (Cizmarul, 
fără încălțăminte); 

— mărimea obiectului şi însemnătatea lui (Păduricea este mică, 
dar protejează munţii); 

- cauză şi efect (Nu există fum fără foc); 

- iubire şi frumuseţe (Dacă există iubire, există şi frumusețe); 

- acţiune şi reacțiune (Dacă strigi într-o pădure, ai să ai răspuns); 

- invariabilitate şi variaţie (Diamantul străluceşte şi în noroi).32 

Unele dintre aceste perechi relaţionale sunt prea generale 
pentru a putea delimita câmpuri semantico-structurale cu caracter 
relativ definit; dacă relaţia dintre producători şi produsul lor oferă 
un sistem mai bine definit de semnificaţii, pentru că şi termenii 
relaţiei sunt mai concret determinaţi, în ceea ce priveşte relaţia 
dintre cauză şi efect sau cea dintre acţiune şi reacțiune, acestea 
domină întreg limbajul paremiologic, fiind practic imposibilă 
delimitarea unor categorii semnificative distincte pe baza lor. 

Printre primii paremiologi români care au preluat conceptul de 
context generic, descriindu-l pe larg, a fost Constantin Negreanu. 
El nu a aplicat practic acest concept, ci a preferat să-şi contureze un 
sistem practic şi teoretic propriu, utilizând termenul de etno-câmp, 
care ar cuprinde toate proverbele aparținătoare aceluiaşi 
concept.33 Dacă componentul „cîmp“ (al termenului) este motivat 
prin sinonimia sa cu ideea de concept, dar şi prin aserţiunea că 
„proverbele ar putea fi considerate structurile de semnificaţii ale 
unei vaste structuri de adâncime“, componentul „etno-“, aparent 
derutant, este justificat prin faptul că proverbele „reflectă marea 
înţelepciune a poporului (român), învăţămintele desprinse din 
viaţa şi istoria lui zbuciumată“.34 Fiecare proverb fiind considerat 
un etno-semn, autorul ajunge la concluzia că etno-câmpul este 
identificabil cu câmpul conceptual, termen cu un rang mai înalt de 
universalitate. 

În totalul de 5.994 de proverbe pe care le analizează, autorul 
identifică 22 de etno-câmpuri: înţelepciune, ironie, muncă, 
prudenţă, inteligenţă, dreptate, educaţie, demnitate, bunătate, 
cunoaştere, noroc, adevăr, cinste, cumpătare, prietenie, voinicie, 
frumuseţe, resemnare, respect, economie, soartă.35 

Dacă unii dintre aceşti termeni sunt mai adecvaţi conceptului 
de etno-câmp (prudenţă, noroc, voinicie, respect, soartă), 
integrarea celorlalţi termeni poate fi motivată numai prin faptul că 
Negreanu îşi propune, prin însuşi titlul cărţii, să se ocupe exclusiv 
de proverbele româneşti (pentru că înţelepciunea, inteligenţa, 
adevărul etc. sunt, cel puţin ca aspirație, atribute general-umane). 
De asemenea, multe dintre ele nu au calitatea de a delimita 
câmpuri conceptuale diferite, deoarece funcţionează cu un grad 
înalt de generalitate în cultura fiecărei unităţi etnice. De altfel, 
însuşi autorul afirmă despre conceptul de înţelepciune că este 

definitoriu pentru structura sufletească a poporului român (p. 
9-10), condiţie în care proverbele despre înţelepciune nu se pot 
grupa într-un câmp conceptual distinct, apărând frecvent şi în alte 
asemenea câmpuri (o anumită conduită morală, spirit raţional, 
simţul dreptăţii etc. — câmpuri cuprinse în lista enumerată de autor). 


5. Nominalizarea contextelor generice prin subiecte sau 
obiecte, oricât de largă ar fi semnificaţia lor, nu este, deci, relevantă 
şi nu poate contribui la delimitarea adecvată a unor categorii 
(clase) de fapte cu trăsături distinctive suficient de pertinente. 
Fiind considerate, aşa cum le-am definit, sisteme de semnificaţii 
(nu de concepte sau aserţiuni), contextele generice ale limbajului 
paremiologic pot fi nominalizate şi ele prin propoziții speciale, 
fundamentale, ca şi în limbajul ştiinţific, cu diferenţele specifice pe 
care le-am remarcat citându-i pe Hilbert, Mehlberg şi Frege, dintre 
care cele mai importante ar putea fi: 

- aceste propoziţii speciale nu presupun constituirea 
întregului sistem conform principiilor logicii, ci relevarea unui 
sistem cu părţi coerente şi părţi necoerente (mai ales în zonele de 
graniţă şi de tranziţie); 

- nu definesc categorii fixe ca repertoriu, implicând frecvent 
interferența şi posibilitatea co-raportării unei expresii la două sau 
mai multe contexte generice diferite; 

— nu exclud contradicţia nici între ele, ca sisteme, nici în inte- 
riorul lor (subcategorii sau expresii în sine). 

În consecinţă, aceste „propoziţii speciale“ vor avea un caracter 
convenţional, putând fi substituite, în multe cazuri, în mod pur 
simbolic, chiar printr-un enunţ paremiologic care să acopere în 
mai mare măsură graniţele contextului generic respectiv. 

Particularităţile menţionate derivă din însăşi definiţia 
generală a categoriilor folclorice, explicată în primul capitol al 
acestei lucrări. Aceste categorii, repet, nu reprezintă 
compartimente cu limite decisiv marcate, ci cadre funcțional- 
structurale care pot genera, dar şi asimila sau adapta din alte zone, 
teme, subiecte, motive, expresii etc. Am definit apoi contextul 
generic al proverbelor ca sisteme de semnificaţii, care reprezintă 
un consens colectiv instituit prin structura tradiţiei; el este, deci, 
exterior enunţului proverbial, dar îi conferă, din afară, o 
semnificaţie generală. 

Între enunţul proverbial şi contextul generic nu se poate vorbi, 
deci, de o relaţie categorială, ci de o relaţie contextuală specifică. 
Această specificitate constă în faptul că: 

- contextele funcţionale care le implică sunt concrete, dife- 
renţiate şi capătă această calitate numai în cazul în care, în cadrul 
unui act concret de comunicare, este integrat, în mod facultativ şi 
prin selecţie, un enunţ proverbial; 

- contextul generic, ca sistem de semnificaţii cu o organizare 
interioară complexă, asigură o independenţă relativă acestui 
enunţ, prin semnificaţia generală pe care i-o conferă, în condiţiile 
dependenţei lui de varietatea uneori foarte mare a contextelor 
funcţionale care îl utilizează: această varietate este limitată de 
contextul generic, rezultând de aici clase diferenţiate de fapte la 
care proverbele pot fi aplicate. 

Trebuie observat, însă, că această organizare nu depinde doar 
de contextul generic, ci şi de opţiuni şi preferinţe individuale sau 
de grup, care se constituie ele însele într-o anumită tradiţie, dar nu 
pot depăşi cadrele contextului generic. 

Din aceste consideraţii ar rezulta că, între proverb şi contextul 
lui generic, ar trebui să se instituie o relaţie univocă şi individuală, 
determinată de datele concrete ale contextului funcţional în care 
proverbul este integrat, singularizând astfel însăşi existenţa 
contextului generic. 

Şi totuşi, după cum am văzut, referindu-se la acest aspect, 
specialiştii vorbesc despre „clase de fenomene“ (Potebnea), „clase 
mari de corelaţii” (Greimas), „grupuri  logico-tematice“ 
(Permjakov), „serii finite care descriu un sistem de semnificaţii“ 
(Greimas) etc., concepte care ne conduc la ceea ce noi am numit 
„contexte generice“, ipotezând şi corelarea unor astfel de contexte 
cu grupuri, categorii de expresii proverbiale, ceea ce ar presupune 
un sistem de clasificare. 

Aceste contexte sunt argumentate prin observarea unor 
afinități structural-semantice între grupuri mai mici sau mai mari 
de proverbe, accentul căzând vizibil pe aspectul semantic. 
Definind contextul idiomatic prin limba însăşi ca fond al vorbirii 
(orice semn realizat în discurs semnifică în sisteme de opoziţie şi 
asocieri formale şi semantice cu alte semne, care nu sunt rostite, 
deşi aparţin achiziţiei lingvistice a vorbitorilor), E. Coşeriu a 

introdus un element de restricţie, subliniind că „orice cuvânt 
semnifică într-un context mai restrâns, care este câmpul lui 
semnificativ“.3e Pentru relaţia proverb-context funcţional, această 
restricţie ar duce la ideea de context generic, implicând, însă, nu 
numai sensul denotativ al elementelor lexicale, ci şi sensurile 
conotative şi, mai ales, relaţiile metaforice dintre cuvinte. 

Sunt de consemnat mai multe aspecte caracteristice în reali- 
zarea acestui proces; ne vom limita la descrierea sumară a câtorva 
aspecte mai importante, sub raportul frecvenţei lor, care pot duce 
la conturarea unor câmpuri de semnificaţie diferite (A, B, C, D). 

A. Un cuvânt de bază, cu funcţie de subiect, căruia i se dă 
aceeaşi semnificaţie generală prin corelarea lui cu elemente 
lexicale diferenţiate: Lupii se ceartă pe dobitocul sângerat; Lupii se țin 
după oi şi corbii după hoit; Lup îmbrăcat în piele de oaie; Lupul îşi pierde 
măselele, dar nu obiceiurile; Lupul cioban şi capra grădinar; Lupul duce 
mielul şi însemnat; Lupul îşi schimbă părul, dar năravul ba; Lupul moare 
de bătrân şi de rele tot e bun etc. — toate sub genericul (convenţional): 
Lupul lup rămâne. 

B. Paradigme de proverbe care pun în relaţie metaforică 
termeni care nu au nici o legătură semantică între ei. Am semnalat 
această situaţie în legătură cu proverbe de tipul: Nu e om fără cusur, 
care, printr-o serie de expresii metaforice, având aceeaşi 
semnificaţie, pun în funcţie două paradigme corelate de termeni: 


răsur — cusur pădure — uscături 
trandafir — spin pom — crengi uscate 
grâu — neghină cal bun — nărav rău 
vin — drojdie grădină - buruieni etc. 


Toate aceste proverbe şi multe altele similare stau sub semnul 
aceluiaşi context generic. 

Există şi alte paradigme cu structuri asemănătoare, care pun 
în lumină alte semnificaţii: 

Buturuga mică răstoarnă carul mare; 

Apele mici fac râurile mari; 

Cu râma mică se prinde peştele mare; 

Țântarul pişcă armăsarul; 

Printr-o crăpătură mică străbate apa în corabia mare; 

O scânteie e de ajuns ca să ardă gireada întreagă; 

Scânteia mică face pălălaia mare. 

Prima serie de proverbe semnifică natura contradictorie a 
fiinţei umane, dar vizează şi sensul de imposibil; a doua serie 
semnifică superioritatea lucrului mic (neînsemnat) în contextul 
opoziţiei mic /mare, dar împinge uneori această superioritate până 
la absurd, atribuindu-i calitatea posibilului. O altă serie de 
proverbe, construite tot pe relaţia de opoziţie mic/mare, 
puţin /mult, accentuează ideea de reuşită prin răbdare şi 
perseverenţă: 

Încetul cu încetul se face oţetul; 

Bobiţă cu bobiţă se umple traista (sacul); 

Păr cu păr se face cergă; 

Picuş cu picuş, până se face căuş. 

Semnificațiile de imposibil, posibil exagerat (absurd), reuşită 
le găsim şi în alte proverbe, corelate cu alte semnificaţii (adiacente) 
decât cele prezentate în textele de mai sus. lată, de exemplu, 
proverbe care semnifică imposibilul, corelat cu alte semnificaţii 
suplimentare diferite: 

Piatra la deal nu merge; 

Nu poți fi şi cu pui şi cu ouă, şi cu cloşcă grasă; 

O vrei lânoasă şi lăptoasă şi cu coada groasă, să vie şi devreme acasă; 

Două trăişti goale nu pot să trăiască; 

Nici lupul flămând, nici oaia cu doi miei; 

Scară la cer şi pod peste mare nu se poate; 

Nu se poate şi în căruţă şi în teleguță; 

Noapte cu soare nu s-a pomenit; 

Mal de mămăligă şi pârău de lapte nu s-a văzut etc. 

Există, deci, nu numai interferenţe între contextele generice, ci 
uneori şi o ierarhizare a lor, în sensul că un sistem de semnificaţii 
cu o arie mai largă îşi poate subordona (integra) sisteme de 
semnificaţii cu o cuprindere mai restrânsă, fără ca proverbele 
raportate la aceste contexte să aibă în mod obligatoriu tipare 
structurale identice sau relativ identice. 

C. Cuvinte utilizate cu valori diferite, în funcţie de poziţia 
pe care o ocupă în structura sintactică a enunţului proverbial, 
desemnând, deci, câmpuri semnificative diferite: 

Soarele nu răsare numai pentru un om; 

Soarele de e soare şi tot nu poate încălzi toată lumea; 

Soarele de e soare şi tot nu poate lumina toate văile etc. 

faţă de: 

La omul bogat şi soarele-i luce în prag; 

Cine se încălzeşte la soare nu-i pasă de lună; 

Urzica nu va fi soare niciodată; 

Noapte cu soare nu s-a pomenit etc. 

Numai în acest sens se poate vorbi de o corelare a structurii cu 
elementele semantice în delimitarea contextelor generice. Nu 
rareori s-a remarcat, în lucrările de paremiologie, efectul puternic 
al topicii asupra caracterului expresiei proverbiale. 


D. Serii diferenţiate de contexte generice corelate într-o ordine 
ierarhică, în funcţie de natura subiectului şi determinările lui 
multiple. În această categorie intră îndeosebi contextele generice 
ale proverbelor care au ca subiect fiinţa umană în toate ipostazele 
ei, luând în consideraţie şi situaţiile în care subiectul „om“ este 
reprezentat prin substitute metaforice (cu menţiunea că acestea 
pot funcţiona şi în alte contexte generice). 

Algoritmul este deschis prin proverbe care semnifică 
superioritatea absolută a fiinţei umane, sub genericul „Omul e 
om“, întărit prin proverbe ca Omul sfințeşte locul sau Omul îi mai 
tare ca fierul; căci din fier poți rupe, dar din om ba. Expresiile de acest 
gen sunt foarte puţine şi ar putea fi completate cu proverbe care 
exprimă aprecieri neangajate din punct de vedere etic, asupra 
omului ca fiinţă unitară (Din acelaşi aluat sunt făcuți toți oamenii), 
asupra diversităţii (Om cu om nu se loveşte; Câţi oameni, atâtea păreri; 
li mare oborul lui Dumnezeu) şi despre păstrarea omeniei în condiţii 
precare (Supt frunza cea mai proastă se găseşte poama coaptă; Iarba 
bună în spini se găseşte). 

O a doua categorie ar constitui-o proverbele ce vorbesc despre 
natura contradictorie a fiinţei umane, sub genericul „Nu e om fără 
cusur“, cu toate variantele metaforice pe care le-am consemnat, la 
care se adaugă multe alte expresii diferenţiate structural (Om sfânt 
nu se poate în contradicţie cu Omul sfințeşte locul). Ponderea 
contradicţiilor evoluează treptat, de la forme mai uşoare, acceptate 
ca normale (Fiecare are câte o meteahnă; În cel mai bun grâu găseşti şi 
câte un fir de neghină), ajungându-se până la forme extreme, care 
semnifică anormalul (Om bun, dar cu năravul dracului; În fiecare om 
şede un dobitoc; Ce drac mai mare, şi mai rău, şi mai fără inimă îți trebuie 
ca omul?). 

Polarizarea contradicţiilor trimite la o nouă serie de contexte 
generice, care îi împarte pe oameni în buni şi răi, contexte mai 
restrânse în al căror câmp semnificativ sunt semnalabile, ca 
prezente în limbajul proverbial, elemente lexicale de tipul omul 
bun, bunătatea, binele, binefacerea, fapta bună — respectiv omul 
rău, răul, răutatea, la care se adaugă o multitudine de variante 
metaforice. Restrângerea contextului se realizează, deci, corelând 
subiectul om (şi substitutele sale metaforice) cu un atribut sau 
comportament specific: 

Omul bun după fapte se cunoaşte; 

Omul bun încape oriunde; 

Omul bun îi ca pâinea cea de grâu; 

Binele cu bine se răsplăteşte etc. 
faţă de: 

Omul bun e prost; 

Pe omul bun îl calcă şi vacile; 

Binele aşteaptă şi rău; 

Fă bine (ca) să-ți auzi rău; 

Cu bunătatea mori de foame etc. 
sau: 

Omul rău e ca un cărbune, dacă nu te arde te înnegreşte; 

Pe omul rău nici dracul nu-l vrea; 

E mai uşor a face rău; 

Răul se învață lesne etc. 
faţă de: 

Rău faci, rău întâmpini; 

Răul nu rămâne nepedepsit; 

Tot răul înspre bine. 

Împărţirea oamenilor în buni şi răi necesită, pentru convieţuirea 
socială, cunoaşterea omului de către om după aspecte exterioare: 

Pomul se cunoaşte după roade, şi omul după fapte; 

Oamenii se cunosc după vorbe; 

Oamenii se cunosc după ochi; 

Omul se cunoaşte după umblat şi după vorbă; 

Omul se cunoaşte când intri cu el în plug etc. 

Relaţia bine/rău, respectiv bun/rău, ca semnificaţie de mare 
generalitate, domină clase întregi de proverbe subsumate unor 
contexte generice diferenţiate, contexte care se referă la fiinţa 

umană sub aspectele ei cele mai semnificative, în funcţie de starea 
omului, de calităţile şi defectele lui, de atitudini şi comportamente 
specifice unor categorii umane etc. Pe lista acestora ar putea fi 
înscrise proverbele despre bogat şi sărac (respectiv bogăţie, avere, 
avuţie sau sărăcie); prieten şi duşman (respectiv prietenie 
/duşmănie); nebun şi înţelept (nebunie /înţelepciune); omul prost 
(prostie), asociat de multe ori cu nebunul şi corelat antagonic tot 
cu înțeleptul; minciuna şi adevărul (în relaţie cu purtătorii lor); 
dreptatea şi nedreptatea (dreptul, judecătorul şi judecata, 
vinovatul şi nevinovatul); hoţul şi păgubaşul (hoţia); beţivul 
(beţia). Toate aceste contexte generice au scheme structurale 
similare cu cea descrisă pentru „omul bun / omul rău“. 

Sub genericul „Apa lină sapă adânc“ pot fi înscrise 
proverbele despre lăudăros (lauda de sine), linguşitor 
(linguşeala), făţarnic (făţărnicia), omul tăcut (care ascunde ceva, 
deci în sensul rău al cuvântului, pentru că, într-un alt context 
generic, „Tăcerea e de aur”). 

Relaţia dintre bărbat şi femeie, ca formă de reprezentare a 
omului într-un nou context generic, semnificând instituţia 
căsătoriei ca nucleu social, evoluează şi ea de la expresia unor 
forme de convieţuire armonioasă, bazată, însă, pe o anumită 
ierarhie (Bărbatul este stâlpul casei sau cheia casei), până la aceea a 
unor forme conflictuale, atunci când această ierarhie este încălcată 
(Vai de casa unde bărbatul e muiere; Vai de boul care-l împunge vaca; 
Bărbații numai atunci sunt domni când nu sunt muierile acasă). 
Dihotomia bun/rău caracterizează şi bărbatul şi femeia, evoluând 
şi în acest caz de la forma îngăduitoare la situaţii conflictuale: 

Bărbatul să fie ca dracul, numai bărbat să fie; 

Bărbatul să fie puţintel mai frumos decât dracul etc. 
faţă de: 

E mila de la bărbat / Ca frunza de pom uscat; 

Bărbat bun şi usturoi dulce... etc. 

În schimb, sub genericul „femeia tot femeie“, contextul „rău“ 
apare, în caracterizarea femeii mult mai frecvent decât contextul 
„bun, bine“, pentru că Femeia l-a scos pe om din rai, de aceea ea este 
tot femeie şi în ziua de Paşti. Apare frecvent, cu valoare 
semnificativă ambiguă, asocierea femeie-drac (Muierea e dracu, 
numai coarnele-i lipsesc; Unde e femeia e şi dracul; Femeia e calul 

dracului; Muierea a îmbătrânit şi pe dracu; Ce femeia leagă nici dracu 
nu dezleagă etc.). Despre ambiguitatea unora dintre aceste expresii 
am vorbit mai sus. 

Răul din femeie poate reprezenta firea ei naturală sau poate fi 
determinat de calităţile superioare bărbatului (Femeia vede chiar 
unde bărbatul abia zăreşte; Bărbatul multe zice, femeia la dos le duce). 
Răutatea naturală ajunge până la forme grave, care vizează uneori 
absurdul: Femeia nebună casa îşi dărâmă; Limba muierii, cuțit cu două 
tăişuri; Muierea pofteşte şi la urdă de curcă şi la lapte de cuc; Ce e mai 
rău decât o femeie? Două etc. 

Rolul negativ al femeii în relaţiile ei cu bărbatul este pus 
adeseori pe seama frumuseţii. Sub genericul (convenţional) 
„Nevasta frumoasă e belea la casă“ apar numeroase proverbe cu 
semnificaţie similară: Femeia frumoasă este pagubă la casă; Calu bun şi 
nevasta frumoasă îți pun capu; Femeia numai după urs nu se duce; N-am 
mai văzut femeie să lase voinic să pieie — de unde concluzia: De-ar şti 
bărbatul cât ştie satul, până-i lumea n-ar ținea casă. 

Atitudinea bărbatului faţă de năravurile femeii este apreciată 
de colectivitate prin opinii diametral opuse: 

Femeia nebătută e ca moara neferecată; 

Nevastă nebătută şi bani nenumărați nu-i bine să ţii la casă, 
faţă de: 

Cine-şi bate nevasta îşi bate capul; 

Femeia cine-şi loveşte, norocul îşi oropseşte. 

Contextul generic admite, deci, contradicții în cadrul aceluiaşi 
sistem de semnificaţii, în funcţie de diferenţele de opinie sau 
concepţii care există în modul de a gândi al grupului uman, dar şi 
în funcţie de natura contextului funcţional (de exemplu, o femeie 
nevinovată bătută de un bărbat rău, gelos sau beţiv). 

Proverbele despre femeia bună, mai puţine la număr, deschid 
o paradigmă de atribute similare, femeia putând fi înţeleaptă (...îşi 
zideşte casa), cuminte (Femeia care-i cuminte îi mai mare decât un 
bărbat), gospodină (Casa e casă, când ai o gospodină în casă), harnică 
(... fine casa cu fusul), vrednică (O femeie vrednică e comoara casei), 
bărbată (Femeia bărbată e avuția casei). 

Aşa cum s-a putut observa, proverbele despre bărbat şi femeie 
implică, în calitate de context generic, şi noţiunea de casă, în sens 
de familie şi relaţii familiale, interferată cu semnificaţiile căsătoriei 

ca act care dirijează în bine sau în rău destinul uman, polul negativ 
putând semnifica situaţii dramatice: Cine are fete multe însoară mulți 
măgari; Nu pot trage bine caii când nu sunt de aceeaşi iuțeală; Bagi pe 
dracu-n casă cu lăutari şi nu-l poți scoate cu o sută de arhierei etc. 

Casa ca locuinţă, ca spaţiu familial, implică un alt sistem de 
semnificaţii, pornind de la genericul „Fiecare e stăpân în casa sa“ 
şi de la sentimentul statorniciei (Nicăieri ca la casa omului; E mai bine 
în coliba ta decât în palatul altuia) şi ajungând la relaţiile cu musafirii, 
vecinii şi chiriaşii, care de regulă sunt rele (Dumnezeu face casa, dracu 
aduce musafirii; Atâta ține pacea, cât vrea vecinul). 

Serii diferenţiate de contexte generice corelate într-o ordine 
ierarhică, similare celor referitoare la fiinţa umană sub toate 
aspectele ei, pot fi reconstituite şi descrise în legătură şi cu alte 
complexe de contexte generice ale unor categorii de expresii 
paremiologice cu un repertoriu foarte bogat, precum cele despre 
destinul natural al fiinţei umane (trecerea timpului, tinereţea şi 
bătrâneţea, naşterea şi moartea), Sănătatea şi boala, Munca (cu 
foloasele, greutăţile şi dificultăţile ei), Limba (vorba, graiul) în sens 
de comunicare, cu aspectele ei benifice şi malefice etc. Deşi se 
referă în ultimă instanţă tot la om, subiectele în funcţie de care se 
organizează sistemele de semnificaţii sunt altele. 

De exemplu, în cazul proverbelor despre muncă, genericul 
care domină sistemul ierarhic de contexte diferenţiate ar putea fi 
socotit, convenţional, enunţul paremiologic Munca e brățară de aur; 
în cazul celor despre vorbire — Limba e dulce ca mierea şi amară ca 
fierea, în cazul celor despre naştere şi moarte — Câte-n lume nasc, mor 
toate etc. 

Mai complicată este descrierea şi nominalizarea (cât de 
convenţională) a contextelor generice în cazul proverbelor 
parabolice, acestea putând fi aplicate la o varietate mai mare de 
contexte funcţionale, diversificată fiind în aceste condiţii şi relaţia 
proverb-context generic. Această diversificare este determinată în 
mare măsură de micro-structura enunţului proverbial, de 
ponderea elementelor lexicale în funcţie de poziţia lor în 
organizarea microcontextului. Astfel de proverbe au fost implicate 
şi în categoriile menţionate mai sus, fără să le aparţină în 
exclusivitate. 


133 


În ceea ce priveşte contextul cultural, definit de E. Coşeriu 
ca reprezentând tot ce aparţine tradiţiei culturale a unei 
comunităţi date, situaţia este mai complexă, necesitând raportarea 
actului concret de comunicare, respectiv proverbul şi contextul 
său funcţional, la datele acestui context implicate mai mult sau 
mai puţin direct în actul comunicării. Ne vom referi, spre 
exemplificare, numai la proverbele despre dimineaţă ca început al 
zilei, despre moarte şi despre somn. 

Dimineața sau zorile, ca început al zilei, se înscrie, în creaţia 
folclorică, într-un sistem complex de organizare şi reprezentare a 
timpului, cu rezonanţe mitice sau cel puţin protocolare, care îşi 
asumă valori legate de semnificaţia oricărui început (Anul nou, 
luna nouă etc.). Orice mare călătorie sau acţiune, ca să fie dusă la 
bun sfârşit, trebuie începută dimineaţa. Voinicul pleacă în 
aventura sa eroică în zorii zilei, cu roua-n picioare, cu ceaţa-n 
spinare. Gospodarul din poezia pluguşorului se scoală de 
asemenea dis-de-dimineaţă ca să-şi aleagă locul de lucrat şi să 
înceapă aratul. Un întreg complex de ritualuri, legate de colindat 
şi de poezia acestei datini, sunt menite să provoace trezirea 
protocolară a gospodarului şi a familiei în dimineaţa primei zile a 
Anului nou. De aceste semnificaţii se leagă şi mitul opririi 
timpului. În cântecele ceremoniale de înmormântare zorile sunt 
rugate să-şi întârzie apariţia, pentru ca dalbul de pribeag să-şi 
termine pregătirile pentru marea lui călătorie în ţara fără dor şi 
fără milă. În basme, când eroul trebuie să încheie o acţiune 
importantă până a nu se ivi zorile, îl prinde pe Zorilă (convenţie 
epică) şi îl leagă zdravăn de un copac până îşi termină acţiunea. 
Strigoii ieşiţi noaptea din mormintele lor sunt obligaţi să se 
reîntoarcă la loc înainte de ivirea zorilor. 

Sunt numai câteva exemple, desemnând un context cultural 
care conferă proverbului Ziua bună se cunoaşte de dimineață 
rezonanţe mai adânci decât cele derivate simplu din sensul literal 
al cuvintelor care îl compun. Semnificațiile lui nu se referă numai 
la aspectul meteorologic, ci şi la reuşita sau nereuşita unei acţiuni 
umane, în funcţie de modul în care este începută în zorii zilei. 

Moartea pare să apară în proverbe cu semnificaţii distincte faţă 
de sensurile cu care este încărcată în obiceiurile de înmormântare 
şi cântecele integrate lor. Tragismul care domină acest complex 

cultural este vag reprezentat în limbajul paremiologic 
(ireversibilul: Cine moare nu mai vine; necunoaşterea anticipată a 
ceasului morţii, jalea şi uitarea: Lacrimile nu s-ar mai usca, dacă 
morții nu s-ar uita), fiind subliniat în schimb aspectul normal al 
fenomenului în derularea destinului uman: Omul are şi viață şi 
moarte; Câte-n lume nasc, mor toate; Fiecare-i dator cu o moarte — de 
aceea Numai proştii se tem de moarte. 

În gândirea curentă, somnul este conceput ca o stare normală 
şi necesară a omului, dar care, prelungit, devine păgubos: Cu 
somnu nu faci car şi boi; Somnul dulce / Nimic n-aduce. În unele 
proverbe însă, semnificaţiile converg spre o reprezentare mitică a 
somnului, care consonează cu reprezentări din alte contexte 
culturale: Somnul ca vameşul: viața pe jumătate ne-o ia, sau Cine doarme 
mult, trăieşte puțin. 

Universul discursului, menţionat de E. Coşeriu printre 
elementele ambiante similare contextelor extraverbale — ca sistem 
universal de semnificaţii căruia îi aparţine un discurs (sau un 
enunţ) şi care determină validitatea şi înţelegerea sa, acesta 
reprezintă o problemă care nu poate fi gândită numai în raport de 
relaţiile proverbului cu contextul lui generic ci şi, mai ales, cu 
contextul funcţional, care constituie obiectul capitolului următor. 

V 


Contextul funcțional 


1. Am definit contextul funcțional ca reprezentând actele 
concrete de comunicare, de tip oral sau scris, în care sunt utilizate 
expresii paremiologice, implicând relații cu componentele 
mesajului sau situației care le integrează şi în raport cu care 
enunţarea lor comportă o valoare semnificativă, deci în raport cu 
care se realizează rațiunea lor de funcționare. Pentru a da mai 
multă precizie acestei definiții, trebuie să reamintim faptul că 
proverbele (spre deosebire de zicători) pot fi utilizate nu numai în 
contexte verbale, ci şi în contexte extraverbale, prin care Eugen 
Coşeriu înțelege toate circumstanțele nonlingvistice care sunt 
percepute direct sau cunoscute de vorbitori, enumerând ca 
subtipuri contextul fizic, empiric, practic sau ocazional, istoric, dar 
şi un context cultural. 

Contextul verbal presupune, însă, componente similare celor 
enumerate pentru contextul extraverbal, după cum şi contextul 
extraverbal este integrat, prin utilizarea proverbului, unui act 
concret de comunicare. Pentru că în prezenta lucrare ne vom referi 
exclusiv la contexte funcţionale verbale, pornim de la premisa că 
nu există deosebiri substanţiale în privinţa modului de funcţionare 
a expresiei paremiologice în cele două tipuri de contexte, tipurile 
de relaţii implicate şi raportul dintre locutor şi interlocutor fiind, 
în esenţă, asemănătoare. Contextele extraverbale presupun şi ele 
în mod obligatoriu un interlocutor, pentru că proverbul nu este 
enunțat de locutor pentru sine, ci pentru a fi auzit de o persoană 
vizată. Există, aşa cum vom vedea, şi situaţii în care vorbitorul 
comunică cu el însuşi, situaţii care apar nu numai în contextele 

extraverbale, ci şi în cele verbale. Să ne reamintim, în acest sens, 
afirmaţia lui H. Meschonnic, potrivit căreia „...proverbele, 
metaforice sau nu, au aceeaşi funcţionare: ele presupun şi 
instalează dialogul în monolog, ca şi în naraţiune”. 

Pornind de la axioma că fiecare gen în folclor îşi are propria sa 
funcţie caracteristică (un scop particular), Archer Taylor evaluează 
contextele funcţionale ale proverbelor prin aserţiuni cu caracter de 
definiţie: 

e ghid în problemele de viață, proverbele rezumă o situație, pre- 
zintă o judecată sau oferă cursul unei acţiuni; 


e (sunt) o consolare mai mare sau mai mică în împrejurări grele, 
un ghid când trebuie făcută o alegere; 


e exprimă o morală convenabilă omului obişnuit, garantată şi 
conservatoare, care, recomandând calea de mijloc, nu este o che- 
mare la acțiune. 


Pentru Antichitate şi Evul Mediu, proverbele reprezentau: 

e reguli de morală; 

e călăuze pentru viața practică; 

e mijloace de împodobire a cuvântului. 

Aceasta era părerea aproape unanimă a paremiologilor din 
secolul trecut. Dacă valoarea morală şi practică (în definirea 
proverbelor apare frecvent ideea că ele reprezintă o „filosofie 
practică a vieţii”) se înscriu în sfera funcţiei educative, calitatea de 
podoabe ale limbajului implică mai degrabă o intenţie estetică. 
Pentru antici, proverbele şi maximele au constituit una dintre 
resursele expresive ale stilului retoric, stil prin excelenţă propriu 
mesajelor cu valoare educativă. 

Opinii mai vechi sau mai noi în ceea ce priveşte funcţia 
proverbelor, scopul utilizării lor în actele concrete de comunicare, 
au fost frecvent formulate în efortul de definire a acestei categorii 
(comentate în capitolele anterioare ale prezentei lucrări), fiind 
considerate în seria criteriilor de bază pentru delimitarea 
domeniului de fapte pe care le subsumează. 

Rezultă, din aceste opinii, că funcţia proverbului se manifestă 
numai în relaţie cu contextele concrete în care este utilizat şi că 
această funcţie este variabilă în raport cu natura contextului: 

Funcţia Context funcţional 


ghid probleme de viaţă 
călăuză viaţa practică, cursul unei acţiuni 
consolare împrejurări grele 
normativă raporturile interumane 
în viaţa de toate zilele 

generalizare experienţe individuale / de grup 
efecte perlocuţionare acte concrete de comunicare 
împodobirea (îmbogățirea) discurs 

stilului 
subliniere discurs 
explicare fapte (situaţii) concrete 
exemplificare fapte (situaţii) concrete 


Statutul categoriilor folclorice prin excelenţă sincretice (poezie 
rituală, fabulă, proverb), în sensul conexiunii text-context 
funcţional, şi situaţia textului „literar” în acest complex sincretic, 
mai precis autonomia sau neautonomia lui în raport cu contextul 
sincretic, pot fi explicate, cel puţin parţial, similar modului în care 
estetica generală rezolvă problemele autonomiei şi eteronomiei 
artei. Principii estetice şi puncte de vedere utile demersului nostru 
au fost formulate convingător de Tudor Vianu: „Se poate spune că, 
privită în totalitatea ei, opera de artă reprezintă produsul unei 
îndoite subsumări, a unor materiale în sfera feluritelor valori şi ale 
bunurilor care rezultă în sfera valorii estetice. [...] Expresivitatea 
artei, adâncimea ei spirituală sunt făcute din aceste felurite valori 
de ordin eteronomic întreţesute în unitatea ei. Din punct de vedere 
al teoriei valorilor, opera de artă are, aşadar, o structură ierarhică. 
Ea reprezintă subsumarea mai multor valori sub categoria largă a 
valorii estetice. Şi ea devine un scop în sine, o unitate autotelică, 
numai după ce a înglobat o serie de alte scopuri şi mijloace”.2 

Rezultă, din aceste teze, că opera de artă nu este indiferentă 
faţă de realitatea care o înconjoară. Această realitate poate fi consi- 
derată dintr-un punct de vedere foarte general, acela al 
raporturilor operei cu valorile general-umane, dar şi din 
perspective specifice, în esenţă acelea ale legăturii operei cu 
trăsăturile particulare ale unei anumite epoci care a generat-o, cu 
mediul social propriu ei şi, prin aceasta, cu însuşi autorul ei şi cu 

publicul care o receptează. Pentru că aceste legături cu fenomene 
specifice sunt mai sensibil variabile, explicarea operei presupune 
în mod necesar explicarea fenomenelor care au generat-o şi care 
condiţionează receptarea ei. 

Opera de artă include, însă, aceste realităţi de care se leagă în 
însăşi structura ei, în sfera ei de valori, sau le „izolează” în 
conţinutul ei. Acest fapt a determinat, după opinia lui Tudor Vianu, 
două modalităţi de analiză a operei de artă: din afară spre interior 
şi, respectiv, de la cercetarea structurii interne spre valorile 
eteronome. Nu se poate stabili o ierarhie valorică între aceste 
modalităţi, dar lucrul care trebuie considerat atent este faptul că, 
subsumate operei literare, realităţile şi valorile eteronome nu mai 
rămân ele însele, ci devin o realitate specifică a operei; realitatea 
artistică nu este o simplă oglindire a realităţii exterioare, ci o 
transfigurare a ei, în ultimă instanţă crearea unei alte realităţi, cu un 
univers propriu, circumscris şi, deci, cu o existenţă relativ 
independentă, suficientă ei însăşi. De aici posibilitatea operei 
literare de a se desprinde de „realitatea eteronomă” specifică ei şi de 
a fi receptată în contextul altei „realităţi eteronome”. 

Trecând acum la problema şi mai specială a legăturii operei 
literare cu transmiţătorul (autorul) şi cu destinatarul ei (cititorul, 
ascultătorul), şi a modului în care această legătură devine 
manifestă în însăşi structura operei literare, ajungem la un şir de 
întrebări privind contradicţia dintre sinceritatea autorului şi 
tendinţa lui spre originalitate, pe de o parte, şi nevoia de a se face 
înţeles, pe de altă parte. 

Referindu-se la acest aspect, Mihai Ralea observă că: 
„Obligată să reproducă momentele mereu inedite ale vieţii, arta nu 
poate fi decât specifică, ca şi modelul ei. Pentru a ne împărtăşi 
stilul individual, creaţiunea artistică se serveşte de expresie, care e 
forma specificităţii. [...] Ca să fie comunicată, ea trebuie să îmbrace 
o formă. Dar dacă fondul este în adevăr specific, original, 
ireductibil, această expresie va fi o expresie unică. Către această 
expresivitate tinde orice operă de artă. [...] Dar aceasta înseamnă 
tocmai revelarea a ceea ce e mai intim, mai ascuns, mai personal în 
sufletul artistului”. 

Dacă arta e expresivitate, [...] atunci ea trebuie să suporte 
aceleaşi legi ca şi oricare expresie emotivă. Expresivitatea fiind 

comunicativitate specială [s.n.], creaţiunea artistică, la fel ca orice 
expresie, e adresată cuiva, ea are o direcţie socială: artistul nu scrie 
pentru el însuşi fiindcă are ceva de spus; în realitate, scrie pentru 
o societate dată, pentru un anumit public. „Încetul cu încetul, arta 
devine limbaj. Ea transpune impresiile strict personale prin 
cuvinte, imagini, formule de multe ori încercate deja. [...] Oricât 
de original ar fi un artist, el nu poate rupe complet cu tradiţia. [...] 
Va trebui atunci, pe lângă creaţiunile sale de expresie, să 
întrebuinţeze şi altele mai vechi, utilizate de alţii până la el”.3 

Acest punct de vedere necesită unele precizări suplimentare. 
Valorile expresive strict individuale, oricât de originale, ale 
autorului, nu rămân indescifrabile pentru destinatar şi nici nu se 
poate spune că sunt decodabile numai prin raportarea lor la valori 
expresive tradiţionale. Ele sunt asimilate în virtutea a ceea ce am 
putea numi „rezonanţa (lor) umană” sau „rezonanţa (lor) socială”. 
O metaforă cu totul nouă nu reprezintă neapărat o enigmă totală; 
ea presupune un efort de descifrare, dar tocmai acest efort este 
unul dintre izvoarele emoţiei estetice. Unele valori originale pot 
avea un grad de particularitate mai mare, legat de anumite 
împrejurări istorice concrete, sau de loc, sau de structuri culturale 
particulare — ceea ce face ca necesitatea studiului condiţiilor 
exterioare operei să devină imperioasă, mai ales în ceea ce priveşte 
operele aparţinând unei anumite perioade istorice, receptate într-o 
epocă îndepărtată, sau de la o structură etnică la alta, sau chiar, în 
cadrul aceleiaşi structuri etnice, de la un sistem cultural la altul. 

Aici sunt implicate diferențieri de metodă între interpretarea 
operei literare „culte” şi a celei folclorice. Unii esteticieni consideră 
etnicul ca elementul care mediază contradicţia între individual şi 
social în artă: „Etnicul e oarecum locul geometric între individual 
şi uman. [...] Etnicitatea nu e un caracter auxiliar artei. 
Intermediară între particularul extrem şi generalul vag, ea este 
presupusă, este oarecum intrinsecă însuşi momentului realizării 
artistice”. 4 

Acest criteriu este aplicabil, însă, numai la opera literară apar- 
ţinând unui autor individual; în folclor, intervin probleme legate 
de caracterul colectiv, de raportul dintre individ şi colectivitate — 
cu implicaţiile pe care le au în structura textului literar. S-ar putea 
spune că, în literatura populară, etnicitatea echivalează cu origi- 

nalitatea. Intervin, însă, şi nuanțele regionale sau strict locale, 
provocate de fenomenul adaptării creaţiei la condiţiile concrete ale 
interpretării ei. Dar aceste nuanţe reprezintă partea cea mai 
instabilă a operei literare folclorice, pentru că fiecare interpret 
poate face abstracţie de ele, introducând nuanțele specifice proprii 
mediului şi momentului în care interpretează el. 

Mai mult decât atât, în cazul operei literare folclorice, şi mai 
ales în cazul categoriilor pe care le-am numit sincretice, angrenajul 
textului cu contextul sincretic care îl încadrează este mult mai 
strict determinat şi are o stabilitate mai mare; exemplele cele mai 
pertinente le reprezintă relaţiile textului ritual cu ceremonialul 
care îl încadrează sau ale proverbului, fabulei, snoavei — cu tipul 
de contexte concrete la care pot fi aplicate. 


2. În raport cu un context concret dat, care reprezintă pentru 
el o „realitate exterioară”, proverbul ar îndeplini, după opinia lui 
A.A. Potebnea, o funcţie de explicare, fiind investit cu valoare de 
adevăr. Savantul ucrainean dă explicaţii detaliate cu privire la 
această funcţie, referindu-se în mod special la fabulă, dar extra- 
polându-le mai sumar şi la statutul proverbelor. Ţelul fabulei este 
fixarea punctului de vedere asupra întâmplării reale particulare 
(A), prin compararea ei cu o altă asemenea întâmplare particulară 
povestită în fabula (B), unde (A) = subiectul psihologic, iar (B) = 
predicatul psihologic. Explicarea primei întâmplări particulare (A) 
se atinge, astfel că din ea se disting sau se subliniază numai acele 
trăsături care se află în concordanţă cu (B), deci cu fabula însăși.” 

Pentru a fi realizată, funcţia de explicare a fabulei 
(proverbului) implică, deci, în mod obligatoriu conexiunea celor 
doi termeni; în caz contrar, „explicantul” nu-şi exercită sensul şi 
are el însuşi nevoie de explicaţie. 

Când este spusă, deci legată de faptul la care se referă, fabula 
nu necesită ea însăşi explicaţii; dacă este ruptă, însă, de obiectul la 
care se aplică (cum se întâmplă în colecţii), se resimte nevoia 
clarificării faptelor la care se referă. 

Această clarificare se poate face în trei moduri: 

- naraţiunea inclusă în fabulă este explicată prin altă nara- 
ţiune, destul de particulară; 

- este explicată printr-o situaţie generală cunoscută, la care 
fabula poate fi aplicată; uneori, acest fapt general încheie naraţiu- 
nea (mai rar o începe), printr-un enunţ cu caracter de morală; 

- povestitorul apelează la ambele posibilităţi.6 

Aceste cerinţe se impun, de regulă, şi în alcătuirea colecţiilor de 
proverbe. Pentru a lămuri funcţia şi sensul proverbelor antice, 
Erasmus din Rotterdam a recurs frecvent la povestiri, anecdote, 
apoftegme, glume. Prin aceste succesive adaosuri lămuritoare, 
Adagiile au devenit, de la o ediţie la alta, o colecţie bogată de 
anecdote foarte variate. Tot ceea ce în proverb a fost schiţat în mod 
general, prin comparaţie cu un material corespunzător, de pildă 
anecdotic, a căpătat o explicaţie istorică; proverbele care nu puteau 
fi înţelese au căpătat sens deplin numai prin îmbinarea cu termenul 
care le era propriu, reprezentat prin anecdote corespunzătoare. 

Pentru îndeplinirea acestei cerinţe, luliu Zanne adoptă o me- 
todă de lucru care stă la baza organizării voluminoasei sale colecţii: 

- transcrierea proverbului (cu variante); 

- citarea locurilor în care apare; 

- explicarea sensului sau a schimbărilor lui; 

— citate care îl conţin sau istorioare care îl ilustrează. 

După paremiologul polonez Krzyanowski, proverbul trebuie 
în mod obligatoriu explicat numai atunci când a ieşit din memoria 
folclorică (nu mai e funcţional), fiind conservat numai în colecţii.? 

De multe ori, însă, explicaţia este inclusă, prin variante, în însăşi 
microstructura semantică a expresiei paremiologice, prin 
completări motivatoare care fac trecerea la contextul funcţional. Se 
poate spune că, în aceste cazuri, proverbele asimilează un element 
de context funcţional, limitându-şi, în variantele respective, câmpul 
semnificativ, deci clasa de contexte concrete la care pot fi aplicate. 

Proverbul Nu lăsa lucrul de azi pe mâine, de exemplu, apare, în 
unele variante, cu completări care îl motivează, întărindu-i 
autoritatea şi valoarea de normă: „Nu lăsa lucrul de azi pe mâine 
/ Că nu mai nojeşti (= aduni) pâine“. Surplusul de semnificaţie, în 
această formulă, este determinat de apropierea mai pregnantă a 
proverbului de mentalitatea ţăranului legat de munca câmpului, 
pentru care pâinea devine un simbol al existenţei. Acest lucru 
implică, însă, şi o limitare a categoriei de contexte la care poate fi 
aplicat. Sensul normativ pe care proverbul îl pune în valoare se 

corelează apoi cu constatări care îl motivează, subliniind 
consecinţele dezastruoase ale delăsării. În felul acesta, în jurul unei 
idei sau atitudini generale, care funcţionează ca un nucleu, se 
concentrează un număr mai mare sau mai mic de proverbe 
apropiate ca sens, dar diferenţiate prin elementele de experienţă 
concretă la care apelează. lată, de exemplu, câteva proverbe care 
explică de ce nu e bine să laşi lucrul de azi pe mâine: Laşi vreun lucru 
pe mâine, / Vezi că tot aşa rămâne (este subliniată stagnarea); Zăbava / 
strică treaba (este subliniat un pericol mai mare, pentru că şi ce ai 
apucat să faci se deteriorează prin lipsă de stăruinţă); Cu cât te laşi, / 
Cu-atât te lasă (pericolul cel mai mare, pentru că amânarea se repetă, 
devine obişnuinţă şi deformează însuşi caracterul omului). 

În uzul curent, relaţia „explicativă” a proverbului cu un 
context funcţional este o relaţie organică (nu creată experimental, 
precum în colecţii), şi se pare că, la unele populaţii arhaice, 
proverbele erau nu însoţite de, ci componente ale unor discursuri 
(mitice) care le stabileau sensul în mod implicit şi le confereau 
autoritatea. 

El. Finbert, autor al unei colecţii de proverbe malgaşe, nota că, 
la această populaţie, în provinciile unde societăţile nu erau încă 
transformate (sub acţiune colonială), continuau să subziste 
proverbele vechi, purtând autoritatea strămoşilor care le-au 
acceptat; ele încheiau povestirile — constituind, deci, fraza care 
închidea orice discuţie. În cursul evoluţiei care i-a făcut să se 
diferenţieze de alţi malgaşi, membrii populaţiei merina (din centrul 
insulei) au început, însă, să inventeze proverbe; acestea nu mai erau 
legate de o povestire pe care, în mod logic, ar fi trebuit s-o evoce: ele 
devin astfel „ele însele”, fabule având valoarea lor proprie. 

Ele fac aluzie uneori la realitate, adesea simbolismul lor fiind 
legat de viaţă; este semnificativ faptul că aceste proverbe ale 
populaţiei merina erau mai numeroase decât cele conservate de 
celelalte populaţii malgaşe, mai puţin evoluate.8 

Cercetări efectuate ulterior la aceeaşi populaţie confirmă, însă, 
că această legătură cu „realitatea” nu este chiar facultativă, în orice 
caz nu este numai un „uneori”, aşa cum a crezut Finbert. Astfel, 
J. Paulhan notează un adagiu malgaş care constată că un orfan nu 
este înţeles când spune ceva, oricât de juste ar fi afirmaţiile pe care 
le face; aceasta pentru că el este privat de siguranţa pe care o dă 

afecțiunea părinţilor. Când Paulhan cere sensul unui proverb, i se 
răspunde cu întrebări: Dar de unde l-ai auzit? Despre ce este 
vorba? „Astfel, pentru a da sens proverbului, trebuie mai întâi să-l 
situezi, să-l anturezi cu aceleaşi cuvinte despre care a fost vorba în 
discuţie. În afara acestor raporturi, el se refuză înţelegerii.”9 

Pe baza acestei „analize de caz”, H. Meschonnic îşi argumen- 
tează concluzia că există o interacţiune reciprocă a limbajului cu 
situarea interlocutorului. Paradoxal, spune el, în proverb nu este 
vorba de înţelepciune (un concept frecvent utilizat în definirea lui; 
El. Finbert îşi intitulase colecţia Sagesse malgache), ci de un adevăr 
specific al discursului, care nu este formă. Proverbul, ca şi poemul, 
este o activitate de limbaj, un act de discurs al cărui referent este 
enunţiatorul şi re-enunţiatorul în raportul lor cu o situaţie. De 
aceea, înţelepciunea nu este suficientă pentru a descrie nici ce este, 
nici ce face proverbul; un proverb se înscrie într-o situaţie şi înscrie 
în el, prin fixitatea formei sale, această situaţie, fapt care îl 
particularizează în raport cu alte activităţi ale discursului care sunt 
doar înscrise în situaţia lor. Proverbul este frază şi a-l separa de 
funcţia lui înseamnă a trece la contra-proverb, la contra-limbaj. 
Simplul fapt că este repetat, aproape neschimbat (sintaxa lui poate 
fi, însă, modernizată), precum şi intonaţia sa fac din el un hors-texte 
dans le texte. 10 

Acest hors-texte este interpretat de Sanda Golopenţia în 
termenii unui dublu hiat, care implică o discrepanţă între proverb 
şi context. Referindu-se la proverbele de tipul: Omul e om; 
Slujba-i slujbă, / Drujba-i drujbă; Şofranul nu-i păsulă; Nici nora — fată 
/ Nici soacra — mamă, autoarea observă că acestea nu pot apărea ca 
replici într-un discurs lingvistic autonom, care nu se referă la un 
dialog anterior; fără un dialog prealabil (în planul altui limbaj), 
este de neconceput ca un vorbitor să-i adreseze unui interlocutor 
una dintre aceste replici. Proverbele de acest tip nu se inserează în 
contextul lingvistic, pentru că între replica-răspuns şi o eventuală 
replică anterioară există un hiat semantic, care dublează hiatul 
semiotic de limbaje: replica anterioară se situează exclusiv şi 
neambiguu în limbajul limbii române, în timp ce proverbul este o 
„replică” polivalentă în limbă, în ethos şi în semiotica generală. 
Proverbele menţionate au o poziţie finală relativă, în măsura în 
care, chiar dacă nu încheie întreaga discuţie, încheie subiectul de 

discuţie respectiv. Welerismul, foarte răspândit în culturile 
germană şi engleză, s-ar întemeia structural pe sublinierea 
discrepanţei proverb/context.Il 

La aceste observaţii se poate face contra-observaţia că hiatul 
semantic, în sensul menţionat, nu reprezintă o situaţie de neinsera- 
re în context, ci, dimpotrivă, constituie o formă specială de 
inserare, marcată frecvent (dar nu obligatoriu) şi prin formule de 
introducere, iar caracterul polivalent al replicii-proverb ţine de 
raportarea lui la un context generic. 

Explicând relaţia dintre faptul particular (B), reprezentat de 
fabulă, şi faptul particular (A), reprezentat de context (explicatul), 
A.A. Potebnea introduce o ordine ierarhică între cei doi termeni, 
precizând că faptul particular — fabulă (B), altul decât cel care este 
explicat (A), reprezintă deja un anumit gen de abstracţie. Această 
abstracţie se constituie ca ceva ulterior, ca rezultat al comparării cu 
particularul contextual (A); ea rămâne, însă, strâns legată de 
întâmplarea povestită în fabulă (B). Imaginea fabulei găseşte 
permanent noi şi noi aplicări; eternitatea ei decurge din faptul că 
în aşa măsură se eliberează de întâmplător şi în aşa măsură se 
leagă de el, încât foarte greu cedează schimbărilor, din faptul că e 
capabilă, la prima întrebuințare, să devină schema generală a 
fenomenelor confuze ale vieţii şi să le clarifice.12 

În ceea ce priveşte proverbul, acest „gen de abstracţie” este 
implicat, cum am văzut, prin raportarea contextului concret — 
faptul particular (A) — la un context generic. De asemenea, e de 
reamintit faptul că nu toate proverbele sunt formulate în termenii 
unui alt fapt particular (B), existând o categorie mare de expresii 
paremiologice enunțate în termeni mai apropiaţi de contextul 
generic. În raport cu faptul particular (B) la care este aplicat, 
proverbul nu îndeplineşte numai / şi nu întotdeauna o funcţie de 
explicare, ci îl investeşte cu o anumită semnificaţie sau îl 
raportează la ea, astfel încât din relaţia proverb - context 
funcţional să reiasă o concluzie. 

Rezultă din cele de mai sus că semnificaţia pe care proverbul, 
ca semn, o produce se individualizează şi, ca atare, există (se mani- 
festă) numai în raport cu contextele concrete în care acesta e 
utilizat (semnificaţia fiind obiectul perceptibil, deci concret, pe 

care semnul îl desemnează). În raport cu contextul concret, 
proverbul îndeplineşte şi o funcţie de exemplificare, în baza valorii 
de adevăr cu care este investit. În opinia lui Iorgu Iordan, „citarea 
unui proverb înseamnă recunoaşterea adevărului conţinut în el şi, 
totodată, confirmarea acestui adevăr printr-un fapt nou, 
descoperit de vorbitor, care îşi manifestă astfel solidaritatea cu cei 
ce au făcut aceeaşi experienţă de-a lungul veacurilor”.13 

Prin clasificarea logico-tematică pe care o operează, din 
perspectivă structuralistă şi semiotică, G.L. Permjakov caută 
esenţa situaţiei (situaţiilor) traduse în clişeu (proverb), pornind de 
la tipurile sintactice identificate în structura proverbelor. El 
aranjează „tipurile de situaţii” (sociale, psihologice etc.) după o 
logică a propoziţiilor, care, prin cupluri binare (bine / rău, mare / 
mic etc.), cu transformări de forme afirmative / negative, 
constituie un număr delimitabil de combinaţii posibile. Tabloul 
astfel obţinut ar cuprinde, după părerea autorului (ca şi tabloul 
elementelor chimice elaborat de Mendeleev), toate formele 
identificate sau predictabile.14 Algoritmul, în măsura în care poate 
fi validat, ar face perfect previzibilă totalitatea situaţiilor concrete 
la care proverbul poate fi aplicat şi clasificarea lor în sistem 
ierarhic, corespunzător invariantelor logico-semiotice (nivelul 
primar, generic), grupelor logico-tematice (al doilea nivel de 
clasificare), tipurilor şi subtipurilor constructive (nivelele trei, 
patru) şi transformărilor posibile. 

H. Meschonnic constată, însă, o dublă contradicţie în 
alcătuirea acestui sistem taxonomic, în care proverbul e considerat 
ca semn: 

a) situaţia determinată (semnificatul) este considerată ca 
invariantă (situaţia-tip), iar proverbul (semnificantul) ca variabil; 
ce unitate poate fi, însă, acest semn în care situaţiile, deşi 
invariante, variază prin figura lor exterioară la infinit şi, mai ales, 
care este unitatea lingvisticului cu extralingvisticul? Diferenţele 
dintre proverbele care au acelaşi sens nu sunt determinate de 
situaţia-tip, ci de realităţile la care proverbul se referă; dar astfel 
semnificatul este confundat cu referentul; 

b) prin clasificarea logico-tematică preconizată, regăsim ceea 
ce cunoşteam deja, structura proverbelor (care nu face sens), nu 
înţelegem nimic despre funcţia şi funcţionarea lor; taxonomia 

logică nu descrie decât aranjamentul distribuţional al enunţului, 
ignoră activitatea semnificaţiilor (nu mai sunt clasificate proverbe, 
ci situaţii). 15 

Prima contradicţie imputată sistemului este falsă şi rezultă 
dintr-o neînțelegere a construcţiei logice propuse de Permjakov, 
care reprezintă o aplicare pe deplin corectă a definiţiei semnului 
lingvistic în concepţia lui Saussure. Proverbul, ca semnificant, este 
constituit din realii (figuri exterioare), diferite de la o limbă la alta 
sau chiar în interiorul aceleiaşi limbi, dar are un semnificat unic, 
care este situaţia-tip, şi nu situaţia concretă (referentul) la care 
proverbul poate fi aplicat, aşa cum semnul lingvistic presupune o 
structură sonoră care variază de la o limbă la alta sau în interiorul 
aceleiaşi limbi (sinonimie) în raport cu un semnificat comun. 

S-ar putea imagina, pe această bază, un model fundamental al 
relaţiilor de ordonare şi subordonare între contextul generic, expre- 
sia paremiologică propriu-zisă şi contextul funcţional, considerând: 


1 2 3 4 5 
Nivelul de logico- logico- realii (figuri funcţional 
clasificare semiotic tematic exterioare = (contexte 

expresii) concrete) 
Aspectul patru mulţime mulţime mulţime 
cantitativ modele finită teoretic finită  indefinită, 
nelimitată 
Aspectul invariabile limitat variabilă cu elemente 
calitativ variabilă şi  previzibilă  previzibile; 
predictabilă ocurenţa 
spontană şi 
efemeră 


Între coloanele 3 şi 4 pot fi prevăzute şi alte cel puţin trei 
nivele, cu determinări cantitative şi calitative proprii, considerate 
de Permjakov tipuri constructive, subtipuri constructive şi transformări. 

Cea de-a doua obiecţie a lui Meschonnic îşi pierde efectul dacă 
redefinim proverbele nu ca semne ale unor situaţii generale tip 
(cf. Permjakov), ci ca semne ale unor experimente sociale 
(umane).16 Este implicată, prin această definiţie, şi funcţia 
formativă, educativă, a proverbelor, frecvent subliniată în cercetări 
mai vechi sau mai noi, uneori însă negată categoric. Funcţia 

educativă poate fi concepută şi într-un sens foarte larg 
(„înţelepciune” transmisă din generaţie în generaţie), dar şi într-un 
sens mai restrâns, ca funcţie de „control” (despre care am mai 
vorbit), ce implică în mod special proverbele cu caracter 
prescriptiv, normativ. 

În colectivităţile rurale tradiţionale, repertoriul de proverbe 
deţinut a constituit unul dintre elementele fundamentale, alături 
de alte categorii ale literaturii şi culturii orale, prin care mediul 
social acţiona formativ asupra individului, transmiţându-i o 
experienţă verificată şi confirmată de generaţii întregi. Fiind 
folosită, în limbaj, în contextul unor experienţe individuale (sau de 
grup), funcţia formativă şi integratoare a proverbelor este 
potenţată de faptul că ele transmit, în momentul experienţei 
directe, rezultatele unei experienţe sociale. În raport cu momentul 
(situaţia) transmiterii experienţei sociale (umane) către individ 
(grup), proverbele funcţionează ca modele care mediază 
experienţa socială şi cea individuală, având o valoare de 
cunoaştere (înțelegere a lumii) sau normativă. 

S-ar putea estima, în cadrul unui repertoriu paremiologic tra- 
diţional, funcţionarea unor sisteme normative, care ar putea fi 
considerate, alături de alte categorii de fapte, în cadrul unei 
tipologii funcţionale a proverbelor. 

Negând opinia lui F. Seiler privind caracterul didactic al pro- 
verbelor, A. Jolles demonstrează că locuţiunea (în sens de proverb) 
nu este didactică (nu are, deci, valoare educativă, formativă, cum 
am menţionat mai sus), nu în sensul că experienţa nu poate fi 
învățată, ci în sensul că nu este concepută ca un lucru din care 
trebuie trasă o lecţie; fiecare realitate didactică e un debut, baza 
unei construcţii mai vaste, în timp ce, în locuţiune, experienţa este 
o concluzie. Absența sensului moral se explică prin faptul că 
empirismul ignoră moralul.17 Prin caracterul lor concluziv, ca şi 
enigma şi mitul, ar fi o tentativă de a pune lumea în ordine.18 În 
această idee se înscrie şi opinia lui Jolles că „utilizarea proverbului 
se face ori de câte ori clasăm (ordonăm) o experienţă; o arhivăm 
fără să o abolim în ea însăşi. 

De asemenea, A. Jolles consideră că în relaţia proverb /context 
nu se înlocuieşte un concept cu altul: în Trebuie să baţi fierul cât e 

cald (în loc de „trebuie să apuci ocazia când ea se prezintă”), nu se 
compară ocazia cu bucata de fier, nici mâna care apucă cu ciocanul 
care bate. Aceasta este formula care ţâşneşte plecând de la un 
adevăr constatat de mult şi care, în momentul în care redevine 
experienţă, îi retrage posibilitatea de a deveni abstracţie şi îl 
retrimite la universul empiric.19 

Această ipoteză a lui Jolles este infirmată, nu prin atac direct, 
în multe dintre cercetările mai noi, care scot în evidenţă relaţia de 
izomorfism şi interacţiunea dintre proverb şi contextul funcţional 
în care este utilizat, precum şi calităţile suplimentare pe care acest 
context le acumulează prin inserarea proverbului. 

Considerând proverbul ca activitate a discursului, în care 
sensul nu este separat de modul de a semnifica, în şi printr-o 
semnificaţie, Meschonnic precizează că el fixează un hors-langage 
printr-o „motivaţie mutuală (ritmică, prozodică, sintactică, 
lexicală) a elementelor limbajului'.20 

Paul Zumthor explică mai detaliat aceste relaţii, printr-o analiză 
complexă de caz. El se referă la Proverbes au vilain, cel mai vechi 
text paremiologic francez, care cuprinde 285 de proverbe 
precedate de o sextină, în formă relativ elaborată, conţinând o 
scurtă povestire cu caracter indeterminat (subiectul gramatical este 
chacun, on, celui qui, nul sau un je prezentativ ca din afara 
discursului: je vois/sais que...). Proverbul, apărând ca al şaptelea 
rând, explică sensul povestirii şi este urmat de formula ce dit li 
vilains — referindu-se la uz; el este neritmat şi nu este redus la 
măsura versului, dar „închide, ritmic şi fonic, discursul“. 

Efectul explicativ este observabil la două niveluri: sintactic sau 
figurativ. În primul caz, subiectul proverbului nu trimite la acelaşi 
actant indeterminat al povestirii, ci este asumat de o structură reto- 
rică marcată, la care este raportată predicaţia; el este exprimat fie 
printr-un termen abstract, fie printr-un termen concret (la gradul 
zero al concretizării). În primul caz, proverbul generalizează 
referinţa, operează o transformare de la indefinit la universal, de la 
anecdotic la axiomatic. În al doilea caz, structura binară a 
unităţilor textului comportă soluţii posibile, raportul dintre 
proverb şi naraţiune (contextul funcţional) putând fi comparativ 
(proverbul confirmă conţinutul povestirii), metaforic (proverbul 
confirmă conţinutul povestirii, dar îl transpune într-un alt registru, 

deci confirmarea prin analogie), sau ironic (proverbul inversează 
conţinutul povestirii). Indiferent de manieră, proverbul 
subsumează conţinutul versurilor care îl precedă şi îl confirmă cu 
un „adevăr”: o propoziţie virtual universală, în mod fictiv admisă 
ca nefalsificatoare. 

Autorul subliniază faptul că această tehnică compoziţională, 
de încheiere a unui text cu un proverb, devenise în secolul XV 
francez o modă, mai ales la retorici, dar îi atribuie un caracter mai 
general: încorporat într-un text, proverbul reproduce analogic 
procesul prin care, în grupurile umane arhaice, aforismele 
înțelepte ale bătrânilor informau gândirea personală, menţinând-o 
într-o perspectivă stabilă, reducând sau diminuând divergenţele. 

Poziţia finală a proverbului în discurs (discuţie), căreia Sanda 
Golopenţia îi atribuia un caracter relativ şi pe care o raporta la un 
tip limitat de proverbe, este ridicată de Paul Zumthor la prestigiul 
unui statut optim, cu implicaţii profunde asupra modului lui de 
funcţionare. Epifonemul ar constitui, după părerea sa, modul de 
întrebuințare opţională a proverbului; graţie lui, faptul particular 
al discursului se regăseşte asumat într-o modalitate sentenţioasă: 
finitul prin infinit. Dar „infinitul proverbial”, spre deosebire de cel 
al sentinţei, este, odată integrat textului, prezent în acesta ca un 
hors-texte, ca parole concrete; el nu se confundă cu universul, ci i se 
conturează aptitudinea de a întâmpina finitul, de a-l degaja cert de 
constrângerile temporale cele mai aparente, fără a i se răpi în între- 
gime actualitatea. 

Text şi hors-texte, punct de inserţie în discurs a cunoaşterii 
comune a colectivităţii pentru care se rosteşte, proverbul implică 
o instituţie socială, care implică la rândul ei o situaţie de enunţare 
convenţional definită. Funcţia „pragmatică” a proverbului (în sens 
semiotic) determină astfel funcția întregului text care îl încoronează. 
Proverbul fixează o strategie a discursului; el funcţionează ca un 
embrayeur, referind în mod expres textul la intertext, integrându-l 
în mod manifest pe unul în celălalt. Proverbul ajunge să devină un 
fel de model, forma indiscutabilă şi abstractă a textului 
precedent 21 

Într-un context similar de idei, care conferă proverbului 
autoritatea unui model în raport cu discursul (contextul lui 
funcţional), se înscrie şi efectul lui arhaizant, subliniat cu 


150 


pregnanţă de Greimas: „Formularea arhaizantă a proverbelor şi 
dictoanelor intercalate în lanţul discursului actual le trimite [...] la 
un trecut nedeterminat”, conferindu-le un fel de „autoritate care 
ţine de înţelepciunea bătrânilor”. Acest caracter ar constitui „O 
scoatere din timp” a semnificaţiilor lor, procedeu comparabil cu 
formula „a fost odată” din poveşti, destinată „să situeze în vremea 
zeilor şi a eroilor adevărurile dezvăluite în povestire”. Paradoxal, 
punerea în evidenţă a locului „insolit pe care-l ocupă proverbul 
sau dictonul în discurs” este realizată prin indicativul prezent, 
devenit „timpul anistoric prin excelenţă, care ajută să se exprime 
sub forma unor simple constatări adevăruri eterne, şi prin 
imperativ, care „instituie o reglementare în afara timpului”, 
asigurând „permanenţa unei ordini morale fără variaţii” .22 

Insuficient fundamentate pe o analiză concretă de cazuri, 
aceste interesante observaţii par să alunece în domeniul 
speculaţiei. Ele privesc nu atât modul de funcţionare a proverbelor 
în actele concrete de comunicare („lanţul discursului actual”), ci 
poziţia lor privilegiată în raport cu sistemele generale de gândire 
şi comportament. Am văzut şi vom mai vedea că proverbele nu 
exprimă numai adevăruri eterne sau o ordine morală fără variaţii, 
ci şi adevăruri relative sau chiar conjuncturale, admițând opinii 
contradictorii, respectiv o morală convenabilă omului obişnuit, 
recomandând „calea de mijloc”. Nici una dintre aceste constatări 
nu poate fi absolutizată. Ar mai fi de observat că sensul sau funcţia 
acelui „a fost odată” din basme este exercitată nu atât de proverb 
în sine, cât de formulele de inserare în context („vorba aceea” etc.), 
faţă de care proverbul are o poziţie similară cu aceea a basmului 
însuşi faţă de formula lui introductivă. 

Opiniile lui Greimas au, însă, meritul incontestabil de a 
reafirma mai convingător ideile privind funcţia formativă a 
limbajului paremiologic în societăţile arhaice şi tradiţionale. 
Considerarea proverbelor ca elemente de argumentaţie deschide o 
nouă perspectivă în înţelegerea relaţiilor lor cu contextul 
funcţional, în care accentul cade pe cerinţele şi calitatea 
auditoriului (deci, pe calitatea contextului funcţional). După 
Perelman şi Olbrechts-Tyteca, argumentaţia vizează o adeziune 
spirituală, un contact intelectual între vorbitor şi auditor, 
realizarea unei comunicări de spirit afective, care necesită acordul 

iniţial asupra acestei comuniuni (fiindcă auditoriul este cel pe care 
vorbitorul vrea să-l influenţeze prin argumentaţia sa). Pentru 
realizarea comuniunii, se impun condiţii precum: (a) existenţa 
unui limbaj comun şi a unei tehnici care să permită comunicarea; 
(b) adeziunea, consimţământul şi concursul interlocutorului. 

Auditoriul, care este o construcţie mai mult sau mai puţin 
sistematică, determină calitatea argumentării şi comportamentul 
autorului, pentru că impune adaptarea comunicării la condiţiona- 
rea ei. Perelman şi Olbrechts-Tyteca disting trei tipuri de 
auditoriu: universal, interlocutorul, subiectul însuşi — în funcţie de 
care argumentaţia trebuie să fie raţională, respectiv, persuasivă. 

Argumentaţia adresată auditoriului universal trebuie să-l con- 
vingă pe acesta de caracterul constrângător al raţiunilor furnizate, 
de evidenţa lor, de valabilitatea lor absolută şi atemporală, 
independentă de  contingenţele locale sau istorice, deci 
argumentaţia are un caracter universal. Pentru auditoriul 
particular (interlocutorul), argumentaţia persuasivă are, în 
schimb, o valoare mai mare decât convingerea. Argumentaţia, 
raţională sau persuasivă, funcţionează numai în măsura în care se 
realizează contactul vorbitor-auditor d elementele comune de 
limbaj (consens) care o face explicită.? 

În cazul utilizării proverbelor, limbajul comun şi acordul iniţial 
sunt realizate prin consensul colectiv instituit de tradiţie, dar şi 
prin autoritatea cărţii. Floarea darurilor, „carte foarte frumoasă şi de 
folos fieştecărui creştin care vrea să se îmbogăţească pe sine cu 
bunătăţi”, foloseşte, de fapt, proverbele şi mai ales maximele, în 
cele 35 de capitole despre virtuţi şi vicii, ca element de 
argumentare. Nerecunoaşterea de către interlocutor a izomorfis- 
mului proverb/ context poate însemna un eşec înregistrat de locutor, 
sau o lipsă de competenţă din partea interlocutorului. Performerul 
propune acest izomorfism prin însăşi utilizarea proverbului, 
interlocutorul îl acceptă sau nu, în mod deliberat, sau nu-l 
realizează. Cu alte cuvinte, cineva bate şaua, iapa pricepe sau nu. 

Prin funcţiile pe care le îndeplinesc în context şi, respectiv, 
prin funcţiile şi calităţile suplimentare pe care însuşi contextul 
concret şi le asumă, între cei doi termeni (proverb/context 
funcţional) se instituie relaţii ierarhice interschimbabile. Aceasta 
înseamnă că, prin folosirea unui proverb într-un act concret de 
comunicare, acesta, devenit contextul funcţional al proverbului, 

capătă o calitate nouă, şi invers, calitatea contextului funcţional 
influenţează şi calitatea expresiei paremiologice. Valoarea nouă, 
sau plusul valoric al contextului funcţional faţă de restul 
discursului este realizată nu numai prin plusul de semnificaţie pe 
care proverbul i-l conferă, prin generalizarea elementelor lui 
semnificative, la care se adaugă aportul de valoare stilistică, ci şi 
prin conectarea segmentului respectiv la întreg complexul de 
relaţii contextuale despre care am vorbit, implicând aportul 
contextelor genetice şi generice. 

Superioritatea proverbului faţă de contextul său funcţional 
este asigurată în primul rând de însăşi relativa lui stabilitate, 
aspect remarcat de Potebnea în legătură cu fabula: „Infăţişarea 
fabulei şi, în general, imaginile poetice sunt predicate stabile faţă 
de subiecte variabile [...], explicaţii stabile faţă de explicaţii 
variabile”.24 Potebnea sublinia însuşi faptul că imaginea inclusă în 
fabulă este cu mult mai simplă şi mai clară decât evenimentul pe 
care îl Explica; pe aceste calități se bazează semnificația practică a 
fabulei.? 

Unitatea proverb/context funcțional, odată realizată, 
reprezintă acea „comunicativitate specială” prin care Mihai Ralea 
definea expresivitatea; utilizarea proverbului măreşte gradul de 
expresivitate a contextului, apropiindu-l de propriul său nivel 
expresiv. La rândul lor, contextele funcţionale lărgesc, în grade 
diferite, câmpul semnificativ al proverbului, prin raportarea în 
fiecare caz la o nouă experienţă; prin variabilitatea lor nelimitată 
(teoretic), contextele funcţionale determină, în sistem progresiv, 
pluralitatea de sensuri a expresiei paremiologice; uneori, un fapt 
particular calitativ nou, la care proverbul este aplicat aproape în 
mod imprevizibil, surprinzător, poate modifica substanţial sensul 
acestuia. 


3. Din cele spuse mai sus, se poate constata că studiile pare- 
miologice s-au mulţumit să consemneze în mod constant existenţa 
şi importanţa unui context concret la care proverbul este raportat, 
insistând asupra faptului că enunţarea lui este condiţionată în 
mod obligatoriu de prezenţa unui astfel de context, precum şi 
asupra rolului pe care proverbul îl îndeplineşte în coordonatele 
lui. Mai puţin s-a insistat, cel puţin în cercetările româneşti, asupra 
caracterului şi calităţii acestor contexte funcţionale, asupra 

relaţiilor specifice dintre ele şi expresiile paremiologice pe care le 
integrează, pe baza analizei unui număr suficient de cazuri 
concrete. Accentul s-a pus mai mult pe rolul pe care proverbul 
însuşi îl îndeplineşte în cadrul acestor contexte, pe funcţia lui 
generalizatoare, de explicare, de argumentare, educativă, de 
fixare, transmitere şi impunere a unor precepte morale, juridice 
sau religioase şi, mai ales, pe rolul lui expresiv, stilistic. 

Considerarea proverbului ca semn face posibilă analiza dintr-o 
dublă perspectivă: 

(a) studiul intern al structurilor sale (deci organizarea micro- 
contextuală); 

(b) studiul extern al articulaţiilor lui (deci relaţia 
proverb /context funcţional, care constituie obiectul capitolului de 
faţă). 

Relaţiile macrocontextuale ale proverbului, sensurile şi modul 
lui de funcţionare au fost estimate, de regulă, prin deducţii sau 
intuiţii fundamentate, cum s-a văzut, pe studiul intern al micro- 
structurilor sale. Cele câteva analize de caz pe care le-am semnalat 
nu abordează acte concrete de comunicare, ci elaborate de colecţii 
care au, am putea spune, valoarea unui experiment. 

Această situaţie se datorează în mare parte faptului că, la nivel 
folcloric, textele înregistrate şi, mai ales, publicate, oferă prea puţin 
material pentru astfel de exegeze, folcloristul fiind obligat să se 
limiteze practic la textele dialectale şi la foarte puţinele colecţii de 
proză populară în care textele sunt transcrise după înregistrări 
sonore, redând mai fidel stilul autentic al povestitorului. 

Din analizele efectuate, s-a constatat, însă, că proverbele şi 
zicătorile apar foarte rar în textele dialectale înregistrate de 
lingvişti. Cezar Tabarcea face această observaţie referindu-se la 
antologia de texte Graiul din zona „Porţile de Fier” (Bucureşti, 1967), 
în care, după o cercetare atentă, identifică cu dificultate cinci-şase 
proverbe la un volum de 308 pagini.26 Aceeaşi constatare am 
făcut-o şi noi, examinând la fel de atent primele două volume ale 
antologiei Texte dialectale. Muntenia (Bucureşti, Editura Academiei, 
I — 1973; II — 1975), în care am identificat 17 proverbe, 9 zicători şi 
17 formule de tip proverbial la 50 de informatori dintr-un total de 
503 chestionaţi, textele înregistrate însumând 474 + 905 (deci 1.379) 

S-ar putea presupune că o asemenea situaţie este determinată 
de stilul textelor înregistrate, majoritatea lor reprezentând stilul 
popular non-artistic, în care mijloacele expresive sunt solicitate de 
obicei mai rar. Pentru a aprecia frecvenţa mijloacelor expresive în 
limbajul popular, ar trebui să ne adresăm, deci, textelor aparţinând 
stilului artistic, dar la subdiviziunea proză nu ne putem referi doar 
la speciile folclorice moştenite, ci şi la alte forme de manifestare cu 
intenţie artistică, dintre care cea mai frecventă pare să fie nararea 
unei întâmplări, de obicei cu caracter autobiografic. 

Ovidiu Bârlea observă, însă, că şi povestitorii populari 
folosesc incidental un proverb sau o zicătoare; exceptând „câteva 
snoave sau legende care au drept obiect explicarea [...] unui 
proverb (Aşa cap, aşa căciulă; Mânia de azi las-o pe mâine etc.)”, el 
identifică în „paginile întregi ale unei antologii” numai două 
proverbe: „Nu ie cu lopata, şi ie cu judecata! Cu-ncetu, cu-ncetu să 
face oţătu”.27 Constatări similare am făcut şi noi examinând 
colecţia publicată de O. Păun şi S. Angelescu sub titlul Folclor din 
Dâmbovița (Universitatea din Bucureşti, 1981), în care, la un volum 
de 362 de pagini cuprinzând 33 de basme, am identificat două 
proverbe şi trei zicători (exceptând situaţiile consemnate în 
capitolul privind contextul genetic al proverbelor). 

Fenomenul poate fi explicat parţial printr-o sărăcire relativ 
recentă a limbajului popular, inclusiv a celui expresiv, de enunţuri 
proverbiale, pentru că în corpusuri mai vechi de texte acestea apar 
cu o frecvenţă ceva mai mare. În Graiul nostru (vol. I, II, Bucureşti, 
1906-1907), la cca 300 de pagini de texte în proză, culese din toate 
zonele locuite de români, au fost identificate 34 de proverbe, 19 
zicători şi 4 expresii cu statut paremiologic incert. 

Fenomenul de sărăcire a limbajului paremiologic poate fi 
confirmat nu numai prin compararea statistică a unor corpusuri 
mai vechi de texte cu cele de dată relativ recentă, ci şi prin 
identificarea unui „defect expresiv” pe care l-am întâlnit cu o 
frecvenţă semnificativă în textele înregistrate în ultimele decenii 
ale secolului trecut. Subiecţii rămân cu un fel de „tic verbal”, 
utilizând formula tradiţională de introducere a unui proverb în 
context, fără a enunta, însă, şi proverbul aparent anunţat. Se poate 
vorbi, în acest caz, de contexte funcționale vidate de proverb. În Texte 
dialectale. Muntenia, vol. I, II, am identificat 26 de asemenea situaţii, 

dintre care opt la un singur vorbitor: Bănică A. lon, de 67 de ani, 
nu a urmat şcoală, a fost muncitor forestier, s-a deplasat în multe 
zone [...], excelent povestitor, expunere cursivă însoţită de 
numeroase gesturi. Vorbitorul a avut probabil deprinderea de a 
utiliza expresii paremiologice (experienţa de viaţă şi calitatea 
expresiei — cursivitate, bun povestitor ar fi o mărturie), dar şi-a 
pierdut această deprindere, rămânând numai cu ticul verbal; în 
patru pagini de text, el nu enunţă nici un proverb sau alte expresii 
de rezonanţă paremiologică, dar le anunţă în lipsa, am spune totală, 
a unor elemente de stil sentenţios. Este semnificativ faptul că ticul 
verbal apare numai în relatări de întâmplări trăite (experienţă 
personală), dar este absent în relatările despre originea satului: 

„...s-au dus iei / au făcu nuntă / acolo / au petrecut / acuma 

băeatu-ăla i-a plăcut pă fată / fata vorba ăluia făcută bine / i-a plăcut 

pă fată” (I, 23); 

„..iele nu / pune mâna pe cai / înhamă / fuge / la câmp / 

gospodărie / cum era atunci / vorba ăluia / acum sunt în 

colectiv...” (I, 23); 

„...Noi am dormit / osteniz după drum / ca să vii / vorba ăluia pă 

drum... / după ce... ne-am culcat am hi dormit ce-am hi dormit / 

... / ne duceam... / ieream gherlani ieream / da ieream ţepeni / 

vorba ăluia / pusăsărăm mâna pă... porg... 

/ ... / am mai dormit noi / nuaptea mare dă tuamnă / vorba ăluia 

/ dimineaţa ne scoală unchiaşu...” (I, 31). 


În Folclor din Dâmboviţa, am identificat acest aspect într-un 
singur basm. Înainte de a muri, o preoteasă îi cere preotului să-şi 
caute, pentru recăsătorire, o altă preoteasă, care să semene cu ea: 
„Hee, a murit prioteasa. S-a dus. Fetiţa (preotesei), vorba aia, era 
mică, doişpe ani, la şcoală”. Negăsind altă femeie care să semene 
cu prima nevastă, popa îşi pune în cap să se însoare cu propria lui 
fiică. Aceasta fuge într-o pădure, unde este găsită de un fecior de 
împărat, care se însoară cu ea: „A luat-o fecioru' dă-mpărat. A 
luat-o la casili lui, la castelu' lui. A luat-o acolo, vorba aia, a venit 
timpu’ nu ştiu ce, a stat cu ea, a rămas însărcinată” (p. 286, 287). 

Degradarea performanței în utilizarea limbajului 
paremiologic este atestată şi de situaţiile în care locutorul plasează 
un proverb sau o zicătoare într-un context care-i videază sensul 
parabolic şi, deci, funcţia proverbială, cum se întâmplă, de 
exemplu, în următorul segment extras dintr-un basm: „Zmeii, cum 

o ajuns la locul lor, s-o băgat în stâncile acelea. Paroliţă o poposit 
pe-un deal; o pus crăcile cum trebuie, o aşezat ceaunu pe foc, adică 
o pus de mămăligă. Flămânzise ş-avea de gând să-şi puie pântecele la 
cale” (Al. Vasiliu, p. 388) 

Este evident faptul că povestitorul plasează o „zicătoare” cu 
încărcătură parabolică într-un context care o retrimite la 
semnificaţii strict denotative. A doua expresie subliniată, 
înregistrată şi ea ca zicătoare, îşi conservă acest caracter, având, 
însă, un termen (de bază) conexat denotativ în context 
(„pântecele”). 

Sărăcia de proverbe în „textele” dialectale poate fi explicată, 
însă, şi prin cauze ce ţin de natura colecţiilor care le conţin, de 
criteriile care stau la baza alcătuirii lor şi de intenţiile 
cercetătorului. 

Textele dialectale înregistrate de la un informator sunt în 
general scurte, uneori chiar foarte scurte, iar criteriile de selectare 
a informatorilor sunt strict determinate de intenţia cercetătorului 
de a înregistra aspecte specifice graiului respectiv, mai ales în ceea 
ce priveşte particularităţile fonetice şi lexicale, elementele de 
expresivitate rămânând pe un plan cu totul secundar. Din cauza 
aceasta, informatorul nu-şi poate etala mai consistent calităţile 
stilului său comunicativ şi mai ales capacitatea de a recurge la 
mijloace expresive. Am semnalat în capitole anterioare ale acestei 
lucrări, referindu-ne la Texte dialectale. Muntenia, existenţa unor 
informatori care dispun de calităţi deosebite, folosind scurtele 
caracterizări alcătuite de cercetători (povesteşte foarte colorat, dar 
concis; bună povestitoare; foarte vorbăreaţă şi plină de vervă; 
deosebit de vioaie, povesteşte cu multă pasiune şi afectivitate), 
comparativ cu informatori la care se indică numai vârsta şi situaţia 
şcolară. Am semnalat, de asemenea, cazuri de informatori cu o 
densitate relativ mare de expresii spontane de tip paremiologic la 
o cantitate foarte redusă de text. Asemenea situaţii, de genul 
cărora vom semnala în continuare şi în prezentul capitol, ne 
permit să considerăm că, aşa cum se întâmplă şi în cazul altor 
specii folclorice, nu toţi vorbitorii sunt înzestrați cu „competenţa” 
de a utiliza expresii paremiologice, existând şi pentru această 
categorie indivizi mai dotați, mai buni cunoscători ai repertoriului 
ei şi cu o capacitate mai mare de a le utiliza în actele concrete de 

comunicare (sau în contexte concrete situaţionale neverbalizate) — 
manifestând, deci, o anumită predilecție în acest sens. După cum 
pentru performarea poeziei rituale, pentru cântecul epic, pentru 
basmul fantastic etc. pot fi identificaţi interpreţi dotați, aproape 
specializaţi (bocitoarele, bunii povestitori de basme, lăutarii etc.), 
care se detaşează prin talent şi o anumită măiestrie de comunitatea 
folclorică, mai ales rurală, în mediul căreia trăiesc şi se manifestă, 
au putut exista şi mai există (poate în proporţii mai reduse) buni 
performeri ai limbajului paremiologic, pricepuţi în a enunţa un 
proverb (sau o zicătoare) în momentul cel mai potrivit cu 
semnificaţia sa. Or, cercetări sistematice pentru depistarea şi 
examinarea unor astfel de performeri nu s-au făcut în mod 
consistent. 

În ceea ce priveşte basmul fantastic şi, în parte, legenda, este 
de presupus că nici în formele tradiţionale ale povestitului nu se 
recurgea frecvent la limbajul paremiologic, aceste categorii 
dispunând de un stil formular propriu, cu forme multiple de 
manifestare, a cărui utilizare restrângea esenţial necesitatea 
povestitorului de a recurge la alte categorii de „izolări” sau 
formulări relativ stereotipe. Frecvența mai mare a proverbelor în 
unele colecţii de basme, ca acelea semnate de I. Pop-Reteganul, G. 
Catană, I. Rădulescu-Codin etc., se datorează în mare parte unui 
manierism propriu culegătorilor, influenţaţi probabil de utilizarea 
mai consistentă, în trecut, a proverbelor în manualele şcolare, deci 
în activitatea didactică, dar şi — mai mult decât probabil — de 
poveştile lui lon Creangă, care, oricât de mare şi densă ar fi 
substanţa lor folclorică, aparţin stilului cărturăresc. Deşi nu există 
diferenţe substanţiale în ceea ce priveşte modul de funcţionare a 
proverbelor între textele orale şi cele aparţinând creatorilor 
cărturari, se poate vorbi totuşi de diferenţe calitative, determinate 
de faptul că scriitorii recurg într-o modalitate mai elaborată la 
conexarea expresiilor paremiologice în limbajul lor narativ, faţă de 
caracterul mai spontan observabil în textele propriu-zis folclorice 
(orale), precum şi de nivelul calitativ mai ridicat în contextele 
cărturăreşti, datorită calităţii mai ridicate a acestor contexte însele 
(aceasta nefiind, totuşi, o regulă generală). 

În analizele de caz care urmează, ne vom confrunta cu 
dificultăţile pe care le-am semnalat în legătură cu definirea 

proverbelor, distincţia între proverbe şi zicători, precum şi 
distincţia între proverbele propriu-zise şi alte forme de izolări 
(sentinţe, maxime etc.). Se pune, de asemenea, problema 
identificării sau non-identificării enunţului respectiv în colecţiile 
publicate (pentru o foarte relativă probitate), operaţie care 
comportă dificultăţi datorită numărului mare al acestor colecţii şi, 
mai ales, din cauza diversităţii şi impreciziei sistemelor de 
clasificare şi ordonare cu care operează autorii lor. Sistemul de 
ordonare alfabetică, de exemplu, în funcţie de prima literă cu care 
începe proverbul sau zicătoarea (?!), este total arbitrar, deoarece 
un acelaşi proverb poate fi înregistrat în variante diferite. 
Proverbele de tipul: „mai bine X decât Y” pot fi formulate şi într-o 
topică inversă: „decât Y, mai bine X”, şi atunci locul în ordinea 
alfabetică se modifică. În antologia publicată de G. Munteanu, 
171 dintre proverbele de acest tip sunt trecute la litera D, iar 76 la 
litera M.?8 Şi, dacă în acest caz identificarea este uşor de făcut, 
neexistând decât două variante, în multe alte cazuri rezolvarea 
este mult mai dificilă. Printre proverbele identificate de Cezar 
Tabarcea în Graiul din zona „Porțile de Fier”, sunt semnalate 
enunțuri neatestate în colecțiile consultate decât sub altă formă: 
„A lucrat o viață şi pleacă într-o dimineață” (după modelul: A 
muncit o vară şi a băut într-o seară — Zanne, VII, 567); „Omul petrece 
în viaţă multe” (apropiat de modelul Multe trăieşte, multe pătimeşte, 
Zanne, II, 777).29 Este greu de acceptat, însă, că expresiile atestate 
în colecţia Zanne sunt modele ale proverbelor identificate de autor 
în context; în primul caz, este vorba de o structură sintactică 
similară, dar cu diferenţe sensibile de sens, iar în al doilea caz, de o 
relativă similitudine semantică realizată în structuri sintactice 
diferite. De altfel, nu e obligatoriu să punem sub semnul întrebării 
enunţuri cu caracter proverbial neatestate în colecţii, fiind greu de 
presupus că totalitatea acestor colecţii au epuizat repertoriul 
paremiologic aflat în circuitul oral, după cum se poate semnala şi 
cazul invers, unora dintre expresiile cuprinse în colecţii putându-li-se 
pune sub semnul întrebării calitatea de expresie proverbială. 

Din motivele expuse mai sus, unele dintre cazurile pe care le 
vom supune examinării vor comporta un anumit grad de 
relativitate. Acest fapt nu ne deranjează, însă, întrucât nu ne 
interesează în această intenţie autenticitatea proverbului ca atare, 

ci calitatea contextului funcţional. Şi dacă o expresie luată în 
discuţie, neatestată în colecţii, evidenţiază particularităţi specifice 
expresiei proverbiale, examinarea contextului funcţional nu 
presupune neapărat un eşec. 

Pentru analizele de caz, vom utiliza, în ceea ce priveşte 
ordinea corpusurilor de texte şi tehnica de analiză, criterii similare 
cu cele utilizate în capitolul III al prezentei lucrări („Contextul 
genetic”), cu modificările implicate de faptul că accentul va fi pus 
pe analiza contextului funcţional, şi nu pe expresia paremiologică 
în sine. 


În Graiul nostru: 


(a) Un informator din Hunedoara, relatând un episod de basm, 
în care fratele cel mic se întoarce acasă şi-i spune tatălui că cei doi 
fraţi mai mari au încercat să-l omoare, continuă: „,...şi o zâs tată-so 
cătă hăi tri fraţ c-o visat nuapt'ea că dacă s'omoare om pă om şe 
leje să-i deie. O zâs, că cap pântru cap. Ş-atunşa l-o scos pă hălălant 
dzin casă că iăi n-or ştiut că şi hăla iar o-nviat. Şi s-o dat şi i-o 
puşcat: cap pântru cap” (p. 119). 

Contextul funcţional este reprezentat de toate episoadele care 
se referă la acţiunea uzurpatorie a fraţilor mai mari, restabilirea 
statutului eroului şi pedepsirea uzurpatorilor, având reflexe şi în 
episodul referitor la eşuarea fraţilor mai mari în încercarea de a 
îndeplini misiunea eroică pe care fratele cel mic a realizat-o, 
determinând invidia lor. 

Reflexele funcţionale ale proverbului se extind, deci, asupra 
unei mari părţi din basmul relatat (şi nu povestit la nivelul de 
performanţă al unui povestitor „specializat”). Succesiunea de 
episoade afectate acestui motiv, care apare în multe basme 
populare, nu se încheie, de regulă, printr-un proverb, în povestitul 
tradiţional fiind frecvent actul pedepsirii prin ordalii. Utilizarea 
proverbului poate fi un aport al informatorului şi are ca efect 
actualizarea sensului etic al actului de pedepsire, apropierea lui de 
nivelul real al vieţii, opus nivelului fantastic al basmului. Această 
opoziţie o remarcăm şi în limbajul informatorului, mai apropiat de 
limbajul cotidian, non-artistic, faţă de valenţele stilistice ale 
basmului povestit de un interpret talentat. 

Contextul nemediat, în concepţia lui E. Coşeriu, este marcat 
prin reacţia verbală a împăratului, în care se îmbină forme ale 
stilului indirect şi direct legat,implicând şi elemente de context 
cultural mai larg (revelaţia prin vis a modului de acţiune, precum 
în cântecele epice despre Meşterul Manole), iar după enunţarea 
proverbului, prin relatarea propriu-zisă a acţiunii (limbajul 
povestitorului), încheiată cu reluarea expresiei paremiologice în 
chip de concluzie. 

Contextul mediat se referă la toate întâmplările (episoadele) 
asupra cărora se extinde semnificaţia proverbului, implicând astfel 
o dimensiune relativ mare a întregului context verbal comparativ 
cu relatarea integrală a basmului. În raport cu sensul general al 
basmului fantastic, întregul context funcţional verbal al 
proverbului are valoare pozitivă: pedepsirea exemplară a faptei 
rele (în sensul: binele învinge răul). Caracterul concluziv, marcat 
prin repetarea proverbului în final, se limitează la acest context 
funcţional, răsplătirea eroului pentru faptele săvârşite nefiind 
relatată, ci cel mult implicată. Calitatea suplimentară a contextului 
funcţional, marcată prin apropierea de nivelul vieţii reale, se 
manifestă destul de vag la nivelul limbajului, datorită faptului că 
basmul este relatat, şi nu povestit. O detaşare mai accentuată faţă 
de restul discursului este realizată prin sensul moralizator pe care 
l-am semnalat. 


(b) Un informator din județul Vlaşca, referindu-se la relaţiile 
dintre comunitatea rurală şi proprietar, ajunge la următoarea 
concluzie: „Proprietaru să duce la Austria sau Merica lui, ce-i 
pasă de ţară? Tot din spinarea noastră şi noi tot de râs suntem. 
Vez că Românu ie ca piatra, că să sparge, dar nu să-ndoaie” (p. 161). 

Contextul funcţional este reprezentat de întreaga poveste a 
informatorului, care reprezintă o relatare socială privind opoziţia 
dintre boier şi ţărani, încheiată printr-un proverb (sau expresie de 
tip proverbial) cu rol concluziv. Contrastul este marcat mai 
puternic în contextul nemediat (întreg textul transcris), care 
asimilează substanţial sensul generalizator al proverbului. 
Generalizarea depăşeşte, însă, limitele cadrului semnificativ 
proiectat de contextul funcţional, lărgindu-i considerabil câmpul 
semantic şi realizând astfel un efect perlocuţionar mai puternic. 
Numitorul comun context-proverb fiind „rezistenţa la greu” 

(rău), în interiorul lui se produce o conversiune semantică de la 
sentimentul  „amarului” („tot din spinarea noastră”) la 
plenitudinea eroică („să sparge, dar nu să-ndoaie”), iar 
sentimentul de ruşine este eliminat. 


(c) Un informator din județul Ialomița povesteşte despre doi fraţi 
care, plecând de la părţi egale de moştenire, evoluează în sensuri 
opuse: unul dintre ei măreşte partea sa de moştenire şi se îmbogă- 
ţeşte, celălalt devine sărac. În dorinţa de a-l ajuta pe fratele sărac, 
„...fratele bogat îi pune o pungă de bani pe un pod pe unde urma 
să treacă; tocmai atunci celui sărac îi vine gândul să vadă cum e 
când treci podul cu ochii închişi! Şi nu a văzut punga”. În 
încheierea acestui fragment, informatorul enunţă o concluzie, pe 
care o regăsim, ca tip formular, în cântecele lirice despre noroc: 
„Cine n-are norocii n-are, di când naşte până moare”. 

Contextul funcţional al acestui enunţ de tip proverbial îl 
reprezintă întreaga povestire, dar este mai puternic marcat în 
textul citat (context verbal nemediat), prin introducerea unui 
element de surpriză. Întregul context funcţional presupune. şi 
integrează, ca univers al discursului, ideea de destin, care poate fi 
pentru fiinţa umană bun sau rău (informatorul nu insinuează 
prostia ca determinând nenorocul fratelui sărac, gestul care îl 
îndepărtează de şansă fiind numai curiozitatea). Ideea de destin 
este reprezentată substanţial în gândirea folclorică românească 
prin conceptele de soartă şi noroc, reprezentate şi printr-un sistem 
de credinţe tradiţionale. Credinţele şi structurile imaginare care 
înfăţişează norocul, uneori personalizat, în basme, legende, snoave 
şi, mai ales, în cântecul liric, pot fi considerate ca reprezentând 
contextul cultural al expresiei subliniate, context ale cărui 
semnificaţii se interferează cu întregul context funcţional 
verbalizat (deci cu întreaga povestire). 


(d) Tot într-o relatare pe tema relaţiilor dintre boier şi ţărani, 
corelate cu opoziţia prezent/trecut, un alt informator, din județul 
Ialomița spune: „Boierii dă mai'nainte... ie drept că ne bătea, da’ tot 
iei te-ntorcea cu vorba. Aşti dă az nu te bate cu bățu, da te frige cu 
fapta. Ala te bătea, da te miluia; ai dă az habar n-are de tine şi de 
nevoile tale”. 

Avem, în acest caz, un model de context funcţional care 
influenţează structura şi chiar sensul proverbului, deviindu-i 

contextul generic. Enunţul din text este format probabil din două 
proverbe diferite (am identificat numai prima parte a expresiei, 
sub forma Dumnezeu nu bate cu ciomagul, în G.M. 3318), 
restructurate pe tipul „nu cu X, ci cu Y”, în care Y este reversul lui 
X (nu cu băţul, ci cu fapta). Modificarea substanţială constă, însă, 
în schimbarea subiectului primului proverb (boierul de azi, faţă de 
boierul de ieri, care te bătea cu băţul), accentul semantic căzând pe 
partea a doua a expresiei (te frige cu fapta); aceste modificări 
determină o schimbare radicală a semnificației, valoarea pozitivă a 
proverbului atestat devenind negativă în expresia utilizată de 
informator. In primul caz, contextul generic implică ideea de 
pedeapsă divină dreaptă (de altfel, proverbul atestat presupune şi 
el o continuare cu un ci, deci altceva decât „ciomag”), în timp ce, 
în al doilea caz, este implicată ideea de comportament negativ 
atribuit noului subiect. 


(e) Un informator din județul Brăila povesteşte despre un 
călugăr fără păcate, pe care dracul îl înşală: transformat în cal, 
călugărul încalecă pe el, iar dracul îl înalţă foarte sus şi-l ameninţă 
că-i dă drumul pe pământ dacă nu acceptă un păcat. Acceptă 
păcatul beţiei şi este coborât încet la o cârciumă, unde se îmbată, 
dă „zor” la cârciumăreasă, cârciumarul începe să-l bată, călugărul 
scoate cuțitul şi-l omoară. „D-aici încolo — continuă informatorul — 
tin-te pânză să nu te rupi” (în G.M., „[ine-te, pânză, să nu te spargi” 
— 7469); l-a legat fedeleş şi l-a dus la puşcărie. „Uite-aşa: din beție ies 
toate năravurile” (p. 255). 

Sunt cumulate în acest scurt text două proverbe care îşi împart 
contextele funcţionale. Contextul funcţional al primului proverb 
este numai un context nemediat şi de dimensiuni foarte mici. Prin 
integrarea proverbului, acest scurt context potenţează caracterul 
dramatic al întâmplărilor relatate. Al doilea proverb, plasat ca o 
frază concluzivă a întregului discurs, se raportează la un context 
funcţional de dimensiuni mai mari, începând cu momentul în care 
călugărul acceptă, de nevoie, păcatul beţiei, fără a implica, însă, şi 
contextul primului proverb. De altfel, relaţia enunţului final cu 
contextul lui funcţional este mai vagă, pentru că protagonistul 
acţiunii acceptă beţia sub presiunea amenințărilor diavolului, iar 
faptul în sine se manifestă ca eveniment unic, şi nu ca deprindere. 
Informatorul a fost, aşadar, mai puţin inspirat în folosirea acestui 

enunţ, pentru că efectul beţiei nu se referă atât la năravuri 
(călugărul dă „zor” la cârciumăreasă), cât la „necazuri” 
(deznodământul dezastruos al unui eveniment unic). 


(£) Un informator din fostul judeţ Tecuci, referindu-se la 
contrastele comportamentale dintre prezent şi trecut în relaţiile 
erotice, afirmă dezaprobator: „Acu fete mari cu părinţ şi cu cochii 
şi-i ţin iele şi părinţii lor. Li-i mintea lor aşa. Fişorii să duc la 
armată şi dacă jin nu să mai uită la iele De! Muierea-i poale lungi şi 
minte scurtă” (p. 393). Este un proverb de largă circulaţie, aplicat 
aici la un context funcţional mai restrâns, privind nu 
comportamentul femeii în general (enunţul poate fi interpretat ca 
model generic), ci comportamentul erotic necontrolat, care încalcă 
normele tradiţionale, al fetelor mari. Acest comportament, 
semnificat în context, şi nu în enunţul proverbial, aderă la un 
sistem universal de semnificaţii (universul discursului), conform 
cărora relaţiile sexuale înainte de căsătorie (pierderea fecioriei) 
erau considerate un păcat grav, cu consecinţe la fel de grave. 
Regăsim această semnificaţie în multe sisteme mitologice arhaice, 
în sistemele normative comportamentale ale multor popoare. În 
spaţiul nostru etnic, întâlnim rezonanţe ale acestor semnificaţii 
(context cultural) în cântecele erotice, în basme (naşteri 
miraculoase), dar şi în literatura scrisă (Sultănica — nuvela lui 
Delavrancea, şi chiar poemul lui Eminescu Că/in. File din poveste). 
Nu deducem de aici faptul că textul examinat, prea modest de 
altfel, implică relaţii cu acest complex cultural, dar dramele erotice 
de acest gen au fost puternic resimţite în sistemele tradiţionale de 
viaţă rurală şi dezaprobate cu vehemenţă. Concluzia informato- 
rului la care ne referim este mult mai modestă. 


(g) Un informator din județul Neamţ povesteşte despre un fecior 
de boier, care, plecat la studii în străinătate, se îndrăgosteşte de o 
fată de acolo şi vrea să se căsătorească cu ea. Boierul se opune 
categoric. Atunci „...i s-a stricat inima băietului — că iăra tare 
inimos; nu multă zăbavă a fost, c-a hi fost două, trii luni, şî s-o 
atacat băietu de scârbă ş-o murit. Vorba şeia: dă dragosti dzaşi şi 
mori” (p. 439-440). 

Autenticitatea enunţului final ca expresie paremiologică este 
confirmată de informator însuşi, prin formula consacrată de 

introducere. Ca model generic convenţional ar putea fi considerat 
un segment izolat din lirica erotică: „Nici o boală nu-i mai grea / Ca 
dorul şi dragostea” (atestat ca proverb în G.M., 5218). Contextul 
funcţional acoperă întregul discurs narativ, modest (mai mult 
relatare decât povestire), intensitatea semnificației proverbului 
asupra lui fiind gradată şi crescând după refuzul categoric al 
boierului. Contextul generic integrează elemente puternice de 
context cultural, relaţia semantică dragoste-boală, cu sau fără 
consecinţa „moarte”, reprezentând un sistem imaginar asociativ 
de largă circulaţie universală, care cunoaşte, sub forme diverse, o 
frecvenţă apreciabilă şi în folclorul românesc. În afara contextelor 
lirice, pot fi considerate în acest sens şi legendele despre 
metamorfozarea în plante a fetelor pământene, fie ele şi fiice de 
împărat, care aspiră la dragostea astrului suprem, soarele, tinzând 
astfel să-şi depăşească condiţia umană (metamorfoza reprezintă 
aici o alegorie a morţii), dar şi în basmele în care fătul refuză 
naşterea înainte de a i se promite ca soţie o fată fabuloasă prin 
frumuseţea, dar şi prin incertitudinea existenţei ei. Asumarea 
acestor aspecte contextuale de către contextul funcţional depinde 
şi de calitatea locutorului, dar mai ales de calitatea interlo- 
cutorului, de cantitatea valorilor culturale sedimentate în memoria 
lui folclorică. 


(h) Un informator din Suceava încheie o relatare etnografică 
despre „Vergelu” cu următoarea constatare: „Dupî şi s-o fârşit 
Verzelu sî pun pi băuti şi pi giucati să mai triacî din năduhurile 
omului şi să duşi. Amu fiicari-ş aduşi-aminti di vorba şeia: $eli 
buni să s-aduni, şeli răli să sî spieli”. 

Contextul funcţional verbal implică întreaga descriere a 
acestui obicei foarte vechi, a cărui desfăşurare prilejuieşte blesteme 
ale fetelor rămase nemăritate la adresa flăcăilor care nu şi-au 
respectat promisiunile sau nu au răspuns dorințelor lor maritale, 
„şeli răli” referindu-se la mobilurile răfuielilor dintre parteneri, 
dar este extins şi prin cuprinderea unor elemente de context 
extraverbal, „şeli bune” referindu-se în mare parte la fapte şi relaţii 
anterioare desfăşurării obiceiului. 

Calitatea suplimentară a contextului funcţional, verbal şi non- 
verbal, constă în restituirea prestigiului tradiţional al obiceiului 

descris, într-un discurs mai amplu, în care informatorul se plânge 
că „s-au stricat obiceiurile” şi atribuie acestui fenomen de 
degradare consecinţe dezastruoase. 

Pentru un ins nefolcloric, semnificaţiile întregului discurs, şi 
mai ales relaţia dintre nivelul mai ridicat de generalitate al 
proverbului în raport cu dimensiunile semantice mai limitate ale 
contextului funcţional, reprezintă un mesaj închis, dificil pentru 
înţelegerea de profunzime la care poate ajunge numai insul 
folcloric, atât ca bun cunoscător al sistemului de obiceiuri 
tradiţionale, cât şi în calitate de martor la procesele de degradare a 
acestora. 


(i) Un informator din județul Roman relatează cu nostalgie că, pe 
vremea lui Alecsandri, „merźém la biserică şi pi urmă jucam, şi iel 
[Alecsandri] ni chiama di drag, să prăvască. Da amu s-o strâcat 
lucru, amu-i ca amu” (p. 479). Am semnalat acest caz — indiferent 
dacă enunţul subliniat apare sau nu ca proverb în colecţii (tipul de 
structură sintactică x = x este frecvent în limbajul paremiologic) 
pentru valoarea semnificativă atât a proverbului, cât şi a contextului 
său funcţional. Acest context semnalează contrastul dintre trecutul 
idealizat, trăit de informator în tinereţe, şi prezentul de a cărui de- 
gradare informatorul este profund afectat. Referirea la prezent este 
un context verbal nemediat, care nu menţionează nici un „lucru” 
concret supus degradării, mesajul menţinându-se în limitele unei 
aprecieri generale, întărite de enunţul de tip paremiologic, în timp 
ce referirea la trecut reprezintă un context mediat şi conţine 
elemente mai concrete care-i imprimă un caracter evocator. 

Contrastul dintre trecutul evocat nostalgic şi prezentul 
înregistrat ca degradat, pentru insul care a trăit şi înmagazinat în 
memoria şi modul său de a gândi valorile trecutului, nu 
reprezintă, deci, o invenţie sămănătoristă, cum de multe ori s-a 
afirmat, ci un aspect al gândirii folclorice şi al tiparelor 
comportamentale specifice insului rural, aspecte care, prin 
evoluţia lor, ne orientează spre modelul generic al conflictului 
dintre generaţii, ale cărui reflexe nu le regăsim numai în toate 
categoriile folclorice, ci şi în structurile evenimenţiale ale vieţii 
rurale. În creaţia folclorică apar, însă, şi situaţii în care tânărul 
aderă la valorile trecutului, care devin pentru el simbolice. 
Exemplul cel mai elocvent îl reprezintă tânărul fecior de împărat, 
care, înainte de a porni în aventura sa eroică, solicită calul, armele 

şi hainele pe care împăratul le-a purtat în tinereţea sa. Aspectul 
conflictual este concretizat de cele mai multe ori în evenimente 
dramatice — de felul celor din baladele despre tinerii transformați 
după moarte în arbori îmbrăţişaţi, sau despre aventurile eroului 
temerar, dar neexperimentat, din baladele despre Vidros, care 
încalcă sistemul tradiţional de interdicții, cu grijă conservat şi 
respectat de bătrâni — şi are, de cele mai multe ori, un 
deznodământ tragic. 


(j) Un informator din județul Fălciu povesteşte despre un ţigan 
căruia un român, simţindu-l că e prost, îi dă o oaie pe o comoară 
de aur. După ce duce oaia acasă, ţiganul şi familia lui „o juchirî şi 
o fripsărî-ntreagi în sobî; mai haliri şi o cofî din gin, dar poveste’ 
şec: prostia din născari nişiodată leac nu ari” (G.M. 6329 — Prostia din 
născare / Leac nu mai are). Ţiganul se duce cu toată familia lui să 
prindă nişte peşte; pe drum întâlneşte un alt român căruia îi atrage 
atenţia ca nu cumva să intre în casă la el, fiindcă are o oaie friptă şi 
vin, dar „rumânu” intră în casă, întovărăşit de alţi câţiva oameni, 
mănâncă oaia, beau tot vinul, după care, „sătui di putei uşidi purişili 
pi pântişili lor o tulirî” (p. 501-502). 

Contextul funcţional implică două evenimente, unul anterior 
enunţului proverbial (ţiganul dă o comoară de aur pe o oaie) şi 
altul posterior (îi dă unui român o informaţie implicând o 
interdicţie pe care românul o încalcă cu dezinvoltură, păcălindu-l 
şi păgubindu-l pe ţigan); ambele evenimente sunt anticipate de 
aprecieri directe asupra prostiei ţiganului („şinstita păsăruică îi 
proasti di dă-n nas şî-i mânâncă cânii din traistt”). 

Densitatea de un proverb şi trei zicători la două pagini de text 
confirmă un povestitor (textul reprezintă o snoavă) cu predilecție 
pentru utilizarea limbajului paremiologic şi foarte iscusit în pla- 
sarea expresiilor corespunzătoare în momentele cele mai potrivite, 
realizând astfel o relaţie semantică foarte adecvată între proverb şi 
contextul său funcţional. Zicătorile formulate la începutul snoavei, 
marcând în mod direct prostia protagonistului păgubit, aparţin 
contextului funcţional şi sunt confirmate prin cele două 
evenimente menţionate, enunţul proverbial imprimând întregului 
discurs un efect generalizator, referindu-se la prostie ca factor 
comportamental, nu ocazional, ci permanent („prostia din 
născare”, fără leac). 

Înregistrăm aici şi un caz semnificativ de transformare a unei 
zicători în proverb, nu prin alipirea imediată a subiectului aparţi- 
nând contextului funcţional, ci printr-un efect la distanţă, mediat 
printr-o formulă ea însăşi încărcată de expresivitate: „şinstita păsă- 
ruică” este „prostul” (transfer concret-generic) căruia „îi mânâncă 
cânii din traistă”. 

Motivul schimbului inechitabil de bunuri este destul de frec- 
vent în folclorul românesc, fiind asimilat şi în literatura scrisă de 
Ion Creangă prin Dănilă Prepeleac (o variantă apare şi la Anton 
Pann, în Povestea vorbii). El poate fi interpretat, deci, ca un context 
cultural corelat nu cu enunţul proverbial în sine, ci cu elemente din 
contextul funcţional verbalizat. 


(k) Un informator din județul Botoşani relatează o întâmplare 
autentică despre o femeie din sat, Floarea lui Toader, care s-a 
„condrat” cu prefectul pentru că acesta i-a luat junca şi i-a vândut-o. 
Este sfătuită de un consătean: „Floari, şădz, Floari, nu ti puni cu 
preşectu, Floari hăi. Capu plecat sabia nu-l tai. Ţ-ai găsit. Moarî 
stricati. O făcut şi é ca ţiganu când în loc di feştili o pus buşi la 
lumânari, de nişi nu ardé. Amu-i mai ghini daci o dat şinste pi 
ruşâni?” (p. 529). 

Şi în acest caz întâlnim un povestitor cu predilecție pentru 
limbajul proverbial, demonstrat prin cumularea a patru expresii 
specifice acestui limbaj într-un text foarte scurt (două dintre 
acestea sunt consemnate de G.M. la nr. 1601 — Capul plecat sabia 
nu-l taie şi nr. 287 — A da cinstea pe ruşine şi pacea pe gâlceavă). 

Ambele expresii au acelaşi context funcţional, reprezentat 
prin întregul discurs înregistrat. Prima, care este un proverb 
propriu-zis de largă circulaţie, adresat protagonistei înseşi, este un 
îndemn la resemnare, în contextul conflictului dintre femeie şi 
prefect. Cea de-a doua, zicătoare, plasată la sfârşitul discursului în 
chip de concluzie, consemnează o morală prin care rezistenţa 
femeii care îşi apără drepturile într-un conflict inegal este 
dezaprobată şi caracterizată ca ruşine. Acest sens se proiectează 
asupra întregului context funcţional, ale cărui semnificaţii sunt 
astfel invertite, fenomen marcat şi prin celelalte două zicători 
subliniate în text: femeia caracterizată ca moară stricată şi 
nepricepută sau ca având comportamente anapoda (a pus „buşi la 
lumânare în loc de feştilă”). Proverbul propriu-zis — Capul plecat 

sabia nu-l taie — confirmă o atitudine mai îngăduitoare, 
prevenitoare, îndemnând la resemnare (dreptatea femeii este 
astfel recunoscută). Prin uzul său mai general, acest proverb 
presupune un context istoric (vezi în acest sens Bolintineanu), care 
în textul nostru este mult atenuat, fiind rezumat la „istoria” unei 
persoane concrete. Atitudinea dezaprobatoare a locutorului presu- 
pune însă şi un context extraverbal care justifică această atitudine: 
informatorul este conştient de faptul că, într-un conflict dintre un 
om simplu şi un adversar puternic (autoritate de stat), câştigă 
întotdeauna cel puternic (se pot face referiri la proverbe ca 
Dreptatea umblă cu capul spart — G.M. 3293 — sau Dreptatea săracului 
nimic nu atârnă, că-i foarte uşoară — G.M. 3291). Este de presupus că 
şi protagonista cunoştea această experienţă socială, pe care însă a 
neglijat-o, în ultimă instanţă atitudinea dezaprobatoare a 
locutorului fiind motivată de acest comportament al victimei 
conflictului. 


() Un informator din județul Botoşani relatează despre un om 
care a muncit la un popă, dar nu i „s-o plătit nimic”. Reacţia 
păgubaşului: „Da la vari nu mai lucru la dânsu să ştiu cî n-ie 
mama. Păpuşoi am aproapi o cutie cu chibrituri. Mă rog, îs chiabur 
cu trii cămeş, una-n sat şi douî-n Eşi. Las că ghini o dzâs şini o dzâs cî 
di la popi şi di la Zâdan nişi dracu nu iesî cu fărămătura-n barbi”. 

Ambele expresii subliniate, de certă valoare paremiologică, 
implică contexte funcţionale de dimensiuni diferite. Prima se 
referă la situaţia precară a omului sărac, într-un stil ironic-amar, 
gen Creangă, determinat de faptul că însuşi contextul funcţional, 
limitat la monologul omului păţit, este marcat şi el de un stil 
similar. S-ar putea spune, deci, că stilul contextului solicită 
similitudini cu stilul enunţului proverbial. A doua expresie îşi 
extinde semnificaţiile asupra întregului text, generalizând o 
situaţie concretă. Contextul ei generic se referă la relaţia dintre 
stăpân şi slugă, în care sluga este întotdeauna păgubită (ca şi în 
textul anterior); întâlnim în colecţiile noastre numeroase proverbe 
subordonate acestui model generic, de tipul proverbului parabolic 
Boii ară şi caii mănâncă (G.M. 1495), la care se adaugă multe 
proverbe despre stăpân şi slugă (în sens denotativ), funcţionând, 
deci, în contexte care le integrează ca metafore generice. 

O particularitate a textului pe care îl examinăm o reprezintă 
faptul că informatorul cedează locul de performer însuşi persona- 

jului relatării sale, discursul concis al acestuia având caracterul 
unui monolog. Ar putea fi interpretat, deci, ca un caz tipic în care 
proverbul, ca segment al discursului, introduce dialogul în 
monolog. 


(m) Un informator din județul Botoşani povesteşte despre un om 
care vine acasă beat. Se întâlnise cu Gligori a Popii şi „curat parcă 
o tunat şi i-o adunat”. Femeia începe să-l mustre bănuitoare: „Măi 
omule, nu cumva ti-ai afumat încotrova?” — „Adicâlea ti tai pin cap 
cî ieu îs cam aşi? Fimei, fimei, mari pacati / Cân barbatu nu ti bati. 
Ghini o dzâs şini o dzâs cî fimeia nibătuti îi ca moara nifericati...” 

Am comentat aceste proverbe în capitolul anterior al prezentei 
lucrări (Contextul generic), remarcând că sensurile cu care 
funcţionează pot fi diametral opuse în raport cu contextele care le 
integrează şi, deci, cu relaţiile dintre locutor şi interlocutor. În 
cazul de faţă, emițătorul este vinovatul care proferează proverbele 
la adresa femeii nevinovate, din cauza mustrării îndreptăţite faţă 
de comportamentul bărbatului. În acest fel, sensul etic al acestor 
proverbe, pozitiv în alte contexte (reflectând, însă, etica tradiţională 
a relaţiilor dintre bărbat şi femeie) este anulat. 

Acelaşi informator, referindu-se de data aceasta la propria lui 
situaţie, îşi deschide relatarea cu un proverb (în funcţie similară 
cu formulele introductive din basm): „Ghini o dzâs şini o dzâs cî 
din puţân prindi omu la nińic...” Apoi relatează că a muncit mult la 
un „posesor” care îi tăia mereu la socoteală, punându-i mai puţine 
prăjini decât secera sau prăşea; contabilul Şoil îl tot înşela. „Vătavu 
Ghiorghi îi faşi chip cî adicâlea am prăjini mai multi (înscrise în 
socoteli). Vorba âiluia: sânzile apî nu sî fasi. Da cânile di Şoil: ian 
asculti, domnu Diordi, sini numâri, cu asela trebui să vurdeşti”. 

Ca şi în textul comentat sub (l), vorbitorul se referă la o 
situaţie foarte concretă şi de acelaşi gen, atitudinea ironică fiind 
înlocuită, însă, cu una de revoltă, care dirijează şi semnificaţia 
proverbelor utilizate. Mai ales al doilea proverb, care se referă, 
de regulă, cu sens pozitiv, la relaţii de rudenie, de neam sau de 
bună solidaritate, capătă în acest context o semnificaţie cu totul 
opusă, situată la polul negativ al universului lui semnificativ, 
referindu-se la cârdăşia dintre reprezentanţii „posesorului”. 
Contextul generic referitor la relaţiile dintre stăpân şi slugă este 
implicat şi aici. 

Evocând situaţia idealizată a unui trecut istoric îndepărtat, 
acelaşi informator reflectă nostalgic: „He... he... hei... saracu 
Ştefan-Vodi. S-înz îie iel alti făini s-ar măşina...” Enunţul proverbial 
este lăsat în suspensie, presupunându-se cunoaşterea lui de către 
interlocutor, dar această suspensie imprimă contextului funcţional 
(prezentul degradat în comparaţie cu trecutul ideal) o calitate supli- 
mentară: intrarea locutorului într-o stare meditativă, visând 
reînvierea trecutului apus pentru alungarea necazurilor şi 
suferințelor din prezent. Am mai comentat acest sentiment şi sub (i). 

Semnalăm şi în cazul acestui informator, fără să mai 
comentăm, o densitate de şase proverbe şi trei zicători la patru 
pagini de text. Şi mai interesantă este, însă, în cazul lui, afinitatea 
semantică a contextelor funcţionale în acte locuţionare diferite; 
reînnoirea trecutului ar avea ca efect restaurarea dreptăţii, de a 
cărei grosolană încălcare, în prezent, locutorul se simte apăsat; 
opoziţia trecut/ prezent se corelează astfel cu opoziţia 
dreptate /nedreptate. 


xXx 


Trecând peste alte cazuri care ar mai putea fi examinate, ne 
vom opri asupra unui caz special, în care este dificil să apreciezi 
valoarea paremiologică a unor enunţuri detaşate totuşi de 
contextele integratoare. Un informator din judeţul Brăila spune o 
poveste despre un moş care îi dă fiului său trei sfaturi înainte de a 
pleca la drum, cerându-i pentru fiecare sfat câte un galben: 

- când ajunge să „conăcească”, să nu intre în cârciumă; 

- când ajunge la gârlă, să nu intre primul în apă; 

- „totdauna năcazul dă seară să-l laşi până dimineaţă”. 

Toate cele trei sfaturi, situate apoi în contexte care atestă func- 
ţionalitatea lor, odată respectate, îi prind bine tânărului drumeţ. 
Valoarea potenţială a sfaturilor, măsurată în galbeni, capătă sens 
în contextul funcţional global (întreaga povestire), confirmând, în 
contexte diferite, efectul benign determinat de respectarea lor. 

Ultimul sfat este integrat într-un context care descrie o situaţie 
confuză în relaţiile interfamiliale, situaţie în care protagonistul este 
decis să-şi ucidă soţia şi copilul. Respectând sfatul bătrânului, 
tânărul soţ şi tată amână executarea deciziei până dimineaţă, timp 

în care situaţia se clarifică. Reacţia finală a acestuia este 
semnificativă: „leram să vă tai p-amândoi şi s-a-mplinit iar vorba 
moşului că năcazul de seară să-l ţii până dimineaţă” (p. 255-256). 
Acest ultim enunţ pare să intre în contradicţie cu proverbul Mânia 
e bine să apună o dată cu soarele (G.M. 5012), consonând însă cu alt 
proverb: Mânia mate varsă (G.M. 5015); contradicţia semnalată este, 
însă, aparentă, pentru că necazul lăsat până dimineaţa dă speranţa 
eliminării lui peste noapte. 

Toate cele trei enunţuri, raportate la un dublu context, unul 
comun - sfaturile date de bătrân şi aprecierea lor în galbeni, al 
doilea particular, pentru fiecare sfat în parte (întâmplări care le 
confirmă valoarea), au caracteristici semnalate frecvent în 
încercările de definire a proverbului: enunţuri scurte, vorbe din 
bătrâni bazate pe experienţă, valoarea de adevăr empiric (valoarea 
sfaturilor este confirmată prin experimentarea unor situaţii 
particulare). 


În Texte dialectale. Muntenia (vol. I şi II): 


(a) Un informator din Rucăr-Argeş (67 de ani, 4 clase, excelent 
povestitor, stil curgător şi închegat) povesteşte o serie de 
întâmplări dramatice, dar concrete, despre confruntări ale 
ciobanilor din zonă cu un urs care făcea ravagii prin turmele lor. 
Povestirea are un caracter episodic, urmărind evenimentele în 
ordinea întâmplării lor (4 pagini de text). Foloseşte un singur 
proverb, în contextul unei întâmplări mai deosebite: gonit din alte 
părţi, ursul ajunge la o târlă unde se afla numai o bătrână. Bătrâna 
aude câinii lătrând, se duce să vadă ce se întâmplă şi, constatând 
că a venit ursul la oi, se frământă şi nu ştie ce să facă, fiind singură. 
Are, însă, un moment de inspiraţie: „...baba ce i-a vint în cap iei, 
că n-avea / cu ce să salveze / că cânili habar n-avea / “ce cânii latră 
/ ursu face ce vrea şi s-a dus baba ş-a luat o obială / un ciorap ceva 
aşa / a pus gaz pă iel / i-a pus foc şi-o azvârli — cu uobiala pă urs 
acolo la uşa... aia...” (I, p. 61). 

Contextul funcţional nemediat al proverbului (variantă la 
Câinele latră, iar lupul tace şi face; Câinii latră, ursul joacă — G.M. 2252 
şi 2261) se situează în limitele acestui episod, iar cel mediat se 
referă la întregul şir de întâmplări relatate de informator. În raport 
cu enunţul proverbial, întregul context funcţional nu este investit 

cu o semnificaţie suplimentară deosebită, implicând numai 
actualizarea unei experienţe generale a vieţii păstoreşti. În 
contextul nemediat se poate remarca însă contrastul dintre sensul 
proverbului (neputinţa câinilor) şi comportamentul bătrânei, care 
nu reprezintă numai un act de curaj, ci un mod de manifestare a 
înţelepciunii bazat pe tradiţie, procedeul folosit de ea pentru 
alungarea ursului reprezentând un mod de acţiune foarte vechi, la 
care ciobanii recurgeau în acest scop. Experienţa lor profesională îi 
învățase că ursul se teme de foc. 

Proverbul menţionat este singurul utilizat de acest informator 
în totalul de opt pagini de text înregistrate de la el, ceea ce dove- 
deşte o slabă abilitate în valorificarea limbajului proverbial. 

(b) O informatoare din Cepari-Argeş (fără şcoală, vorbăreaţă şi 
îngăduitoare), cea mai mare dintre cei doisprezece copii din 
familia ei, întrebată de un anchetator dacă a dus tot greul casei, 
răspunde: „...greu am avut / şî... mă sâmţ cu uuşor / s-a dat 
uasili iele să dau: ş-aşa / ş-aşa / nu să vaită / că acu nu mai scârțâie 
căruța dacă... ie unsă mai dân timp ia nu mai scârţâie / ia merge lin 
aşa / tot aşa şi uasâle mele-o făcut / dacă s-a-nvăţa” cu munca / 
nu să supără că le pui...” (I, p. 81). În continuare, informatoarea 
povesteşte cum a muncit pentru creştereaa fraţilor şi surorilor, 
apoi a propriilor ei copii. Predilecţia pentru limbajul paremiologic 
este marcată şi prin faptul că improvizează ea însăşi enunţuri 
după modelul acestui limbaj. Dar, şi în acest caz, proverbul nu 
este spus în formula lui clasică (Osia când se unge, carul nicicum 
scârţâie — G.M. 5293), ci este parafrazat, informatoarea recurgând la 
reluări şi completări („ia — căruţa — merge mai lin aşa”) şi mai 
strâns legat de contextul funcţional nemediat („tot aşa şi uasâle 
mele“), procedee prin care decodează fără ambiguităţi sensul 
parabolic al enunţului. 

Toate aceste procedee adaptează stilul proverbului la modul 
particular de a se exprima al vorbitoarei, deci contextul funcţional 
verbal, în totalitatea lui (nu numai prin segmentul citat), 
influenţează sensibil structura stilistică a expresiei paremiologice. 
Contextul funcţional depăşeşte însă limitele contextului verbal, 
raportându-se la întreaga experienţă de viaţă a informatoarei, care 
îşi asumă valorile unui mesaj educativ, întărit prin expresiile create 
de ea însăşi („uorinde-am pus mâna am făcut / uorunde m-am 
dus... am câştigat / vOrba ăluea am avut / n-am fost ca să fiu”). 

Conferind o valoare pozitivă unui proverb utilizat deseori cu 
sens negativ („ungerea osiei“ semnificând mituirea), vorbitoarea 
îi lărgeşte considerabil câmpul semnificativ, implicând învățături 
precum: „Cine munceşte din greu se obişnuieşte cu munca şi mun- 
ceşte mai uşor”; „Cine munceşte cu stăruinţă reuşeşte în viaţă, se 
realizează” şi constată în final că „am avut, n-am fost să fiu” (deci 
„nu am ţinut umbră degeaba pământului”). Raportate la un 
context cultural şi mai larg, aceste semnificaţii intră în opoziţie cu 
proverbele despre omul fără noroc (comentate anterior). Această 
experienţă o trăise informatoarea însăşi, cu toţi ai ei, după război, 
când, întorşi din refugiu, au găsit casa distrusă: „Zâceai că-i hudiţă 
/ şi... ne-am strâns acolo / am mânca’ tuoz / vorba sorghiţi — 
buoabe / ...ce-a putut...” Dar aceasta a fost o întâmplare din 
copilărie (informatoarea avea atunci 10 ani), care nu infirmă deci 
semnificaţiile textului examinat. 

(c) O informatoare din Ceauşeşti-Argeş (69 de ani, fără şcoală, 
fostă moaşă în sat, bună povestitoare) dă informaţii despre un 
tânăr căsătorit care îi aducea socrului pachete de ţigări, împotriva 
voinţei soacrei şi a fiicei ei, care nu-l lăsau să fumeze că se 
îmbolnăveşte. Replica ginerelui: „...lasă-l / nu ie cophil mic // nu 
mai înveţi tu calul bătrân în buiestru d-aiş nainte / aşa-mi spunea 
(relatează informatoarea) / „lasă-l să fumeze...” (I, p. 176). 

Avem un nou model de adaptare a structurii proverbului la 
stilul contextului funcţional; prin modificarea topicii şi integrarea 
unui agent concret („nu mai înveţi tu”, faţă de expresia 
impersonală Calul bătrân nu se mai învață în buiestru), proverbul 
este asimilat discursului ca un segment obişnuit, identificarea 
statutului paremiologic făcându-se numai pe baza elementului 
parabolic pe care îl introduce. 

(d) Lin informator din Băneşti-Prahova, după ce vorbeşte despre 
cum se pun prunii, cum se culeg roadele lor şi ce se face cu ele, 
accentuând asupra acţiunilor care cer muncă mai grea, mai 
meticuloasă şi care consumă mai mult timp, încheie cu facerea 
ţuicii ca act final: „...la cazan ear altă muncă / că... fără muncă nu 
se poate nij mânca / nij bea // spălăm cazanul respectiv...” 
(urmează detalii — II, p. 175). Contextul imediat se pare că îşi 
solicită proverbul, munca la cazan fiind cea mai grea dintre toate 
cele implicate în cultura prunului, iar ţuica pare a fi produsul cel 

mai important al acestei culturi. Informatorul nu scoate în 
evidenţă această semnificaţie („şi beam dân ia!... // bine, nu prea 
muld / beam numai... atâta cât trebuea”), dar tradiţional, spre 
deosebire de prunele opărite sau afumate (a căror preparare este 
de asemenea relatată cu detalii tehnice), ţuica era implicată în toate 
marile ceremonialuri populare, ţinută la mare cinste, iar de 
Crăciun se număra printre darurile simbolice oferite de gospodar 
colindătorilor, alături de darul de pâine, carne şi bani. Expresia 
subliniată, a cărei „izolare” de context este marcată şi prin 
schimbarea intonaţiei (conform indicaţiei culegătorului), îşi 
extinde evident acţiunea de semnificare (subliniere) şi asupra 
secvenţelor anterioare, referitoare la sădirea şi îngrijirea prunilor, 
culegerea fructelor etc., în care informatorul nu foloseşte cuvântul 
muncă, nu se referă direct la greutăţile ei — etichete care le sunt 
aplicate, însă, retrospectiv prin cugetarea din secvenţa finală. 
Întregul text modelează, într-un limbaj strict cotidian (la „gradul 
zero”) o „poveste a ţuicii”, aşa cum poezia Pluguşorului 
modelează, în alt stil, o „poveste a pâinii”. Cugetarea 
generalizatoare a vorbitorului nu pare a fi un proverb într-o 
formulă „consacrată”, precum Cine nu munceşte nu mănâncă, Omul 
care nu munceşte în lipsă trăieşte etc., îmbrăcând şi ea stilul 
„cotidian” nu numai sub dominaţia contextului funcţional, ci şi 
datorită modului obişnuit al informatorului de a se exprima. În 
peste şapte pagini de text, în acelaşi stil, el nu mai foloseşte nici o 
altă expresie de rezonanţă paremiologică, deşi ar fi avut la 
îndemână unele formule foarte apropiate de context (de exemplu: 
Prunele necoapte nu se mănâncă — P.Gh., p. 246), iar cea consemnată 
este mai mult o aluzie paremiologică decât o paremie în sine. 

Acest procedeu de parafrazare aluzivă a modelelor consacrate, 
sub presiunea contextului funcţional şi a stilului individual al 
vorbitorului, ne întâmpină de altfel frecvent în textele dialectale (îl 
recunoaştem şi în unele dintre cazurile analizate anterior) şi pare a 
fi curent în limbajul conversaţional. 

(e) După ce povesteşte despre patru hoţi care au omorât în 
bătaie o femeie ca să le spună unde ţine banii ascunşi, un informator 
din Tolea-Prahova se referă la soarta unuia dintre ei: „Iel ce-a păți 
când a murit? A căzu calu pă iel / c-a foz beat / şi l-a uomorâ calu 
/ pă livezi acolo / când venea iel acasă / d-alea i s-a-ntâmpla şi lui 

/ cum e faptă / şi plată // dă...” UL, p. 188-189; prin semnul //, 
culegătorul consemnează schimbarea intonaţiei). Parafrazând, 
vorbitorul pare să „bâlbâie” proverbul (După faptă, şi răsplată), 
inversându-i termenii sau reducându-le dimensiunea semantică 
(plată = răsplată). Dar acest stil „bâlbâit” e caracteristic întregii lui 
relatări. 

(£) Un informator din Obileşti-Vrancea (65 de ani, 5 clase, 
excelent povestitor, cu o inventivitate verbală excepţională şi cu un 
marcat simţ al umorului; densitate de 4 proverbe şi 3 zicători la 10 
pagini de text) se plânge de comportamentul soţiei lui, pe care o 
cam alintase, şi nu era decis ce să facă pentru a o readuce pe 
brazdă: „...ia cam alintatî / di fapt... o alintasem / sita nouă... în 
cui să țini deodatî / aşa-i? // aşa // măi cum să fac io / s-o desalint? 
/ nu găsiam nodu / să-i dau vo două pălmi...” (II, p. 477). Enunţul 
proverbial reproduce aproape nealterat modelul (Sita nouă în cui se 
tine), dar punctele de suspensie semnalează o ezitare, vorbitorul se 
simte parcă jenat de faptul că a greşit răsfăţându-şi nevasta (a 
„tinut-o în cui”), sensul „serios” al proverbului alunecă spre auto- 
ironie; pentru a ieşi din starea de „jenă”, vorbitorul „păţit” îşi caută 
o justificare apelând la confirmarea interlocutorului prin 
dialogarea monologului: „aşa-i? // aşa” — răspunde tot el. 
Remarcăm, în această conexiune context-proverb, o veritabilă 
măiestrie, abuz de subtilitate, un adevărat joc „de-a cuvintele”, 
atribute care confirmă caracterizarea cu care cercetătorul însoţeşte 
textele culese de la acest subiect. 

(g) Un informator din Odăile-Buzău (35 de ani, 4 clase) s-a 
însurat cam târzior, la 25 de ani, ştiind că, dacă depăşeşte această 
vârstă, însurătoarea devine grea: „...la noi cică dacă trece de 
dooşcinj de ani / şi fata de doozeci / sunt nişte babe la noi aici-şa 
/ şi i-o zâcătoare / cică „flăcău trece din dooşcinj di ani / ...îl însoară 
babele“ / şî fata de... douăzeci / to' la fel // dacă trece di treizeci / 
cică-l însoară dracu’ (!) / aşa ie zicătoarea la noi / futu-i mama 
mă-si” (IL, p. 602-603). Proverbul, el însuşi mai amplu şi mai compus 
față de modelele obişnuite, este întretăiat şi intercalat în context. 
Vorbitorul este conştient că foloseşte un proverb („la noi cică...”, „i-o 
zicătoare”) şi aderă la adevărul lui, hotărându-se categoric să se 
însoare. Formula care încheie segmentul citat, care este contextul 
imediat al proverbului, stă sub semnul ambiguităţii: este adresată 


176 


babelor care „sunt ...la noi aici-şa”? Sau este o auto-ironie? La 
acelaşi informator, tendinţa de parafrazare şi conexare nemijlocită 
a termenilor proverbului cu corelativii imediaţi ai contextului 
situează enunţul paremiologic la graniţa dintre proverb şi 
zicătoare: „io... lucrân” la meseria care am avut-o / mă duceam / 
mă ţineam şi de agricultură / că... ce ziceam? / zic «să prind şi pă 
una şi pă alta / să țin doi pepini într-o mână»” (II, p. 600). 
Ambiguitatea, care semnalează de fapt o stare de incertitudine, 
este marcată şi aici prin „ziceam (zic) să” = certă îndoială, dar şi 
printr-o păţanie firească pentru omul fără experienţă: în timpul 
culesului, agricultorul „improvizat” este supus la o încercare: să 
mâne un car cu boi, dar pe drum „o vinit o maşâni” şi „i-am 
răsturna” cu căruți cu tot”; de atunci, „...nu m-a mai puz niş tata- 
socru al meu / nici cumnatu-mio (care fuseseră cu el în căruţă) / 
să-i mai mâi boii sau ceva / că ştiea că eo îi dau de... / şanţ”. 

Prin relatarea acestor întâmplări, proverbul este reconstituit în 
context, în sensul că Să fii doi pepeni într-o mână nu se poate, iar 
ambiguitatea este înlăturată. 

(h) O informatoare din Vadu-Soreşti — Buzău povesteşte cum i-a 
fugit fata de acasă, de teamă să nu fie măritată împotriva dorinţei 
ei: „...s-a dus noo ani” (deci convenţional foarte departe), în timp 
ce maică-sa făcea pâine şi taică-su şedea la poartă; femeia se ceartă 
zdravăn cu bărbatul dar, până la urmă, se resemnează amândoi şi 
o lasă să se mărite în voia ei: „...putea să mă bată / du-te io pân la 
mama / du-te-ncolo / asta-i / poa să te fărâme uomu / copchilu! 
/ s-a dus s-a dus / ce să mai... mai întorci mortu de la gruapt? Nu-l 
mai întorci / lasă-l sî să duci / asta-i //” (II, p. 603). Conexat la 
context, modelul expresiv (Mortul de la groapă nu se mai întoarce) 
este transformat, prin parafrazare, în dialog, continuând schimbul 
de replici pe care povestitoarea îl avusese cu bărbatul ei; dialogul 
este, însă, monologat, ca şi în structura modificată a proverbului, 
prin alternarea stilului indirect cu cel indirect liber. Proverbul 
determină evident adoptarea deciziei („lasă-l sî să ducă”), întărită 
prin categoricul „asta-i” (cu schimbare de intonaţie). Autoritatea 
lui (având şi funcţie de consolare) este potenţată prin conservarea 
referentului în contextul imediat următor: nu „las-o” (pe fată), ci 
„lasă-l” (pe mort) să se ducă; este, de fapt, o sintagmă ambiguă, 
care, tocmai datorită parafrazării, aparţine în egală măsură 
enunţului proverbial şi discursului-context. 

În Antologie de proză populară epică (vol. I-II): 


(a) Ovidiu Bârlea a identificat în propria sa antologie numai 
2 proverbe (la 1.364 de pagini de text), fiindcă a recunoscut calita- 
tea de proverb numai pentru expresiile „consacrate” în formă fixă, 
pe care noi le-am considerat ca reprezentând „modele exemplare”. 
Trecând peste această restricţie, am identificat, în antologia 
menţionată, 17 proverbe, la care se adaugă 28 de zicători şi 20 de 
formule cu statut paremiologic incert, la un număr de 15 
povestitori (din totalul de 53 înregistraţi). Cele două proverbe 
recunoscute de Bârlea sunt cumulate într-un basm foarte lung, 
compozit şi impregnat cu elemente de limbaj contemporaneizat: 
„Nu ştiu care fecior dă-mpărat, ori din România, ori din Rusia, ori 
din America...” încalcă interdicţia de a intra într-o încăpere anume 
în absenţa împăratului şi găseşte acolo, ascunsă într-o ladă plină 
cu „registrilii ţării”, fotografia unei fete fabulos de frumoasă, pe 
care o consideră ursita lui. Dar misterioasa fată e greu accesibilă. 
După mai multe aventuri, eroul ajunge la împărăţia dracilor, în 
număr de 11, pe care-i învinge pe rând şi le-o cere pe „Mangalina- 
mpărăteasa florilor”, a cărei împărăție se afla lângă cea a dracilor 
(şi care este de fapt sora dracilor): „— P-asta să mi-o daţi, că dacă 
nu-mi das p-asta, unde vă stă picerili vă stă capetili! Şi-a-nceput 
atunci dracu ăl mai mic şi i-a pus în vedere: — Stai, frate Ionică, că 
nu ie cu lopata, şi ie cu judecata! Cu-ncetu, cu-ncetu să face şi oțătu, şi-ai 
să devii s-ajungi acolo!” (II, p. 204). 

Deşi împărăţia fetei este tocmai „pă toarta cerului”, accesul nu 
pare atât de dificil precum pretinde dracul cel mic: „noi te punem 
într-o macara, într-o cutiuţă, te mânăm cu macaraoa-acolo, suz la 
ea”. Apoi, treaba se face în stil „zis şi făcut”. Proverbele subliniate 
au un efect contextual limitat şi destul de slab; ele substituie, de 
fapt, probele simbolice pe care eroul plecat în căutarea soţiei le 
trece cu mari dificultăţi. 

La începutul aceluiaşi basm, întâlnim, însă, o expresie de 
rezonanţă paremiologică incertă: împărăteasa rămâne însărcinată 
şi „...a trecut termenu: o lună, iacă doo, iacă s-a făcut un an. —- Măi, 
dar iapă dă ie iapă şi la un an to’ naşte, dar aminteri femeia că ţâne 
noo luni!?” (II, p. 186). 

Nu numai comparația cu efect parabolic, ci şi structura 
sintactică a frazei subliniate ne apropie de proverb. Dar, şi în acest 

caz, efectul funcţional este limitat şi slab; comparaţia folosită de 
împăratul nerăbdător înlocuieşte o convenţie epică tradiţională: 
copilul plânge în pântecele mamei şi refuză să se nască înainte de 
a i se făgădui împlinirea unei dorinţe. Pentru contextul „basm”, 
această convenţie epică este mai „expresivă” decât proverbul 
improvizat de povestitor. Acest context „funcţional” este superior 
formulei cu intenţie paremiologică, iar plânsul prenatal reprezintă 
un „lexem” cultural de largă răspândire (aparţine contextului 
„idiomatic” al basmului), organizat, de regulă, într-o structură 
relativ stabilă, care, în conexiune cu repertoriul de convenţii ale 
textului de basm în întregul lui, are o rezonanţă mai puternică. 
Substituirea lui prin „proverb” are un efect de actualizare; contrar 
modului normal de funcţionare (sensul generalizator), aici 
proverbul reprezintă el însuşi „experienţa practică” la care este 
raportat sistemul general de semnificaţii al basmului. 

(b) Într-un basm pe care Ovidiu Bârlea îl clasează în categoria 
fantasticului, dar care se situează la graniţa dintre fantastic şi 
nuvelistic, un om sărac, slugă la boier, salvează de la moarte cinci 
animale pe care stăpânul intenţiona să le taie şi fuge cu ele în lume. 
Ajunge la curtea unui împărat şi cere să fie supus unor probe grele 
(„cele mai grele lucruri care sunt în lumi”). După isprăvile 
fantastice săvârşite (de cele cinci animale), împăratul îi propune 
eroului să se însoare cu fata lui: „Dă, înălţati-împărate! Fata 
dumnitali îi fată di-mpărat. leu îs om di sărac. Nu să lozZeşti petic di 
sac. leu aş gândi aşe: cî să-m dai coroana mii să stăpânesc ieu ţara, 
şi jeu să-m ieu pi cini-oi vra ieu” (I, p. 205). „Aplicarea” acestui 
proverb la contextul narativ reprezintă în mai mare măsură „un 
act de creaţie” 30 şi de înţelepciune decât în cazul examinat mai 
sus. În colecţia Hinţescu, sub forma Cum e sacul, şi peticul, el se 
învecinează, din întâmplare (ordinea alfabetică), cu genericul 
(convenţional) Cum e sluga, şi stăpânul. Acesta delimitează o 
categorie posibilă de contexte funcţionale (relaţia slugă-stăpân). 
Contextul generic al analogiei sac/ petic este, însă, mult mai larg, 
fiindcă, în aceeaşi ordine convenţională, dar întâmplător potrivită 
ca univers semantic, sunt consemnate şi proverbele: Cum e sfântul, 
şi tămâia; Cum e tingirea, şi capacul; Cum e turcul, şi pistolul; Cum e 
tara, şi obiceiul (Hinţescu, 1985, p. 68). 

La Anton Pann, îl regăsim într-un capitol care îl raportează la 
o altă categorie de contexte funcţionale posibile: „Despre dragoste 
iarăşi“, într-o succesiune şi mai semnificativă, sub influenţa căreia 
structura lui sintactică se modifică: 


„Dumnezeu nu sparge două case 
Că 

Îşi nemereşte sacul petecul 
Şi 

Vine rânced lângă muced. 
Şi 

Îşi găseşte tingirea capacul. 
Cine-i vede zice: 

— Şi ea, şi el, amândoi, 
Vai de ei! Două nevoi. 

Şi 

Trăiesc împreună 

Ca pâinea a bună. 

Toţi zic că: 

Două muieri într-un loc 
Nu trăiesc, se cert de foc. 
Dar e vorbă: 

Până nu ne potrivim, 
Amândoi nu ne-ncuscrim. 
Căci 

Prostul cu prost când trăieşte, 
Lesne se îngăduieşte”.51 


Dacă subsumăm toate aceste proverbe (inclusiv cele din 
colecţia Hinţescu) unui context generic unic, acesta ar putea fi 
definit prin afirmarea „potrivirii” în diferite tipuri de relaţii (de 
convieţuire, de caracter, de întovărăşire, sociale, între om şi 
obiectele care îi aparţin), cu sens mai mult negativ (rău cu rău; 
două nevoi, două muieri; rânced lângă muced; prost cu prost), mai 
rar pozitiv (bine cu bine; „trăiesc împreună / ca pâinea a bună”), 
dar de cele mai multe ori posibil bine / posibil rău (sfântul şi 
tămâia, turcul şi pistolul, ţara şi obiceiul), potrivire prin influenţă, 
determinată de caracterul unuia dintre cei doi termeni sau 
parteneri, sau negarea „potrivirii” („nepotrivirea”), fie direct 

(ca în cazul supus analizei), fie prin refuzul relaţiei („până nu ne 
potrivim, / ...nu ne-ncuscrim”). 

Nu putem estima global ce şi cât din acest „univers semantic” 
trăia în memoria povestitorului şi funcţiona în conştiinţa lui, dar 
contextul funcţional (întregul basm povestit) conturează un câmp 
semnificativ destul de larg în interiorul acestui univers. Eroul 
povestirii, om sărac, are experienţa amară a vieţii de slugă; când 
ajunge la curtea împăratului şi este primit „să servească la grajd”, 
el meditează cu amărăciune: „Stau şi mă gând'esc că iară-am 
untrat m'ereu la munci mai d'ipart'i”. Sentimentul condiţiei de 
slugă este corelat cu şi amplificat de aversiunea faţă de stăpân 
(boier, apoi împărat). De aceea, proverbul apare, în replica dată 
împăratului, ca negare a potrivirii: el refuză căsătoria propusă, 
pentru că om sărac (peticul) şi fată de împărat (sacul) „nu să 
loZeşti” (loveşte = potriveşte) pentru convieţuire, dar cere coroana 
împărătească pentru a stăpâni ţara, ca drept câştigat prin probele 
extraordinare pe care le trecuse. Ca împărat, el continuă să se 
comporte dominat de respectul pentru condiţia „omului sărac”: 
caută „prin comună, în ţara aceea la-mpăratu, o fată cari-o fost cei 
mai nacajâtă” şi se căsătoreşte cu ea, îi ajută „pi tăţ oaminiii 
năcăjâţ” şi până la urmă pune „la guvern miniştri, şi ci-o trăbuit 
igzact ca cum o fost şi iel, d'im pătura lui”. 

Acest context semnificativ ar putea fi explicat mai în detaliu 
dacă am supune analizei toate textele culese de la acelaşi 
povestitor: Zoltan Gheorghe, 46 de ani. Unele indicii relevante 
reies, însă, din caracterizarea pe care i-o schiţează culegătorul: 
foarte talentat povestitor, dramatizează situaţiile, ştie să acomodeze 
detaliile realiste la locul potrivit, frecvente expresii închegate în formule 
[5.n.]. Acestea din urmă aparţin stilului formular tradiţional, prin 
care am explicat de ce basmul, în povestire autentic folclorică, nu 
apelează de regulă la alte categorii de „izolări”. Povestitorul 
apropie, însă, una dintre aceste formule de structura specifică 
limbajului paremiologic („s-a făcut muntili şăs”). 

În basmele înregistrate de la el, am mai identificat un proverb, 
utilizat în două contexte diferite: 

— în Cu busuioc Verde, eroul, plecat în căutarea celor trei surori 
furate de zmeu, ajunge la prima dintre ele; sora se teme că va fi 
ucis de zmeu, cum s-a întâmplat cu cei doi fraţi mai mari: „Nu-i 

nimică — zâce — la-să mor! C-o moarti sun dator la Dumnezău sfântu! 
Pentru voi şi pentru fraţii mei, la-să mor şi ieu” (I, p. 300); 

— în Viteazu de apă, voinicul vrea să rupă o pană din pădurea 
de aramă, ca să arate acasă pe unde a umblat. Calul îl avertizează 
că, dacă rupe o pană, din el (din voinic) va ieşi fum, iar din cal — 
foc. Voinicul răspunde: „Ce-a da Dumnedzău! C-o moarte sun dator la 
Dumnedzău! (|, p. 386). 

Povestitorul are, deci, sentimentul destinului, dar interpre- 
tează (actualizează) în coordonatele acestui context generic actele 
de curaj ale eroilor săi, în împrejurări concrete care delimitează 
contexte funcţionale diferite, reprezentând convenţii epice de 
mare frecvenţă în basmul fantastic: recuperarea valorilor furate, 
obţinerea unei probe pentru recunoaşterea faptelor săvârşite. În 
aceste condiţii, modelul „exemplar” (Fiecare-i dator c-o moarte — 
P.Gh., p. 21) este acomodat la contextul funcţional nu numai prin 
adaptarea structurii morfo-sintactice, ci şi prin substituirea 
semnificantului generic (fiecare, în alte variante tot omul...) cu 
semnificantul individual (persoana I singular a verbului în 
structura dialogată: replica eroului). Prin adaptare morfologică la 
context, sentinţa este personalizată şi riguros individualizată, 
pierzându-şi practic funcţia de metaforă generică şi, deci, valoarea 
de expresie paremiologică, prin totală dizolvare în context. 
Ponderea acestui „sentiment” al destinului în gândirea 
povestitorului este marcată şi prin apariţia repetată a unor expresii 
de tipul „...că-i aşe cum o dat Dumnezeu sfântu” sau „cum le-o 
lăsat Dumnezău sfântu“ (ambele în Drăgan Cenuşă, I, p. 209-210, 
222), sau „cum a da Dumnezeu” (în Cu Busuioc Verde, I, p. 301), 
care stau şi ele sub genericul Ce fi-e scris / în frunte ţi-e pus (G.M., 
1865). 

(c) Un copil alungat din casă de mama vitregă, împreună cu sora 
lui, devine voinic-vânător. După ce îşi părăseşte sora, care 
încercase să-l omoare la îndemnul iubitului (dracul mascat în 
flăcău frumos), ajunge în satul (împărăţia) în care şarpele cu nouă 
capete păzea fântâna, unica sursă de apă, cerându-şi, periodic, 
jertfa de fată. Venise rândul fetei împăratului. Voinicul ucide 
şarpele şi îi taie vârfurile limbilor, ca probă de recunoaştere. Îi cere 
fetei să se întoarcă acasă şi să-l aştepte trei ani (durata drumului 
dus-întors până la locul unde îşi părăsise sora, de care i se făcuse 

dor, echivalentă cu durata cătăniei în tinereţea povestitorului). 
Împăratul n-o crede pe fată când îi spune că un voinic a ucis 
balaurul. Îşi trimite armata în recunoaştere; constatând adevărul, 
oştenii se tem că împăratul le va tăia capetele pentru că ei nu 
fuseseră în stare să ucidă şarpele. Hotărăsc să-i spună că ei au 
săvârşit această faptă eroică şi iau drept dovadă cele nouă capete 
ale monstrului. Împăratul îi crede şi, drept pedeapsă, hotărăşte 
s-o mărite pe fata cea „mincinoasă” cu cel mai prăpădit ţigan din 
împărăție. Când se împlineşte sorocul (fata recursese la subterfugii 
pentru a amâna nunta), voinicul se întoarce şi cere să fie repus în 
drepturi. La pretenţia oştenilor că ei au ucis şarpele, el îl întreabă 
pe împărat dacă cele şapte capete „au ceva în gură”. „Atunci un 
împărat bătrân: — Nici-o pasăre fără limbă nu poa' să trăiască! la să 
cătăm noi, are limbili în gură?“ (I, p. 194). 

Nu am identificat propoziţia subliniată ca proverb în colecţiile 
consultate, dar aluzia la Toată pasărea pe limba ei piere (Hinţescu, 
2740) este evidentă. În caracterizarea povestitorului (Iancu Duroi, 64 
de ani), culegătorul notează: „...mare putere de interiorizare, se 
cufundă în lumea basmului şi trăieşte soarta personajelor, ritm larg 
în povestire, cu pauze în debitare, pare că s-ar gândi la alegerea 
cuvintelor, dar în realitate trăieşte cu putere emoţiile sugerate de 
faptele povestite; dese aluzii la contemporaneitate, mai ales la experiența 
lui grea” (din război şi din lagărul de prizonieri). Într-un alt basm, în 
contextul aceleiaşi convenţii epice, care presupune subtextual o 
anumită tensiune dramatică, această „trăire” îl face pe povestitor să 
mediteze, transferând în frământările „textualizate” ale eroului 
elemente din propria sa experienţă: „Ăiil... = s-0 pus pe gânduri 
(după ce ucisese zmeoaica) — Ce-am făcu, n-am făcu bine. N-am 
cerut un zapis în scris, nu nimic, iacă că i-am omorât! Cu ce dovadă 
o să mă dovedesc ieu, către frati-meu Haita-dân-Câmp, pă cum am 
răuşi şi-am omorât-o? Că ieu n-am în scris nimic! Nu mă crede. la să 
caut ieu colţu-ăla de piuă (vehicolul miraculos al zmeoaicei), ala ie 
bun, cunoscător, atâtea războaie câte-a trântit el cu ia, îl cunoaşte, 
atuncea m-a crede c-am ajuns la împărăţia iei, şi-am omorât-o, şi-i 
duc colţu ca izbândă, pă cum am omorât-o!” (II, p. 195, Cu 
Cazarkina). 

În basmul supus analizei, aluzia la „experienţa concretă” a 
povestitorului este substituită cu aluzia la „experienţa 

proverbului”, care implică şi un context idiomatic semnificativ: în 
limbajul arhaic, inclusiv cărturăresc, limba = (şi) semn de 
recunoaştere a unui grup etnic, apoi limba = popor (precum în 
Eminescu: „Un sultan dintre aceia ce domneasc peste vreo 
limbă”). Este ceea ce am putea numi o parafrază proverbială, 
utilizată pentru a scoate la „structura de suprafaţă” tensiunea 
dramatică pe care convenţia epică (aici, context funcţional) o ţine 
sub tăcere. Parafraza nu este folosită spontan; ea devine pentru 
stilul povestitorului un „elaborat”, pentru că o regăsim şi într-o 
altă variantă a aceluiaşi basm, înregistrată de la acelaşi povestitor, 
în acelaşi moment critic („Orice pasăre trebuie să aibă limba-n 
gură” — I, p. 194-195). Şi nu întâmplător aceluiaşi povestitor îi 
aparţin două dintre cazurile comentate pentru a proba 
„capacitatea de a construi enunţuri, în contexte genetice date”, 
după modele pe care limbajul paremiologic le oferă: Bogatu 
întotdea-una-i mai dăştept ca ăl sărac; Şi când moare omu, înghite un 
pahar cu vin. 

Ca şi în cazul povestitorului Gheorghe Zoltan, Iancu Duroi are 
o anume predispoziţie pentru formula paremiologică şi 
capacitatea de a o utiliza în mod creator. În basmul supus analizei, 
mai identificăm un proverb cu trei ocurenţe (la care se adaugă trei 
zicători). Înainte de a se prezenta la curtea împăratului, eroul trage 
incognito la o „mătuşă”, pe care o roagă să meargă la fata 
împăratului să-i dea cerceii şi inelul luate de la ea după uciderea 
balaurului. Bătrâna acceptă, spunându-i că tot trebuie să meargă 
să-i dea darul de nuntă: „...să-i duc şi ieu ce am şi ieu acasă, dă la 
mine puţin, dă la Dumnezeu mai mult, îi duc şi ieu” (I, p. 188-189). 
Această expresie (atestată ca proverb în G.M., 3083) este repetată 
în momentul înmânării darului, ca formulă protocolară (I, p. 193); 
în acelaşi episod apare şi într-o a doua variantă a aceluiaşi basm, 
înregistrată de la acelaşi povestitor (I, p. 192), deci utilizarea ei nu 
mai rămâne un act spontan. 

(d) Tehnica parafrazei proverbiale o regăsim la povestitorul 
Vasile Şora (56 de ani, cel mai bun povestitor din sat, povesteşte cu 
dinamism, foarte dramatic), combinată cu o altă tehnică prin care 
proverbul este situat la graniţa cu ghicitoarea. Un împărat, 
plimbându-se cu sfetnicii („ştabii”) săi prin împărăție, întâlneşte 
un moş căruia îi pune trei întrebări-şaradă şi primeşte la ele 
răspunsuri „cifrate”, de asemenea în stil şaradă: 

„Zâce: 

- Departe-i departele? 

- Hoo, domnu meu - zâce - până-ntră coarnele boiloru! — spune 
bătrânu. 

Zâce cătră iel: 

— Târziu te-ai sculat. 

- Hoo — zâce - i-a şaptea oară! /.../ de cân m-am sculat şi m-am 
culcat şi m-am sculat, iară m-am culcat şi m-am sculat. ŞI i-a şaptea 
oară — zâce cătă iel bătrânu. 

Zâce: 

— Am tri berbeci, moşule: pute-i-ei mulge? 

Zâce: 

— Ascultă, domnule! — zâce. — Dacă-i strungaşu bun, cine să deie-n 
strungă?” (II, p. 554-555). 


Sfetnicii, sub ameninţarea că li se vor tăia capetele dacă nu 
dezleagă întrebările şi răspunsurile, cumpără secretul de la moş, 
dându-i fiecare câte o pungă cu galbeni: 

(1) până unde vezi? — până în coarnele boilor (răspunsul este 
aparent denotativ, dar semnificaţia lui e mai subtilă; sunt bătrân, 
nu mai văd bine, „departe”); 

(2) a avut copil numai cu a şaptea muiere (întrebarea şi 
răspunsul conotate în acelaşi context idiomatic: Cine se scoală de 
dimineaţă, departe ajunge; moşul s-a „sculat” (s-a căsătorit) 
devreme, dar s-a căsătorit de şapte ori şi numai a şaptea oară 
(târziu) a avut copil; 

(3) berbecii de muls sunt sfetnicii, de la care moşul a luat 
pungile cu bani, deci „a muls berbecii” (răspunsul şi întrebarea, 
conotate în acelaşi context, dar, de data aceasta, un context 
funcţional concret). 

În triada întrebare-răspuns-decodare, răspunsurile încifrate 
au principalele caracteristici ale proverbelor parabolice (mai vag în 
cazul primului răspuns), contextele funcţionale neverbalizate 
vizând situaţii existenţiale ale interlocutorului: bătrân cu vederea 
slabă, un singur copil făcut la bătrâneţe, încă prea mic pentru a ieşi 
la arat, relaţia anecdotică cu sfetnicii împăratului. Această 
„tehnică” conversaţională se pare că a cunoscut o circulaţie destul 
de largă în spaţiul cultural românesc; o regăsim în poemul lui G. 
Coşbuc Filozofii şi plugarul. O vom reîntâlni şi în alt basm din 
antologia lui Ovidiu Bârlea (vezi mai jos). 

În povestea lui Vasile Şora, lucrurile nu se opresc, însă, aici. Ca 
să se răzbune pe împărat, sfetnicii îi fură inelul. Un ţigan se oferă 
să-i ghicească în 40 de zile cine a furat inelul, cerând pe zi o gâscă 
grasă, o pită şi o halbă de vin. La ocările îngrijorate ale nevestei, 
tiganul răspunde: „Fii tu proastă! Că dăcâ' patruzăj de ai flămânz şi 
vai de zilele noastre, mai bine patruzăj de zile sătulu, ş-apă omoară-ne 
apoi” (IL, p. 558). 

De data aceasta nu mai este parafrazat aspectul parabolic, ci 
modelul semantic şi sintactic al unor proverbe de tipul: Decât o 
săptămână vrabie, / Mai bine o zi şoim (Hinţescu, 894) sau Decât toată 
vara cioară, / Mai bine-o zi şoim în vară (Hinţescu, 905) şi altele de 
acest fel, toate sub genericul Decât o mie de ani răi, mai bine unul bun 
(G.M., 3001). Termenii parabolici ai proverbului sunt substituiţi, în 
parafrază, cu termenii proprii ai contextului funcţional. Este şi 
acesta un caz de infuzie totală a expresiei paremiologice în context. 
Sfetnicii (de data aceasta, patruzeci) se duc pe rând la ţigan cu cele 
cerute. La fiecare vizită, ţiganul le adresează cuvinte pe care ei, 
deja păţiţi, le interpretează ca aluzii. Temându-se să nu fie 
dezvăluiţi, aceştia îi cer ţiganului să-i salveze (sunt „mulşi” din 
nou) şi sunt sfătuiţi să bage inelul pe gâtul căţelului împăratului. 

Mai departe, vrând să se convingă dacă ţiganul este într- 
adevăr ghicitor, sfetnicii ascund o vulpe în sac şi îl întreabă ce-i. 
Crezând că i s-a înfundat şi referindu-se la păcălelile de până 
atunci (gâştele şi rațele mâncate), ţiganul spune: „Bată-te, bată 
norocu /.../ cât umblaş, cât nu umblaş, pân coteţă şi p-âne fusăşi, 
pân streşinile oameniloru, multe găini şi rațe mâncaş, da ca acuma 
în sac nu umblaş” (II, p. 560-561). 

Parafraza proverbială, după modele de genul: Vulpea, cât e de 
vicleană, şi de multe ori cade în cursă cu toate picioarele ei (Hinţescu, 
3035), este ţesută în context prin semnificaţii şi aluzii multiple: 
locutorul gândeşte propria lui situaţie ca o încurcătură în care e pe 
cale să „i se înfunde”, mizează totuşi pe efectul aluziei şi pe 
credulitatea naivă a interlocutorilor, de aceea nu dezvăluie 
„parabola” devenită obiect (vulpea în sac), dar interlocutorii 
amplifică aluzia, transformând „încercarea” (locutorului) în 
certitudine (sunt din nou păcăliţi) şi îl eliberează pe ţigan de 
constrângeri şi temeri. În această complexă „ţesătură”, eroul 

naraţiunii parafrazează, de fapt, nu unul, ci mai multe dintre 
proverbele despre şiretenia şi tertipurile vulpii, care includ aluzii 
la umblat, cotet, găini şi rațe mâncate, cu deznodământul fatal, pe 
care uneori sau de multe ori îl evită: Vulpea bătrână nu cade în cursă 
(v. G.M., 8102-8116). Contextul funcţional (epic) este el însuşi astfel 
construit, încât să facă posibilă parafraza proverbială (vulpea 
ascunsă de sfetnici în sac). 

Într-un singur basm (71/, pagini de text), clasat de Ovidiu 
Bârlea la „nuvelistice”, povestitorul jonglează, sub presiunea 
contextelor create de el însuşi, cu parafraze proverbiale, puse 
exclusiv pe seama personajelor sale, a căror înţelepciune, respectiv 
şiretenie contrastează cu nepriceperea şi credulitatea sfetnicilor 
(celor ce dau sfaturi). Este semnificativ faptul că şi în cazul lui s-a 
atestat capacitatea de a construi enunţuri după modelele 
limbajului proverbial („Să faci o sută de buboi... să gată iei 
odată”). 

(e) Tehnica parafrazei paremiologice în triada întrebare — răspuns 
- dezlegare o mai întâlnim într-un basm nuvelistic despre un tânăr 
care se plânge că a făcut armata şi nu a apucat să-l vadă pe rege. 
Pleacă din sat cu scopul de a-şi îndeplini această dorinţă. Când 
ajunge la intrarea palatului, portarul (uşierul) îi cere jumătate din 
ce-i va da regele. Tânărul îi cere regelui să-i dea două palme. Îi dă 
şi el uşierului o palmă. Tras la socoteală de rege, răspunde: 
„Maiestate... Aşa sunt ăştia, linguşitorii ăştia... Că, cân m-o băgat 
înăuntru, mi-a zis să-i dau pă jumătate... pă jumătate i-am dat, că 
mi-ai dat două palme, i-am dat şi lui una... Dă l-am săturat şi pă 
iel... Ăştia dă linge blidili p-aici pă la... uşa dumitale... aşa-i 
trebue...” Regele, văzându-l isteţ, îi pune trei întrebări-şaradă, la 
care primeşte răspuns (rezumat): 


„— Mult ie dă la răsărit pân la apus? 
- Cale de o zi... dimineaţa răsare soarele şi seara apune. 


— ...d-aici până pă lumea aialaltă ie mult? 

- ...mult... cine-o plecat nu s-o mai întors îndărăt niciodată. 

- Dă la pământ pân la cer, tu ştii cât ie? 

— ...nu ie mult aşa... c-acu înnorează, ş-acu plouă. Nu-nnorează az, 
să plouă poimâini...” (II, p. 578). 

Regele îi cere să nu spună nimănui cele trei întrebări şi 
răspunsuri, dar Nicolae, eroul acestor întâmplări, le vinde 
colonelului, maiorului, căpitanului şi majurului din regimentul în 
care făcuse el armata, cerând câte cinci galbeni de la fiecare. La 
reproşul regelui, eroul răspunde tot printr-o parafrază proverbială 
de tip parabolic, în genul celei pe care am cercetat-o în exemplul 
anterior: „O vinit la mine trei gâşte. Patru le-am jumulit şi de pene, 
şi de fulji, şi le-am dat drumu...” (II, p. 580). 

„Cale de-o zi”, din primul răspuns, este o expresie frecventă în 
limbajul rural tradiţional pentru a măsura distanţa (drumul) prin 
timp, dar dimensiunile ei sunt relativizate, pentru că De la răsărit 
la asfințit de soare, se schimbă, se întoarce timpul de nu-l mai cunoşti 
(G.M., 3087). În contextul povestirii, eroul pare să facă aluzie la 
această „întoarcere a timpului”, raportând-o, însă, la evenimente 
concrete. El trăieşte câteva zile bogate în evenimente neaşteptate şi 
are prilejul să se răzbune, într-o singură zi, pe tot ce-i făcuseră 
majurul şi ceilalţi trei gradaţi în trei ani de armată. 

Sentimentul veşniciei, exprimat prin substituirea lui „mult” 
cu „niciodată” în al doilea răspuns, domină proverbele despre 
viaţă şi moarte (v. Gh.P., p. 17-22), culminând cu Mortul de la 
groapă nu se mai întoarce, fiind contextualizat generic şi în 
interpretarea mitică a morţii ca „mare călătorie”. 

În schimb, relaţia cauzală nor/ploaie, generalizată în al treilea 
răspuns, nu este în acord cu multitudinea credințelor despre starea 
vremii, multe dintre ele devenite sau consemnate în colecţii ca 
proverbe, pentru că, deşi cântatul de seară al cocoşilor prevesteşte 
ploaie şi nor (Zanne, 1681), un alt proverb spune că Vântul adună 
norii şi tot vântul îi risipeşte (G.M., 7982), deci nu orice nor aduce 
ploaie. Înţelepciunea interlocutorului este în acest context trădată. 

(£) Un mod special de utilizare a proverbelor în context narativ îl 
reprezintă povestirile despre un personaj care cumpără trei sfaturi 
de la un bătrân şi le verifică, cu sau fără folos, în practică (caz 
semnalat şi comentat în Texte dialectale. Muntenia). Un copil orfan 
câştigă trei galbeni muncind un an la un gospodar şi pleacă „în 
lume”. Pe drum, întâlneşte un unchieş (moş), care nu-i răspunde 
la bună-ziua pentru că vorba lui e scumpă: „lo dacă spui o vorbă 
la cineva, trebe să-m dea un galben”. Copilul dă cei trei galbeni 
câştigaţi pe trei vorbe: 

„Câte zile-i avea tu, 

vita ta pă mâna altuia să n-o dai, 
nevasta pă credinţă să n-o iei, 
sicretu tău să nu ţi-l ştie nimenea”. 


Băiatul omoară un turc şi-i ia calul, hainele şi banii (bani mulţi). 
Se reîntoarce la stăpân şi, când îi vine vremea, se însoară, stăpânul 
fiindu-i naş. Încalcă deliberat primele două sfaturi pentru a le 
verifica, împrumutându-i naşului iapa şi trimiţându-şi nevasta 
singură la o nuntă, cu pruncul după ea. Încălcarea sfaturilor se 
dovedeşte a fi foarte păgubitoare, putând aduce nenorociri pe care 
eroul le evită, însă, urmărindu-i în ascuns pe răufăcători (naşul, 
nevasta şi soacra). Dezvăluind cu probe minciuna prin care naşul 
îşi ascunsese lăcomia, apoi necredinţa femeii, îi pedepseşte pe 
răufăcători bătându-i zdravăn şi alungându-i din casă. Pentru el, 
situaţia se redresează complet datorită respectării celui de-al 
treilea sfat (II, p. 534-553). 

Într-o variantă înregistrată de la acelaşi povestitor (Gh.M. 
Rădoiaş, excelent povestitor de snoave, mare putere de 
actualizare, raportare permanentă la întâmplările din viaţa 
obişnuită), cele trei sfaturi sunt repetate în final, pentru a li se 
confirma vechimea, înţelepciunea şi permanenta actualitate: „Şi 
de-atuncea a rămas povestea: câte zile-i avea, să nu iei... nevasta pă 
credinţă, câte zile-i avea, să nu-z dai vita pă mâna altuia, şi câte 
zile-i avea, sicretul tău să nu-l ştie nimenea” (II, p. 552-553). 

Statutul paremiologic al celor trei sfaturi (proverbe 
imperative, cu caracter normativ) nu mai trebuie testat prin 
înregistrarea lor în colecţii, pentru că este confirmat de contextul 
narativ însuşi: vorbe din bătrâni, evaluate în galbeni (vag context 
genetic), adeverite de experienţa practică. 


În Folclor din Dâmboviţa: 


(a) O fată de împărat, alungată de acasă în urma unei calomnii, 
după trei ani de supravieţuire în „Pădurea Neagră”, se sălbăticeşte. 
O găseşte feciorul unui alt împărat, plecat la vânătoare însoţit de 
cei nouă vânători ai lui. Reacţia unuia dintre vânători către 
feciorul de împărat: „la uite ce este înaintea noastră. O fată 
sălbatică! O "'mpuşcăm?“ Dar feciorul de împărat, văzând că era 

frumoasă-foc, se hotărăşte să se căsătorească cu ea. Calificativul 
„sălbatică”, atribuit fetei, este reluat imediat în comentariul 
povestitorului şi explicat: „Şi ia cum să sălbăticise dă oameni... 
şedea mai mult sfiită rău”. 

După ce naşte un copil cu totul şi cu totul de aur, plictisită de 
prea mult stat în casă, tânăra soţie îi cere soţului ei să o scoată la 
plimbare. Bărbatul însă nu are timp de plimbare şi o trimite numai 
pe ea, în tovărăşia celor nouă vânători ai lui. Aceştia, poftind la 
frumuseţea ei, o duc tot în Pădurea Neagră şi, când vor s-o ucidă, 
pentru că refuză să se culce cu ei, după ce-i uciseseră întâi copilul, 
ea se face nevăzută în spatele copilului. Un vânător reacţionează 
uimit: „Ei, n-am ştiut cu cine am intrat noi în cârd. N-a minţit cine 
a zis că cu sălbatecu din pădure niciodată să nu te pui“. 

Expresia este reluată sub formă interogativă (zicătoare) în ex- 
plicaţii pe care vânătorii le dau feciorului de împărat când acesta 
întreabă unde îi sunt soţia şi copilul: „Ei, împărate! Te pui cu omu 
sălbatec din pădure? Când a-nceput să cunoască ea locurili pă unde 
am dus-o noi în pădure, cine-a mai văzut-o?” 

Este reluată apoi şi în finalul basmului, repovestit de fată, în 
dublu context. Unul dintre vânători, după ce fata se face nevăzută, 
îi reproşează celui care avusese iniţiativa: „Bă, ai văzut /.../ ce-ai 
făcut? Te pui cu omu sălbatic? /.../. Când a ajuns înapoi la-mpărăţia 
ei, întreabă împăratu dă doamna lui şi de copil, atuncea-i povesteşte: 
«Ei, împărate, te pui cu omu sălbatic din pădure? Când am început 
s-o ducem noi şi-a cunoscut drumurile pă unde-am dus-o, ia-o 
dacă mai ai de unde! C-a pierit din faţa noastră cu totu»” (p. 36-55). 

În prima formulare, expresia subliniată este introdusă 
conştient în context ca proverb a cărui valoare de adevăr este 
reconfirmată prin experienţa concretă (păţania) a celor nouă 
vânători („n-a minţit cine a zis că...”), fiind, însă, anticipată de 
insistența cu care fetei i se atribuie calitatea de „sălbatică“. Sub 
presiunea contextului, varianta generică identificată în colecţii (Cu 
nebunul nu glumi — P.Gh., p. 398; Cu nebunul nu-ți pui nici în clin, nici 
în mânecă — Hinţescu, p. 767) se particularizează, fără să devină, 
însă, parabolică, datorită statutului ambiguu al referentului (fată 
de împărat — sălbatic din pădure). 

Corelată cu stilul formular al basmului şi cu structura 
discursului epic, proverbul, relativ improvizat prin adecvare, ar 

consona cu poveţele pe care uneori eroul le primeşte, înainte de a 
porni la drum, de a evita tovărăşia oamenilor „însemnaţi” (omul 
spân, omul roş), pentru că Omul rău, ca toți să-l vază, / Dumnezeu îl 
însemnează.32 O asemenea povaţă îi este adresată şi lui Harap-Alb 
după ce, depăşind probele la care este supus, se dovedeşte apt 
pentru îndeplinirea unei misiuni eroice: „...ţine minte sfatul ce-ţi 
dau: în călătoria ta /.../ să te fereşti de omul roş, iară mai ales de cel 
spân, cât îi puté; să n-ai de-a face cu dânşii, căci sunt foarte şugubeți” 33 

Aşa cum este formulat de bătrânul împărat, sfatul are o certă 
valoare de expresie paremiologică, uşor parafrazată şi motivată în 
microcontext („căci...”). În structura narativă a basmului, el este 
investit, însă, cu o funcţie epică, similară cu interdicțiile mai 
categorice a căror încălcare declanşează conflictul nucleic al unui 
număr mare de basme. În textul pe care îl analizăm, funcţia 
paremiologică a „poveţei” o prevalează pe cea epică: sfatul nu mai 
este formulat ca „prevenire”, de nerespectarea căreia depinde 
cursul acţiunii, ci într-un moment de surpriză, venind de undeva 
din afara textului (acel „cineva” care „bine a zis” nu este actant al 
naraţiunii). Prin subiect şi semnificaţie, expresia, utilizată în mod 
conştient ca proverb, se detaşează şi de contextul interdicţiei ca 
funcţie a basmului fantastic, dar şi de semnificaţia proverbelor 
despre „nebun”. „Omul sălbatic din pădure” ne trimite mai 
degrabă spre „fata sălbatică” din baladele fantastico-mitologice 
despre Gruia lui Novac sau Iovan Iorgovan, fată a muntelui, a 
pădurii sau a luncii, crescută într-un spaţiu interzis sau inaccesibil 
eroului pământean, cu care eroul se luptă şi este de regulă învins. 
Această fată poartă în multe variante însemnele purității, 
conflictul fiind generat de atentatul, uneori simbolic, la pudoarea 
feciorelnică. Acest „context cultural” este valorizat de povestitor 
numai prin elementele direct conectabile cu naraţiunea pe care o 
spune (contextul funcţional): eroina acestei naraţiuni nu este o 
„fată sălbatică” prin origine, ci capătă acest atribut în urma 
izgonirii şi izolării ei în spaţiul „sălbatic” al pădurii, datorită falsei 
nerecunoaşteri a „purităţii” ei. 

(b) Un basm nuvelistic despre ursită, înregistrat de la o 
povestitoare cu vădită preferinţă pentru un stil expresiv bogat, 
care îmbină expresia tradiţională (stereotipă) cu expresia spontană 
(creată ad-hoc), devine un context predilect pentru performarea 

limbajului paremiologic. În cele nouă basme înregistrate de la 
această povestitoare (Vasilica Samfir, 79 de pagini de text), am 
identificat două proverbe şi şapte zicători, concentrate, cu o 
singură excepţie, într-o scurtă naraţiune intitulată Ursita (5 pagini 
de text): 


„O fost odată-ntr-un sat o păreche dă oameni tare cumsecade. În 
câţiva ani dă când să luaseră, n-avuseseră aproape dăloc parte dă 
bucurii, vorba din bătrâni: necazurile nu cad pă pietre [le mureau copiii 
la scurt timp după naştere]. Acu’ femeia aştepta ceasu' 
binecuvântat să-l nască pe al patrulea, dar n-o țânea pământu” dă frică 
[...] Trei zile şi trei nopţi moaşa nu să mişcase dă lângă biata femeie, 
care sta pierită să nu mai păţească iar ce mai păţise. Şi fiindcă mai 
fusese muşcată de şarpe, îşi trimise bărbatu' la popă să-l roage să stea 
zilili astea numa în genunchi în biserică şi să se roage pentru 
sănătatea ălui dă va veni /.../; în cea dă a treia noapte, îi abătu 
femeii să nască. Era o noapte neagră ca funinginea şi urla pustia dă 
[i se făcea păru măciucă”. 


După ce se naşte, copilului i se urseşte că va trăi cât tăciunele 
din sobă; părinţii iau tăciunele şi îl păstrează cu grijă într-o basma: 


„Copilu creştea văzând cu ochii, frumos, arnic, dăştept — vorba aceea: 
alam dă părinţii care l-au făcut. 

Când îi veni vremea, îşi găsi o fată pă potriva lui şi-şi înjghebară o 
gospodărie ca un pahar, gard în gard cu casa părintească. 

Ba le dădu Dumnezeu şi doi fluturi de copii, un băiat şi-o fată, cum 
stă bine unei gospodării întemeiate. 

Ei, dar soarili — că e soare şi tot nu scapă dă nori şi dă furtună — da’ ei? 
Nici lor nu le-a fost bucuria deplină. Într-o zi, cade bolnavă femeia, 
uite-aşa dân enin. Nu boli mult, da sâmţi ea că i se scurtează funia la 
par. 

Bărbate, ai grijă dă tăciune”. 


Când, printr-o întâmplare banală, tăciunele se stinge şi e 
aruncat la gunoi, bărbatul, care aducea lemne de la pădure, este 
găsit mort în căruţă: „I se-mplinise bietului om ursita” (p. 248-252). 

Predilecţia pentru stilul expresiv este evidentă în fragmentele 
citate, ca şi înclinația spre meditaţie, mai ales în enunţul ce încheie 
povestirea. 

Ambele formule paremiologice identificate pe parcursul 
naraţiunii — „necazurile nu cad pă pietre” şi „soarili că e soare şi 
tot nu scapă dă nori şi dă furtună” — se înscriu în contextul generic 

al proverbelor despre soartă, noroc şi ursită, cu toate rezonanţele 
lui în basm, legendă şi cântecul liric. Prima este înregistrată în 
colecţii în forme cu subiect variabil, care trimit la alte contexte 
generice (Blestemul nu cade niciodată pe pietre — G.M., 1449). Adaptat 
semantic la contextul concret („necazurile” în loc de „blestemul”), 
proverbul încheie o secvenţă introductivă a naraţiunii, care se 
înscrie şi ea în paradigma „om fără noroc”, în care „om necăjit”, 
„om lovit de necazuri” reprezintă variante sinonimice, 
generalizând polul negativ al unui destin marcat dramatic de 
contrastul dintre reuşită („oameni tare cumsecade, căsătoriţi”) şi 
eşec („n-avuseseră dăloc parte dă bucurii”). Acest conflict domină 
întreaga naraţiune, nu numai prin natura întâmplărilor povestite 
(un destin reuşit întrerupt brutal de împlinirea ursitei), ci şi la 
nivel stilistic. Al doilea proverb (variantă la Soarele că e soare şi nu 
poate încălzi toată lumea — G.M., 6829), situat la graniţa dintre două 
serii relativ distincte de secvenţe narative, semnalează începutul 
declinului într-o viaţă până atunci în plină ascensiune. Varianta 
reconstruită practic de povestitoare, sub presiunea contextului 
funcţional, reprezintă un caz semnificativ de conversiune 
simbolică: declinul destinului nu rămâne proiectat asupra lumii, 
ca în varianta-model („nu poate încălzi toată lumea”), ci este 
reproiectat simbolic asupra astrului însuşi („nu scapă dă nori şi dă 
furtună”). Stilistic, reuşita este marcată prin metafore create în 
context („gospodărie ca un pahar”, „doi fluturi de copii”), în timp 
ce declinul, sau teama de declin, prin expresii consacrate (zicători): 
„i se scurtează funia la par”, „ţi se făcea păru' măciucă”, „mai fusese 
o dată muşcată de şarpe”. 


4. Analizele de caz efectuate pe texte orale de diferite tipuri 
conduc la constatări care infirmă sau corectează, cel puţin în parte, 
ipoteze şi interpretări fundamentate mai mult pe intuiţie sau pe 
deducţii operate prin considerarea proverbelor ca atare, fără o 
investigare a relaţiilor ce se instituie când sunt utilizate în acte 
concrete de comunicare. Orice vorbitor cu un anumit nivel de 
cunoaştere a limbajului paremiologic are competenţa potenţială 
de a-l utiliza; cercetătorul, în tentativa de a trece de la simpla 
cunoaştere la înţelegerea resorturilor acestui limbaj, a raţiunii lui 
de a fi şi a modului lui de funcţionare, evaluează, de multe ori, un 

model propriu de conexare şi semnificare a expresiei 
paremiologice la acte de comunicare posibile. 

În actele concrete de comunicare, utilizarea unui proverb şi 
efectul produs reprezintă, pentru fiecare caz în parte, o experienţă 
(şi o strategie) comunicaţională particularizată, atât prin selecţia 
operată de locutor, cât şi prin dirijarea semnificației şi efectului 
perlocuţionar scontat. Un vorbitor abilitat în limbajul 
paremiologic dispune de mai multă libertate în manevrarea unui 
proverb (sau zicători) decât în manevrarea unui cuvânt. Această 
libertate este limitată, în primul rând, prin statusuri de ordin 
individual: achiziţia proprie a vorbitorului, nivelul lui cultural, 
capacitatea de înţelegere şi propria experienţă de viaţă. 

Contextul funcţional proverbial poate fi de dimensiuni 
variabile, de la contextul imediat până la dimensiunile unui întreg 
discurs (text), el însuşi de dimensiuni diferite, sau chiar cu 
implicaţii extratextuale sau reflexe într-o pluralitate de texte. De la 
caz la caz, proverbul poate corespunde uneia sau mai multor 
situaţii semnalate în context. 

Tipurile de contexte funcţionale identificate în corpusurile de 
texte supuse selectiv analizei nu favorizează ideea premeditată că 
proverbele s-ar alinia preferenţial enunţurilor (discursurilor) 
aparţinând „stilului artistic” al limbajului popular. O tipologie a 
contextelor funcţionale, pe un corpus relativ delimitat, nu poate fi 
operată decât pe eşantioane cu caracteristici proprii şi comportă 
un grad accentuat de aproximaţie, deoarece: 

a) antologiile de texte dialectale (singurele care ar permite o 
asemenea tipologie) sunt alcătuite pe criterii diferite în ceea ce 
priveşte selecţia tipurilor de texte, în funcţie de cerinţele propuse 
subiecţilor; 

b) nu se poate vorbi, în aceste antologii, de o reprezentare 
proporţională a diferitelor tipuri de texte, în raport cu care să se 
poată aprecia frecvenţe diferite ale utilizării expresiilor de tip 
proverbial, determinate de caracterul fiecărui tip de text; 

c) dimensiunile textelor înregistrate /transcrise sunt trasate 
artificial, actul verbal concret fiind declanşat experimental, şi nu 
de o cerinţă reală de comunicare (acest caracter experimental are 
implicaţii şi asupra calităţii textului comunicat). 

Aceste dezavantaje nu exclud, totuşi, posibilitatea unor 
constatări şi aprecieri pertinente în ceea ce priveşte categoriile de 

mesaje orale care favorizează, în grade diferite, opţiuni pentru 
utilizarea limbajului proverbial (luând în consideraţie şi 


zicătorile): 
— în Graiul nostru: 
e povestiri — memorat, amintiri — 21 ocurenţe; 
e relatări (aprecieri) despre viaţa socială  — 12 ocurenţe; 
e relatare istorică — 4 ocurenţe; 
e relatare etnografică — 2 ocurenţe; 
e text folcloric (basm, povestire, snoavă)  — 16 ocurenţe; 


— în Texte dialectale. Muntenia (vol. I, II): 
e relatare autobiografică — 31 ocurenţe; 
e relatare autobiografică cu caracter de întâmplare 

— 10 ocurenţe; 
e relatare de întâmplări trăite (nu cu sens autobiografic) 

— 10 ocurenţe; 
e relatare etnografică (obiceiuri, munci, ocupaţii) 

— 22 ocurenţe; 
e activitate cotidiană (ce ai făcut ieri şi azi) - 2 ocurenţe; 
e basm, poveste — 3 ocurenţe. 


Se poate observa că primul loc, în această foarte aproximativă 
statistică, îl ocupă relatările autobiografice (amintirile), care se 
referă la durate mai lungi din viaţa subiectului, consemnând 
acumulări de experienţă; în schimb, în relatările care se referă la 
întâmplări izolate, dar tot cu semnificaţie autobiografică, ponderea 
limbajului proverbial este mai scăzută. La polul opus, se situează, 
însă, relatările despre viaţa cotidiană, privind comportamentul de 
rutină, chiar dacă diferit de la o zi la alta, care nu solicită în vreun 
fel interesul conversaţional al locutorului; sunt succesiuni de acte 
cu semnificaţie pentru un schimb de informaţii: (ieri) „Auleo, ce să 
fac? / am săpa neşte varză / ... / am scăldat fata / am spălat 
rochiţele...; az? tot aşa / măturai bătătura că fag gâştele gâniieţ // 
Scăldai fata / îi spălai tot aşa rochiţele...” (T.D.M., I, p. 189). 
Sentimentul subiectului că nu are nimic de spus este uneori servit 
interlocutorului ostentativ, stereotipia vieţii cotidiene consonând 
perfect cu stereotipia expresiei: „Şi azi? / mai pune furceriu la log 
/ mai pune sapa / mai fă p-aea / mai fă p-ailaltă / ... / câte 
uomănieşti! / ...fără fhir / nu mai ştiu” (T.D.M., I, p. 468). 

Nu am insistat fără motiv asupra acestei categorii de texte, 
practic inerte la limbajul proverbial; în actele de comunicare 
provocate prin stimuli exteriori sistemului de situaţii care 
angajează, de regulă, schimbul firesc de mesaje, ele au caracterul 
cel mai artificial. Insul rural are o înclinaţie firească pentru a 
povesti (sau relata) întâmplări din viaţa lui, unele mai vechi 
(amintiri), altele mai recente, de a povesti evenimente mai 
deosebite la care a asistat sau despre care a aflat; îi place să 
vorbească, în general, despre lucruri şi fapte care prezintă un 
anumit interes, au un tâlc ce trebuie scos în relief, îl afectează 
sentimental sau moral. E mai puţin obişnuit, sau poate cu totul 
neobişnuit, să dea un „raport” despre ce a făcut „ieri şi azi” sau să 
ceară, prin întrebări, informaţii de acest gen. Nici protocolarul „Ce 
mai faci?”, care urmează sau substituie o formulă de salut, nu este 
obişnuit în comunicarea rurală curentă; când două persoane se 
întâlnesc, cererile de informaţie au de regulă o ţintă concretă, 
determinată de un interes anume sau de curiozitate (de exemplu: 
„Ce mai faci, Moromete? Ai terminat, mă, de sapă?” — Moromeţii, 
1955, p. 8; „Bună dimineaţa, mătuşe! — Bună dimineaţa, maică! Ei! 
"Ce, ai făcut ceva?” — T.D.M., II, p. 349). 

De aici se poate trage o concluzie destul de clară asupra situa- 
ţiilor de comunicare care favorizează sau nu utilizarea limbajului 
proverbial, în funcţie nu numai de natura mesajului, ci şi de 
poziţia şi atitudinea interlocutorilor. S-ar putea afirma că anumite 
categorii de acte concrete de comunicare (de felul celor menţionate 
în statistica aproximativă) creează contextele funcţionale 
potenţiale pentru utilizarea unor expresii paremiologice, în timp 
ce altele, nu. Este interesant de menţionat, în acest sens, şi faptul că 
contextele „vidate de proverb” (despre care am vorbit) sunt 
reprezentate substanţial tot de relatările cu caracter autobiografic, 
cele mai favorabile, deci, efectului proverbial (în T.D.M., 19, faţă 
de 4 în relatări etnografice şi cu totul sporadic sau absente în alte 
tipuri de texte). Apariţia sporadică sau absenţa acestui fenomen 
evidenţiază şi ea tipuri de mesaje (altele decât cele pur artificiale) 
lipsite de o înclinaţie potenţială faţă de expresii sentenţioase sau 
parabolice. 

Afinitatea potenţială nu reprezintă, însă, factorul determinant 
în performarea efectului proverbial, rolul hotărâtor revenindu-i 

individului abilitat în acest sens. De la majoritatea covârşitoare a 
subiecţilor chestionaţi în T.D.M. (peste 500), s-au înregistrat tipuri 
de texte pe care le-am considerat apte potenţial pentru asimilare 
de expresii paremiologice, dar numai 50 dintre ei au recurs selectiv 
la acest procedeu. Acelaşi lucru se poate observa şi în ceea ce 
priveşte nivelul de expresivitate a discursului, înclinația spre 
„povestire” şi „limbaj colorat” devenind manifestă la un număr 
mult mai restrâns de subiecţi faţă de cei care doar „relatează” 
evenimentele sau întâmplările, chiar şi atunci când reproduc 
basme sau alte categorii de proză orală. 

Nu numai performanţa paremiologică în sine, ci şi (chiar mai 
ales) asimilarea aspectelor contextuale generice depind în primul 
rând de locutor, dar şi de interlocutor. Opinia că „vorbitorul unei 
limbi nu este liber să folosească într-un anumit moment al enun- 
ţării orice proverb sau orice expresie fixă din depozitul memoriei 
sale”34 este imprecisă şi irelevantă pentru evaluarea posibilităţilor 
de selecţie care-i permit emiţătorului un grad mai mare sau mai 
restrâns de libertate. Într-un context ca: „Oasele mele s-au dedat 
cu munca, nu să vaită, nu să supără că le pui” [T.D.M., b]*, apelul 
la varianta-proverb „Căruţa nu mai scârţâie dacă ie unsă mai dân 
timp” pare surprinzătoare. În majoritatea colecţiilor, variante ale 
acestei expresii sunt clasate sub titlul „Despre legi, judecăţi, 
ocârmuitori, strâmbătăţi şi dreptate” (Judecătorul e ca osia de car: 
cum o ungi, nu mai scârțâie — Gh.P., p. 346). În Povestea vorbii, 
întâlnim două variante în relaţie de subordonare, sub titlul 
„Despre pricini şi judecăţi”: „Dacă vrei să nu scârţâie carul, unge 
osia, / Că, / Dacă o ungi, merge mai bine”.35 

Acest câmp semnificativ este atât de înrădăcinat în tradiţie şi 
în uzul curent, încât în Dicţionarul Explicativ al Limbii Române, 
expresia „a unge osia să nu mai scârţâie (carul)” este definită prin 
„a mitui”. În cazul analizat, vorbitoarea utilizează, însă, acest 
proverb într-un context care îl îndepărtează substanţial de 
semnificaţia lui curentă, conferindu-i valoare pozitivă şi 
subsumându-l unui context generic cu totul diferit, integrându-l, 
deci, într-o paradigmă paremiologică la fel de puternic distanţată 
de cea implicată de sensul curent: 


* Între paranteze drepte [...] sunt indicate poziţiile la care au fost analizate, în 
paginile anterioare, cazurile de referinţă. 

Cu vremea toate se fac bune (Gh.P., p. 223); 

Năduşala scoate boala (ibidem, p. 260); 

Lucrul face sănătate, / Trândăvia tot păcate (ibidem, p. 273); 
Cheia umblată nu se rugineşte (ibidem, p. 273) etc., 


faţă de: 


Legea înainte, şireții după ea (Gh.P., p. 346); 
Judecătorul mănâncă miezul şi împricinații coaja nucii (ibidem); 
Prieteşugul judecătorului e pe genunchi, ca al turcului (ibidem); 
Asta-i cumpăna, săraca (ibidem); Judecata-i cu nasul de ceară 
(Gh.P., p. 317), 
etc. (pentru sensul curent, negativ, al proverbului în discuţie). 


Se produce astfel o veritabilă conversiune semantică, 
determinată, foarte probabil, de anumite conotaţii ale verbului „a 
scârţâi”, care trimit la sensul de boală (în DEX, e indicat, ca sens 
conotativ, „a nu se simţi bine, a o duce rău cu sănătatea”). 

Fenomenul de conversiune semantică a proverbelor, în actele 
concrete de comunicare, pare să fie destul de frecvent, de vreme ce 
l-am întâlnit destul de des în puţinele cazuri analizate (Capul ce se 
pleacă sabia nu-l taie [G.N., k]; Sângele apă nu se face [G.N., m]; A dat 
cinstea pe ruşine [G.N., k]; „Ăşti de azi nu te bate cu băţu, da te frige 
cu fapta” [G.N., d]). Situaţiile menţionate semnalează utilizarea 
proverbelor respective în contexte funcţionale cu totul „netradiţio- 
nale” faţă de uzul curent sau faţă de semnificaţiile indicate în 
colecţii, contexte care inversează valorile etice statuate prin 
consens colectiv. În asemenea situaţii, contextul funcţional 
deturnează sensul statuat al proverbului, remodelându-l în raport 
cu statutul, comportamentul şi intenţiile locutorului în contextul 
relaţiilor lui cu interlocutorul. Proverbele despre femeia nebătută 
se referă, de regulă, la situaţii în care bărbatul este victima, iar 
femeia — agentul nociv. Când un astfel de proverb este rostit de un 
bărbat beţiv la adresa nevestei care îl mustră [G.N., m], rolurile se 
inversează, efectul perlocuţionar fiind determinat tocmai de 
această inversare a rolurilor. 

În mod similar pot fi identificate şi fenomene de conversiune 
simbolică, cu efecte semantice în chiar interiorul enunţului 
proverbial, atunci când enunţiatorul îi schimbă termenii 
consacraţi, sub presiunea contextului funcţional: 

„Necazurile nu cad pă pietri” [F.D., b], în loc de Blestemul nu cade 
niciodată pe pietre [G.M., 1449]; 

„...Soarâli că e soare şi tot nu scapă dă nori şi dă furtună” [F.D., 
b], în loc de Soarele că e soare şi nu poate încălzi pe toată lumea [G.M., 
6829]. 

Situaţii poziţionale speciale apar în naraţiunile în care 
proverbele (sau enunţuri de tip proverbial) sunt formulate, în 
poziţie iniţială, ca sfaturi pe care un bătrân le comunică unui 
locutor tânăr, confirmate prin experienţe individuale sau 
experimente provocate intenţionat şi reformulate, cu sens 
concluziv, în poziţie finală [G.N., comentariul final, p. 192-193; 
A.P.P.E., f — tânărul care cumpără trei sfaturi de la un bătrân], sau 
în triada întrebare — răspuns — decodare, ca tehnică conversaţională 
intenţionat ambiguă, în care primii doi termeni apar în poziţie 
iniţială, sub formă de întrebare-şaradă (ghicitoare) — răspuns- 
şaradă, puternic ambiguizată, iar răspunsul, ca dezambiguizare 
totală, în poziţie finală [A.P.P.E., d, e]. 

Sunt semnalate şi situaţii în care contextul funcţional este astfel 
elaborat, încât să favorizeze utilizarea unui anumit proverb, 
potenţându-i efectul perlocuţionar. În povestea despre ghicitorul 
pretins, termenii proverbului referitor la vulpea prinsă în capcană 
[A.P.P.E., d] sunt anticipaţi în context ostentativ, prin aluzii 
repetate la şiretenia, abilitatea şi tertipurile protagonistului. 
Intenţia anticipării nu aparţine, însă, locutorului textual, care nu 
face altceva decât să-şi asume riscul, să spere şi să reacționeze 
spontan, aproape inconştient, în momentele-cheie, ci „autorului” 
care a elaborat textul, povestitorul şi, mai ales, Emiţătorul-Tradiţie. 
În mod similar poate fi interpretată şi expresia de rezonanţă 
proverbială despre omul sălbatic din pădure, cu care nu trebuie să 
te pui, din basmul despre fata de împărat alungată în pădure şi 
devenită „fată sălbatică” [Folclor din Dâmboviţa, a]. 

Multe dintre cazurile analizate pun sub semnul întrebării sau, 
cel puţin, relativizează definirea proverbelor ca „formule fixe”. 
Stabilitatea enunţului paremiologic poate fi considerată, ca factor 
definitoriu, numai la nivelul codului virtual şi este consacrată, prin 
efect exterior uzului concret, în colecţii şi dicţionare, din raţiuni de 
ordin metodologic. Dacă se poate afirma, cu un anumit grad de 
certitudine, că stilul proverbului reclamă similitudini cu stilul 

contextului funcţional, reversul acestei afirmaţii este şi el 
îndreptăţit: stilul contextului funcţional reclamă similitudini cu şi 
exercită presiuni asupra stilului şi structurii proverbului, aspectul 
topic fiind cel mai afectat. Vorbitorii abilitaţi în utilizarea 
limbajului paremiologic îşi permit o mare libertate în mânuirea 
proverbelor pentru adaptarea lor la context (tehnici contextuale 
variabile până la individual), capacitatea de acţiune a contextului 
fiind determinată de gradul de organizare a expresiei şi de 
dimensiunile lui. „Formula fixă” se impune mai autoritar atunci 
când proverbele sunt introduse în context printr-un enunţ 
iniţiator, el însuşi variabil („vorba aceea“, „vorba ăluia“, „după 
cuvântul din vechime“), dar nu în mod absolut, enunţul iniţiator 
putând fi modificat în stil individual sau sub presiunea 
contextului funcţional („cum e vorba“, „adevărată-i vorba că...“, 
„la noi cică...“, „sunt nişte babe la noi aici-şa / şi i-o zâcătoare / 
cică...“ [T.D.M., g]; „n-a minţit cine a zis că...“ [F.D., a]. 

Printre modalităţile de adaptare contextuală care determină 
modificări substanţiale ale structurii proverbului ca „formulă 
fixă”, am semnalat: 

- adaptarea la stilul şi topica contextului funcţional („nu mai 
înveţi tu calul bătrân d-aiş nainte” [G.N., c]) 

- conexarea nemijlocită a termenilor proverbului cu corelativi 
imediaţi ai contextului funcţional („că zâceam să prind şi pă una şi 
pă alta, să ţin doi pepini într-o mână” [T.D.M., g]); 

- acelaşi procedeu (conexare nemijlocită) realizat prin inter- 
ferarea proverbului cu termenii contextului funcţional şi raportare 
pe secvenţe la datele acestuia („ş-a dat uasili / iele să dau: ş-aşa / 
ş-aşa / că acu nu mai scârţâie căruţa dacă... ie unsă mai dân timp 
ia nu mai scârţâie / ia merge lin aşa / tot aşa şi uasâle mele-o-făcut 
/ dacă să-nvăţa cu munca / nu să supără că le pui...“ [T.D.M,., bJ); 
prin această tehnică, proverbul este comentat şi decodat în context, 
eliminându-se orice posibilitate de ambiguitate; 

- aluzia la proverb, fără enunţarea lui integrală, parafraza 
aluzivă („...la cazan ear, altă muncă / că... fără muncă nu se poate 
nij mânca / nij bea” [T.D.M., d]); 

- tehnica parafrazei proverbiale (pe larg comentată la 
[A.P.P.E., c, d, e, fJ). 

Uneori, disiparea şi intercalarea termenilor proverbului cu 
secvenţe ale contextului funcţional sau parafraza aluzivă sunt atât 
de accentuate, încât numai adevărul exprimat (intenţia de 
generalizare) sau implicarea transparentă a unor componente 
simbolice ne mai permit să reconstituim apelul la un enunţ 
paremiologic. 

Capacitatea de acţiune a contextului funcţional asupra 
structurii enunţului paremiologic depinde în mare măsură şi de 
poziţia lui contextuală. În raport cu contextul nemijlocit, imediat, 
această poziţie este variabilă, dar cu ponderi semnificative. Din 
totalul cazurilor analizate (35), ponderea cea mai mare se constată 
pentru poziţia mediană, intercontextuală (20 de cazuri), urmată de 
poziţia finală, epifonemică (12 cazuri), apoi, la mare distanţă 
cantitativă, poziţia iniţială (numai 3 cazuri). Numărul relativ mic 
de cazuri analizate nu favorizează, însă, concluzii categorice în 
această privinţă, cu atât mai mult, cu cât unele situaţii de poziţie 
iniţială şi mediană sunt ambigue. 

În poziţie iniţială, proverbul anticipează semnificaţiile 
contextului la care este aplicat, motivând adoptarea unei decizii 
[T.D.M., g]: „flăcăul trece di dooşcinj di ani / ...îl însoară 
babele...” — hotărârea şi demersurile pentru căsătorie, sau 
anunţându-i tensiunea dramatică [F.D., b]: „...dar soarili că e soare 
şi tot nu scapă dă nori şi dă ceaţă” — declanşarea evenimentului 
care duce la împlinirea destinului tragic). În asemenea cazuri, 
adevărul proverbial este validat de context, dar nu acesta este 
scopul urmărit, ci pregătirea interlocutorului pentru receptarea 
(interpretarea creativă) a mesajului care urmează. Am semnalat, 
însă, şi situaţii în care proverbe care deschid un context — situate, 
deci, în poziţie iniţială — au conexiuni sensibile şi cu contextul 
anterior, chiar dacă nu sunt explicite intenţional în raport cu el 
(nu au un efect concluziv, epifonemic). În cazul [G.N,, jl, 
proverbul (,...prostia din născari nişiodată leac nu ari”) are o 
funcție inițiatoare faţă de episodul pe care îl premerge („după ce a 
halit carne de oaie şi o cofî di gin“, țiganul pleacă cu toată familia 
lui să prindă nişte peşte), dar este legat semantic şi de contextul 
care îl precedă (cumpără oaia în schimbul unei comori de aur), 
asumându-și şi o funcţie intercontextuală (mediană). 

În poziţie mediană, este mai puternică funcţia de 
argumentare, nevoia de convingere, mai ales în situaţiile în care 
această poziţie nu implică nici un fel de ambiguitate, cum se 
întâmplă în cazul soţului care resimte consecinţele neprevăzute ale 
răsfăţării soţiei: „...o alintasem / sita nouă... / în cui să ţini / aşa- 
i? // aşa // măi, cum să fac eu / s-o dezalint?” [T.D.M,, f], sau în 
cazul confruntării inegale dintre femeia nevoiaşă şi prefect, unde 
proverbul Capul plecat sabia nu-l taie este situat între avertisment şi 
încălcarea lui [G.N., k]. În multe situaţii, însă, poziţia mediană este 
ambiguă, proverbul enunțat având şi un efect concluziv 
(epifonemic) faţă de secvenţa contextuală precedentă, dar şi un rol 
iniţiator în raport cu secvenţa contextuală ulterioară: în cazul 
omului sărac căruia împăratul îi propune căsătoria cu fata lui 
(convenţia epică a basmului fantastic puternic desemantizată), 
enunţul „nu să loZeşti petic cu sac” are un efect concluziv în raport 
cu contextul anterior, dar este şi motivator al deciziei care 
urmează (iniţiază o nouă secvenţă contextuală). 

În poziţie finală, proverbul are un caracter concluziv, 
experienţa anecdotică relatată în context fiind confirmată prin 
semnificaţiile unui experiment social confirmat de tradiţie, cu 
intenţie moralizatoare (în sens larg): sentimentul tenacităţii 
riscante („Românul e ca piatra, că se sparge, dar nu să-ndoaie” — 
G.N., b), resemnarea în faţa eşecului („Cine n-are noroc n-are, di 
cân’ naşte până moare” - G.N., c), consecinţă a unui 
comportament dereglat („din beţie ies toate năravurile — G.N., e), 
atribut dezaprobator generalizat („Muierea-i poale lungi şi minte 
scurtă”, cu referire la „fetele de azi” care nu respectă regulile 
prematrimoniale etc.). 

VI 


Contextul funcțional scriitoricesc 


Dimensiunile reduse ale unui text oral şi izolarea lui prin 
tehnici de anchetă dialectală nu favorizează raportarea suficientă 
a proverbului şi a contextului său funcţional la competenţa ling- 
vistică şi la nivelul cultural al locutorilor (deci la contextul 
generic). Din analizele de caz efectuate, se poate observa că acest 
deziderat poate fi realizat în mai mare măsură atunci când sunt 
supuse examinării discursuri de dimensiuni mai mari, cu frontiere 
bine conturate, care le conferă statutul unui „discurs complet” 
(basmul fantastic, basmul nuvelistic, snoava). Un examen mai 
eficient al relaţiilor contextuale implicate de performarea 
limbajului paremiologic poate fi realizat pe texte de autor, 
luându-se în considerare nu numai textul integral (cronică, roman, 
nuvelă, povestire etc.), ci şi relaţiile intertextuale evidenţiate de 
abordarea globală a creaţiei unui scriitor sau a unei serii de 
scriitori reprezentând o epocă, un stil sau un program ideologic şi 
estetic relativ unitar. 

Referindu-se la literatura medievală occidentală, Horst Wein- 
stock remarca utilizarea nediferenţiată a proverbelor „rustice” şi a 
sentinţelor „literare” ca autorităţi egale şi amestecate, ambele 
tipuri de enunţ paremiologic reprezentând formulae. Modalitatea 
de utilizare a evoluat, în această literatură, de la naturaleţe la un 
manierism amplificat, apoi la ridicol şi parodie; în cea de-a cincea 
carte a lui Rabelais şi la Cervantes, proverbele au trecut de la 
manierism la decădere socială. În schimb, la Shakespeare, 
proverbele sunt integrate în context ca parte a acţiunii dialogate, ca 
avertisment sau argumentaţie, cu funcţie narativă şi dramatică.l 

Paul Zumthor observa, la rândul său, că valoarea de utilizare 
a proverbelor în literatura medievală franceză este probată în două 
moduri: (i) prin existenţa, în secolele XII-XVI, a unor culegeri 
specializate; (ii) prin faptul că, în operele oratorice şi literare care 
inserează în textul lor proverbe, se constată fapte semnificative de 
reiterare a expresiilor consemnate în aceste colecţii. 

Tendinţa accentuată de asimilare a limbajului paremiologic în 
literatura cărturărească prin apel nu la surse orale, ci la colecţiile 
deja consacrate, poate fi interpretată ca o tradiţie instituită şi 
respectată prin obişnuinţă în epoca respectivă şi în spaţiul cultural 
occidental. Această constatare este confirmată şi de faptul că, în 
aceeaşi epocă şi în acelaşi spaţiu, proverbele erau larg, folosite în 
stilul epistolar şi pătrunseseră autoritar în maniera conversaţiilor 
elegante de salon. Aşa se şi explică intensitatea preocupărilor 
pentru alcătuirea şi publicarea de colecţii, meticulozitatea cu care 
sunt alcătuite, soluţiile adoptate pentru a le face convingătoare şi 
uşor de mânuit şi, mai ales, larga lor răspândire în rândul 
ştiutorilor de carte (deci nu în mediile ţărăneşti), probată prin 
reeditări adăugite uneori substanţial, cum s-a întâmplat cu colecţia 
(mai bine zis colecţiile) lui Erasmus. 

Un examen mai aprofundat al operelor de referinţă (sau al 
altor categorii de texte, precum cele oratorice), întemeiat pe un 
număr mare de exemple (cazuri), ar pune în relief, după părerea 
lui Zumthor, o problemă marginală, dar nu lipsită de interes: în ce 
măsură ar fi recomandabil, sau chiar necesar, de a distinge între 
proverbele propriu-zise (transmise prin tradiţie orală) şi 
proverbele preluate dintr-o operă literară (sau colecţie) anterioară 
(transmisă prin tradiţie scrisă), care ar putea să nu fie indicate ca 
atare, ci preluate cu titlul de citat poetic.2 Un asemenea examen ar 
satisface o curiozitate ştiinţifică, dar nu ar clarifica, decât cel mult 
parţial, intenţia autorului, maniera lui de lucru şi sursele la care a 
apelat efectiv. 

Important de reţinut este faptul că, într-o literatură scrisă, se 
poate constitui o „tradiţie” proprie în utilizarea limbajului pare- 
miologic, indiferent de sursele orale sau scrise, tradiţie care poate 
funcţiona mecanic sau creativ. Şi este evident faptul că literatura 
română „de la origini până în prezent” îşi are, în acest sens, 
propria ei tradiţie. 

Am afirmat, în capitolul anterior, că nu există diferenţe 
substanţiale în ceea ce priveşte modul de funcţionare a 
proverbelor între textele orale şi cele cărturăreşti, dar că pot fi 
semnalate totuşi diferenţe calitative, datorate atât faptului că 
scriitorii recurg la modalităţi mai elaborate de utilizare a 
expresiilor paremiologice, cât şi nivelului mai elevat al contextelor 
în care le folosesc. Această din urmă observaţie nu poate fi 
generalizată, dar, în textele autorilor la care ne vom referi, calitatea 
„mai elevată” a contextelor funcţionale este evidentă. 

În cronicile moldoveneşti de limbă slavonă, înclinația pentru 
stilul parabolic şi comparaţia retorică îşi are sursele, ca deprindere, 
în stilul cronicăresc bizantin, aclimatizat la noi de Macarie, Eftimie 
şi Azarie. Primul „scrie călugăreşte”, furând figuri de la bizantinul 

Manasses, inspirându-se din „caligrafia stilistică” a acestuia, cul- 
tivatoare de „vorbe în aur poleite”: în a doua domnie a sa, Petru 
Rareş îşi „desmerdează norocoasele sale bătrânețe în băi, în 
băuturi, în mâncări, ai zice [în loc de „vorba-ceea”] ca lebăda cu 
penele aurite deasupra unor clădiri”.3 Năvălirea turcilor asupra 
Moldovei este comparată cu „o pasăre cu aripile mari care se 
repede asupra unei păsărele cu pene puţine”. Nu toate aceste 
procedee retorice se regăsesc în stilul lui Manasses; numeroase 
formule sunt creaţia lor proprie sau sunt împrumutate de la alţi 
scriitori. 4 Asemenea formule „expresive”, comparații şi aluzii 
alegorice, care se repetă aproape la fiecare rând, nu reprezintă de 
fapt un limbaj paremiologic; unele dintre ele amintesc, cel mult, 
tehnica parafrazei proverbiale. Funcţia lor este exclusiv retorică, 
solicitată de caracterul oficial, de curte, al acestor cronici, de 
intenţia laudativă la adresa domnitorilor care au cerut scrierea lor, 
vizând uneori şi personalitatea unor mari boieri cu cinuri înalte la 
curtea domnească. Utilizarea lor abuzivă indică un manierism 
facil care, limitat în timp, nu a deschis o tradiţie cu reflexe în stilul 
cronicăresc de mai târziu. 

Grigore Ureche, cu care începe „adevărata istoriografie 
română”, nu va lua în serios vorbele în aur poleite ale 
predecesorilor săi, preferând comparaţiei retorice „metafora bine 
pitită”. După opinia lui G. Călinescu, „toată mierea cronicii lui 
Ureche se reduce la cuvânt”, care nu este în fapt limba cronicarului, 
ci „limba literară de dialect moldav”.5 Ureche are „harul de a gândi 

prin simţuri”, care am spune că este o modalitate proprie 
limbajului paremiologic. El este, deci, cel care deschide o tradiţie, 
continuată, în stiluri relativ diferite, de ceilalţi mari cronicari de 
limbă românească, primii care se vor sprijini, în latura cea mai 
evident umanistă a scrierilor lor, pe formulele paremiologice. 

Această înclinaţie rezultă, în primul rând, din scopul 
educativ-moralizator al cronicilor lor, intenţia fiind nu numai 
prezentarea unor documente ale existenţei noastre în timp, ci şi 
îndreptarea conduitei morale, privindu-i în primul rând pe 
ocârmuitorii ţării, dar şi pe marii boieri, ale căror fapte şi 
comportamente sunt date ca pilde de „rău” sau de „bine”, din care 
urmaşii să înveţe. 

Ureche, de pildă, fixează cronicii sale un scop educativ 
peremptoriu: „Să rămână feciorilor şi nepoților, să le fie de învăţătură, 
despre cele rele să se ferească, şi să socotească, iară despre ceale bune să 
urmeze şi să înveţe şi să se îndirepteze” (Ureche, 1967, p. 69). Acest 
scop este urmărit cu tenacitate pe tot parcursul cronicii. După 
relatarea unor evenimente cu efecte semnificative mai puternice 
asupra destinului ţării, în rău sau bine, comentariile pe care le face 
pentru a le sublinia sensul pilduitor, în care utilizează de regulă şi 
expresii paremiologice sau de tip paremiologic, sunt introduse sub 
titlul Învățătură şi certare. După ce consemnează, de pildă, risipirea 
cetăților moldoveneşti de către Alexandru Lăpuşneanu („vrând să 
intre în voia turcilor”), cronicarul îşi exprimă făţiş, sub titlul 
menţionat, dezaprobarea şi chiar indignarea, printr-un comentariu 
generalizator, care scoate în relief urmările nefaste nu numai ale 
evenimentului în sine, ci ale întregului comportament al Lăpuş- 
neanului, în timpul celei de-a doua domnii, în relaţiile lui cu 
Poarta Otomană: „De acesta lucru cunoaştem că nice un bine n-au 
făcut ţării, că vasul cel fără de fundă, măcar câtă apă ai turna 
într-însul nu-l mai poți împlea. Aşa şi turcul: de ce-i dai mai mult, de 
aceia îţi face mai multă nevoie” (Ureche, p. 146). 

Relaţiile contextuale ale paremiei subliniate (adaptată stilistic 
la tehnica narativă şi portretistică particulară a cronicarului) sunt 
deosebit de complexe. Se poate vorbi, de fapt, despre o pluralitate 
de contexte funcţionale, dimensionate prin extensie progresivă 
într-o organizare ierarhică: 

comentariul în sine (întreg textul citat), ca reprezentând 
contextul funcţional imediat, care dirijează univoc semnificaţia 
proverbului prin decodare expresă („aşa şi turcul”); 

evenimentul relatat (distrugerea cetăților), nu atât prin 
efectul lui nefast, cât prin motivaţia lui (vrând să intre în voia 
turcilor); 

toate faptele „rele” săvârşite de Lăpuşneanu în cea de-a 
doua domnie, motivate de subordonarea lui faţă de Poarta 
Otomană, căreia îi este dator şi, deci, aservit; 

toate evenimentele relatate în letopiseţ, marcate de acelaşi 
gen de relaţii între domn şi puterea care l-a impus (aservire, supu- 
nere docilă), implicând îndatoriri care apasă greu asupra ţării şi 
îi degradează destinul istoric (context funcţional dispersat, vizând 
fapte şi acţiuni diferite, cărora însă proverbul — dar şi comenta- 
riul — le unifică semnificaţia prin funcţia lui de generalizare). 

Această tehnică de contextualizare este definitorie pentru 
cronica lui Grigore Ureche; în virtutea ei se pot identifica serii de 
proverbe convergente, care produc un efect similar şi asupra 
contextelor funcţionale episodice, conturându-se astfel contexte 
generice dominate de o idee morală exemplară. 

Intenţia generalizatoare a proverbelor este foarte transparentă 
la Ureche şi funcţionează şi datorită enunţurilor iniţiatoare 
(formula de introducere), în care, cum am mai arătat, referirea se 
face nu la „vorbă”, ci la întâmplări care s-au petrecut şi se petrec 
tot veacul: „...cum se întâmplă de sârgii de aduce povoiul apei şi 
iarăş de sârgii scade” (Ureche, p. 70); „...cum să tâmplă: den pom 
bun roadă bună op să iase” (Ureche, p. 129); „...ci pururea să 
tâmplă: acela ce va să-şi întoarcă bătaia, de doao ori îl bat“ 
(Ureche, p. 91). Evenimentul de referinţă, implicat în substanţa 
semantică a proverbului, capătă deci marca eternității, faptul 
particular la care proverbul se aplică (contextul funcţional) fiind şi 
el înseriat în această permanenţă; proverbul însuşi, mai ales când 
are o structură microcontextuală narativă, este interpretat, în 
context, ca model exemplar al seriei de întâmplări „pururea” 
reiterate. Acest fapt nu vizează inevitabilul, pentru că se poate 
întâmpla şi altfel, totul depinzând de voinţa şi opţiunea 
comportamentală, sau de firea bună ori rea a celui despre care este 
vorba. 

Miron Costin, cu o concepţie mai clară asupra istoriei, ale cărei 
evenimente le interpretează în contextul unor opţiuni politice mai 
bine conturate, dar puternic marcat şi de sentimentul destinului, 
este şi el convins că istoria nu înseamnă numai consemnarea 
faptelor trecute, ci şi o sursă de „învăţătură” pentru generaţiile 
viitoare de cititori, prin cunoaşterea unor drame sociale şi 
omeneşti care ar fi putut fi evitate: ,...letopiseţile nu sint numai să 
le citească omul, să ştie ce au fost în vremi trecute, ce mai mult să 
hie de învăţătură ce este bine şi ce este rău şi de ce să se ferească” 
(Costin, p. 184). Ca istoric, cronicarul se arată, însă, preocupat în 
mai mare măsură de memoria vremurilor trecute, „...cât să nu să 
uite lucrurile şi cursul ţării” sau „,...să nu să treacă cumva cu 
uitarea” (Costin, p. 42). În mai mare măsură istoric decât moralist, 
preocupat de despuierea documentelor şi îngrijorat de puţinătatea 
lor, recurgând, pentru evenimentele pe care nu le-a trăit personal, 
la memoria bătrânilor şi la tradiţiile orale, el cultivă „vorba 
memorabilă”€ nu numai când citează replici ale personajelor, ci şi 
când utilizează expresii paremiologice. 

Enunţul iniţiator, atunci când recurge la el, nu se mai referă la 
ceea ce „pururea se întâmplă”, ca la Ureche, ci la vorbă, spunere, 
zicere — la vorbele spuse cândva, de cineva, care au intrat în 
memorie şi pot fi re-enunţate în contextul unui eveniment la care 
se potrivesc. Cronicarul nu este interesat de „întâmplarea” care a 
generat această „vorbă”, concentrându-şi atenţia asupra 
„întâmplării” la care ea poate fi raportată, dar îi indică, de regulă, 
mai precis sau mai vag, enunţiatorul primar, cu aceeaşi grijă cu 
care face trimiteri la sursele de informaţie pentru evenimentele pe 
care le relatează în cronică, fie ele scrise (letopiseţul cel leşesc, de 
pildă), fie memoria bătrânilor, fie tradiţiile orale, ajungând până la 
zvonuri (la cele ce se spun). Încrederea în „memoria vorbei” este 
atât de puternică, încât uneori Costin se rezumă la o sumară aluzie 
proverbială, convins că cititorul îi va înţelege intenţia. El este mai 
atent, însă, cu citatele proverbiale de sursă cărturărească, pe care le 
reproduce integral şi le explică semnificaţia prin raportare la 
contextul istoric. 

Caracterul „memorabil” este mai puternic atunci când 
„vorba” este atribuită unor mari personalităţi istorice sau 
culturale, dar şi unor autori mai puţin cunoscuţi sau unor 
comunităţi etnice sau sociale bine delimitate: 

„Scrie Pliutarhă, vestit istoric, /.../ că hărnicia împăraților şi 
domnilor mai multă să înțelege din cuventele lor şi sfaturi grăite de 
dânşii [...] decât den războaie făcute de dânşii, că războaiele, 
avuţiia şi prilejul vremii face mai de multe ori. Iară cuvântul şi 
sfat înţeleptii din singură hirea izvoreşte, pănă în cât ieste, 
precum dzice şi Înţelepciunea lui Solomon [...]: «Den rostul 
direptului izbucneşte înțelepciunea»” (Costin, p. 89) 


sau: 


„Şi aşea s-au aşedzat Constantin-vodă, feciorul leremiei-vodă 
cel mai mare, la domnie, cu bucuria ţărâi, având ţara nădejdea 
că va urma pe tată-său. Ce departe au fostii Constantin-vodă de 
aceie fericiie. Ce precum dzice Isus Sirah: Vai de acéie cetate, unde 
este domnul tânării. Luându-se şi Constantin-vodă după 
socoteala tinerâţilor, n-au păzit datoria sa deplin spre împărăție 
şi, precum scrie Letopiseţul cel leşescă, dintâiaş dată birul a 
anului celui dintăiii nu l-au plinit. Şi aşea, scârbindu-se 
împărăţiia, l-au mazâlit pre Constantin-vodă...” (Costin, p. 58). 


Funcţional, semnificaţia proverbului nu se referă la soarta 
„cetăţii”, ci la soarta tânărului domn, care este, după cum explică 
mai departe cronicarul, o victimă a autorităţii perfide a turcului: 


„Nu i-au folosit lui Constantin-vodă uricile ce le avea de la 
împărăție, date tătâne-său, de domniie vecinică, lui şi feciorilor 
lui şi nepoților lui, că turcul cu vreme dă, cu vreme ia, precum este 
vremea, aşea lasă, blândii cândii ieste vreme de blândeţe, 
sămeţii şi agerii cândii ieste vreme de sămeţiie. Creştinului 
niceodată cuvântul nu-l ţine, nice este a-l amăgi ruşine, toate 
precum ieste vremea face” (ibidem). 


Proverbul (sau expresia de rezonanţă proverbială) subliniat(ă) 
în text şi explicat(ă) în continuare în termeni ei înşişi sentenţioşi, 
are un dublu efect generalizator, referindu-se la soarta multora 
dintre domnii ţărilor româneşti, dependenţi de „împărăţiie” (la 
cheremul ei), dar şi la comportamentul insolent al turcului, ca 
modalitate comportamentală definitorie şi permanentă în tot 
veacul de dominație otomană. 

Când proverbul este atribuit unei comunităţi etnice, prestigiul 
îi este conferit de înţelepciunea şi experienţa ei istorică, recunoscute 
prin consens colectiv, dar şi în comentariile cu care cronicarul 
anticipează enunţarea lui. Efectul proverbial este mai puternic 
atunci când întâmplări şi situaţii din viaţa istorică a unui popor 

sunt sancţionate cu proverbe aparţinând culturii orale a altui popor 
vecin şi având permanente relaţii, bune sau rele (înţelegeri sau 
confruntări), cu celălalt. Hatmanul Potoţchi „au strânsti oaste di 
prin cetăţi şi de pre la rudeniile sale”, peste voia şi porunca craiului 
polonez, şi „au purces asupra lui Ştefan-vodă [Tomşa], însoţit de 
Constantin-vodă [care fusese alungat din scaun] şi cu Alexandru- 
vodă, frate-său”. Potoţchi se îndrepta spre Moldova „sămăţii cu 
izbândele ce făcuse fraţii lui aicea într-aceste ţări împrotiva lui 
Răzvan-vodă şi apoi împrotiva lui Mihai-vodă, ce, cum dzice 
muldovanul, nu sintă în toate dzile Paştile”. Mergând „fără nici o 
tocmală, fără străji”, oastea încropită de hatmanul polonez e lesne 
înfrântă de moldovenii lui Ştefan Tomşa, cu consecinţe nefaste 
asupra celor trei temerari (Costin, p. 59). „Zicerea” moldoveanului 
se referă, cum se poate deduce din microstructura semantică a 
proverbului, mai mult la viaţa domestică, îndeosebi la ce poţi, ce 
trebuie şi ce este bine să faci, prin opoziţie, în zilele de sărbătoare şi 
în zilele de lucru. Deşi expresia nu este imperativă, reprezentând în 
intenţie un avertisment formulat printr-o constatare banală (toată 
lumea ştie că, pe parcursul unui an, Paştele durează, ca şi 
Crăciunul, doar trei zile), proverbul are o certă funcţie normativă, 
înscriindu-se în prescripţiile care reglează comportamentul uman 
în raport cu ciclurile vremii (context generic). Miron Costin 
utilizează, însă, acest proverb într-un context istoric, în care 
succesiunea evenimentelor demonstrează că succesele asumate cu 
emfază pot fi urmate de eşecuri lamentabile. Asemenea situaţii 
apar frecvent în cronica lui, prilejuindu-i comentarii adecvate şi 
sancţiuni proverbiale uneori neaşteptate. În cazul de faţă, 
cronicarul reorientează sensul proverbului, am putea spune chiar 
că îl deturnează, deplasându-i sfera contextului generic spre alte 
categorii de proverbe, de tipul Ulciorul nu merge de multe ori la apă. 
Libertatea cu care performerul folcloric utilizează limbajul 
proverbial şi semnificaţiile lui în raport cu contexte funcţionale 
variabile, uneori neaşteptat de distanţate faţă de uzul consensual 
tradiţional, se manifestă deci şi în textele de autor. 

Într-un alt caz, un proverb leşesc este aplicat la evenimente şi 
situaţii din ţările româneşti: „Spun oamenii bătrâni de pre acâle 
vremi cum să fie agiunsii în câteva rânduri cu dare leremie-vodă 
la Başte Giurgiu, pentru moartea lui Mihai-vodă, care lucru poate 

să hie (că ce nu lucreadză în lume avuția). Banii răscolescii împărăţiile 
şi mare cetăţi le surupă, cum să dzâce cu un cuvântii leşescii: Sula de 
aură zidul pătrunde” (Costin, p. 56). 

Proverbul leşesc este anticipat de cugetări proprii, formulate 
succint în stilul specific limbajului paremiologic, procedeu cu frec- 
venţă destul de mare în cronica lui Costin. Convergenţa semantică 
dintre proverb, cugetare şi eveniment este aici mai puternică, deşi 
în evidentă relaţie parabolică (sula de aur — termenul parabolic; 
„avuţiia”, banii — cu sens denotativ în cugetările autorului; 
mituirea lui Başte Giurgiu de către leremia-vodă - evenimentul 
probabil). Se poate spune că, în acest caz, ca şi în multe altele, 
cugetările cronicarului sunt expresii paremiologice generice, care 
mediază relaţia semantică dintre termenii contextului funcţional şi 
termenul parabolic din proverbul final. 

Când etnia căreia i se atribuie un proverb se află în relaţii de 
rivalitate cu o altă etnie, determinând conflicte, atitudini şi apre- 
cieri interetnice, sensul proverbului devine intenţionat ironic: 


„Luasă veste doamna [lui leremia-vodă] şi boierii că le vine 
Schinderii paşea asupră şi le porunciia şi Radul vodă, ca un 
creştin, să fugă devreme. Ce leahul simăţii şi fără crieri n-au vrut 
să purceagă mai devreme, ce amu dacă apropiiesă oştile. Bine le 
zicii cazacii leşilor: După pagubă, leahul înțeleptii” (Costin, p. 64). 


Referirea la „vreme” (timpul pagubei şi timpul înţelepciunii), 
mai pregnantă într-unul dintre proverbele comentate anterior 
(„turcul cu vreme dă, cu vreme ie”), înscrie multe dintre 
proverbele utilizate sau create de Miron Costin într-un context 
generic ce domină gândirea lui filozofică şi concepţia asupra 
destinului omului, al împăraţilor şi popoarelor; asemenea referiri 
apar frecvent în cronica lui Costin: „Ce sosiră asupra noastră 
cumplite acestea vremi de amu, de nu stăm de scrisori, ce de griji 
şi suspinuri” (Pr&doslovie, p. 42); „lar di pe acâle vremi să cunoaşte 
păharul lui Dumnedzău aproape de schimbare şi curundii spre 
alte mai cumplite vremi” (p. 120); „De şagă lucru este întrebare ca 
aceasta pre o vreme ca acea?” (p. 133); „Şi de atunci ţara au 
purces tot spre rău, den aniă în ani până astădzi” (p. 134); „Crede 
(iubite cititoriule) neputinţii omeneşti, crede valurilor şi 
cumplitelor vremi, întreabă pe ce vremi am scris” (p. 165) etc., 
culminând cu celebra cugetare: „Iară nu sintă vremile supt cârma 

omului, ce bietul om supt vremi” (p. 144), care, rostită în moment 
de mare cumpănă, are puternice rezonanţe paremiologice. 
Apăsarea „vremii” asupra destinului oamenilor şi al popoare- 
lor este pusă, ca efect, în relaţie de echivalență cu voinţa divină, 
într-o cugetare sentenţioasă, corelată contextual cu vremea lui 
Papură-vodă, de fapt Ştefăniţă-vodă, poreclit aşa pentru că „...țara 
într-aceia foamete era într-acela ani, cât mânca oamenii papură 
uscată în loc de pâine; ce vremile şi voia lui Dumnedzău nu sânt 
în voia domnilor” (Costin, p. 195). Această cugetare are reflex 
contextual la mare distanţă, într-o altă scriere a lui Miron Costin 
(Cronica polonă), unde este amplificată până la dimensiuni fataliste: 


„Şi din scurgerea acestor veacuri, şi din felul cum, după hotărârea 
lui Dumnezeu, a căzut Împărăţia Romană din puterea ce 
avusese, fiecare poate să vadă ce schimbătoare este lumea. Şi 
cine poate să facă pasul cel mai mic sau să se tragă înapoi, când 
Dumnezeu hotărăşte un termen împărăţiilor şi schimbarea 
stăpânirii pe pământ? Alţii urmează după plecarea celor dintâi, 
căci Dumnezeu a interzis Fortunei să stea pe acelaşi loc” 
(Costin, p. 226). 


Acest fatalism capătă o nuanţă aparte atunci când este motivat 
prin imposibilitatea omului de a prevedea viitorul, prin neştiinţa 
lui asupra lucrurilor ce urmează să se întâmple. 

După ce relatează răsunătoarea victorie a lui Mihai Bravul 
asupra oştilor lui Sinan „paşea”, cronicarul anticipează declinul şi 
sfârşitul tragic al acestui mare erou al neamului printr-un 
comentariu sentenţios: 


„ară precum izbândele dintâi a mulţi au fostii mai pre urmă 
spre scădâre, aşea şi acestui domnii, lui Mihai-vodă, precum vei 
vedea povestea mai gios, la rândul său. Neștiutoare firea 
omenească de lucruri ce vor să fie pre urmă. Ce pentru un lucru sau 
doauă pre voie ce i să prilejuiescii, bietul om purcede desfrânatii 
şi începe lucruri peste puterea sa şi apoi acolo găseşte perirea” 
(Costin, p. 48). 


Enunţul sentenţios cel mai semnificativ din acest comentariu 
este reluat la scurtă distanţă, după ce Mihai-vodă îi taie capul lui 
Bator Andreieş, şi întărit paremiologic: 

Şi dacă l-au adus la Mihai-vodă, au pus de i-au tăiată capul. 
Neştiutoare firea omenească şi de primejdiile sale, că apoi nu 
îndelungată vreme aşea au păţit şi Mihai-vodă de Başte 
Giurgiu, cum au făcut el lui Bator Andreieş. Bine dzice sfânta 
Evanghelie: «Cu ce măsură măsuri, măsura-ţi-să-va»” 
(Costin, p. 49). 


Chiar dacă enunţul care sintetizează, în ambele texte citate, 
sensul evenimentelor relatate şi relaţia de cauzalitate dintre ele, 
reliefând opoziţia dintre succes şi eşec, nu a intrat, presupunem, în 
circuitul oral, frecvenţa cu care este utilizat în tot cuprinsul cronicii 
îi conferă certă valoare şi funcţie paremiologică. Proverbul care 
încheie al doilea fragment („Cu ce măsură măsuri, măsura-ţi-să- 
va”) ne scoate, însă, din zona fatalismului, atribuind omului, şi nu 
vremii sau voinţei divine, un rol decisiv în derularea propriului său 
destin, care contrazice, cel puţin aparent, cugetarea filozofică a 
cronicarului. „Firea omului” este „neştiutoare” numai dacă este 
lipsită de înțelepciunea rezultată nu numai din propria experienţă, 
ci mai ales din experienţele repetate ale generaţiilor anterioare, pe 
care limbajul paremiologic le concentrează în formule sintetice. 
Există, în circuitul folcloric românesc, numeroase proverbe care îl 
avertizează pe om, îi dau deci posibilitatea să ştie (să nu-i rămână 
neştiutoare firea) că succesul sau insuccesul lui în viaţă depind, în 
mare măsură, de faptele şi comportamentele lui, bune sau rele: 
După faptă şi răsplată; Cine seamănă vânt culege furtună; Cum îti vei 
aşterne, aşa vei dormi etc., subsumate aceluiaşi context generic ca şi 
proverbul citat de Miron Costin. Că nu numai el, ci şi Ureche şi 
Neculce au înţeles şi au fost conştienţi de acest lucru, reiese din 
chiar scopul atribuit propriilor lor scrieri — să fie de învăţătură 
pentru urmaşi. Şi atunci, cugetarea lui Costin despre „neştiutoarea 
fire omenească” reprezintă mai degrabă un reproş la adresa celor 
lipsiţi de învăţătură şi înţelepciune, carenţă care, în cazul 
„domnilor” ce ocârmuiesc ţări şi popoare, este mai gravă. De 
faptele şi comportamentele, bune sau rele, ale domnilor, de 
învăţătura şi înţelepciunea lor depinde nu numai propriul lor 
destin, ci şi destinul istoric al ţărilor peste care stăpânesc. 

Referindu-se la domnia lui Gaşpar-vodă, „om de neamul său 
italian [...] neştiutoriii rândul şi a obiceaiurilor ţărâi, fără limbă de 
ţară”, cronicarul deplânge cu mare amărăciune destinul trist al 

Moldovei, determinat nu de voinţa divină, ci de neînţelepciunea şi 
„hirea” rea a multora dintre domnii ce s-au perindat la scaunul ei: 


„O! Muldova, di ar hi domnii tăi, carii stăpânesciă în tine, toţi 
înţelepţi, încă n-ai peri aş lesne. Ce, domniile neştiutoare rândul 
tău şi lacome sintă pricine perirei tale. Că nu caută să 
agonesască şie nume bun ceva la ţară, ce caută desfrânaţi numai 
în avuţie să strângă, care apoi totuş să răsipeşte şi încă şi cu 
primejdii caselor lor, că blăstemul săracilor, cum să dzice, nu cade 
pre copaci, câtă de tărdzâu” (Costin, p. 66). 


Proverbul, al cărui model consacrat în colecţii, ca şi în circuitul 
folcloric, apare sub forma Blestemul nu cade niciodată pe pietre (G.M., 
1449), nu se referă, de fapt, la secvenţa de text pe care o încheie, 
având reflex contextual la distanţă, în episodul care relatează 
uciderea lui Gaşpar de către propriii săi însoțitori, după ce oastea 
i se risipise în lupta dată împreună cu leşii împotriva turcilor. Vom 
reveni mai jos la această secvenţă, încheiată şi ea cu un citat biblic: 
„Nu-i nice o putere, fără de la Dumnedzău dată”. Interesantă este 
corelaţia intercontextuală între cele două proverbe (fiindcă citatul 
biblic este şi el, ca funcţie şi structură, proverb) şi între contextele 
funcţionale la care sunt aplicate. După ce relatează el însuşi cu 
scârbă ororile comise de Gaşpar-vodă în confruntarea cu boierii şi 
nu apreciază ca gest pozitiv întoarcerea lui împotriva turcilor, 
cronicarul etichetează uciderea mişelească a domnului (împlinire 
a blestemului) ca „scârnavă faptă”, pentru că domnul, „ori bun, ori 
rău /.../, oricum este, de la Dumnedzău este”. 

Comparând forma mai particulară a proverbului în contextul 
cronicăresc comentat, cu forma mai „clasică”, identificată în 
colecţii, am putea bănui modalităţi specifice de adaptare 
semantică şi sintactică la context: „Blăstemul săracilor, cum să 
dzice, nu cade pre copaci, câtii de tărdzâu” (săracilor — atribut care 
restrânge clasa celor ce proferează blestemul în funcţie de context, 
copaci — în loc de pietre, câtă de tărdzâu — în loc de niciodată; 
inversiuni sintactice potrivite stilului specific al lui Costin: enunţul 
iniţiator în interiorul enunţului proverbial, determinarea 
temporală la sfârşitul frazei). Nu putem şti dacă această formă, 
excluzând inversiunile topice, a aparţinut circuitului oral în epocă 
(blestemul săracilor nu cade niciodată pe copaci), dar, cum tendinţa 
de adaptare la context este frecventă în letopiseţul lui Costin, 

transformarea cea mai substanţială constând în substituirea 
proverbului cu o simplă aluzie (Matei-vodă îi „unseră osia” 
dregătorului turc), ipoteza că şi acest caz reprezintă un procedeu 
similar este plauzibilă. 

Libertatea pe care Miron Costin şi-o permite în ceea ce 
priveşte selecţia unui proverb adecvat câmpului semnificativ al 
contextului funcţional determină uneori nepotriviri sau 
ambiguităţi semantice între proverb şi context: 


„Dacă s-au aşedzat Alexandru-vodă la scaun (lupul părul 
schimbă, iară nu hirea), tot pe acâia cale, ca şi la domniia 
dentâiŭ au purces lucrurile. Ce, cârpiia boierii cum putea trebile 
ţării, iară domniia mai multă îşi petrecea cu Batişte Veveli” 
(Costin, p. 97). 


Episodul se referă la cea de-a treia domnie a lui Alexandru- 
vodă, care, după cum se înţelege şi din proverbul pus între 
paranteze, nu a fost mai presus faţă de primele două (domnii 
scurte, de câte o jumătate de an). Încă din prima sa domnie, acest 
Alexandru-vodă se dovedeşte a fi departe „cât ceriul de la 
pământ” de „hirea tătâne-său” (Radu-vodă cel Mare), „om şi de 
trup şi de hire slabi şi boliacă”. Fiindu-le impus a doua oară ca 
domn, boierii, care îl urau (au avut „mare mâhniciune şi voie 
rea”), au uneltit împotriva lui. 

Cam drastic acest proverb (lupul părul schimbă, iară nu hirea), 
care se referă de regulă la o răutate nocivă împinsă până la 
cruzime, faţă de semnificaţiile corespondente din contextul 
funcţional. Alexandru-vodă nu era rău, dimpotrivă, a încercat să 
intre în voia boierilor, ci numai slab din fire, bolnăvicios şi 
delăsător. S-ar putea spune că Miron Costin modifică întrucâtva 
sensul proverbului, îi lărgeşte sfera contextului generic, 
apropiindu-l de Năravul din fire n-are lecuire. 

Relaţia semantică proverb-context este, în acest caz, construită 
stângaci şi faptul se datorează, mai mult decât probabil, sărăciei de 
informaţie, cronicarul fiind nevoit să se limiteze la „cât am pututii 
înţelege den boieri bătrâni den dzilele lor”, a căror aversiune 
împotriva domnului cel nevolnic în mod sigur l-a influenţat. 
Contextul funcţional cuprinde toate episoadele care se referă la 
cele trei domnii, inclusiv finalul penibil al celei de-a treia, când 

boierii se dovedesc a fi, prin ura lor înverşunată, cei cu nărav rău, 
iar vodă, o victimă inocentă a lor. Când, după ce scapă de situaţiile 
periculoase prin care boierii l-au obligat să treacă, Costin 
postelnicul, un boier mai cu minte şi mai înţelegător al celor 
întâmplate, îi oferă sprijin pentru ca „să-şi hie iară în scaun”, 
Alexandru-vodă, scârbit peste măsură şi abia scăpat de frică şi 
spaimă, „n-au vrut să priimască nice într-un chip”. Aceste 
episoade, aşezate în text după enunţul proverbial menţionat mai 
sus, reprezintă de fapt un contra-context, o infirmare a 
semnificației proverbului în situaţia dată. 

Miron Costin are permanent tendinţa de a aprecia acţiunile şi 
comportamentele domnilor, mai ales cele necugetate, subliniindu- 
le consecinţele nefaste sau dezaprobându-le: „Ce nu s-a destulit 
Mihai-vodă cu atâta [înfrângerea lui Simion-vodă], ce îndată, fără 
nimică zăbavă au tras oştile sale asupra leremii-vodă, spre Suceavă, 
cu mare sârguială” (Costin, p. 50). Dezaprobarea este marcată prin 
sublinierea maliţioasă şi repetată a grabei necugetate cu care 
voievodul acţionează. 

Uneori, astfel de comentarii se desfăşoară în secvențe mai 
ample şi sunt înţesate de expresii paremiologice sau de tip 
paremiologic, care le amplifică sensul moralizator (de mustrare), 
indiferent că sunt consacrate sau create ad-hoc, şi argumentate cu 
mari exemple pilduitoare ale istoriei: 


„O! nesăţioasă hirea domnilor spre lăţire şi avuţie oarbă. Pre cât 
să mai adaoge, pre atâta râhneşte. Poftile a domnilor şi a 
împăraților n-au hotar. Avândii multii, cum n-ari avea nemică le pare. 
Pre câtu îi dă Dumnedzău, nu să satură. Avândii domnie, cinste 
şi mai mari şi mai late ţări poftescii. Avândiă ţară şi ţara altuia a 
cuprinde cată şi aşea lăcomindii la altuia, sosesc de pierde şi al 
său. Multe împărății în lume, vrândii să ia alte țări, s-au stânsii pre 
sine. Aşea s-au stânsti împărăţia lui Darie împărati de 
Alexandru Machidon. Vrândiă să supuie ţărâle greceşti şi toată 
Machidoniia, Darie au stânsii împărăţiia sa, de au cădzutii pre 
mânule lui Alexandru Machidon. Aşea împărăţiia Cartaghinii 
vrând să supuie Râmul, au cădzutii în robiia râmlenilor. Aşea 
Pirii împăratii, vrândă să ia Italija, au pierdut ţărâle sale. Aşea şi 
Mihai-vodă, vrândiă să hie crai la unguri, au pierdutii şi domniia 
Ţărâi Munteneşti” (Costin, p. 113). 

Alteori, dezaprobarea este exprimată în tonuri mai drastice şi 
motivată, proverbial, prin voinţa divină, pe care oamenii nu 
trebuie s-o încalce. În acest fel este comentată uciderea mişelească 
a lui Gaşpar-vodă, aflat în situaţie critică, de către propriii lui 
însoțitori: 


„Scârnavă şi groaznică faptă şi neaudzită în toate țări creştine. 
Domnul, ori bun, ori rău, la toate primejdiile feritu”” trebuieşte, 
că oricum este, de la Dumnedzău este. Precum dzice şi Svinta 
Scriptură: «Nu-i nice o putere, fără de la Dumnedzău dată” (Costin, 
p. 72). 


În acelaşi stil se înscrie şi preocuparea cronicarului pentru 
relevarea sentimentelor şi reacţiilor afective ale personajelor lui 
faţă de evenimentele pe care le-au trăit sau cu care se confruntă: 
„Vesel Matei-vodă că i-au hălăduit siimenii şi c-au putut răspunde 
focului căzacilor, luândii mare inemă şi nădejde dentr-acâia 
tâmpinare a siimenilor cu căzacii” (Costin, p. 151); „Să mira Vasile- 
vodă, încotro va năzui? La turci să temea de pâra ţărâi şi de 
lunicoase hirea turcilor şi cu grije. La căzaci iarăşi să feriia, să 
nu-şi mai strice numele la turci” (idem, p. 140). Chiar dacă 
neînsoţite de proverbe în context imediat, astfel de comentarii, 
numeroase pe parcursul întregului letopiseţ, creează la nivel 
macrocontextual un climat favorabil apelului la limbajul 
paremiologic. 

Prin modalităţile de conexare a proverbelor la context (sau 
contexte), Miron Costin se dovedeşte a fi, în egală măsură, un 
continuator al înaintaşului său, dar şi un mare inovator. 

Vasile Lupu uneltea împotriva lui Matei Basarab, pe care 
„prostatec îl ţinea”, pentru a-l pune în scaunul Ţării Româneşti pe 
Ilon-vodă, feciorul său. Era sprijinit şi îndemnat insistent la aceste 
fapte de vizirul Tabani Buiuc, fără ştirea Porții, aflat fiind în 
rivalitate cu alţi mari dregători ai împărăției. Primele două 
încercări eşuează, datorită în primul rând intervenţiei Porții, unde 
adversarii vizirului sunt mai tari, dar şi prin înfrângerea oştilor 
domnului moldav. La a doua încercare, Vasile Lupu căutase o 
soluţie politică: „...au pornit pre lon-vodă la paşea de la Silistra cu 
câţiva boieri, să-l ducă paşea în scaun”. A trimis înainte la paşă un 
vel-postelnic, „să mai întărească lucrurile”. Ajuns la paşă, acesta 

„au simţit lucrurile într-altii chip, că-l agiunseră pre paşea iară alte 
porunci împărăteşti pren silihtariul şi-i unseră osia şi paşii Matei- 
vodă” (aluzie proverbială). 

Dar Vasile-vodă „nici cu atâta nu s-au lăsatii“, ci, îndemnat de 
vizir, „iară au strânsti oşti” şi „au purces” asupra lui Matei-vodă. 
Are mari şanse să învingă în acest război, dar, prin abilitate tactică, 
ajutat şi de întâmplare, Matei-vodă întoarce victoria de partea sa. 
Această răsturnare îi prilejuieşte cronicarului un comentariu amar 
(îi era credincios lui Vasile Lupu), care, întărit paremiologic, sună 
ca un avertisment sever: 


„lară lunecoasă sintii lucrurile războaielor şi în puterea lui 
Dumnedzău mai multă stau. Nice un nepriietin, cât de slab hie, 
cum să nu-l ţiie nimea, nece-l ţinii oştânii cei direpţi. Şi bine au 
dzis unul: Bella momentis constant, adecă Războaiele în clipala 
ochiului stau. Că atâta era numai să ie acela războiii Vasilie-vodă 
şi să să aşedze în domnia Ţărâi Munteneşti. Iară roata lumii nu 
aşea cum gândeşte omul, ce în cursul său să întoarce” (Costin, p. 
113-115). 


Tehnica de contextualizare, mai ales în ceea ce priveşte 
ordinea sintagmatică şi ierarhizarea unităţilor componente, este 
cea consemnată la Grigore Ureche, dar realizată într-o manieră cu 
totul diferită, caracteristică pentru Miron Costin pe tot parcursul 
cronicii sale. La Ureche, comentariul meditativ şi proverbul care îl 
urmează reprezintă veritabile paranteze, deschise prin acea 
Învățătură şi certare; unităţile constitutive ale discursului asupra 
căruia proverbul îşi proiectează semnificaţiile (de la centru spre 
margini: proverb — comentariu — eveniment — serie de evenimente 
reprezentând contexte dispersate la distanţă) sunt foarte clar 
delimitate unele în raport cu altele. La Miron Costin, relaţia 
sintagmatică dintre componente (exceptând contextele dispersate la 
distanţă) se caracterizează printr-o contiguitate fluidă, cu elemente 
de interferenţă şi intercalare (chiar în interiorul proverbului), care 
implică, nu rareori, apelul la alte proverbe (cel din finalul secvenţei 
citate) sau la aluzii proverbiale („unsese osia”). 

Uneori, Miron Costin utilizează aceeaşi expresie paremiologică 
în contexte diferite: 


„Şi văzândii de adevărat urzită perirea sa de Alexandru-vodă 
[este vorba despre boierii care „îmbla toţi cu paza vieţii”], ca cela 

ce să îneacă, să apucă de sabie cu mâna goală, s-au vorovitiă cu toţii 
şi au dată ştire ţărâi, care hierbândi în greutăţi şi în netocmele, 
pre lesne s-au pornitii şi nu numai curtea, ce şi țărănimea” 
(Costin, p. 98). 


Acelaşi proverb este utilizat pentru a sublinia, moralizator, 
eşecul lui Racoți, craiul de Ardeal, în încercarea lui de a dobândi 
şi „scaunul crăiiei leşeşti”. Mânat de „duhuri spre mare lucruri”, 
de „mari şi înalte gânduri, cum s-ari vedea crai preste crai şi 
domnii preste domni” (ibidem, p. 173), după ce obţine câteva 
victorii în faţa oştilor leşeşti, suferă, în cele din urmă, o înfrângere 
dezastruoasă, căzând „în mâna leşilor” şi pierzând scaunul 
Ardealului, unde turcii instalaseră alt cneaz. După care, la 


„...anul 7166, Racoţii, ca acela ce se înneacă, de sabie goală să apucă 
[uşoară modificare faţă de enunţul anterior], iară au coborât cu 
oşti în Ardeal, încă fiindii cetăţile Făgăraşul, Oradiia, Sibiiul cu 
oamenii lui. Iară Berci lanoş (noul cneaz), cu turcii s-au închis în 
Cliujvaru, spre partea turcească” (Costin, p. 185). 


În ambele contexte (funcţionale), expresia proverbială 
comprimă situaţii care se înscriu într-o aceeaşi clasă generică: cel 
ce se află într-o situaţie critică, disperată, riscă totul pentru a scăpa. 
În cel de-al doilea context, mai amplu şi mai complex organizat, 
sensul critic, efectul paremiologic este întărit printr-o cugetare- 
avertisment care anticipează de la distanţă nu numai enunţul ca 
atare, ci şi situaţia de referinţă: „Vrei vedea cum înghite Racoţii 
(înălţarea spre care năzuieşte). Orbii nărocul la suiş şi lunecos a stare 
la un loc, grabnic şi de sârg pornitoriu la coborâş”. Formulată ea însăşi 
în stil paremiologic, această cugetare poate fi considerată 
„propoziţie fundamentală”, semnificând contextul generic al 
proverbului. Acelaşi efect întăritor îl are şi contrastul dintre 
situaţia precară la care ajunge protagonistul şi marile ambiţii care 
au determinat acţiunile lui temerare. Comparând cele două 
contexte, reiese că cronicarul reuşeşte să dozeze efectul în funcţie 
de gravitatea situaţiei de referinţă, dar şi de culpabilitatea 
protagonistului. 

Tehnicile de conexare contextuală sunt mai complexe şi mai 
variate, deci, la Miron Costin faţă de Grigore Ureche. Registrul de 
formule introductive, mult mai larg, este diferențiat după sursa 

din care cronicarul îşi extrage paremia, dar şi în funcţie de 
procedeele folosite pentru adaptarea la context. Proverbele de 
circulaţie folclorică sunt introduse, de regulă, printr-un verb 
dicendi la formă impersonală („cum să dzice”; „cum să dzice 
cuvântul”; „cum să dzice cu un cuvânti leşeşcii”) sau puse, pur şi 
simplu, între paranteze (fără formulă de iniţiere), aşa cum am 
văzut în unele dintre cazurile comentate mai sus. Atunci când 
recurge la citate din texte biblice sau laice, verbul dicendi, la un 
mod personal, este urmat de subiectul care indică sursa şi 
precedat, uneori, de un adverb care susţine autoritatea sentinţei 
(„bine dzice sfânta Evanghelie”; „precum dzice sfânta Scriptură”; 
„precum dzice şi înţelepciunea lui Solomon”; „precum dzice Isus 
Sirah”). Acelaşi procedeu este utilizat şi în cazuri în care sursa este 
anonimă, dar individualizată („şi bine au dzis unul”; „precum 
aceia bine au dzis un dascăl”). 

Pentru formulele aforistice sau sentenţioase care îi aparţin, 
cronicarul nu simte nevoia de a le introduce prin vreo formulă, ci 
le topeşte în pasta discursului, precedându-le uneori de un ce sau 
că consecutiv, ori de un așa cu funcţie comparativă („ce este să nu 
treacă anevoie cu sfatul”; „că după scârnave fapte, scârnave morţi 
vin”; „aşa cu anevoie se agoniseşte, ce se pierde odată”). Când 
vrea, însă, să fie mai categoric sentenţios, cugetarea este introdusă 
printr-un verb dicendi precedat de verbul a putea („cât poţi dzice că 
nasc şi în Moldova oameni”; „de să poate dzice că are casa aceia 
pace, lângă care alta lipită de perete arde”). 

Intenţia educativă a letopiseţului este declarată şi de Ion 
Neculce ca scop de căpetenie, în termeni mai concreţi şi prin 
adresare directă către cititor: 


„Deci, fraţilor cetitorilor, cu cât veţi îndemna a ceti pre aceste 
letopiseţ mai mult, cu atât veţi şti a vă feri de primejdii şi veţi fi 
mai învăţaţi a dare răspunsuri la sfaturi ori de taină, ori de 
oştire, ori de voroave, la domni şi la noroade de cinste” 
(Neculce, p. 5) 


sau: 
„Rugăm pe dumneavoastră, iubiţi cetitori tineri, să luaţi seama 
aceştii scrisori, de s-ar tâmpla vrodată să mai vie nişte lucruri ca 
aceste în ţara noastră, să vă ştiţi chivernisi, să nu păţiţi şi voi ca 
noi” (ibidem, p. 243). 

O calitate particulară a evenimentelor, faptelor şi situaţiilor 
relatate în cronici, determinate de intenţia declarată a autorilor lor, 
constă în faptul că acestea sunt ele însele investite cu funcţii 
similare celor specifice limbajului paremiologic, devenind modele 
pilduitoare, adevărate parabole, cu sens pozitiv sau negativ, 
purtătoare de învățături pe care cititorii (mai ales cei tineri) sunt 
îndemnați să le urmeze pentru a-şi dirija comportamentele, 
acţiunile şi atitudinile, în situaţii similare. Această funcţie este 
amplificată de comentariile cronicarilor, de regulă în stil 
sentenţios, cuprinzând ele însele adeseori enunţuri cu rezonanţă 
paremiologică, şi capătă concentraţie maximă în proverb. 

Vorbirea în pilde este o însuşire naturală a cronicii lui 
Neculce, om cu multă experienţă de viaţă la vârsta când a scris-o, 
cunoscător al înţelepciunii celor vechi. Sub pana lui, fondul 
paremiologic capătă valenţe noi: pe de o parte, cronicarul se 
apropie mai mult decât înaintaşii săi de stilul popular-ţărănesc în 
manevrarea limbajului paremiologic, uneori până la identificare, 
iar, pe de altă parte, intervenţiile lui în conţinutul şi structura 
expresiei proverbiale sunt determinate nu numai de cerinţele 
adaptării la context, ci şi de tendinţa de integrare organică a 
stilului paremiologic în stilul propriu, de accentuată specificitate, 
al cronicii sale. Îşi pun amprenta aici harul de povestitor şi tehnica 
conversaţională (Neculce se află în permanent dialog cu cititorul, 
dar şi cu ţara a cărei istorie o scrie), înclinația spre ironie şi „bârfă”, 
etichetarea faptelor sau situaţiilor grave pe ocolite, cu aerul că ar 
glumi, precum şi intensa participare afectivă la tot ceea ce se 
întâmplă sub ochii săi. Cu excepţia unei scurte perioade dintre 
domnia lui Dabija, cu care începe cronica, şi domnia lui Duca, 
boierul moldovean ridicat încă de tânăr la înalte dregătorii, este 
„mai tot timpul martor ocular”? la evenimentele pe care le 
relatează şi le comentează. Cronica lui Neculce are un caracter 
memorialistic mai pronunţat (comparativ cu cea a lui Miron 
Costin), constituind un context favorabil implantării fertile a 
limbajului paremiologic. G. Călinescu observă la Neculce, ca şi la 
Creangă, „ticuri de rural”, printre care „proverbialitatea, filozofia 
bătrânească, văietătura, darul de a povesti”. Or, „proverbialitatea” 
nu reprezintă, la acest prim mare povestitor moldovean, un 

simplu procedeu stilistic, reductibil la „adaptarea cât mai exactă 
(şi subtilă) a zicerii la situaţia dată”, ci o caracteristică organică a 
propriului său mod de a gândi şi a scrie, în care seva folclorică este 
turnată în tipare originale, nu în sensul că Neculce s-ar fi inspirat 
din folclor, ci în sensul că această sevă fiinţa în el, ca parte 
integrantă a personalităţii lui morale şi culturale. Mai puţin 
cărturar decât Miron Costin, el este un observator profund al 
întâmplărilor şi situaţiilor pe care le consemnează, cugetând 
asupra lor cu înţelepciunea bătrânească, comună ţăranului şi 
boierului legat de ţară. 

Neculce este singurul dintre cei trei mari cronicari moldoveni 
care adeseori comentează proverbele utilizate, glosează pe 
marginea lor, nemulţumindu-se cu simpla lor adecvare la context. 
După ce relatează uciderea lui Constantin Brâncoveanu şi a 
„patru cuconi ai săi” de către turci, consemnând faptul memorabil 
că unul dintre feciori, rugându-se „...să-l turcească, să nu-l taie 
[...], tată-său l-au îmbărbătat tare, să nu-ş lasă legea”, încheie 
episodul cu un proverb care, prin semnificaţiile sale, este cu totul 
opus dramatismului evenimentului: „Precum să dzice domnii bogat 
şi fără sfat, adevăr că atunce au fost fără sfat, dacă s-au mâniet 
Dumnedzeu pre dânsul. lar mai nainte, în 30 de ani, tot cu sfat au 
fost, că ţine Dumnedzeu şi-i ierta osinda”. Relaţia funcţională a 
proverbului cu evenimentul în sine este marcată numai în 
comentariu (,„...adevăr că atunce au fost fără sfat, dacă s-au mâniet 
Dumnedzeu pre dânsul”) şi explicată sumar într-un paragraf 
anterior: Brâncoveanu încercase să salveze viaţa sa şi a feciorilor 
lui cu „pomeniri multe şi cei prieteni harnici şi averea ce avé”, dar, 
„sosindu-i atunce ceasul, nemică nu i-au folosit. Precum dzice 
Scriptura: «Nu va folosi averea în dzioa urgiii»”. Explicaţia este 
anticipată de invocarea mâniei lui Dumnezeu, pusă astfel în relaţie 
directă cu comentariul ce urmează enunţului proverbial şi 
argumentată prin câteva detalii sumare, prin care cronicarul îşi 
justifică de fapt aversiunea faţă de Brâncoveanu şi după sfârşitul 
lui tragic: 

„Poate fi şi osinda Moldovii, că-i tot schimba domnii adese, şi-l 


blăstăma toată ţara, au poate fi şi a unchiu-său, a casei lui 
Şărban-vodă, au doar şi a moscalilor chemare şi apoi vicleșug. 

Că mult sânge creştinesc s-au vărsat, şi de multe ori îl blăstăma 
împăratul Moscului şi dzicé: «luda-Brâncovanul m-au vândut, 
de-am răpus oaste şi am păţit acestea»” (Neculce, p. 278-279). 


Nici comentariul imediat, nici explicaţiile cu care este 
anticipat nu dau întreaga măsură a efectului proverbial asupra 
contextului său funcţional. Cititorul este nevoit să facă conexiuni 
cu relatări din pagini anterioare, referitoare la ambiguitatea şi 
duplicitatea atitudinii domnului Ţării Româneşti în timpul 
conflictului ruso-turc din vremea lui Dimitrie Cantemir, la 
intervenţiile frecvente în treburile Moldovei, implicată şi ea în 
conflict, şi la conflictul de domnie cu casa lui Şerban-vodă, fapte 
care ar fi contribuit substanţial la înfrângerea dezastruoasă a lui 
Petru cel Mare şi Dimitrie Cantemir de către vizirul turc. Prin 
aceste complexe relaţii contextuale, proverbul, puternic reprobativ, 
consemnează nerecunoaşterea aureolei Brâncoveanului ca apărător 
şi martir al creştinismului, tragedia lui fiind pusă univoc pe seama 
mâniei divine. Este în stilul lui lon Neculce recomentarea eliptică 
a unor fapte, comportamente, situaţii sau evenimente relatate 
anterior, fără să facă referire sau trimiteri directe, lăsându-i, 
aşadar, cititorului această sarcină. Dar tehnica contextuală este 
bine elaborată: comentariul cronicarului conexează proverbul la un 
context explicativ şi motivator care, la rândul său, trebuie raportat 
de cititor la relatări mai detaliat făcute la locul lor, dar pe care 
enunţul proverbial le readuce în actualitatea unui eveniment 
ulterior (aici, finalul tragic al unui destin), ca argumente atât 
pentru evenimentul ca atare, cât şi pentru atitudinea 
povestitorului, pentru semnificaţia cu care îl sancţionează. 

De multe ori, automotivarea prin comentariu este substituită 
prin convertirea proverbului la un sens ironic pe care nu l-a avut 
şi nu-l are în uzul curent. Această intenţie este realizată fie prin 
modificarea lui substanţială, fie prin conversiune semantică. Pentru 
a sublinia, de exemplu, imprudenţa cuiva, zicătoarea A pune paie pe 
foc este transformată într-un proverb care, prin substituire de 
elemente lexicale, prin introducerea unor „întăritori” adverbiali şi 
prin raportare directă la persoană, capătă o încărcătură ironică 
intenţionat îngroşată: „A stins bine focul cu paie”. Nu întotdeauna, 
însă, transformările urmăresc efectul satiric; de multe ori, ele au 

rolul de a converti tonul constatator al proverbului în apreciere şi 
atitudine de autor: proverbul După faptă, şi răsplată devine „Şi aşa 
şi-au luat plata după fapta sa” (deci, aşa merita, bine i-a făcut — 
gândeşte cronicarul) sau „Cine face face-i-să”. 

Prin conversiune semantică, procedeu pe care l-am întâlnit şi 
la Miron Costin, Neculce nu creează nepotriviri sau ambiguităţi 
între proverb şi contextul funcţional, cum am văzut că se întâmplă 
uneori la predecesorul său. Tehnica obişnuită constă în raportarea 
comparativă a unui proverb şi a clasei de contexte funcţionale în 
care apare prin uzaj convenţional la o cu totul altă clasă de 
contexte, aparţinând unui câmp semnificativ situat la mare 
distanţă de cel uzual. Dar tocmai din această conexare neaşteptată 
ţâşneşte mai puternic ironia. Relatând înscăunarea lui Mihail 
Racoviţă şi remarcând prefăcătoria acestuia, cronicarul 
comentează maliţios: 


„Se făcé a nu-i plăce să priimască domnia, ca şi fata cie ce dzisă 
unui voinic: «Fă-te tu a mă trage şi eu oi merge plângând». Aş€ 
să făce şi Mihai-vodă că nu-i trebuieşte domnia” (Neculce, p. 169). 


O inovaţie stilistică a lui Neculce în modalitatea de conexare a 
proverbului (sau citatului biblic) la context o reprezintă trecerea de 
la vorbirea directă, favorizată în uzul folcloric de enunţul iniţiator 
„vorba aceea” (cu toate variantele lui), la vorbirea indirectă, prin 
interpunerea conjuncţiei că între enunţul iniţiator şi proverb: 
„După cum dzice şi Isus Sirah, că ruga smeritului nuori în cer 
pătrunde” (ibidem, p. 122); „Precum dzice Scriptura, că nici o taină 
nu poate să nu se ştie” (ibidem, p. 131). Dar, în egală măsură, el 
citează şi în felul lui Miron Costin, transcriind în vorbire directă 
fie proverbe propriu-zise — „Şi să potrivis-amândoi aceşti doi 
boieri într-o fire, după cum să dzice: «Calul râios găseşte copaciul 
scorţos»” (ibidem, p. 177); „Şi s-au plinit atunci un cuvânt prost ce 
dzice: «Cu iarba uscată arde şi cea verde»” (ibidem, p. 266) —, fie 
citate biblice (cum am văzut mai sus), fie citate de autor: „Precum 
dzice filozoful: «Căinţili cele de apoi întru nemica sînt»” (ibidem, 
p. 231); „Cum dzice cu un cuvânt Miron logofătul: «Mare este 
omul, iar la război pre mică-i este ţintă»” (ibidem, p. 243). 

Utilizarea aceleiaşi expresii în contexte diferite este atestată şi 
la Neculce. Dumitraşco-vodă arăta boierilor celor mari 
„... dragoste şi cinste, că nici pre mult n-au domnit a doa domnie, 
nici vremile nu-i sluje. Ce nu ave într-alt chip cum face, ce numai 
îi căuta să le arăte dragoste, că nu-i da mâna într-alt chip să facă” 
(ibidem, p. 86-87); pe Cantemir-vodă îl îndemnau puţinii boieri care 
mai rămăseseră la Curte „să s-închine la leşi”. Acelaşi sfat i-l 
dădea, prin scrisori, şi Şerban-vodă, domnul Ţării Româneşti: 


„...că s-a-nchina şi el, că i se scoboară şi nemţii dinspre Ţara 
Nemţească, şi moscalii încă mărgii la Crâm, şi s-or face tot una. 
Iară Cantemir-vodă nu s-au potrivit. Una, că şti€ rândul leşilor, 
că-i slujâsă, a dooa, îi era ficiorul la Poartă zălog, Antohie-vodă 
bezădeoa. Ce nu-i da mâna. Ce el cu cine au avutii s-au tras spre 
Fălciu /.../ Şi cu aceasta au nemerit, de i-au ieşit mare laudă de 
la turci” (Neculce, p. 98). 


Deşi zicătoare, prin conexare cu elemente din contextul imediat, 
expresia subliniată funcţionează precum un proverb propriu-zis, 
fără să ajungă, însă, la forţa generalizatoare a acestei categorii. 
Sensul general (contextul generic) în ambele cazuri este acelaşi: o 
singură soluţie posibilă în faţa unui mare impas. Dar semnificaţiile 
concrete cu care funcţionează în fiecare dintre cele două contexte 
sunt diferite, cel puţin ca nuanţă. Dumitraşco-vodă nu se putea 
pune rău cu boierii din cauza prestigiului precar pe care-l avea în 
rândurile acestora, dar şi datorită comportamentului său imoral: 
om bătrân (nici „dinţi în gură n-av6”), dar viclean şi curvar 
(„Carne în toate posturile depreună cu turcii mânca”). Avid de bani 
şi avere, a jefuit sume imense de la familii boiereşti care nu se 
puteau apăra. În aceste condiţii, o ruptură sau un conflict fățiș cu 
boierii cei mari ar fi putut avea asupra lui consecinţe grave. 
Semnificaţia singurei soluţii posibile nu funcţionează cu valoare 
absolută, ci ascunde o opţiune convenabilă şi perfidă. 

În schimb, Cantemir-vodă are de la început posibilitatea de a 
opta între două soluţii: să rămână credincios turcilor sau să 
urmeze sfatul boierilor şi al lui Şerban-vodă, privind înţelegerea 
cu leşii. Optează pentru prima soluţie, fiind apăsat de o teamă 
puternic justificată pentru destinul său şi al familiei, teamă dublată 

de constrângere („bezădeoa” zălog la Poartă). La acestea se 
adaugă neîncrederea domnului moldav în leşi, justificată prin 
evenimentele ce vor urma: Cantemir-vodă va avea conflicte 
armate cu oştile leşeşti, care vor cuceri câteva importante cetăţi 
moldoveneşti şi le vor întări; el va încerca să redobândească prin 
luptă aceste cetăţi, dar nu va reuşi. 

Se poate observa, deci, că nuanţarea semnificaţiilor nu poate fi 
dedusă decât în mică măsură din contextele funcţionale 
nemijlocite; ea poate fi descifrată numai prin raportarea expresiei 
la întregul complex de situaţii şi evenimente care au pecetluit 
destinul celor două domnii. 

În Leopiseţul lui Neculce întâlnim, însă, şi un alt procedeu de 
contextualizare, opus ca tehnică, intenţie şi efect celui descris în 
rândurile de mai sus: cumulul de proverbe în relaţie cu un acelaşi 
context funcţional, uneori de dimensiuni reduse: 


„Sfătuitu-s-au Antiohi-vodă cu boierii de-au făcut prieteşug cu 
leşii [opţiune refuzată de Cantemir-vodă]. Şi triimisără cărţi, cu 
rugăminte la craiii şi la hatmani, să nu pozvolească să sloboadză 
poghiazuri în ţară să o strâce, că-i păcat că sînt creştini. «Şi 
cândii s-a tâmpla să margă cembururi tătărăşti în sus, om faci şi 
noi ştire leşilor să să ferească.» Dece craiul Sobeţchie şi cu 
hatmanul lablonovschie îndată cu bucurie priimiră că n-or mai 
triimite poghiazuri, şi s-aşedză lucrul mai cu pace a trăire. Nu 
féci ca tată-său Cantemir, să să puie împotriva unei crăii cu o 
mână de oameni slabi. Paza bună trece primejdia re, mielul blând 
suge la doo maice, capul plecat nu-l prinde sabia. Aş& bună 
chivernisală féce şi Antohie-vodă atunce” (Neculce, p. 134). 


Cele trei proverbe subliniază generalizator trei efecte benefice 
ale pactului pe care noul domn al Moldovei l-a încheiat cu crăia 
leşească, optând pentru soluţia pe care tatăl său, Cantemir-vodă, o 
respinsese (relaţie mutuală la distanţă între contextele funcţionale 
şi expresiile paremiologice integrate lor): liniştea ţării 
(neameninţarea cu primejdii); avantajul domniei (relaţii bune atât 
cu leşii, cât şi cu Poarta, deşi cele două puteri se aflau într-o 
permanentă stare conflictuală); evitarea răului prin supunere, care 
nu are caracterul unei aserviri (chiverniseală bună). Prin acest 
procedeu, dar nu numai prin el, Neculce îl anunţă deja pe Creangă. 


227 


p 2] 


Repertoriul paremiologic prezent în opera cronicarilor pune 
în evidenţă fondul popular al culturii lor, interferat cu straturile 
dobândite prin învăţătură, prin lectura cărţilor, în cea mai mare 
parte religioase, dar şi istorice sau filozofice (mai accentuat la 
Miron Costin). Maximele, sentințele, aforismele dau interesante 
informaţii asupra sferelor culturale pe care le-au frecventat şi care 
le-au inoculat dispoziţia metaforizantă, înclinația spre expresia 
gnomică, impersonală (chiar şi atunci când este atribuită unui 
autor, pentru că prin frecventă utilizare expresia se 
depersonalizează), cu valoare generală. 

Selecţia nu este spontană, cum se întâmplă de regulă în actele 
concrete de comunicare orală, ci reprezintă ea însăşi un proces de 
elaborare, fiind determinată de orizontul cultural al cronicarilor, 
de formaţia lor cărturărească, dar şi de natura contextelor 
funcţionale, rezultate şi ele dintr-un act de selecţie: formulele 
paremiologice, sentenţioase, sunt utilizate în raport cu acele 
evenimente sau situaţii cărora cronicarii le intuiesc un tâlc mai 
adânc şi pe care vor să le transmită ca pilde sau învățături 
generaţiilor viitoare. Aceasta şi explică faptul că în letopiseţele 
moldoveneşti apelul la proverbe, sentinţe sau maxime, deşi 
consistent, nu este deosebit de frecvent. 

Arsenalul paremiologic la care recurge Grigore Ureche este 
destul de restrâns. Am identificat numai nouă unităţi expresive pe 
care le putem considera cu certitudine ca făcând parte din această 
categorie, aproape toate provenite din arsenalul aforistic al 
folclorului românesc; într-un singur caz se constată prezenţa unui 
proverb polonez, în context adecvat („în zilele lui Olbrihtu'“, 
şleahta au peritu' ”). 

În letopiseţul lui Miron Costin, arsenalul paremiologic este 
mai amplu şi mai divers (35 de unităţi). Diversitatea este generată 
de sursele la care cronicarul apelează. Proverbele propriu-zise, de 
origine cert folclorică, sunt numai patru, la care se adaugă şapte 
zicători, dintre care una se repetă, aşa cum am văzut, în contexte 
diferite. Cea mai mare frecvenţă o au, în cronica lui Miron Costin, 

expresiile paremiologice de provenienţă biblică şi citatele clasice, 
mai ales din autori latini, la care cronicarul recurge adeseori ca la 
o sursă de înaltă şi nobilă înţelepciune. Pot fi consemnate, de 
asemenea, expresii de tip proverbial datorate fie unora dintre 
„personajele” sale, fie lui însuşi, Miron Costin fiind o fire deschisă 
spre meditaţie şi aptă a-şi condensa judecata în formule apropiate 
de cele populare. 

Se poate vorbi, la Miron Costin, de o veritabilă măiestrie în 
tehnica citatului, nu numai cel biblic şi latin; sunt foarte frecvent 
citate, între ghilimele, replici ale protagoniştilor cronicii lui, acele 
„cuvinte memorabile” la care se referea G. Călinescu, dintre care 
unele foarte apropiate ca structură şi stil aforistic de proverbele 
propriu-zise. 

Numărul formulelor paremiologice prezente în cronica lui 
Neculce nu este cu mult mai mare, comparativ cu antecesorii; 
neaşteptat este şi faptul că, împotriva aparenţelor, proverbele şi 
zicătorile populare nu sunt preponderente faţă de formulele cu 
funcţie similară de altă provenienţă, cum a crezut G. Călinescu 
când afirma că „la usturătura cuvintelor se adaugă filozofia 
proverbelor, de astă dată mai ales din izvor popular”.8 Luând în 
consideraţie şi O samă de cuvinte, am identificat numai 11 proverbe 
şi 7 zicători de provenienţă cert folclorică, dintre care unele sunt 
reluate identic sau aproape identic în contexte diferite. Cu pondere 
aproape egală sunt reprezentate şi citatele biblice sau din alte surse 
cărturăreşti, dintre care Cine sapă groapa altuia cade singur în ea, are 
o largă circulaţie orală, putând fi considerat ca aparţinând 
patrimoniului popular. 

Dar ponderea cea mai mare o au cugetările proprii în stil 
sentenţios; unele dintre ele au aroma proverbelor populare, 
păstrând ceva din cadenţa şi ritmul lor interior („obiceiurile cele 
noauă fac risipă ţărilor şi peire domnilor”, p. 26), sau se apropie, 
prin conţinut, de citatele biblice, mai ales când este invocată 
divinitatea. La acestea se adaugă unele caracterizări care, izvorâte 
dintr-o profundă cunoaştere a firii omeneşti, sunt investite şi ele cu 
funcţii paremiologice („AşE ţin turcii prieteşugul, pentru voia 
banilor” — p. 19; sau „Aşe sintii prieteşugurile turcilor: Cine dă 
mai mult acela-i mai prietin şi mai bun” — p. 339). 

S-ar putea spune că sursele şi ponderea expresiilor 
paremiologice au rezonanţă la nivel macro-contextual, imprimând 
fiecăreia dintre cronici una dintre dominantele lor stilistice. La 
Grigore Ureche, redusa folosire a proverbelor dă stilului o 
anumită uscăciune; la Miron Costin, ponderea mare a citatelor 
biblice sau laice ne permite să vorbim de un stil savant şi sentențios; 
la Ion Neculce, cugetările proprii, dintre care unele pot fi asimilate 
proverbelor, sau transformarea, parafrazarea unor proverbe 
propriu-zise, dau stilului tenta moralizatoare şi sfătoşenia 
bătrânească, frecvent atribuite în interpretarea critică. 


x 


Tradiţia instituită de marii cronicari moldoveni este 
continuată de mari prozatori al literaturii române moderne, 
îndeosebi de lon Creangă şi Mihail Sadoveanu. Relaţiile Neculce- 
Creangă, Neculce-Sadoveanu (direct şi prin Creangă) au devenit 
un loc comun în cercetarea şi interpretarea operei lor: „Când citeşti 
cronica lui Neculce — observa G. Călinescu —, un nume îţi năvăleşte 
numaidecât în minte: Creangă. [...] Cu Creangă, el are împreună 
ingenuitatea şireată, acel tic de a se socoti neghiob crezându-se 
totuşi deştept [...], proverbialitatea, filozofia bătrânească”? etc. 

Dacă relaţia Neculce-Creangă se stabileşte în virtutea 
capacităţii celor doi de a-şi însuşi spiritul vremii lor, legătura artei 
sadoveniene cu înaintaşul lui din veacul al XVIII-lea este 
programatică. Sadoveanu îl citează pe predecesorul lui printre 
modelele sale cele mai apropiate, opera acestuia fiindu-i „carte de 
căpătâi”, nu numai sub aspectul inspiraţiei directe (în povestiri 
sau romane ca Orb sărac din Hanu Ancuţei, Zodia Cancerului), „...cât 
mai ales în ce priveşte limba, în modulaţia ei autentic 
moldovenească, în gestul narativ elocvent, în plăcerea de a istorisi 
bătrâneşte întâmplări care au fost demult”10 şi, am adăuga noi, în 
talentul şi stilul cu care asimilează organic limbajul paremiologic. 

Un examen de detaliu al acestui ultim aspect depăşeşte, însă, 
limitele admisibile pentru lucrarea de faţă, putând constitui 
obiectul unei cercetări ulterioare, de o mai mare complexitate, dat 
fiind că un asemenea demers nu se poate limita la tezaurul 

proverbial asimilat şi la modalităţile de integrare şi resemnificare 
în context, ci trebuie să raporteze acest proces la parametrii 
fundamentali care caracterizează opera fiecărui scriitor în parte, 
dar şi la receptarea şi interpretarea ei la nivelul criticii şi istoriei 
literare. Şi, pentru ca să fie cuprinzător, un astfel de studiu nu 
poate fi limitat la cei doi autori menţionaţi, pentru că literatura 
română „de la origini până în prezent“ a dezvoltat şi diversificat, 
prin creatorii ei, această tradiţie, a creat şi adâncit tradiţii noi, 
materialul care poate constitui obiectul unui astfel de studiu fiind, 
deci, vast şi necesitând o cercetare de durată. 


NOTE 


1 Apud H. Meschonnic, Les proverbes, actes du discours, în Revue des sciences 
humaines, Lille IN, 1976- 3 (Rhétorique du proverbe), p. 428-429. 


2 P. Zumthor, L'Epiphoneme proverbial, în Revue des sciences humaines, Lille 
III, 1976- 3 (Rhétorique du proverbe), p. 314-315. 

G. Călinescu, Istoria literaturii române de la origini până în prezent, Bucureşti, 
Fundaţia Regală pentru Literatură şi Artă, 1941, p. 19-20. 


w 


4 Cf. Istoria literaturii române, I, București, Editura Academiei, 1964, p. 272. 
5 G. Călinescu, op.cit., p. 20. 

6 Ibidem, p. 24. 

7 Ibidem, p. 29. 

8 Cf. Istoria literaturii române, ed.cit., p. 672. 

9 


G. Călinescu, op.cit., p. 29. 

Ion Rotaru, O istorie a literaturii române, București, Editura Minerva, 1971, 
p. 41. 

VII 


Concluzii 


Logic ar fi ca, după capitolele destinate contextului genetic, 
contextului generic şi contextului funcţional, să abordăm într-un 
capitol distinct aspectul microcontextual, deci proverbul ca 
entitate în sine, studiul intern al structurii lui, dimensiunile lui 
sintactice şi semantice. Acest aspect a fost implicat, însă, în mod 
necesar, în toate capitolele anterioare ale prezentei lucrări; de 
asemenea, aceasta este şi perspectiva cea mai frecvent urmărită în 
numărul foarte mare de studii şi cercetări mai vechi sau mai noi, 
destinate limbajului paremiologic. O trecere în revistă a 
principalelor puncte de vedere formulate, a sistemelor de 
descriere, explicare şi interpretare elaborate, a conceptelor 
teoretice şi a principiilor metodologice cu care cercetarea 
paremiologică a operat până în prezent, poate constitui obiect de 
preocupare pentru o lucrare distinctă. În comentariile cu caracter 
concluziv care însoțesc fiecare dintre capitolele precedente ale 
acestei cărţi, s-au conturat, sperăm, câteva puncte noi de vedere 
privind statutul proverbelor ca limbaj relativ autonom. 

Am arătat că autonomia proverbelor este determinată, în 
primul rând, de pluralitatea contextelor funcţionale în care pot fi 
utilizate cu o mare diversitate de semnificaţii. Ca să fie folosite 
într-un context ad-hoc (act concret de comunicare), proverbele 
trebuie să existe în memoria individului şi a colectivităţii ca 
unităţi de-sine-stătătoare, în relaţie cu un context generic (în 
coordonatele unui anumit orizont cultural). Ele nu sunt enunţuri 
construite spontan în actele concrete de comunicare, ci enunţuri 
preelaborate, care aparţin unei tradiţii anume, având deci un grad 
mare de independenţă în raport cu situaţiile de comunicare 

curentă. Posibila lor izolare nu reprezintă numai un act 
metodologic, ci şi o realitate culturală definitorie pentru statutul 
lor existenţial. Forţa lor semnificativă se datorează unor atribute 
anterioare discursurilor în care sunt utilizate. Numai raţiunea lor 
de funcţionare nu poate fi explicată prin izolare de context. 

Un proverb de circulaţie orală funcţionează în memoria 
folclorică nu numai ca formulă, ci şi cu sensurile lui, ca reflexe ale 
contextului idiomatic şi cultural la care poate fi raportat: locutorul 
are competenţa de a selecta proverbul, dintr-un repertoriu existent 
în memoria lui activă, în funcţie de contextul concret la care îl 
aplică, numai dacă este un bun cunoscător al sensurilor potenţiale 
pe care unităţile acestui repertoriu (proverbele ca atare) le conţin 
în mod latent. Deşi nu foarte frecvente şi cu totul insuficient 
explicate, ipotezele genetice presupunând mecanismul naşterii 
proverbelor în raport cu anumite modele simbolice şi tipare de 
gândire merită să fie mai atent considerate, 

Greimas susţinea, cum am mai spus, că descrierea sistematică 
a proverbelor şi dictoanelor poate contribui, prin inventarierea 
exhaustivă a corelaţiilor şi cuplurilor opoziţionale caracteristice 
lor, la studiul altor simbolisme: ale miturilor, viselor şi 
folclorului.l Cu alte cuvinte, am putea spune că limbajul 
proverbial al unei comunităţi date se înscrie într-un sistem de 
simboluri care funcţionează cu valori semantice similare şi în alte 
limbaje ale culturii orale aparţinând comunităţii respective. 
Rezultă de aici că sensul unui proverb trăieşte în memoria 
colectivă şi individuală independent de contextele funcţionale la 
care poate fi aplicat, dar corelat cu sistemul cultural activ în 
conştiinţa comunităţii. 

„Sculatului de dimineaţă” (sau „devreme”), de exemplu, i se 
atribuie în proverbe o valoare simbolică. Dimineaţa reprezintă 
începutul unei zile de acţiune de auspiciile căreia depinde succesul 
activităţii omului. În unele variante ale poeziei pluguşorului, ca şi 
în multe cântece epice eroice, valoarea simbolică a acestui început 
este marcată printr-un comportament aproape ritualizat: „Într-o 
joi de dimineaţă, / S-a sculat badea din faţă, / dimineaţa s-a sculat, 
/ pe ochi negri s-a spălat, / ... / chica neagră-a pieptănat, / în strai 
nou s-a îmbrăcat” etc.2 

Simbolismul care „traversează” limbajul paremiologic este şi 
mai evident în proverbele care conţin ca referent un animal, cu 
atât mai mult, cu cât sensurile puse în valoare funcţionează nu 
numai în discursuri (enunţuri) elaborate şi relativ stabilizate, ci şi 
în gândirea şi comunicarea curentă. Un număr mare de animale, 
domestice sau sălbatice, au fost creditate de gândirea tradiţională 
cu atribute umane, fără să se opereze un transfer alegoric, de tipul 
celui care funcţionează în fabulă. Toată lumea „ştia” (şi „ştie”) că 
vulpea e vicleană, lupul are năravuri rele, ursul este prost, 
iepurele fricos, pisica perfidă, câinele imprevizibil etc. În 
condiţiile existenţei acestor „cunoştinţe” curente, de fapt sistem 
de semnificaţii construit şi instituit printr-o lungă tradiţie, 
înţelegerea sensului unor proverbe ca Pisica blândă zgârie rău, 
Câinele care latră nu muşcă, Lupul îşi schimbă părul, dar năravul ba etc. 
nu implică nici un efort de descifrare şi nici raportarea obligatorie 
la un act concret de comunicare (context funcţional). Efortul 
locutorului este solicitat, în schimb, de actul de selecţie şi de 
corelarea sensului expresiei selectate cu structura semantică a 
contextului la care este aplicat. 

Considerate izolat, proverbele pot fi interpretate ca fabule sau 
mici povestiri condensate, având valoarea lor proprie. 

P. Zumthor observa că un proverb constituie un microdiscurs 
narativ, comportând actanţi, funcţii şi transformări de-numite şi 
de-temporalizate, deschise oricărei investituri valorice, care nu-i 
modifică structura de profunzime.5 Epicitatea proverbelor (şi a 
sentinţelor şi maximelor) a fost consemnată şi explicată, însă, cu 
mult înainte, de Hegel, dar nu în raport cu expresii izolate, ci cu 
un repertoriu de expresii proverbiale care alcătuiesc o „totalitate 
închegată”. Aceste expresii, părăsind forma lor fragmentară, 
izolată, independentă, pot constitui, înşirându-se una lângă alta 
într-un întreg mai mare, o totalitate închegată, care este de natură 
integral epică. Unitatea care îi dă coerenţă şi punctul central 
propriu-zis nu i le oferă o dispoziţie lirică sau acţiune dramatică, 
ci o sferă de viaţă determinată şi reală, a cărei natură esenţială 
trebuie înfăţişată conştiinţei atât sub aspectul ei general, cât şi în 
direcţiile ei particulare, laturile ei diverse, precum şi evenimentele 
şi obligaţiile care ţin de ea. Caracterul epic este determinat de 
faptul că proverbele (gnomele, sentinţele morale) nu sunt 

pronunţate cu un sentiment subiectiv şi ca simplă reflexie 
individuală, nu ţintesc să producă emoție, adresându-se inimii şi 
sufletului, ci urmăresc să prezinte conştiinţei ceea ce este 
substanţial şi valoros ca datorie de îndeplinit, onorabil, cuvenit. 
Epicitatea conferă ea însăşi proverbelor, şi ca expresii izolate dar şi 
ca ansambluri („totalitatea închegată”), un grad înalt de 
autonomie.€ 

Dacă vorbim totuşi despre o anumită dependenţă a prover- 
belor de contextele funcţionale concrete, o facem în măsura în care 
gândim că, în grade şi cu intensităţi diferite, toate categoriile 
folclorului literar cunosc o asemenea dependenţă, ca o 
particularitate definitorie, în special categoriile rituale, dar şi cele 
nerituale. Un basm nu se povesteşte în orice împrejurare, un 
cântec epic nu se „zice” oricând şi oriunde, la fel strigăturile şi 
chiar cântecele lirice, care par mai libere şi mai spontane în 
această privinţă. Orice act de performare (actualizare) a unei 
creaţii folclorice este legat de anumite „ocazii” tipice (împrejurări 
aproape ritualizate) şi, deci, caracterizatoare pentru categoria din 
care creaţia respectivă face parte. Restrângerea „ocaziilor” 
tradiţionale de performare determină devitalizarea treptată a 
categoriei pe care o solicită (proces evident în folclorul 
contemporan, mai ales pentru descântece şi cântecul epic). 

Această dependenţă nu afectează, însă, relativa autonomie 
semantică a creaţiilor folclorice, autonomie care, în cazul 
limbajului paremiologic, le permite locutorilor să „manipuleze” cu 
multă libertate unităţile expresive care aparţin acestui limbaj, să 
construiască proverb din proverb sau să combine proverbe cu 
sensuri similare, precum: „Femeia e câine, latră dar nu muşcă” 
(G.M., 3594). 

O prejudecată eliminată, sperăm, în ceea ce priveşte definirea 
proverbelor este cea referitoare la „fixitatea” lor, la considerarea 
lor ca „formule fixe”, frecventă în multe dintre definițiile 
comentate. Fixitatea este proprie numai enunţurilor convenţionale 
de „dicţionar” sau conservate în memoria folclorică (pentru că un 
repertoriu de „formule fixe” are o existenţă potenţială şi în această 
memorie). Ea poate fi asemănată cu fixitatea formelor 
convenţionale care „denumesc” un cuvânt în dicţionar 
(nominativul singular pentru substantiv, infinitivul scurt pentru 

verb etc.). Din analizele de caz efectuate, a rezultat că, în uzul 
curent, proverbele se manifestă ca formule flexibile, această 
flexibilitate fiind uneori foarte pronunţată, ajungându-se până la 
dispersarea microstructurii lor în structura contextului funcţional, 
situaţie în care îşi pierd însăşi calitatea de „izolări”. Mobilitatea 
expresiilor paremiologice nu este, însă, determinată numai de 
presiunea contextelor funcţionale, ci şi de capacitatea vorbitorului 
sau a scriitorului de a utiliza adecvat propriului stil expresiv şi 
modului personal de gândire un proverb, atât în ceea ce priveşte 
forma, cât şi semnificaţia acestuia. Majoritatea exemplelor 
analizate sumar în paginile anterioare confirmă această capacitate. 


NOTE 


1 AJ. Greimas, Proverbele şi dictoanele, în Despre sens, Bucureşti, Editura 
Minerva, 1975, p. 324. 


2 G.Dem. Teodorescu, Poezii populare române, Bucureşti, 1985, p. 148. 


3 P. Zumthor, L'épiphonème proverbial, în Revue des sciences humaines, Lille 
III, 1976-3 (Rhétorique du proverbe), p. 324. 


4 G.W.F. Hegel, Prelegeri de estetică, II, București, Editura Academiei, 1966, 
p. 439. 

